
Omilie la Psalmul 1 


«Toată Scriptura este însuflată de Dumnezeu şi folositoare» (II Tim. 3, 16). De 
aceea a fost scrisă de Duhul pentru toţi oamenii, ca fiecare să luăm, din ea, ca 
dimtr-un spital obştesc al sufletelor, tămăduirea pentru propria noastră boală. Că 
spune Scriptura : «Tămăduirea va pune capăt marilor păcate» (Ecl, 10, 4). Altele 
ne învaţă Profeţii, altele Cărțile istorice, altele Legea şi altele felul de sfătuire al 
Proverbelor. Cartea Psalmilor, însă, cuprinde ce este folositor din toate: 
profeţeşte cele viitoare, ne aduce aminte de faptele istorice, dă legi pentru viaţă, 
ne învaţă cele pe care trebuie să le facem. Și, ca să spun pe scurt, Cartea 
Psalmilor este o vistierie obştească de învățături bune, dând fiecăruia, după 
sârguinţa lui, ce i se potriveşte. Tămăduieşte rănile vechi ale sufletelor şi aduce 
grabnică însănătoşire celui de curând rănit; îngrijeşte pe cel bolnav şi păstrează 
sănătos pe cel care nu-i atins de boală,- într-un cuvânt, îndepărtează, pe cât e cu 
putinţă, patimile care se încuibaseră în felurite chipuri în viaţa oamenilor; şi 
face aceasta cu seducţie măsurată şi cu dulceaţă, sădind în suflet gând plin de 
înțelepciune. 


Duhul cel Sfânt a văzut că neamul omenesc este greu de îndrumat spre virtute şi că 
noi, din pricina înclinării spre plăcere, neglijăm cu totul vieţuirea cea dreaptă. De 
aceea ce face? A unit dogmele cu plăcerea cântatului, ca, odată cu dulceaţa 
melodiei, să primim pe nesimţite şi folosul cuvintelor de învăţătură; face la fel ca 
doctorii cei înţelepţi; aceştia adeseori ung de jur împrejur cu miere paharul în care 
dau bolnavilor fără poftă de mâncare doctorii mai amare. Pentru aceasta, dar, ni s- 
au alcătuit aceste melodii armonioase ale psalmilor, pentru ca celor care sunt copii 
cu vârsta sau cei care sunt cu totul tineri cu purtarea să li se pară că ei cântă, dar de 
fapt îşi instruiesc sufletul. Că n-a plecat de la biserică cineva din cei mulți şi 
trândavi păstrând cu uşurinţă în minte vreo poruncă apostolică sau profetică; dar 
cuvintele psalmilor le cântă şi acasă şi le fredonează şi în piaţă. 


Dacă unul, din cei care se sălbăticesc cumplit din pricina mâniei, intră în biserică, 
ei bine, când începe să se cânte psalmul, atunci, datorită melodiei, pleacă din 


biserică cu sălbăticia sufletului potolită. 


II 


Da, psalmul este linişte a sufletelor, conducător al păcii; potoleşte tulburarea şi 
vâlvătaia gândurilor, înmoaie mânia sufletului şi înfrânează pe cel desfrânat. 
Psalmul leagă prietenii, uneşte pe cei de departe, împacă pe cei învrăjbiţi. 


Cine se mai poate socoti vrăjmaş cu cel cu care a înălțat acelaşi glas spre 
Dumnezeu? Cântatul psalmilor aduce, deci, cel mai mare bun: dragostea. Cântatul 
împreună este ca un lanţ care duce la unire , uneşte poporul în simfonia unui singur 
cor. 


Psalmul pune pe fugă pe demoni şi aduce pe îngeri într-ajutor; este armă pentru 
frica de noapte, odihnă pentru ostenelile zilei; este întărirea pruncilor, podoaba 
celor în floarea vârstei, mângâiere bătrânilor, găteală foarte potrivită femeilor. 
Psalmul populează pustiurile, cuminţeşte pieţele; este carte elementară de 
învăţătură pentru cei ce intră în viaţă, creştere pentru cei ce înaintează în vârstă, 
întărire pentru cei maturi. Psalmul este glas al Bisericii; psalmul înveseleşte 
sărbătorile. Psalmul creează tristețea cea după Dumnezeu; psalmul scoate 
lacrimă şi din inimă de piatră, psalmul este lucrul îngerilor, vieţuire cerească, 
parfum duhovnicesc. 


Ce descoperire înţeleaptă a învățătorului, Care a meşteşugit ca odată cu cântarea să 
învăţam şi cele ce ne folosesc! De aceea se şi întipăresc mai bine în suflete 
învățăturile. Învățătura dată cu sila de obicei nu rămâne; dar învăţătura primită cu 
plăcere şi cu bucurie se fixează mai trainic în sufletele noastre. Ce nu poţi învăţa 
din psalmi ? Nu, oare, măreţia bărbăţiei ? Nu, oare, exactitatea dreptăţii ? Nu, oare, 
sfințenia castității? Nu, oare, desăvârşirea înţelepciunii? Nu, oare, chipul pocăinţei? 
Nu, oare, măsura răbdării ? Nu, oare, tot ce ai putea spune despre faptele cele 
bune? 


În psalmi este cu putință să găseşti învăţătura desăvârşită despre Dumnezeu, 
prevestirea despre venirea în trup a lui Hristos, ameninţarea cu judecată, nădejdea 
învierii, frica de pedeapsă, făgăduinţele slavei, descoperirile tainelor; toate sunt 
strânse, ca într-o mare şi obştească vistierie, în Cartea Psalmilor, pe care profetul a 
armonizat-o cu instrumentul muzical numit psaltire, deşi sunt multe instrumente 
muzicale. După părerea mea, profetul, inspirat de Duhul, a arătat harul cel de sus 
care răsună în psaltire, pentru că dintre toate instrumentele muzicale numai 
psaltirea îşi are cauza sunetelor în părţile de sus ale ei. La chitară şi la liră arama 
răsună de dedesubtul locului unde până atinge coardele; psaltirea, însă, are cauzele 
ritmurilor armonioase în partea de sus, ca şi noi să căutăm a cugeta cele de sus şi să 
nu ne pogorâm la patimile trupului din pricina dulceţii melodiei. Socot, însă, că 
profetul, prin construcția acestui instrument muzical, ne-a arătat, în chip adânc şi 


înţelept şi aceea că oamenii, care au sufletele bine constituite şi armonioase, se 
urcă uşor la cele de sus. 


Să vedem acum şi începutul psalmilor. 
III 
«Fericit bărbatul care n-a umblat în sfatul necredincioşilor» (Ps. 1, 1). 


Constructorii, când ridică măreţe şi înalte clădiri, pun temeliile lor în raport cu 
înălțimea; armatorii, când au de încheiat o corabie, care poate încărca zece mii de 
amfore (Amforă, vas antic cu două torţi pentru păstrarea sau transportul lichi- 
delor şi grânelor, cu o capacitate de circa 20 litri.) încheie carena corăbiei în 
legătură cu greutatea încărcăturilor. La fel şi la facerea fiinţelor.Natura face întâi 
inima; inima ia de la natură structura sa în raport cu ființa pe care are s-o 
alcătuiască, pentru că trupul se ţese împrejurul inimii, potrivit legilor proprii care 
stau la temelia diferitelor forme şi mărimi ale fiinţelor. Ceea ce este temelia pentru 
o casă, carena pentru o corabie şi inima unei vietăți pentru trup, aceeaşi putere mi 
se pare că o au şi aceste puţine cuvinte de la începutul Psaltirii pentru întreaga 
alcătuire a Cărţii Psalmilor. 


David avea să dea în psalmii săi multe sfaturi pline de osteneli, pline de mii de 
sudori şi oboseli; de aceea a arătat mai dinainte luptătorilor pentru buna credinţă 
sfârşitul lor fericit, pentru ca nădăjduind în bunătățile gătite nouă, să îndurăm fără 
supărare durerile vieţii. Tot aşa şi călătorilor, care merg pe un drum anevoios şi 
greu de umblat ele uşurează oboseala hanul care anume îi aşteaptă; iar pe 
negustorii care fac comerţ pe mare, dorinţa de a aduce încărcături de mărfuri îi face 
să îndrăznească a călători pe mare; în sfârşit, plugarilor nădejdea unei bune recolte 
le fură de sub ochi ostenelile. De aceea şi îndreptătorul obştesc al vieţii, marele 
învăţător, Duhul adevărului (Ioan. 14, 17), a pus înainte, cu înţelepciune şi dibăcie, 
răsplățile, pentru ca ridicându-ne mai presus de ostenelile din fața noastră, să ne 
grăbim cu mintea spre desfătarea veşnicelor bunătăți. 


«Fericit bărbatul care n-a umblat în sfatul necredincioşilor». 


Propriu vorbind şi în primul loc, vrednic de fericire este binele adevărat. lar acesta 
este Dumnezeu. De aceea şi Pavel, voind să amintească de Hristos, zice: «Potrivit 
arătărui fericitului Dumnezeu şi Mîntuitorului nostru lisus Hristos» (Tit. 2, 13). 
Fericit cu adevărat este Cel Care prin Sine este bun, spre Care privesc toate, pe 
Care îl doresc toate, adică Firea cea neschimbată, Vrednicia de Stăpân, Viaţa cea 


netulburată, Vieţuirea cea lipsită de durere, în Care nu este schimbare, pe Care nu o 
atinge transformarea, Izvorul cel curgător, Harul cel îmbelşugat, Comoara cea 
neîmpuţinată. 


Oamenii, însă, sunt neînvăţaţi şi iubitori de cele lumeşti; nu cunosc natura 
binelui însuşi, adeseori fericesc pe cele care nu merită; fericesc bogăţia, 
sănătatea, strălucirea vieţii; dar nimic din acestea nu-i bun prin natura Sa, nu 
numai pentru că acestea înclină uşor spre cele potrivnice, ci şi pentru că nici nu 
pot să-i facă buni pe cei care le au. 


Cine-i drept pentru că are bani? Cine-i cast pentru că e sănătos? Dimpotrivă, 
adeseori trec în slujba păcatului cei care se folosesc rău de ele. Fericit este, dar cel 
care are pe acelea care sunt vrednice de luat în seamă, cel care participă la bunurile 
care nu se pierd. 


- Cum îl vom cunoaşte, însă, pe acesta? - Cum? Că «n-a umblat în sfatul 
necredincioşilory»! 


Dar înainte de a spune ce înseamnă «a umbla în sfatul necredincioşilor», vreau să 
vă lămuresc nedumerirea pusă de textul acesta. Că cineva m-ar putea întreba: - 
Pentru ce profetul face o alegere şi fericeşte numai pe bărbat ? Nu exclude, oare, 
pe femei de la această fericire? Doamne fereşte! Una este virtutea: atât pentru 
bărbat cât şi pentru femeie ; pentru că aşa precum crearea amândurora s-a 
bucurat de aceeaşi cinstire, tot aşa şi răsplata să fie pentru amândoi tot de 
aceeaşi cinstire. Ascultă ce spune Cartea Facerii! «A făcut Dumnezeu pe om; 
după chipul lui Dumnezeu l-a făcut pe el; bărbat şi femeie i-a făcut pe ei» (Fac. 
1, 27). Cei care au aceeaşi fire au şi aceleaşi lucrări; iar cei care săvârşesc aceeaşi 
faptă, aceia primesc şi aceeaşi plată. 


Dar atunci pentru ce, amintind pe bărbat, a trecut sub tăcere pe femei ? - Pentru 
că odată ce este vorba de o singură fire - firea omenească - psalmistul a socotit că 
este de ajuns să arate întreaga fire prin cel care conduce firea, adică prin bărbat. 


Aşadar «fericit bărbatul care n-a umblat în sfatul necredincioşilor». Uită-te cât de 
precise sunt cuvintele ! Fiecare cuvânt este plin de învățături. Psalmistul n-a spus: 
«care nu umblă în sfatul necredincioşilor», ci: «care n-a umblat». Că nu-i vrednic 
de fericire cel care este încă în viaţă, pentru că-i este necunoscut sfârşitul; dar cel 
care a împlinit ceea ce era dator să facă, cel care şi-a încheiat viaţa cu un sfârşit 
care nu poate fi pus la îndoială, acela negreşit este fericit. 


- Dar, atunci pentru ce spune, tot în psalmi, că sunt fericiţi cei «care umblă în 
legea Domnului» (Ps. 118, 1) ? Că aceste cuvinte spun că sunt fericiţi nu cei care 
au umblat, ci cei care încă umblă. Pentru că cei care săvârşesc binele au laudă în 
însăşi fapta pe care au săvârşit-o; dar cei care se feresc de rău nu mai sunt de lăudat 
dacă înclină o dată sau de două ori spre păcat, ci dacă vor putea să evite pentru 
totdeauna săvârşirea răului. 


În şirul cuvântului meu, însă mi-a venit în minte şi o altă nedumerire: Pentru ce 
psalmistul nu fericeşte pe cel ce săvârşeşte virtutea, ci pe cel ce nu face păcatul ? 
Că aşa va fi numit fericit şi calul şi boul şi piatra. Da, care fiinţa neînsuflețită a stat 
pe calea păcătoşilor sau care ființă necuvântătoare a şezut pe scaunul ciumaţilor? 
(Ps. 1], 1) Aşteaptă puţin şi vei afla răspunsul! Psalmistul adaugă: «Ci în legea 
Domnului voia lui» (Ps. 1, 2). 


lar cugetarea legii dumnezeieşti o poate face numai o ființă cugetătoare. Noi, însă, 
spunem şi aceea că început pentru dobândirea faptelor bune este îndepărtarea de 
fapte rele. Că spune psalmistul: «Fereşte-te de rău şi fă binele!» (Ps. 36, 27). 


IV 


Psalmistul, ducându-ne, cu înţelepciune şi dibăcie, la virtute, a făcut din 
îndepărtarea de fapte rele început al faptelor bune. Dacă ţi-ar fi pus îndată înainte 
săvârşirea faptelor desăvârşite, ai fi pregetat să le faci; dar aşa te obişnuieşte mai 
întâi cu faptele mai uşoare, ca să îndrăzneşti mai pe urmă spre cele mai grele. 


Aş spune că practicarea bunei credinţe se aseamănă cu o scară - cu scara aceea 
pe care a văzut-o odinioară fericitul Iacov; unul din capete era jos, pe pământ, 
iar celălalt capăt se urca mai presus de cer (Fac. 28, 12) . Deci, cei care se 
îndreaptă spre viaţa cea virtuoasă trebuie să meargă pe urmele virtuţii începând 
cu primele trepte şi de la ele să păşească pe treptele următoare, până ce se urcă, 
printr-un urcuş Săvârşit încetul cu încetul, la înălțimea pe care o poate atinge 
firea omenească. După cum prima treaptă a unei scări este îndepărtarea de 
pământ, tot aşa şi cu vieţuirea cea după Dumnezeu; început al urcuşului este 
îndepărtarea de rău. 


Pe scurt, abţinerea de la o faptă oarecare este mai uşor de îndeplinit; de pildă 
poruncile: «Să nu ucizi» (leş. 20, 13), «Să nu fii desfrânaty» (leş. 20, 14), «Să nu 
furi» (leş. 20, 15); fiecare din aceste porunci are nevoie de abţinere şi de nemişcare 
; dar poruncile : «lubeşte pe aproapele tău ca pe tine însuţi» (Marei, 19, 19), 
«Vinde-ţi averile tale şi dă-le săracilor» (Matei, 19, 21) , «Dacă te sileşte cineva să 


mergi cu el o milă (Milă, 8 stadii; la greci, o stadie măsura 600 paşi, a căror 
lungime varia între 147 şi 192 metri, o milă, deci, avea între 1176 metri şi 1536 
metri.), mergi cu el două» (Matei, 5, 41), au nevoie pentru săvârşirea lor de 
strădanii de atleți, au trebuinţă de suflet tânăr. Minunează-te, dar, de înţelepciunea 
celui care ne duce la desăvârşire prin porunci mai uşoare şi mai lesne de îndeplinit! 


Psalmistul ne propune, deci, trei fapte care merită să fie păzite: să nu umblăm în 
sfatul necredincioşilor, să nu stăm pe calea păcătoşilor şi să nu şedem pe scaunele 
ciumaților(Ps. 1,1) . Urmând firii lucrurilor, psalmistul a pus această rânduială şi 
spuselor lui. Mai întâi ne sfătuim, apoi reținem cele ce ne-am sfătuit şi în sfârşit 
rămânem la cele sfătuite. 


Aşadar, înainte de toate vrednică de fericire este curăţenia gândirii noastre, pentru 
că sfatul pe care îl facem în inima noastră este rădăcină a faptelor pe care le 
săvârşim cu trupul. Desfrânarea, care se aprinde mai întâi în sufletul celui iubitor 
de plăcere, lucrează stricăciunea prin trup. De aceea şi Domnul spune că cele care 
mişcă pe om spre faptă pornesc dinăuntrul omului (Matei 15, 18.). 


Pentru că păcatul faţă de Dumnezeu se numeşte necredinţă, să nu se întâmple să ne 
îndoim cândva de Dumnezeu din pricina necredinţei. Umbli în sfatul 
necredincioşilor, dacă spui în inima ta: Este, oare, Dumnezeu, Care conduce pe 
toate cele din lume? Este, oare, Dumnezeu în cer, Care chiverniseşte pe cele ale 
fiecăruia ? Este, oare, judecată ? Este, oare, răsplătire fiecăruia după faptele lui? 
Pentru ce, oare, drepţii sunt săraci, iar păcătoşii bogaţi? Pentru ce, oare, drepții sunt 
bolnavi, iar păcătoşii sănătoşi ? Pentru ce, oare, drepţii sunt lipsiţi de slavă, iar 
păcătoşii încărcaţi de slavă ? Nu cumva, oare, lumea se mişcă de la sine şi nişte 
întâmplări iraționale rânduiesc într-un chip neregulat viaţa fie—căruia? Dacă ai 
gândit aşa, «ai umblat în sfatul necredincioşilor». 


Fericit este, dar, acela care nu s-a îndoit de Dumnezeu, acela care n-a fost mic la 
suflet faţă de întâmplările din viaţă, ci aşteaptă cele ce au să fie; fericit este acela 
care n-a avut gând necredincios despre Cel Ce ne-a zidit. 


Fericit este şi «acela care n-a stat pe calea păcătoşilor» (Ps 7, 1). Cale s-a numit 
viaţa noastră, din pricina grabei spre sfârşit a fiecăruia din noi, cei care ne-am 
născut. După cum cei care dorm în corăbii sunt duşi în porturi în chip automat de 
vânt, deşi nu simt aceasta, ci drumul corăbiei îi grăbeşte spre sfârşitul călătoriei, tot 
aşa şi noi, scurgându-se timpul vieţii noastre printr-o mişcare continuă şi 
neîncetată, ne grăbim spre sfârşitul propriu al fiecăruia din noi pe drumul neştiut al 
vieţii noastre. De pildă : tu dormi şi timpul te târăşte cu el; te-ai trezit şi nici nu-ţi 


dai seama câtă vreme a trecut şi totuşi viaţa ni se scurge, deşi lucrul acesta ne scapă 
simţurilor noastre. Toţi oamenii alergăm pe un drum oarecare, zorindu-ne fiecare 
spre sfârşitul nostru. De aceea toți suntem pe cale. Abia de-ţi dai seama că te 
găseşti pe cale. Eşti călător în viaţa aceasta. Toate trec, toate rămân în urma ta! Ai 
văzut pe cale plantă sau iarbă sau apă sau ceva din cele ce sunt vrednice de privit; 
te-ai desfătat puţin, apoi ai trecut mai departe. Ai întâlnit iarăşi stânci, văgăuni, 
prăpăstii, pietre, copaci sau chiar fiare sălbatice, târâtoare, mărăcini şi altele din 
cele ce te supără; te-ai supărat puţin, apoi le-ai părăsit. Aşa e viaţa! Nici cele vesele 
nu rămân pururea, nici pe cele triste nu le avem mereu. Calea nu este a ta, dar nici 
cele pe care le ai nu sunt ale tale. Cu cei ce călătoresc se întâmplă aşa: n-a apucat 
bine cel dintâi să-şi mişte pasul şi îndată cel de după el i-a şi luat locul; iar după 
acela cel care-l urmează. 


vV 


Uită-te că şi cele din viaţă sunt la fel! Astăzi tu lucrezi pământul, iar mâine altul şi 
după acela altul. Vezi ogoarele acestea şi casele cele măreţe? Câte nume n-au 
schimbat de când sunt fiecare din acestea? Se spunea că sunt ale cutăruia ; au trecut 
la altul; iar acum se spune că sunt ale altuia. Nu este, dar viaţa noastră o cale pe 
care a mers altădată altul şi pe care merg toţi unul după altul? 


«Fericit, dar, cel care n-a stat pe calea păcătoşilor !». 

- Dar ce înseamnă: «n-a stat» ? Când noi oamenii suntem în vârsta cea dintâi, nu 
suntem NICI VICIoşi, nici virtuoşi - că vârsta aceea nu e capabilă nici de viciu, nici 
de virtute - dar când ni se maturizează rațiunea, atunci se întâmplă cele ce s-au 
scris : «Dar când a venit porunca, păcatul a înviat, iar eu am murit» (Rom. 7, 9-10). 
Din patimile trupului răsar gânduri rele, care se nasc în sufletele noastre. Într- 
adevăr, după ce a venit porunca, cu alte cuvinte cunoaşterea celor bune, dacă 
porunca nu biruie gândul cel rău, ci îl îngăduie, atunci cugetul nostru este subjugat 
de patimi. Da, atunci a înviat păcatul şi a murit mintea, fiind ucisă de păcat. 
«Fericit, dar, cel care nu zăboveşte pe calea păcătoşilor», ci cu un gând mai bun 
se porneşte spre vieţuirea cea binecredincioasă. 


Sunt două căi, potrivnice una alteia; una este largă şi încăpătoare ; cealaltă, strâmtă 
şi îngustă. Două sunt şi călăuzele şi fiecare caută să atragă pe oameni spre ele. 
Calea cea netedă şi înclinată are o călăuză vicleană, un demon rău, care prin plăceri 
atrage spre pierzare pe cei care îl urmează - calea cea anevoioasă şi cu urcuş are 
călăuză un înger bun, care prin ostenelile virtuţii duce pe cei care îl urmează spre 
un sfârşit fericit. Câtă vreme fiecare din noi este copil urmăreşte ce este plăcut în 
viaţa de acum şi nu se îngrijeşte de viitor; dar când ajunge bărbat, după maturizarea 


gândurilor, vede că viaţa îi este împărțită înspre virtute şi viciu şi că privirea 
sufletului este îndreptată spre fiecare din ele; atunci are putinţa să judece paralel 
însuşirile fiecăreia din ele. Şi vede că viaţa păcătoşilor este plină de desfătările 
veacului acestuia, pe când viaţa drepţilor arată pe tăcute numai bunătățile veacului 
ce va să fie. Şi pe cât de bune sunt cele viitoare, pe care le făgăduieşte viaţa celor 
ce au să se mântuiască, pe atât de obositoare sunt cele pe care le oferă cele din 
lumea aceasta. Că cel care duce o viaţă plăcută şi desfrânată nu se gândeşte la ce va 
fi pe urmă, ci se gândeşte numai la desfătarea de aici. 


Orice suflet care vrea să aleagă virtutea este cuprins de ameţeală şi subjugat de 
gânduri, când se gândeşte la cele ce-l aşteaptă; dar când priveşte la cele din lumea 
aceasta, preferă plăcerea. într-o parte vede plăcerea trupului, în cealaltă înrobirea 
(trupului - într-o parte beţie, în cealaltă post; într-o parte râsete nestăpânite, în 
cealaltă lacrimi din belşug ; într-o parte dansuri, în cealaltă rugăciune ; într-o parte 
flaute, în cealaltă suspine ; într-o parte desfrânare, în cealaltă feciorie. Şi pentru că 
binele poate fi înţeles cu adevărat de rațiune numai prin credinţă - că binele stă 
departe de noi şi ochiul nu l-a văzut şi urechea nu l-a auzit (I Cor. 2,9) - pe când 
dulceaţa păcatului este la îndemână, iar desfătarea ţâşneşte prin fiecare simţ, de 
aceea fericit este cel care nu se îndreaptă spre pierzanie din pricina momelilor 
plăcerii, ci, prin răbdare, culege nădejdea mântuirii, iar la alegerea uneia din cele 
două căi n-a păşit pe calea care duce la păcat. 


VI 


«Şi pe Scaunul ciumaţilor n-a şezub» (Ps. 1,1) . Este, oare, vorba de scaunele 
acestea pe care ne odihnim trupurile - că ce îndemn spre păcat dă lemnul, ca să mă 
depărtez ca de ceva vătămător de scaunul care a fost ocupat mai înainte de un 
păcătos - sau trebuie să socotim că prin scaun este vorba de rămânerea hotărâtă şi 
neclintită în judecată pe care o facem despre păcate ? Da, de acest lucru trebuie să 
ne ferim! Pentru că rămânerea cu stăruinţă în păcate creează în sufletele noastre o 
stare sufletească pe care cu greu o înlăturăm. Când patima se învecheşte în suflet şi 
când cu timpul gândul cel păcătos se întăreşte, atunci este greu să-ţi vindeci patima 
sau chiar să n-o poţi vindeca deloc ; că, aşa cum se întâmplă de cele mai multe ori, 
obiceiul se preface în natură. Ar fi de dorit să nu ne atingem de păcat; iar dacă 
păcatul ne ispiteşte încă o dată după experienţa făcută, să fugim de păcat ca de o 
rană pe care ne-ar face-o o fiară otrăvitoare, aşa cum a scris Solomon despre 
femeia cea rea : «Nu-ţi întoarce privirea spre ea, ci fugi, nu zăbovi!» (Prov. 9,19). 


Cunosc pe unii care din tinereţe au alunecat spre patimile trupului şi din pricina 
obişnuinţei cu păcatul, au rămas în păcate până la adânci bătrâneți. După cum 


porcii, care se tăvălesc în mocirlă, bătătoresc mereu pe ei noroiul, tot aşa şi aceştia 
se încarcă în fiecare zi de ruşine din pricina plăcerii. 


E o fericire să n-ai în mintea ta păcatul! Dar dacă prin viclenia vrăjmaşului ai 
primit în suflet gânduri de necredinţă, caută să nu rămâi în păcat; iar dacă ai păţit şi 
asta, caută să nu te statorniceşti în păcat. Deci, să nu şezi pe scaunul ciumaţilor ! 


Dacă ai înţeles ce vrea să spună cuvântul psalmistului prin «scaun», că adică 
vorbeşte de rămânerea noastră permanentă în păcat, cercetează, deci, pe cine a 
numit psalmistul «ciumaţi»! Cei care se pricep la boli spun ca ciumatul, când se 
atinge de un om sau de un animal, prin molipsire, dă boala aceasta tuturor celor de 
care se apropie. Că natura acestei boli este de aşa fel că îmbolnăveşte pe toţi, se ia 
de la unul la altul. Ciumaţii sunt lucrători ai fărădelegii; dau boala unul altuia ; se 
îmbolnăvesc unii de la alţii şi pier împreună. Nu vezi, oare, pe desfrânaţii care stau 
în piaţă, care râd de oamenii cuminţi, care-şi povestesc faptele lor ruşinoase şi 
isprăvile întunericului şi înşiră pasiunile lor necinstite ca pe nişte fapte mari sau ca 
pe niscai fapte de vitejie? Aceştia sunt ciumaţii, aceştia sunt oamenii care se 
străduiesc să ducă la toţi păcatul lor propriu şi ambiționează să facă pe mulți 
asemenea lor, ca, în părtăşia păcatelor, să scape de ocară. Şi după cum nu-i cu 
putință ca focul, care se atinge de o materie inflamabilă, să nu treacă la toată 
materia, dacă mai ales se întâmplă să bată şi un vânt care să ducă flacăra, tot aşa 
nu-i cu putinţă ca păcatul, dacă se atinge de unul, să nu treacă la toți cei de care se 
apropie, mai ales când duhurile răutăţii aprind păcatul. Da - duhul desfrânării nu 
suferă să mărginească necinstea numai la unul singur, ci cuprinde îndată pe toţi cei 
de aceeaşi vârstă; acolo chefuri, beţii şi istorisiri pline de ruşine; o femeie 
desfrânată bea împreună cu ei; unuia îi zâmbeşte, pe altul îl aţâţă şi pe toţi îi 
aprinde spre acelaşi păcat. Este mică, oare, ciuma aceasta sau este mică răspândirea 
răului? 


Ce se întâmplă, însă, cu cel care invidiază pe omul lacom sau pe omul care, 
datorită altui păcat, este învestit cu putere politică strălucită sau pe omul care 
conduce popoarele sau pe conducătorul de oştiri, când invidia îi este amestecată cu 
cele mai ruşinoase patimi? Nu primeşte, oare, în sufletul lui ciumă, impropriindu-şi 
păcatul celui invidiat ? Învidioşii caută să aibă şi ei situaţiile strălucite din viaţă şi 
viaţa lor să fie la fel cu a oamenilor celebri, ostaşii, în cele mai multe cazuri, caută 
să se asemene cu conducătorii de oştiri, iar locuitorii oraşelor invidiază pe cei de la 
putere. Şi, pe scurt, când păcatul unuia este socotit de mulțime vrednic de imitat, 
atunci se poate spune, propriu şi potrivit, că în viaţa sufletelor a pătruns ciuma. 


Într-adevăr, când cineva ajunge strălucit datorită răutăţii lui, atunci pe mulţi din cei 
care alunecă îi atrage uşor să săvârşească aceeaşi răutate. Astfel, pentru că 
stricăciunea se întinde de la unul la altul, putem spune că unii ca aceştia şi-au 
îmbolnăvit de ciumă sufletele lor. 


Să nu şezi, dar, pe scaunul ciumaţilor, nici să iei parte la adunarea oamenilor 
stricaţi şi bolnavi de ciumă şi să nu rămâi printre cei care dau sfaturi rele. 


Cuvântarea mea este încă la început, dar văd că mulțimea celor spuse a depăşit 
măsura. Deci nici voi nu veţi putea ţine minte cu usurință mai multe decât v-am 
spus şi nici eu nu pot să vorbesc mai mult, pentru că mă părăseşte vocea din pricina 
slăbiciunii care mă însoţeşte. lar dacă spusele mele n-au fost complete, totuşi ele au 
arătat că trebuie să fugim de păcat şi să ajungem desăvârşiţi prin săvârşirea faptelor 
bune. 


Și pentru că aţi ascultat cu dragă inimă cele ce v-am spus, vă făgăduiesc, de mă va 
ajuta Dumnezeu, să completez cele ce lipsesc, dacă nu cumva slăbiciunea mea mă 
va reduce la tăcere completă. 


Domnul să-mi dea mie plată pentru cele ce-am spus, iar vouă rod pentru cele ce aţi 
auzit, cu harul lui Hristos Insuşi, că a Lui este slava şi puterea în vecii vecilor. 
Amin. 


Omilia la Psalmul VII - Psalmul lui David, pe care l-a cântat Domnului pentru 
cuvintele lui Huşi, fiul lui lemeni 


I 

Titlul Psalmului VII pare că este împotriva celor istorisite în Cartea Regilor, în 
care sunt scrise cele cu privire la David. Acolo se istoriseşte că Huşi, prietenul cel 
bun al lui David, este fiul lui Arhi, iar aici că Huşi este fiul lui lemeni. Dar nici 
acesta, nici alt careva din cei despre care se vorbeşte acolo nu este fiul lui lemeni. 
Oare, n-a fost numit Huşi fiul lui lemeni pentru fapta lui mare şi plină de vitejie, pe 
care a arătat-o faţă de David, prietenul lui, când s-a dat, aşa zicând, de partea lui 
Abesalom, pentru a zădărnici sfaturile lui Ahitofel, bărbat foarte dibaci şi foarte 
priceput în fapte războinice ? (II Regi 17, 1-13) 


Ahitofel îl sfătuise pe Abesalom să nu-i dea răgaz tatălui său, care era nepregătit, ci 
să-l atace de îndată , Huşi, însă, nu l-a lăsat pe Abesalom să primească sfatul lui 
Ahitofel, ci l-a sfătuit să amâne atacul pentru a se pregăti - «pentru ca după cum 
spune Scriptura, Domnul să aducă peste Abesalom toate relele» (17 Regi 17, 14) 


- Huşi i-a dat lui Abesalom sfatul ca să-i dea răgaz lui David să-şi adune oştirea. 
Abesalom a primit sfatul lui Huşi zicând: «Sfatul lui Huşi, fiul lui Arhi, mai bun 
decât sfatul lui Ahitofel» (17 Regi 17, 14). Şi Huşi, prin preoţii Sadoc şi Abiatar l-a 
vestit pe David de cele plănuite şi i-a poruncit să nu rămână noaptea în pustia 
Aravot, ci l-a zorit să plece de acolo (11 Regi 17, 15-16). 


Deci, datorită sfatului său bun, Huşi a ajuns mâna dreaptă a lui David; a primit 
numele de «fiul lui lemeni» după fapta lui de vitejie. Deci a fost numit «fiul lui 
lemeni», adică «fiul dreptei». 


Aşa e obiceiul Scripturii numeşte pe oamenii răi mai degrabă după păcatele lor 
decât după numele părinţilor lor, iar pe cei buni îi numeşte «fii» după virtutea care 
îi caracterizează. Apostolul numeşte pe diavol «fiul pierzării»: «Până nu se va 
descoperi, zice el, cel nelegiuit, fiul pierzării» (II Tes. 2, 3). Şi Domnul, în 
Evanghelie, a numit pe luda «fiul pierzării», că spune: «Nimeni n-a pierit decât fiul 
pierzării» (loan, 17, 12) - iar pe cei instruiți în cunoaşterea lui Dumnezeu îi 
numeşte fii ai înţelepciunii: «înţelepciunea, spune Domnul, a fost socotită dreaptă 
de fiii ei» (Matei, 11, 19) şi: «Dacă va fi acolo fiul păci» (Luca, 10, 6). Nu-i de loc 
de mirare, dar, ca şi acum să fie trecut sub tăcere tatăl trupesc al lui Huşi, iar 
prietenul cel bun al lui David să fie numit «fiul dreptei»; a primit numele cuvenit 
lui de la fapta pe care a săvârşit-o. 


II 

«Doamne, Dumnezeul meu, întru Tine am nădăjduit, mântuieşte-mă!» (Ps. 7, 1) 
S-ar părea că cererea aceasta este simplă şi că oricine ar putea, pe bună dreptate, să 
spună : «Doamne, Dumnezeul meu, întru Tine am nădăjduit, mântuieşte-mă!. Dar 
nu-i aşa ! Cel care-şi pune nădejdea în om, cel care umblă după altceva din cele din 
viaţă, de pildă după putere, după bani sau după cele socotite de mulțime a fi 
strălucite, nu poate să spună: «Doamne, Dumnezeul meu, întru Tine am nă- 
dăjduit». Că este poruncă să nu nădăjduieşti în boieri (Ps. 145, 2) şi: «Blestemat 
este omul care are nădejdea în om» (Ier. 17, 5). După cum nu se cuvine să cinsteşti 
pe altcineva decât pe Dumnezeu, tot aşa nici nu se cuvine să nădăjduieşti în 
altcineva decât în Dumnezeu, Domnul tuturora. «Nădejdea mea (Ps. 70, 6) şi lauda 
mea este Domnul» (Ps. 70, 8), spune psalmistul. 


- Dar pentru ce psalmistul mai întâi se roagă să fie mântuit de cei ce-l prigonesc 
şi apoi să fie izbăvit ? Explicarea va lămuri cuvântul. «Mântuieşte-mă de toți cei ce 
mă prigonesc şi mă izbăveşte, ca nu cumva să răpească, ca un leu, sufletul meu» 
(Ps. 7, 1-2). 


- Care este deosebirea între a mântui şi a izbăvi 2 De mântuire au nevoie mai ales 
cei slabi; de izbăvire, cei care sunt ţinuţi în robie. De aceea, cel care are în el însuşi 
slăbiciunea, dar primeşte în sine credinţa, este condus la mântuire de propria sa 
credință. Că spune Domnul: «Credinţa ta te-a mântuit» (Luca 7, 50.) şi: «Fie ţie 
cum ai crezut» (Matei, 8, 13). Cel care are, însă nevoie să fie izbăvit aşteaptă ca 
cineva din afară să depună preţul de răscumpărare. Aşadar cel în primejdie de 
moarte, ştiind că unul este Cel ce mântuie, unul este Cel ce izbăveşte, zice: «În 
Tine am nădăjduit, mântuieşte-mă de slăbiciune şi izbăveşte-mă de robie !». Socot, 
însă, că atleții viteji ai lui Dumnezeu au luptat din destul în toată viaţa lor cu 
duşmanii cei nevăzuţi; dar după ce au scăpat de toate prigonirile lor, când ajung la 
sfârşitul vieţii, sunt cercetaţi de stăpânitorul veacului, ca să-i ia în stăpânire, dacă 
ar găsi că au răni de pe urma luptelor sau unele pete şi urme de păcat; dacă, însă, 
vor fi găsiți fără răni şi fără pete, îi lasă să se odihnească liberi în Hristos, pentru că 
au fost nebiruiţi. 


Psalmistul se roagă, deci, atât pentru viaţa de aici, cât şi pentru viaţa ce se va să fie; 
şi zice: «Mântuieşte-mă, aici, de cei ce mă prigonesc», dar «izbăveşte-mă, acolo, în 
vremea cercetării, ca nu cumva să răpească, ca un leu, sufletul meu». Şi acestea le 
poți afla de la însuşi Domnul, când a grăit despre timpul patimii Sale : «Acum vine 
stăpânitorul lumii acesteia şi întru Mine nu va avea nimic» (loan, 14, 30). Dar 
Domnul, nefăcând păcat, spunea că întru EI nu are nimic; omului, însă, îi este de 


ajuns dacă va îndrăzni să spună : «Vine stăpânitorul lumii acesteia şi întru mine va 
avea puţine şi mici». 


Poate vom păţi acestea dacă nu vom avea pe cineva care să ne răscumpere, nici pe 
cineva care să ne mântuie. Faţă de cele două posibilităţi care ne stau înainte, două 
sunt şi cele ce urmează: «Mântuieşte-mă de mulţimea celor ce mă prigonesc şi 
izbăveşte-mă, ca să nu fiu cumva răpit, ca şi cum n-ar fi Cel ce răscumpără». 


III 
«Doamne, Dumnezeul meu, de am făcut aceasta, de este nedreptate întru mâinile 
mele, de am răsplătit cu rău celor ce mi-au făcut mie rele, să cad gol de la 
vrăjmaşii mei. Să prigonească, dar, vrăjmaşul sufletul meu şi să-l prindă». (Ps. 
7, 3-5) 


Scriptura obişnuieşte să ia cuvântul «răsplată» nu numai cu privire la cele ce sunt 
socotite bune sau rele, ci şi cu privire la acţiuni inițiale, ca în textul: «Răsplăteşte 
robului tău» (Ps. 1158, 17); în loc să spună: «Dă», a spus: «Răsplăteşte». Datul este 
începutul binefacerii; darea înapoi este compensarea egală pe care o face cel care a 
primit binefacerea? Răsplata este al doilea început şi stadiu al faptelor bune sau 
rele făcute unora. Sunt de părere că atunci când se pretinde ceva şi nu se cere, 
atunci se caută o răsplătire, prezentată în sensul acesta: «Dă-mi ceea ce firea te 
obligă în chip necesar!» 


Cum este datoria părinților de a purta grijă de copii? Că, potrivit dragostei fireşti, 
părinţii sunt datori să poarte grijă de copii cu Cele necesare vieţii. Dealtfel 
Scriptura spune că părinţii sunt datori să strângă avere pentru copii (117 Cor. 12, 14), 
ca aceştia să aibă din ce să trăiască. În acest înţeles sunt luate în Scriptură 
cuvintele: datul şi răsplata în acţiunile inițiale. 


«De am făcut aceasta şi de am răsplătit cu rău celor ce mi-au făcut mie rele, să cad 
gol de la vrăjmaşii mei». Cade «gol de la vrăjmaşi» numai acela care cade din 
deplinătatea harului lui Hristos. 


«Să prigonească, dar, vrăjmaşul sufletul meu şi să-l prindă şi să calce la pământ 
viața mea» . (Ps. 7, 5) Sufletul dreptului, despărțit de dragostea faţă de trup, are 
viaţa lui ascunsă în Dumnezeu împreună cu Hristos; deci poate spune împreună cu 
apostolul: «Nu mai trăiesc eu, ci Hristos trăieşte în mine» (Gal. 2, 20) şi: «iar ceea 
ce trăiesc acum în trup, în credinţă trăiesc» (Gal. 2, 20). Sufletul păcătosului, însă, 
care trăieşte după trup şi-i amestecat cu plăcerile trupului, se tăvăleşte în patimile 
trupului ca într-o mocirlă, iar vrăjmaşul calcă în picioare sufletul lui, îl murdăreşte 


şi mai mult şi caută să-l îngroape; se suie pe cel căzut, îl calcă la pământ cu 
picioarele, cu alte cuvinte calcă în trup viaţa celui ce a alunecat în păcat. 


«Și slava mea în ţărână să o aşezi» . (Ps. 7, 5) Sfinţii, avându-şi vieţuirea în ceruri 
şi punându-și faptele lor bune în vistieriile cele veşnice, au slava lor în ceruri; slava 
oamenilor pământeşti, însă şi a celor care trăiesc după trup se sălăşluieşte, spune 
Scriptura, în ţărână. Cel care-i slăvit pentru bogăţia cea pământească, cel care-i 
înconjurat de cinstea cea de scurtă durată dată de oameni, şi cel oare se încrede în 
însuşirile lui trupeşti şi are slava lui în el însuşi, nu-i urcat în ceruri, ci rămâne în 
țărână. 


«Scoală-te, Doamne, întru mânia Ta! Înalţă- Te întru hotarele vrăjmaşilor mei!» 
(Ps. 7, 6). Profetul se roagă sau ca taina învierii Domnului să lucreze la nimicirea 
păcatului oamenilor sau se roagă pentru înălțarea pe cruce a Domnului, oare avea 
să se săvârşească după ce răutatea duşmanilor avea să se urce până la cea mai 
înaltă limită sau, în sfârşit, cuvintele: «Înalţă-Te întru hotarele vrăjmaşilor mei!» 
au un înţeles ca acesta: Oricât s-ar înălța şi ar ieşi la iveală răutatea, răspândindu-se 
fără de măsură şi fără de hotar, Tu, Doamne, poţi, cu bogăția puterii Tale, ca un 
doctor bun, să pui mai dinainte stăpânire pe marginile întinderii răului şi să opreşti 
boala care înaintează şi se întinde; poţi să curmi înaintarea ei, cu rănile Tale 
dătătoare de învăţătură. 


IV 

«Scoală-Te, Doamne, Dumnezeul meu, cu porunca pe care ai poruncit-o!» (Ps. 
7, 7) Cuvintele acestea se pot referi la taina învierii Domnului, Profetul se roagă să 
se scoale Judecătorul, ca să pedepsească orice păcat, ca să se desăvârşească 
poruncile date nouă mai înainte. Pot să se refere, însă şi la starea de atunci a 
treburilor profetului, care îl roagă pe Dumnezeu să se scoale spre răzbunarea 
poruncii, pe care a poruncit-o. Porunca dată de Dumnezeu era: «Cinsteşte pe tatăl 
tău şi pe mama ta.» (leş. 20, 12) şi porunca aceasta a călcat-o fiul său. De aceea 
David, spre îndreptarea lui şi a fiului său şi spre înţelepțirea multora, îl roagă pe 
Dumnezeu să nu fie îndelung răbdător; îl roagă să se scoale spre răzbunarea 
propriei Sale porunci. «Nu pe mine mă vei răzbuna, Doamne, ci porunca Ta, care a 
fost dispreţuită, porunca pe care Tu ai poruncit-o!» 


«Şi adunare de popoare Te va înconjura.» (Ps. 7, 8) E lămurit că, dacă este 
pedepsit un nedrept, mulți nedrepţi se vor întoarce. «Pedepseşte, Doamne, spune 
profetul, răutatea acestuia ca adunare de popoare să Te înconjoare!» 


«Şi pentru aceasta, întoarce- Te la înălțime!» (Ps. 7, 9) Pentru adunarea, care Te 
înconjoară, pe care ai dobândit-o prin pogorârea cea după har şi prin întruparea Ta, 
întoarce-Te la înălțimea Slavei, pe care o aveai înainte de a fi lumea |! (Ioan, 17, 
24) 


«Domnul va judeca pe popoare. »(Ps. 7, 9) In multe locuri ale Scripturii este 
presărată învăţătura despre judecată, deoarece pentru învăţarea bunei credinţe este 
foarte necesară şi foarte potrivită celor care au crezut în Dumnezeu prin lisus 
Hristos. 


Dar învăţătura despre judecată este scrisă în Scriptură în multe feluri; de aceea cei 
care nu disting exact sensurile învăţăturii o interpretează în fel şi chip şi fac multe 
confuzii. De pildă: «Cel care crede în Mine nu este judecat; dar cel care nu crede 
este şi judecat» (Ioan, 3, 18). 


Dacă cel care nu crede este asemenea celui neevlavios, cum se spune că nee- 
vlavioşii nu vor învia la judecată (Ps. 1, 5) ? Dacă cei credincioşi au ajuns prin 
credinţă fii ai lui Dumnezeu şi pentru aceasta sunt vrednici a fi numiţi şi ei 
dumnezei, cum «Dumnezeu a stat în adunarea dumnezeilor şi în mijloc pe 
dumnezei va judeca»? (Ps. 81, 1) 


Dar se pare că în Scriptură cuvântul «a judeca» este luat când în sensul de «a 
încerca», când în sensul de «a pedepsi». De pildă în sensul de «a încerca», aşa cum 
este în acest text: «Judecă-mă, Doamne, că eu întru nerăutate am umblat» (Ps. 25, 
1), pentru că tot acolo adaugă : «Încearcă-mă, Doamne, şi mă ispiteşte» (Ps. 25, 2); 
în sensul de «a pedepsi», ca în acest text: «Dacă ne-am judeca pe noi înşine, n-am 
mai fi judecaţi» (1 Cor. 11, 31); adică «dacă ne-am cerceta pe noi înşine, n-am mai 
fi supuşi pedepsei». larăşi s-a zis : «Domnul se va judeca cu tot trupul» ; cu alte 
cuvinte : când Domnul va cerceta cele săvârşite de oameni, se va judeca cu fiecare 
şi va pune faţă în faţă poruncile Lui cu faptele săvârşite de păcătoşi; Domnul se va 
apăra cu dovezi, că toate ce-L privesc pe EI le-a făcut spre mântuirea celor 
judecaţi, pentru ca păcătoşii să se convingă că sunt vinovaţi de păcate şi auzind 
sentința dumnezeiască, să primească de bună voie pedeapsa ce li se dă. 


V 
Cuvântul «a judeca» are şi altă însemnare, potrivit celor spuse de Domnul: 
«împărăteasa de la miazăzi se va ridica la judecată şi va osândi neamul acesta» 
(Matei, 12, 42). Domnul spune că cei care au întors spatele dumnezeieştii 
învățături, cei care n-au iubit frumosul şi binele, cei care au respins dogmele 
învăţătoreşti ale înţelepciunii, puşi în comparaţie şi faţă în faţă cu cei din aceeaşi 


generaţie, care s-au distins prin grija lor faţă de cele bune şi frumoase, vor lua o 
pedeapsă mai grea, tocmai datorită comparaţiei unora cu alții. 


Socot, însă că nu vom fi judecaţi la fel toţi cei care am luat de la dreptul Judecător 
trupul acesta pământesc, pentru că cele ce vin din afară peste fiecare din noi, care 
sunt foarte mult diferite, fac să se schimbe judecata. Că păcatele sau ne sunt grele 
când le facem cu propria noastră voie sau ne sunt uşoare când săvârşirea lor n-a 
stat în puterea noastră, ci un concurs de împrejurări ne-au silit să le facem fără voia 
noastră. 


Să presupunem că vine la judecată desfrânarea. Unul a făcut acest păcat, pentru 
că de la început a trăit într-o casă cu moravuri desfrânate: s-a născut din părinţi 
desfrânaţi, a fost crescut înconjurat de obiceiuri rele, de beţii, de chefuri şi de 
istorisiri ruşinoase; un altul a avut multe exemple care-l îndemnau la fapte 
bune: educaţia, profesorii, auzirea cuvintelor dumnezeieşti, lecturi mântuitoare, 
sfaturile părinţilor, povestiri cu pilde de curăţenie şi cuminţenie, un trai 
înfrânat; mai târziu acesta este târât în acelaşi păcat ca şi celălalt. Când va da 
socoteală de faptele săvârşite în viaţă, nu va merita, oare, unul ca acesta o 
pedeapsă mai grea decât cel dintâi? Unul va fi învinuit numai de prilejurile de 
mântuire, care au fost semănate în sufletul lui şi de care nu s-a folosit în chip 
sănătos; celălalt, pe lângă aceasta, va fi învinuit şi pentru că, având ajutoare ca 
Să se mântuie, s-a pierdut singur şi din pricina neînfrânării şi din pricina unei 
neglijenţe de foarte scurtă durată. La fel şi cel care a fost crescut dintru început 
în bună credinţă, care a evitat orice învăţătură ce strică dogmele despre 
Dumnezeu, care a fost crescut în legea lui Dumnezeu care înfierează orice păcat 
şi îndeamnă la virtute, nu va avea, dacă trece de idololatrie, acelaşi cuvânt de 
apărare ca cel care a fost născut din părinţi păgâni şi dintru început a trăit între 
neamurile care învaţă idololatria. 


«Domnul va judeca pe popoare». Într-un chip va judeca pe iudeu şi în alt chip pe 
scit. Unul se reazemă pe lege, se laudă cu Dumnezeu şi cearcă pe cele ce sunt în 
dezacord cu credinţa lui; a fost catehizat de lege, i-au sunat la ureche mereu ideile 
cele de obşte, a învăţat cărţile profetice şi cărțile legii; ei bine, dacă unul ca acesta 
este găsit că săvârşeşte fărădelegi, i se vor socoti cu mult mai grele păcatele. Sciţii 
sunt nomazi, crescuţi în moravuri sălbatice şi neomeneşti, obişnuiţi să se poarte 
aspru unii cu alţii, nu-şi pot stăpâni mânia, se pornesc lesne cu supărări unii pe 
alții, sunt obişnuiţi să judece certurile dintre ei cu sabia, pentru că sunt învăţaţi că 
prin sânge să pună capăt luptelor. Fi bine, dacă sciţii se vor purta unii cu alții 
omenoşi şi îngăduitori, atunci prin aceste purtări ale lor, ne vor face nouă şi mai 
grea pedeapsă. 


«Judecă-mă, Doamne, după dreptatea mea şi după nerăutatea din mine.» (PS. 
25, 1) S-ar părea că aceste cuvinte au în ele ceva lăudăros şi că se aseamănă cu 
rugăciunea fariseului care se înalță pe sine (Luca, 78, 11-12). Dar pentru cel care 
priveşte cuvintele acestea în chip chibzuit, va vedea că profetul e departe de o 
astfel de stare sufletească. 


«Judecă-mă, Doamne, spune David, după dreptatea mea!». Felurit este cuvântul 
despre dreptate şi grele de atins sunt marginile dreptăţii desăvârşite! Este o dreptate 
a îngerilor, care depăşeşte dreptatea oamenilor iar dacă există o dreptate mai presus 
de îngeri, atunci superioritatea acelei dreptăți este pe măsura măreției ei; dar 
dreptatea lui Dumnezeu însuşi, dreptate care depăşeşte toată mintea, este negrăită 
şi neînţeleasă de orice fire creată. 


VI 
«Pe mine, dar, Doamne, judecă-mă după dreptatea mea!», adică după dreptatea 
care e accesibilă oamenilor şi cu putinţă celor ce trăiesc în trup. 


«Și după nerăutatea mea din mine». Aşa este mai cu seamă starea sufletească a 
psalmistului! Este departe de mândria fariseică. David numeşte «nerăutate» a lui 
simplitatea şi nepriceperea în cele ce sunt de folos cunoaşterii, aşa precum spun 
Proverbele: «Cel fără de răutate crede orice cuvânt» (Prov. 14, 15) . Pentru că noi 
oamenii din nepricepere cădem, când nu ne păzim, în multe greşeli, psalmistul 
roagă pe Dumnezeu şi cere să dobândească iertare după nerăutatea lui. De aici se 
vede lămurit că spusele acestea arată smerenia celui ce le-a rostit mai mult decât 
mândria lui. Că spune: «Judecă-mă după dreptatea mea şi judecă-mă după 
nerăutatea care este întru mine!» Pune, Doamne, faţă în față dreptatea mea cu 
slăbiciunea omenească! Aşa judecă-mă! Cunoscând simplitatea mea, să nu mă 
osândeşti pe mine ca pe un grabnic spre păcat, nici ca pe unul care se uită cu mare 
luare aminte la lucrurile lumii. 


«Sfârşească-se răutatea păcătoşilor !» (Ps 7, 10) Cel care roagă pe Dumnezeu 
aceste lucruri este pe faţă ucenic al poruncilor evanghelice. Se roagă pentru cei ce-i 
fac rău (Matei 5, 44) şi-l cere lui Dumnezeu să fie îngrădită răutatea păcătoşilor cu 
hotar şi să aibă sfârşit. Ca şi cum ar spune, rugându-:se pentru cei bolnavi cu 
trupul: « Sfârşească-se boala celor bolnavi!» Cel care iubeşte pe duşmanii lui şi 
vrea să facă bine celor care îl urăsc, se roagă pentru cei care îi fac rău; se roagă lui 
Dumnezeu să oprească şi să pună hotar revărsării mai departe a păcatului, pentru 
ca păcatul să nu se întindă mai mult şi să dea naştere cangrenei. 


«Și vei călăuzi pe diurnul cel drept pe cel drept» (Ps 7, 10). Călăuzit drept se 
numeşte cel drept şi călăuzită drept se numeşte inima care săvârşeşte virtutea. 


- Ce vrea să spună aici rugăciunea profetului ? Profetul se roagă aici ca cel care 
este în stăpânirea dreptăţii să fie călăuzit de Dumnezeu pe calea cea dreaptă. Deşi 
n-ai putea spune că în cel drept ar putea fi ceva strâmb, întortochiat şi sucit, totuşi 
este de neapărată trebuinţă cererea aceasta pentru cel drept, pentru ca gândul lui cu 
dinadinsul drept şi fără abateri să fie îndrumat cu ajutorul dat de Dumnezeu, ca nici 
din slăbiciune să nu se abată cândva de la canonul adevărului şi nici să fie vătămat 
cu învățături stricate de duşmanul adevărului. 


«Cel ce cercetezi cu dreptate inimile şi rărunchii, Dumnezeule !» (Ps. 7, 10) 
Scriptura, în multe locuri, socoate inima conducător al sufletului şi tot aşa, în multe 
locuri, socoate rărunchii partea pasională a sufletului ; şi aici au aceeaşi însemnare, 
că psalmistul spune; «Dumnezeule, judecă-mă pentru dogmele pe care le am 
despre bună credință şi pentru mişcările mele cele pătimaşe, că «Tu cercetezi 
inimile şi rărunchii .». Cercetare este mai ales ancheta care se face de judecători, cu 
toate mijloacele de verificare, celor anchetați, pentru ca cei care ascund ceea ce se 
caută să scoată la lumină prin forţa chinurilor lucrul cel ascuns. În cercetările cele 
fără greşeală ale dreptului Judecător sunt cercetate gândurile noastre, dar şi faptele 
noastre. 


Nimeni, dar, să n-o ia înaintea adevăratului Judecător, nici să judece înainte de 
timp, «până ce va veni Domnul, Care va şi lumina cele ascunse ale întunericului şi 
va arăta gândurile inimilor» (1 Cor. 4, 5). Dumnezeu, cercetând inimile şi 
rărunchii, îşi arată dreptatea Sa. 


> A fost cercetată inima lui Avraam, dacă iubeşte pe Dumnezeu din tot sufletul 
lui şi din toată inima sa (Matei, 22, 27; Marcu, 12, 30. 33; Luca, 10, 27), 
când i-a poruncit lui Avraam să aducă jertță pe Isaac, ca să arate că nu 
iubeşte pe fiul său mai mult decât pe Dumnezeu. 

—> Cercetat a fost şi lacov, împotriva căruia a uneltit fratele său Isav, pentru ca 
în mijlocul atâtor păcate ale lui Isav, Iacov să strălucească neîntunecându-i- 
se iubirea de frate. Inimile acestora au fost cercetate. 

—> Au fost cercetaţi rărunchii lui Iosif, când, în faţa dragostei nebune a 
desfrânatei lui stăpâne, Iosif a preferat curăţia castităţii în locul plăcerii 
ruşinoase. losif a fost cercetat pentru ca cei care privesc la judecata lui 
Dumnezeu să înţeleagă că cinstea care s-a dat lui Iosif i s-a dat pe bună 
dreptate, deoarece castitatea lui a strălucit în acele mari încercări. 


VII 


«Ajutorul meu de la Dumnezeu.» (Ps. 7, 11)  Propriu vorbind, cei care luptă în 
războaie cer ajutor împotriva atacurilor duşmanilor; dar şi în lume, cel care se 
simte atacat de duşmanii cei nevăzuţi şi vede pericolul ce-i stă în faţă din partea 
duşmanilor, care-l înconjoară, zice: «Ajutorul meu nu-i de la bogăţie, nici de la 
împrejurări trupeşti, nici de la puterea şi tăria mea, nici de la rude, ci ajutorul meu 
de la Dumnezeu». 


Cât este de mare ajutorul trimis de Domnul celor care se tem de El am aflat şi din 
altă parte, din psalmul care spune: «Lupta-va îngerul Domnului în jurul celor ce se 
tem de EI şi-i va izbăvi pe ei.» (Ps. 33, 7) şi din altă parte: «Îngerul cel ce m-a 
izbăvit.» (Fac. 48, 16). 


«Cel ce mântuie pe cei drepți la inimă.» (Ps. 7, 11) «Drept la inimă» este cel care 
n-are mintea pornită spre exagerare, nici spre micşorare, ci se îndreaptă spre calea 
de mijloc a virtuţii. Cel care se îndepărtează cât de puţin de curaj se îndreaptă spre 
laşitate, iar cel care depăşeşte mai mult curajul cade în cutezanță. De aceea 
Scriptura îi numeşte pe aceştia oameni strâmbi, pentru că prin exagerare sau prin 
micşorare se îndepărtează de calea de mijloc. După cum o linie este strâmbă când 
îşi pierde direcția ei dreaptă şi este când convexă, când concavă, tot aşa şi o inimă 
este strâmbă când se înalță din pricina îngâmfării şi când se înjoseşte din pricina 
durerilor şi a micşorării sufleteşti. De aceea Eclesiastul spune : «Ce este strâmb nu 
se va putea îndrepta» (Ecl, 1, 15). 


«Dumnezeu este judecător drept, tare şi îndelung răbdător; nu aduce mânie în 
fiecare zi» (Ps. 7, 12). Se pare că profetul spune cuvintele acestea adresându-se 
celor care se tulbură din pricina celor ce se întâmplă în viaţă. Profetul potoleşte 
oarecum cu ele tulburarea oamenilor, ca nu cumva să nu mai creadă în purtarea de 
grijă de univers a lui Dumnezeu, atunci când văd că David rămâne nerăzbunat de 
răzvrătirea fiului său, ci dimpotrivă răutatea lui Abesalom se împlineşte aşa 
precum fiul său gândise mai înainte. Profetul le îndreaptă acest gând prostesc şi le 
dă mărturie, zicând : «Dumnezeu este judecător drept, tare şi îndelung răbdător; nu 
aduce mânie în fiecare zi». Nimic din cele ce se întâmplă în viaţă nu se întâmplă 
fără judecată, ci Dumnezeu măsoară cu aceeaşi măsură cu care omul şi-a măsurat 
mai dinainte faptele din timpul vieţii lui. Da, când am făcut un păcat, voi primi o 
plată vrednică de păcatul pe care l-am făcut. 


Aşadar «nu grăiți nedreptate împotriva lui Dumnezeu!»(Ps. 74, 5), că «Dumnezeu 
este judecător drept». Nici nu gândiţi lucruri aşa de joase despre Dumnezeu, încât 
să socotiți că Dumnezeu nu poate să se răzbune ! Nu ! Că Dumnezeu este şi «tare»! 


- Dar atunci care este pricina că nu aduce degrabă pedeapsă peste cei păcătoşi ? 
Pentru că este «îndelung-răbdător ; nu aduce mânie în fiecare zi». 


«Dacă nu vă veţi întoarce, sabia Lui o va luci» (Ps. 7, 13). Cuvintele acestea sunt 
pline de ameninţare. Îl fac să se întoarcă la EI pe cei zăbavnici la pocăință. 
Dumnezeu nu ameninţă îndată cu lovituri, cu răni şi cu moarte, ci, cu sclipiri de 
arme, îi pregăteşte oarecum pentru apărare. După cum cei care-şi curăţesc armele 
arată că pornesc la război, tot aşa şi cuvintele acestea, voind să arate mişcarea lui 
Dumnezeu spre pedepsire, au spus că Dumnezeu îşi «va luci sabia». 


«Arcul Lui l-a încordat şi l-a pregătit; şi în el a pregătit vasele morţii» (Ps. 7, 13- 
14). Nu muşchii sunt cei ce încordează arcul lui Dumnezeu, ci puterea Lui 
pedepsitoare, care este când întinsă, când destinsă. Cuvintele acestea îl ameninţă pe 
păcătos; că, dacă va stărui în păcat, îi sunt pregătite cele ce îl vor trimite la 
pedeapsă. 


«In el a pregătit vasele morții». Vase ale morţii sunt puteri care nimicesc pe 
duşmanii lui Dumnezeu. 


«Săgeţile Lui le-a lucrat pentru cei care ard» (Ps., 7, 14). 

După cum focul a fost lucrat de Ziditor pentru materia care arde - că n-a fost creat 
pentru diamant, că diamantul nu este topit de foc, ci pentru lemnele care ard tot 
aşa şi săgețile lui Dumnezeu au fost lucrate de EI pentru sufletele care ard cu 
uşurinţă, pentru că acelea sunt alcătuite din multă materie, proprie pentru nimicire. 
Cei care au primit mai dinainte şi au în ei săgețile aprinse ale diavolului, aceia 
primesc săgețile lui Dumnezeu. Pentru asta a spus psalmistul: «Săgeţile Lui le-a 
lucrat pentru cei ce ard». Înflăcărează, ard şi topesc sufletul: dragostea trupească, 
pofta de bani, mânia aprinsă, supărările şi teama; acestea înstrăinează de 
Dumnezeu. Cel care nu-i rănit de săgețile duşmanului şi-i îmbrăcat cu penoplia lui 
Dumnezeu, acela rămâne neatins de săgețile cele aducătoare de moarte. 


VIII 
«Iată cel rău a simţit dureri de naştere pentru nedreptate, a zămislit, durere şi a 
născut nelegiuire» (Ps., 7, 15). În ce priveşte ordinea lor, cuvintele acestea par a 
fi spuse confuz, pentru că femeile gravide mai întâi zămislesc, apoi simt dureri de 
naştere şi în urmă nasc; aici, însă, sunt puse mai întâi durerile de naştere, apoi 


zămislirea şi la urmă naşterea; dar când e vorba de zămislirea care are loc în inimă, 
cuvintele acestea sunt foarte semnificative. Pornirile nesocotite ale desfrânaţilor, 
poftele nebuneşti şi pline de furie au fost numite dureri de naştere pentru că se nasc 
în suflet cu iuţeală şi durere. Cel care n-a ajuns stăpân pe gândurile sale rele în 
timpul unei astfel de porniri a zămislit durere; iar cel care prin fapte rele a aprins 
răutatea în inima sa a născut nelegiuire. 


Se pare că David a spus cuvintele acestea fiindu-i ruşine că este tatăl unui copil 
nelegiuit: «nu-i copilul meu, spune David, ci a ajuns fiul tatălui care prin păcat şi l- 
a făcut al său». Pentru că după loan «cel ce face păcatul este de la diavolul» (I Jo- 
an, 3, 5) . lată, prin nedreptate, a simţit pentru el dureri de naştere, l-a zămislit, l-a 
adus oarecum în cele mai proprii mădulare ale lui sub măruntaiele propriei sale 
dispoziţii şi l-a purtat în pântece; apoi l-a născut, făcând vădită nelegiuirea lui, 
pentru că s-a făcut cunoscută tuturor răzvrătirea lui împotriva tatălui său. 


«Groapă a săpat şi a adâncit-o.» (Ps., 7, 16) În dumnezeieştile Scripturi nu găsim 
spus în sens bun cuvântul «groapă», după cum nici cuvântul «fântână» nu-l găsim 
spus în sens rău. Groapă este locul unde a fost aruncat Iosif de fraţii săi (Fac., 37, 
20-24). Şi tot cuvântul «groapă» îl întrebuinţează Scriptura, când spune că au fost 
loviți egiptenii «de la cel întâi născut al lui Faraon pină la cel întâi născut al roabei 
celei din groapă» (leş. 12, 29) iar în Psalmi: «Socotit am fost cu cei ce se pogoară 
în groapă» (Ps. 87, 4); şi în leremia zice: «Părăsitu-M-au pe Mine izvor de apă vie 
ŞI şi-au săpat loruşi gropi surpate care nu vor putea ţine apă» (Ier. 2, 13) 


Dar şi în Daniil este scris de groapa cu lei în care a fost aruncat Daniil (Dan. 6, 16). 
Avraam, însă, sapă fântâna (Fac. 21, 30); la fel şi slugile lui Isaac (Fac. 26, 15); 
iar Moise, venind la fântână, s-a odihnit (leş. 2, 15) şi poruncă primim de la 
Solomon să bem apă din vasele noastre şi din izvorul fântânilor noastre (Prov. 5, 
15) ; iar Mântuitorul vorbeşte lângă fântână despre taine dumnezeieşti. (loan, 4, 7- 
26) 


Pricina pentru care cuvântul «groapă» este folosit cu privire la cele rele, iar 
cuvântul «fântână», cu privire la cele bune, socotim că este aceasta: apa din gropi 
vine din afară, cade de sus ; în fântâni însă, sunt vine de apă, care sunt acoperite cu 
pământ înainte de a se săpa locurile acelea; ies la iveală, însă, după ce se dă la o 
parte pământul care le acoperă şi orice altă materie de deasupra lor, care este tot 
pământ. Şi în suflete este, aşadar, un fel de groapă, atunci când gândurile cele 
bune, care. cad în suflete, se schimbă şi se falsifică. Dacă cineva îşi schimbă ideile 
despre cele bune care cad în el, atunci preface acele idei bune în idei rele şi 
potrivnice adevărului şi nu mai vrea să mai aibă în suflet ceva bun. Şi iarăşi, în 


suflete sunt fântâni, când sunt date la o parte gândurile cele rele care le acoperă, 
atunci străluceşte lumina şi iese la iveală izvor de apă bună de băut, în cuvânt şi în 
dogme. De aceea este de neapărată trebuinţă ca fiecare să-şi facă sieşi o fântână, ca 
să păzească porunca amintită mai înainte, care spune: «Bea apă din vasele tale şi 
din izvorul fântânilor tale.» (Prov. 5, 15). 


Aşa vom fi fii ai celor care au săpat fântâni, ai lui Avraam, ai lui Isaac şi ai lui 
Iacov. Nu trebuie să facem groapă, ca să nu cădem în adâncitură, aşa cum a spus 
David în acest psalm, nici să auzim cele scrise în leremia spre mustrarea 
păcătoşilor, despre care Dumnezeu a spus cuvintele pe care le-am adăugat puţin 
mai înainte : «Pârăsitu-M-au pe Mine izvor de apă vie şi şi-au săpat loruşi gropi 
surpate, care nu vor putea ţine apă» (Ier. 2, 13). 


Omilia 1 la Psalmul XIV 


«Doamne, cine va locui în locaşul Tău sau cine se va sălăşlui în muntele cel 
sfânt al Tău ?» (Ps.14,1 ) 


Textul acesta, vroind să-mi descrie pe omul desăvârşit, pe cel care va avea parte de 
fericiri, se foloseşte de o oarecare ordine şi metodă a însuşirilor care se văd la un 
om desăvârşit şi face începutul descrierii sale pornind de la cele dintâi însuşiri, de 
la cele mai apropiate. 


«Doamne, cine va locui în locaşul Tău ?». Locuirea este o şedere vremelnică, nu o 
viaţă întemeiată; este o şedere trecătoare, cu nădejdea unei mutări în o locuinţă mai 
bună. Un bărbat sfânt se socoteşte trecător în viaţa aceasta; se grăbeşte spre o altă 
viaţă. De aceea şi David spune despre el însuşi: «Străin sunt la Tine şi pribeag ca şi 
părinţii mew (Ps.36,17 ). 


Străin a fost şi Avraam şi nici pe o palmă de pământ nu era stăpân; iar când i-a 
trebuit pământ pentru îngropare, l-a cumpărat cu bani (Fac.23,16; Fapte 7,16 ). 
Cuvintele psalmistului arată că se cuvine ca cel care trăieşte în trup să se 
socotească străin; dar după ce se va muta din viaţa aceasta, se va odihni în locurile 
lui proprii. De aceea în viața aceasta locuieşte vremelnic împreună cu cei de alt 
neam, iar în mormânt şi-a neguțătorit locuinţa, pământul care i-a primit trupul. Cu 
adevărat fericit este unul ca acesta, pentru că nu se topeşte după lucrurile de pe 
pământ ca după nişte lucruri care ar fi ale lui, nici nu se lipeşte de cele de aici ca de 
o patrie firească, ci ştie că a căzut din bunătăţile Raiului şi că locuiesc vremelnic pe 
pământ, îngreunat de vieţuirea de aici, venită peste el în urma osândei, întocmai ca 
cei care pentru nişte greşeli au fost izgoniți peste hotare de judecători. Dar rar este 
un om ca acesta, care să nu se uite , la cele din lumea aceasta ca la nişte bunuri ale 
lui, care să ştie că este trecătoare folosirea bogăției, care să socotească de scurtă 
durată bunăstarea trupului, care să-şi dea seama cât de nesigură este floarea slavei 
omeneşti. 


«Cine va locui în locaşul Tău ?». Se numeşte locaş al lui Dumnezeu trupul dat de 
Dumnezeu ca locuinţă sufletului omului. 


- Cine se va uita la trupul acesta ca la ceva străin? După cum oamenii străini 
arendează pământ străin şi lucrează ogorul după voinţa celui de la care l-au luat, tot 
aşa şi nouă ni s-a dat, după Scriptură, grijă de trup, ca să-l lucrăm cum se cuvine şi 


să-l dăm înapoi plin de roadă Celui ce ni l-a dat. Dacă trupul este vrednic de 
Dumnezeu, atunci ajunge cu adevărat locaş al lui Dumnezeu, aşa precum 
Dumnezeu a locuit în sfinți. Aşa este trupul celui care se socoate locuitor 
vremelnic în această lume. De aceea psalmistuil se întreabă: «Doamne, cine va 
locui în locaşul Tău?». 


După această întrebare, vine o altă întrebare, care arată un spor duhovnicesc, o 
propăşire: «Şi cine se va sălăşlui în muntele cel sfânt al Tău ?». 


Iudeul cel pământesc, atunci când aude de «munte», aleargă cu gândul la muntele 
Sion. 


- «Cine se va sălăşlui în muntele cel sfânt al Tău ?» Cel care locuieşte ca străin în 
trup, acela se va sălăşlui în muntele cel sfânt. Muntele acela este ţara cea mai 
presus de cer, ţara cea strălucită şi luminoasă, despre care apostolul spune: «V-aţi 
apropiat de muntele Sion, de cetatea Dumnezeului celui viu, de Ierusalimul ceresc, 
în care este adunare sărbătorească de îngeri şi Biserica celor întâi născuţi, înscrişi 
în ceruri» . ( Evr. 12, 22) 


II 


Dacă vei trece, deci, pe lângă trupul tău cu nepăsare, ca pe lângă o locuinţă străină, 
dacă nu te vei lipsi de el ca de ceva al tău - că ţi-ai omorât mădularele tale cele de 
pe pământ (Col. 3, 5 ) şi ai ajuns sfânt - atunci, eşti vrednic de sălăşluirea în 
muntele cel sfânt, pe care poftind-o psalmistul zicea: «Voi trece în locul unde este 
cortul cel minunat» (Ps. 41,4) şi «Cât de iubite sunt locaşurile Tale, Doamne al 
puterilor!» (Ps.83,1). Acolo, în sălăşluirea aceea din muntele cel sfânt, de care 
vorbeşte psalmistul, ne sălăşluieşte şi iubirea de aproapele, ne sălăşluieşte şi 
prietenia pe care o facem cu bogăţia cea nedreaptă. «Faceţi-vă, spune Domnul, 
prieteni din bogăția cea nedreaptă, pentru ca, atunci când veţi sărăci, aceia să vă 
primească în corturile cele veşnice». (Luca 16, 9 ) 


Despre vieţuirea aceea spune Domnul în formă de rugăciune: «Părinte sfinte, fă ca 
acolo unde sunt Eu să fie şi aceştia» (Ioan 14,3 ). Rar este şi cel care locuieşte ca 
un străin în trup, dar şi cel care se sălăşluieşte în munte! De aceea psalmistul zice 
cu nedumerire : «Cine va locui?» şi «Cine se va sălăşlui?», ca şi aceste cuvinte: 
«Cine a cunoscut gândul Domnului?» (Isaia 40, 13) şi: «Cine vă va vesti vouă că 
arde un foc» (Isaia 33, 14) şi: «Cine vă va vesti vouă focul cel veşnic?» ((Isaia 33, 
14) şi: «Cine este, oare, economul credincios şi înţelept?» ( (Luca 72, 42)) 


Cuvântul «cine» este o formulă de întrebare, care cere răspuns de la Domnul cel 
Sfânt, Căruia psalmistul 1 se adresează. Şi glasul cel dumnezeiesc, dând răspuns la 
această întrebare, ce spune ? «Cel ce umblă fără prihană şi face dreptate». (Ps. 
14,2) 


Dacă este fără prihană cel căruia nu-i lipseşte nici una din faptele bune şi-şi duce 
viaţa lui fără să fie pătat de vreun viciu, atunci care-i deosebirea între el şi cel care 
face dreptate ? Oare nu au acelaşi sens cele spuse în aceste formule duble: «Cel ce 
umblă fără prihană» şi «Cel ce face dreptate»? Sau fiecare din cele două formule 
înfăţişează o idee deosebită, ca să arate că «cel fără prihană» este desăvârşit în 
orice virtute după omul lăuntric, iar «cel care face dreptate» este cel care săvârşeşte 
partea practică prin lucrările trupeşti. Nu trebuie numai să facem o faptă de 
dreptate, ci trebuie să o facem dintr-o dispoziţie sufletească dreaptă, potrivit celor 
spuse: «Drept să urmezi ce este drept» (Deut. 16,20), adică fapta pe care o săvârşim 
să o săvârşim pe temeiul dreptăţii. De pildă cineva, un particular, face un 
medicament care este de folos bolnavilor, dar unul ca acesta n-a făcut me- 
dicamentul ca un doctor, pentru că fapta lui n-a fost însoţită de arta medicinii. 


Aşadar «cel ce umblă fără prihană» este omul desăvârşit în ce priveşte mintea; iar 
«cel ce face dreptate» este, după cuvântul apostolului, «lucrătorul care n-are de ce 
să se ruşineze înaintea Domnului» (II Tim. 2,16). 


III 


Uită-te la precizia acestor cuvinte ! Psalmistul n-a spus: «Cel ce a umblat fără 
prihană», ci: «Cel ce umblă fără prihană»; n-a spus: «Cel ce a făcut dreptate», ci: 
«Cel ce face dreptate». Că nu o singură faptă desăvârşeşte pe omul vrednic, ci 
trebuie ca faptele de virtute să se întindă pe întreaga viaţă. 


«Cel ce grăieşte adevăr în inima sa, care n-a viclenit cu limba sa» (Ps. 14, 2-3) 


Iarăşi şi aici, cele spuse se aseamănă unele cu altele; «a grăi adevărul în inima sa» 
şi: «a nu vicleni cu limba sa» se aseamănă cu cuvintele: «a fi fără prihană» şi: «a 
face dreptate». După cum acolo cuvintele psalmistului ne arată şi pe cel desăvârşit 
în ascuns, dar şi pe cel care în viață merge pe calea cea dreaptă, tot aşa şi aici; 
pentru că cele ce se grăiesc 1es din prinosul inimii (Matei, 12, 34), cuvântul curge 
ca dintr-un izvor, din dispoziția sufletească lăuntrică; omul a spus mai întâi 
adevărul în inimă, apoi îl spune cu cuvântul, în chip neviclenit, prin lucrarea limbii. 


Cuvântul «adevăr» înseamnă două lucruri: unul, înţelegerea pe care o avem despre 
lucrurile care privesc viaţa fericită; altul, cunoştinţa sănătoasă pe care o avem 
despre orice lucru care priveşte viaţa de aici. Adevărul acela care ajută la mântuire 
este în inima omului desăvârşit ; acest adevăr trebuie împărtăşit aproapelui în toate 
împrejurările fără viclenie - iar dacă omul desăvârşit nu cunoaşte adevărul cu 
privire la cunoştinţele despre lucrurile din viaţă, atunci lucrul acesta nu-i va fi o 
piedică pentru dobândirea mântuirii. Dacă nu cunoaştem adevărul cu privire la câte 
stadii are pământul sau marea, câte stele se mişcă şi cât de mult întrece în iuţeală o 
stea pe altă stea, ei bine, nimic din toate acestea nu ne împiedică să dobândim 
fericirea făgăduită. 


Poate că textul acesta al psalmului ne arată că nu se cuvine să vorbim oricui despre 
«adevăr», adică despre cele tainice, ci numai celui apropiat; cu alte cuvinte, să nu 
spunem tainele credinţei noastre tuturor, la întâmplare, ci numai celor ce se 
împărtăşesc cu sfintele taine. 


lar dacă Domnul nostru este «adevăr» (Joan 14,6) , atunci fiecare din noi avem 
întipărit şi oarecum pecetluit acest adevăr în inimile noastre. lar când vorbim 
despre adevăr să nu viclenim în inimile noastre cuvântul Evangheliei atunci când îl 
vestim prin predică semenilor noştri. 


«Care n-a viclenit cu limba sa». În multe locuri din Scriptură viclenia este arătată 
ca duşman al lui Dumnezeu, că spune Scriptura: «Pierde-va Domnul toate buzele 
cele viclene» (Ps. 11,3) şi «Viclenie este în inima celor ce meşteşugesc rele» 
(Prov. 12,21). Se zice că vicleneşti când amesteci ce este bun cu ce este rău. După 
cum vinul se falsifică atunci când îl amesteci cu unul mai rău sau când îi adaugi 
apă şi după cum aurul se falsifică atunci când îl amesteci cu argint şi aramă, tot aşa 
şi adevărul este falsificat când cuvintele rele se întreţes cu sfintele cuvinte. 


IV 
«Nici n-a tăcut rău aproapelui său» (Ps. 14,3) 


Despre care «aproape» vorbesc cuvintele acestea nu se îndoiește nimeni din cei 
care au auzit din Evanghelie de cel care l-a întrebat pe Domnul: «Şi cine este 
aproapele meu ?» (Luca 10,29) Aceluia Domnul 1-a spus pilda celui care s-a 
coborât din Ierusalim la Ierihon; pe acela I-a întrebat: «Cine dintre aceştia ţi se pare 
că a fost aproapele ?» (Luca 10,36) lar acela a răspuns: «Cel ce a făcut milă cu el» 
(Luca 10,37) Prin aceste cuvinte Domnul ne-a învăţat să socotim pe orice om 
aproapele nostru. 


Grea de împlinit este şi porunca aceasta! Este nevoie de multă grijă pentru a nu 
vătăma pe aproapele nostru nici cu o faptă mică, nici cu una mai mare: să nu-l 
vătămăm cu cuvântul, să nu-l lipsim de vreunul din bunurile sale, să nu-i voim 
răul, să nu-i invidiem buna lui stare. 


«Şi ocară n-a primit pentru cei de aproape ai săi» (Ps. 14, 3) 


Cuvintele acestea nasc îndoială , că una din două: sau n-a făcut nimic vrednic de a 
fi ocărit de cei de aproape ai lui şi de aceea n-a primit de la ei ocară; sau el n-a 
ocărit pe nici unul din cei de aproape ai lui, pentru păcatele lor omeneşti sau pentru 
mutilări trupeşti sau pentru alte infirmități ale trupului. Că, după cum este scris, 
nici păcătosul nu trebuie ocărit: «Nu ocări pe omul care se întoarce de la păcat» 
(Inţ. Sir. 8,6). Nici n-am cunoscut că ocara a fost vreodată de folos celor ce au 
păcătuit; apostolul, în sfaturile pe care le-a dat ucenicului său Timotei, a îngăduit 
numai mustrarea, îndemnul şi certarea (II Tim. 4,2; I Tim 4,13), dar nicidecum 
ocara, pentru că este nepotrivită. După cum se pare, mustrarea are ca scop 
îndreptarea păcătosului, pe când ocara este spre ruşinarea celui ce a păcătuit. A 
face de ocară sărăcia, naşterea din oameni de jos, neştiinţa de carte sau boala 
trupului este cu totul nesocotit şi o faptă străină de un om vrednic. Cele care nu ni 
se întâmplă din alegerea noastră sunt fără voia noastră; de aceea de defectele pe 
care le au oamenii fără voia lor se cuvine să avem mai degrabă milă decât ocară. 


V 


«Defăimat să fie înaintea Lui cel ce vicleneşte, iar pe cei ce se tem de Domnul, îi 
slăveşte» (Ps. 14,4) 


Un suflet mare, care nu se pleacă deloc în faţa împrejurărilor omeneşti sau un 
bărbat, care a săvârşit în cel mai înalt grad virtutea, dă fiecăruia cele ce i se cuvin: 
defaimă pe cei ce viclenesc, chiar dacă ar fi investiţi cu mari puteri, chiar dacă ar fi 
plini de bogății, chiar dacă ar fi de neam mare, chiar dacă şi-ar striga în gura mare 
strălucirea lor, dacă vede că în ei există numai viclenie; pe unii ca aceştia îi 
defaimă, adică îi socoteşte o nimica. Dar iarăşi îi slăveşte, îi laudă, îi socoteşte 
fericiți pe cei ce se tem de Domnul, chiar dacă ar fi săraci, chiar dacă ar fi de neam 
de jos, chiar dacă ar fi simpli de cuvânt, chiar dacă ar fi neputincioşi cu trupul, 
pentru că a fost învăţat de Duhul să fericească pe unii ca aceştia. Că spune 
Scriptura: «Fericiţi toţi cei ce se tem de Domnul». (Ps. 127,1) Acelaşi suflet mare 
are cel care defaimă pe cel ce vicleneşte, chiar dacă cel defăimat se laudă cu 
strălucirea vieţii lui , dar slăveşte pe cei care se teme de Domnul, chiar dacă acela 


este sărac în viaţă, chiar dacă este uşor de disprețuit, chiar dacă nu are nimic din 
cele din afară, care să-l facă vrednic de preţuire. 


«Cei ce se jură aproapelui său şi nu-şi calcă jurământul». (Ps. 14,4) 


- Pentru ce în aceste cuvinte jurământul este îngăduit celui desăvârşit în fapte bune, 
iar în Evanghelie este interzis cu totul? În acest psalm se spune: «Cine va locui?» 
şi: «Cine se va sălăşlui?» şi: «Cel ce se jură aproapelui său şi nu-şi calcă 
Jurământul», iar în Evanghelie se spune : «Eu, însă, vă spun: Să nu vă Juraţi deloc» 
(Matei 5,34). 


Ce vom spune ? 

- Pretutindeni Domnul urmăreşte acelaşi scop: arată mai dinainte consecinţele 
păcatelor şi taie de la bun început păcatul. După cum legea spunea: «Să nu faci 
desfrânare» (Ieş. 20,14 ), iar Domnul a spus: «Nici să nu pofteşti» (Matei 5,28); 
după cum legea spunea: «Să nu ucizi» (Jeş. 20,13 ) iar Domnul a dat o lege mai 
desăvârşită : «Nici să nu te mânii» (Matei 5,22).Tot aşa şi aici, legea se mulţumeşte 
cu jurământul drept, dar Domnul taie prilejul oricărui jurământ. Că cel care se jură 
drept poate cândva să şi greşească fără să vrea; dar cel ce nu se jură deloc evită 
primejdia unui jurământ fals. 


În multe locuri, legea numește jurământul afirmare neschimbată despre fiecare 
lucru - de pildă: «Juratu-m-am şi am hotărât să păzesc Judecăţile dreptăţii Tale» 
(Ps. 116,106) şi: «Juratu-s-a Domnul şi nu-l va părea rău» (Ps. 709,5). Nu 
înseamnă că David a adus pe Dumnezeu ca martor al celor spuse pentru a îndepărta 
îndoiala, ci că a întărit cu dogme neschimbate şi neclintite harul făgăduinţei ce i s-a 
făcut de Dumnezeu. Aşa se poate spune şi de cuvintele de aici: «Cel ce se jură 
aproapelui său», adică încredinţează pe aproapele său că nu-şi calcă jurământul, ca 
să fie de acord cu cele spuse de Domnul: «Să fie cuvântul vostru ceea ce este da, 
da şi ceea ce este nu, nuy (Matei 5,37). 


Să spui, deci, da, când ai de afirmat nişte lucruri adevărate; dar despre lucruri care 
nu sunt adevărate, de te-ar ruga toți oamenii, nu te lăsa nicicând înduplecat să 
afirmi ceva împotriva adevărului. Dacă un lucru nu s-a întâmplat, să urmeze 
tăgăduirea, dacă lucrul s-a întâmplat, afirmarea ta să-l confirme. Caută să prezinţi 
adevărul aşa cum este el, fără să mai intercalezi ceva în el, folosind cuvinte simple. 
Cel care nu te crede să aibă pagubă necredinţa lui. Că este cu totul ruşinos şi 
nesocotit să te învinuieşti singur că nu meriţi să fii crezut şi că trebuie să-ţi întăreşti 
cuvântul cu jurământ. 


Sunt unele cuvinte care au formă de jurământ, dar nu sunt jurăminte, ci mângâiere 


pentru cei ce le aud. De pildă Iosif, făcând pe egipteanul, folosind cuvântul Y7 (- 
mă jur pe) , s-a jurat pe sănătatea lui Faraon (Fac 42,15); la fel şi apostolul, arătând 
dragostea lui pentru corinteni, a spus: «(n»]) pe lauda voastră, pe care o am în 
Hristos lisus, Domnul nostru» ( Cor. 15,31). 


Apostolul, căruia 1 s-a încredinţat predicarea Evangheliei, n-a călcat învățătura 
evanghelică, ci a rostit un cuvânt simplu, cu formă de jurământ, pentru a arăta în 
acest chip lauda pe care o avea la corinteni, laudă care era pentru el mai prețioasă 
decât orice. 


VI 


«Celui ce-ţi cere dă-i şi de la cel ce voieşte să se împrumute de la tine nu întoarce 
faţa» (Marei 5,42). Cuvintele acestea ne îndeamnă la acţiune socială, la dragoste 
mutuală, la ceea ce este propriu firii noastre. Omul este ființă sociabilă şi socială. 
În vieţuirea noastră obştească, însă şi în legăturile pe care le avem unii cu alţii este 
de neapărată nevoie să dăruim pentru ajutorarea celui sărac. «Celui ce-ţi cere dă-i». 
Dumnezeu vrea ca tu, în simplitatea inimii tale, să fii darnic cu cel ce-ţi cere, dar 
totuşi, cu raţiunea, să deosebeşti nevoia fiecăruia din cei care îţi cer. 


De altfel din Faptele Apostolilor am învăţat în ce chip se poate săvârşi lucrul acesta 
de cei care-şi împlinesc cu pricepere scopul credinţei lor. Că se spune acolo: «Toţi 
câţi aveau taiini sau case le vindeau şi aduceau preţurile celor vândute şi le puneau 
la picioarele apostolilor; şi se dădea fiecăruia după cum avea cineva trebuință» 
(Fapte 4, 34-35); Pentru că mulți au mai mult decât le este de neapărată trebuinţă 
şi pentru că fac din cerere prilej de neguţătorie şi temei de plăcere desfrânată, s-a 
socotit necesar ca să adune banii cei cărora li s-a încredinţat grija de săraci; şi 
aceia, cu pricepere şi rânduială, să facă împărţirea celor necesare după trebuinţele 
fiecăruia. După cum bolnavii au nevoie de multe ori de vin, dar trebuie negreşit 
căutat timpul, măsura şi calitatea şi este nevoie şi de doctor pentru darea vinului, 
tot aşa şi rânduiala ajutorării celor nevoiaşi nu poate să lucreze cu folos la toți. 
Negreşit nu-i folositoare dărnicia acestei slujiri celor care alcătuiesc cântece 
plângăreţe, ca să moaie inimile femeilor, nici celor care fac din infirmităţile 
trupului lor şi din răni prilej de neguţătorie. Acordarea de ajutoare acestora ajunge 
prilej de răutate. Lătratul unora ca aceştia trebuie potolit cu câţiva bani; trebuie, 
însă, să arătăm milă şi iubire de fraţi faţă de cei care sunt învăţaţi să sufere necazul 
cu răbdare. Despre aceştia ni se va spune: «Am flămânzit şi Mi-aţi dat să mănânc» 
(Matei 25,35) şi celelalte. 


«ŞI de la cel ce voieşte să se împrumute de la tine nu întoarce faţa» (Marei 5,42). 
Porunca aceasta se leagă cu cuvintele de mai înainte ale psalmului. Că şi cel care 
cere aici, fiind sărac, cere împrumut de la tine? Îi arată pe Cel bogat din ceruri, 
Care-ţi va plăti datoria în locul lui. Scriptura spune: «Cel ce miluieşte pe sărac 
împrumută pe Dumnezeu». (Prov.19,17) Garanţia împrumutului este Împărăţia 
Cerurilor, de care, facă Dumnezeu ca noi toţi să ne învrednicim cu harul şi iubirea 
de oameni a Domnului nostru lisus Hristos, cu Care Tatălui şi Sfântului Duh slava 
şi puterea în vecii vecilor, Amin. 


Omilia a II-a — la o parte din Psalmul XIV împotriva cămătarilor 


I 

Vorbindu-vă ieri despre Psalmul XIV, timpul nu mi-a îngăduit să ajung până la 
sfârşitul psalmului. Am venit, însă, acum, ca un datornic bun, să plătesc datoria, pe 
care n-am plătit-o ieri. 


Textul care a rămas necomentat din psalm este scurt la auz. De aceea poate că 
mulți dintre voi nici n-au observat că a fost lăsat la o parte, socotind că n-a mai 
rămas nimic de explicat. Știind, însă, că acest scurt text are o mare putere pentru 
lucrurile din viață, m-am gândit că nu trebuie să trec cu vederea folosul pe care-l 
avem de pe urma tâlcuirii lui. 


Profetul, înfăţişând în acest psalm pe bărbatul desăvârşit care are să se urce la viaţa 
cea netulburată, a enumerat printre faptele lui mari şi pe aceea că n-a dat cu camătă 
argintul său. În multe locuri din Scriptură este hulit păcatul acesta. lezechiel pune 
între cele mai mari păcate «camăta şi adaosul» (lez. 22,12), iar legea le interzice în 
termeni precişi: «Să nu iei camătă de la fratele tău şi de la aproapele tău» (Deut. 
23,20) şi iarăşi zice : «Viclenie peste viclenie şi camătă peste camătă» (ler.9,6). lar 
despre cetatea cea plină de păcate, ce spune psalmistul? «N-a lipsit din pieţele ei 
camăta şi vicleşugul» (Ps.54,11) Şi acum, în psalmul acesta, profetul a adăugat 
acelaşi lucru pentru a-l caracteriza pe omul desăvârşit, zicând: «Argintul său nu l-a 
dat cu camătă» (Ps.14,5) 


Într-adevăr, este culmea neomeniei ca de la cel lipsit de cele necesare vieţii, care-ţi 
cere împrumut ca să se ajute în viaţă, tu să nu te mulțumeşti cu capitalul, ci să 
născoceşti venituri şi să aduni bogății de pe urma nenorocirilor săracului. Domnul 
ne-a poruncit lămurit, zicând : «De la cel ce voieşte să se împrumute de la tine nu 
întoarce faţa» (Matei 5,42 ) 


Iubitorul de argint, însă văzând pe omul silit de nevoi că îi cade la picioare, 
rugându-l - că ce umilinţe nu face, ce nu grăieşte? - n-are milă de cel care se 
înjoseşte atâta, nu se gândeşte că şi el e om; nu-i înduplecat de rugămințile lui, ci 
rămâne nemișcat şi aspru; nu se uită da rugăciunile lui, nu-l mişcă lacrimile lui; 
stăruie în refuzul său, se jură şi se blesteamă că şi el n-are deloc bani; că şi el caută, 
de ar găsi pe cineva care să-l împrumute; îşi întăreşte cu jurăminte minciuna şi 
adaugă neomeniei sale un nou păcat: jurământul fals. Dar când cel care cere 
împrumut îi aminteşte de camătă şi-i numeşte vreo ipotecă, atunci iubitorul de 
argint, coborându-şi sprâncenele, începe să zâmbească şi-şi aduce aminte de 
prietenia de părinte; îl numeşte cunoscut şi prieten şi-i spune : «Am să cânt să văd 


dacă n-am ceva bani puşi deoparte. Da, am o sumă de bani dată mie de un prieten 
spre păstrare pentru a-i aduce venit; acela, însă, a hotărât dobânzi mari, eu voi 
micşora negreşit ceva din dobânzi şi-ţi voi împrumta banii cu dobândă mai mică». 


Cămătarul ia o înfăţişare ca aceasta; îl mângâie pe nenorocit cu astfel de cuvinte şi- 
| ademeneşte; îl leagă cu poliţe şi nenorocitul pleacă; şi pe lângă sărăcia care-l 
doboară, îi mai ia şi libertatea. Că cel care-şi ia sarcina să plătească dobânzi, pe 
care nu le poate plăti, se supune de bună voie unei robii pe viaţă. 


Spune-mi! Ceri bani şi câştig la aceşti bani de la cel sărac? Dacă ţi-ar fi putut 
spune că e mai bogat, ce-ar mai fi căutat la uşa ta ? A venit să-l ajuţi şi a dat de un 
duşman ! A căutat leacuri şi a găsit otravă! Ar fi trebuit să uşurezi sărăcia omului, 
dar tu i-ai mărit lipsa. Cauţi ca pustia să rodească. Întocmai ca un doctor care se 
duce la bolnavi, dar în loc să-i vindece le mai ia şi bruma de sănătate ce le-a mai 
rămas, tot aşa şi tu, faci din suferinţele nenorociţilor prilej de îmbogăţire. Şi după 
cum plugarii se roagă să plouă ca să li se înmulțească seminţele, tot aşa şi tu ceri ca 
oamenii să fie săraci şi lipsiţi, ca banii să-ţi producă bani. Nu-ţi dai seama că 
născocind din camătă creşterea bogăției tale, îţi faci mai mare adaosul de păcate? 
Cel care-ţi cere bani de împrumut simțindu-se ameninţat nu ştie ce să facă ; când se 
uită la sărăcia lui este deznădăjduit, că nu ştie de va putea achita împrumutul şi 
dobânzile ; dar când se uită la nevoia ce o are, îndrăzneşte să se împrumute. în 
urmă, unul, silit de nevoie, este învins; celălalt e vesel, că l-a înlănţuit cu poliţe şi 
ipoteci. 


II 
Când cel ce se împrumută ia banii, este mai întâi strălucitor şi vesel ; se bucură de 
o floare străină, care vrea să arate că i s-a schimbat viața: masă întinsă, haine 
luxoase; slugile, şi ele, au altă înfăţişare, sunt mai vesele; vin apoi linguşitori, 
oaspeţi, nenumărați paraziți ai caselor. Dar îndată ce banii încep să se scurgă, iar 
timpul, cu trecerea lui, adaugă dobânzile, nopțile nu-i mai aduc aceluia odihnă, 
ziua nu-i mai este veselă, soarele nu-l mai incintă, ci-i amărăşte viaţa ; urăşte zilele 
care-l grăbesc scadenţa, se teme de luni, care-i măresc dobânzile. Dacă doarme, 
vede în vis pe creditor. Urât vis! Creditorul stă la căpătâiul lui. Dacă e treaz, 
dobânda îi stăpâneşte gândul, dobânda îi este grija lui. Scriptura spune: «Creditorul 
şi datornicul se întâlnesc unul cu altul; dar Dumnezeu pe amândoi îi cercetează» 
(Prov. 29, 13) Unul, ca un câine, urmăreşte prada ; celălalt, ca un vânat gata prins, 
se teme de întâlnire. Sărăcia i-a răpit îndrăzneala. Amândoi numără pe degete 
scadenţa; unul se bucură de creşterea dobânzilor, celălalt suspină de adaosul 
nenorocirilor. «Bea apă din vasele tale!» (Prov. 5, 15) , spune Scriptura; adică : 
cercetează puterile tale, nu merge la izvoare străine, ci culege din livezile tale cele 


ce-ţi pot uşura viaţa! Ai lucruri de aramă, haine, vite, vase fel de fel! Vinde-le ! 
Caută să dai totul, afară de libertate. 


Poate, însă, că-mi vei spune: 
- Mi-i ruşine să le vând. 


- Ce va fi, dacă, puţin mai târziu, un altul le va căra, va striga la licitaţie bunurile 
tale şi le va vinde pe un preţ de nimica chiar în ochii tăi ? 


Nu te du la uşi străine ! “Fântâna străină este cu adevărat strâmtă” (Prov. 23, 26) . 
Mai bine este să-ţi uşurezi nevoile încetul cu încetul, cu gândul chibzuite, decât să 
scapi de ele dintr-o dată cu bani străini, iar mai pe urmă să-ţi pierzi toată averea! 
Dacă ai cu ce plăti, de ce nu cauţi să scapi de greutăţile de acum cu banii aceştia? 
lar dacă nu poţi plăti, atunci vindeci un rău cu alt rău. Nu primi să fii asaltat de 
creditor! Nu suferi să fii căutat şi urmărit ca un vânat! Început al minciunii este 
împrumutul, pricină de nemulțumire, de nerecunoştinţă şi de jurământ fals. Altele 
sunt cuvintele celui care cere împrumut şi altele sunt când 1 se cere împrumutul 
înapoi. «Dacă nu l-aş fi întâlnit atunci, îşi spune datornicul, poate că aş fi găsit alte 
mijloace să scap de strâmtoare. Nu mi-ai pus tu banii în mână fără voia mea? 
Aramă avea aurul tău, iar monedele erau false!». 


Dacă cel ce te împrumută îţi este prieten, caută să nu-i pierzi prietenia! Dacă ţi-e 
duşman, nu căuta să cazi în mâinile duşmanului! Te împodobeşti pentru puţină 
vreme cu lucruri străine, dar mai târziu vei pierde şi averea pe care o ai de la 
părinţi. Eşti sărac acum, dar eşti liber ! După ce te-ai împrumutat nu numai că nu 
vei fi bogat, dar îți vei pierde şi libertatea! Cel ce s-a împrumutat este rob celui ce 
l-a împrumutat; este rob mercenar, care face o slujbă ce i se impune. Câinii se 
îmblânzesc când primesc hrană; cel ce dă cu împrumut se înfurie şi mai mult când 
primeşte; nu încetează a lătra, ci cere tot mai mult. Dacă te juri, nu te crede; îți 
scotoceşte toată casa şi-ţi neguţătoreşte poliţele. Dacă ieşi din casă, te trage cu el şi 
te târăşte; dacă te ascunzi înăuntru, stă în faţa casei tale şi-ţi bate la uşă. Te face de 
ruşine în faţa soţiei, te insultă în faţa prietenilor, te ia de gât în piaţă; rea întâlnire în 
timp de sărbătoare; îţi face traiul netrai. 


Dar poate că îmi spui: 
- Eram la mare strâmtoare şi nu aveam de unde face rost de bani. 


- Care ţi-i folosul că ai amânat cu o zi strâmtorarea ta ? Că va veni peste tine iarăşi 
«sărăcia ca un bun alergător» (Prov. 24, 34) şi strâmtorarea va fi aceeaşi, ba încă 
cu adaos. Că împrumutul nu-i scăpare deplină de sărăcie, ci o mică amânare a 


greutăților pe care le ai. Să suferim astăzi greutăţile lipsei! Să nu le amânăm pe 
mâine, împrumutându-ne! Dacă nu te-ai împrumutat eşti la fel de sărac şi astăzi şi- 
n zilele urmă-toare; dar dacă te-ai împrumutat vei suferi şi mai cumplit, pentru că 
dobânzile îţi măresc sărăcia. Acum nimeni nu te învinuieşte că eşti sărac, că răul 
acesta este fără voia ta; dar dacă ajungi să plăteşti dobânzi, toţi te vor mustra 
pentru nesocotinţa ta. 


III 


Să nu adăugăm, dar, din nesocotinţa noastră, un rău făcut cu voia noastră, pe lângă 
relele, care vin peste noi fără voia noastră. Nebunie copilărească este să nu ne 
mărginim la cele ce avem, ci, întemeiaţi pe nădejdi nesigure, să ne expunem la o 
pagubă reală şi de neînlăturat. Da, de pe acum te gândeşti cu ce vei plăti datoria. 
Din banii pe care-i împrumuţi ? Dar nu-ţi ajung să-ţi acoperi nevoile şi să plăteşti şi 
datoria. Dacă pui, însă la socoteală şi dobânzile, de unde se vor înmulţi atât de mult 
banii, încât să-ţi uşureze şi nevoile şi să-ţi acopere şi capitalul, iar în afară de asta 
să mai nască şi dobânzi ? Îmi spui, poate, că nu vei da împrumutul din banii pe 
care i-ai luat. Dar, atunci, de unde ? Să aşteptăm, deci nădejdile acelea şi să nu ne 
repezim ca peştii la momeală. După cum aceia odată cu hrana înghit şi undiţa, tot 
aşa şi noi, odată cu banii împrumutaţi, suntem străpunşi şi de dobânzi. Sărăcia n- 
aduce ruşine. 


Pentru ce să ne adăugăm şi ocara adusă de datorii? Nimeni nu vindecă o rană cu 
altă rană, nici nu se vindecă răul cu rău, nici nu se alungă sărăcia cu dobânzi. Eşti 
bogat? Nu te împrumuta! Eşti sărac? Nu te împrumuta! Dacă eşti bogat n-ai nevoie 
să te împrumuţi, iar dacă n-ai nimic, nu vei avea cu ce să-ţi plăteşti împrumutul. 
Nu-ţi da viaţa ta pe mâna gândurilor ce ţi le vei face mai târziu, ca să nu fericeşti 
zilele când nu plăteai dobânzi. 


Într-o singură privință ne deosebim noi cei săraci de cei bogaţi: că suntem fără 
griji. Dormim şi râdem de bogaţi că nu pot dormi; suntem fără de griji şi veseli, iar 
bogaţii sunt totdeauna încruntaţi şi plini de griji. Datornicul, la rândul lui, este şi 
sărac şi plin de griji; noaptea-i fără somn ; şi tot fără somn îi este şi ziua; e plin de 
gânduri toată vremea. Face socoteală cât preţuieşte averea lui, cât casele cele 
luxoase ale altora, moşiile celor bogaţi, îmbrăcămintea celor pe care-i întâlneşte, 
tacâmurile şi vesela celor ce dau ospeţe. 


«De-ar fi acestea ale mele, îşi zice el, aş da atâta şi atâta şi aş scăpa de camătă!». 
Aceste gânduri se înscăunează în inima lui şi noaptea, iar ziua e cuprins tot de 
astfel de gânduri. Dacă bate cineva la uşă, datornicul se ascunde sub pat. A intrat 


cineva în casă cu forţa, îi bate cu putere inima. Latră câinele ? Îl trec sudorile, îl 
cuprinde nelinişte mare şi se uită de jur împrejur unde să fugă. Când se apropie 
scadenţa, se îngrijeşte ce minciună să găsească, ce scuză să plăsmuiască pentru a 
amâna pe cămătar. 


Nu te gândi numai cum te simţi cînd iei bani cu împrumut, ci şi ce ai să simţi când 
ți se va cere împrumutul înapoi! Pentru ce te înjugi cu o fiară care naşte dobânzi 
după dobânzi? Se spune că iepuroaicele în acelaşi timp şi nasc şi hrănesc şi 
zămislesc. La fel şi banii cămătarilor : în acelaşi timp şi sunt împrumutaţi şi nasc şi 
sporesc. Însă n-ai primit împrumutul în mâini, şi cămătarii îţi şi cer dobândă pentru 
luna aceea. Şi iarăşi banii aceştia împrumutaţi dau naştere la rândul lor unui alt rău, 
acela la altul şi răul creşte la nesfârşit. De aceea, acest fel de lăcomie îşi merită 
numele ce-l are. Socot că se numeşte camătă din pricina relelor multe la care dă 
naştere. Altminteri cum şi-ar fi putut lua o numire ca aceasta ? (in limba greacă 
cuvântul lăcomie înseamnă şi camătă şi naştere). Sau poate se numeşte aşa din 
pricina durerilor şi tristeţelor pe care le produce de obicei în sufletele celor ce se 
împrumută. Precum sunt durerile aceleia ce naşte, aşa este şi scadenţa pentru cel 
datornic. Camătă la camătă! Rea odraslă din nişte părinți răi. Carneţele să se 
numească «pui de vipere» (Matei 23,33) , pentru că ele sunt odraslele carnetelor. 
Se spune că viperele când se nasc, mănâncă pântecele mamelor lor şi carneţele se 
nasc mâncând casele datornicilor. Semințele cresc cu timpul, iar animalele tot cu 
timpul ajung la maturitate ; camăta, însă, astăzi naşte şi tot astăzi începe să nască. 
Animalele care nasc de timpuriu, de timpuriu încetează de a naşte; banii, însă, care 
încep să se înmulțească de timpuriu, adaugă la nesfârşit ban lângă ban. Fiecare din 
cele ce cresc, când ajung la mărimea lor proprie, se opresc din creştere; dar argintul 
lacomilor, cu cât trece timpul, cu atât se înmulţeşte. Animalele, după ce transmit 
urmaşilor puterea de a naşte, încetează de a naşte; dar banii cămătarilor nasc şi 
după ce au născut alți bani; fac de întineresc şi banii cei vechi. Să n-ajungi să ai de- 
a face cu această fiară nemaiauzită! 


IV 
Uită-te la soare! E liber! Pentru ce-ţi invidiezi libertatea vieții tale? Nici un luptător 
cu pumnii nu se fereşte atâta de loviturile rivalului său, cât se fereşte datornicul de 
întâlnirile cu creditorul, ascunzându-şi capul după ziduri şi coloane. 


Poate că cineva îmi va spune: 
- Cu ce-am să mă hrănesc ? 


- Al mâini, ai o meserie, munceşte cu ziua, intră slugă! Multe sunt mijloacele de 
trai, multe sunt prilejurile! Nu poţi munci, că eşti neputincios? Cere de la cei ce au! 


E ruşinos cerşitul? Dar mai ruşinos este să fugi de cel care te-a împrumutat! 
Negreşit, nu spun asta ca să-ţi dau porunci, ci ca să-ţi arăt că toate sunt mai uşor de 
suportat decât împrumutul. Furnica poate să se hrănească fără să ceară şi fără să se 
împrumute, iar albina dăruieşte rămăşiţele hranei ei reginei, căreia natura nu i-a dat 
nici mâini, nici meserie. Tu, însă, om, vieţuitoare care poate deprinde uşor orice 
meserie, tu nu găseşti, oare, din toate meseriile, una, care să-ţi întrețină viaţa? 


Totuşi nu vedem venind să se împrumute pe cei lipsiţi de cele de neapărată 
trebuință vieţii - că unii ea aceştia nici nu găsesc creditori - ci se împrumută cei 
care fac cheltuieli mari, care fac lux inutil, care sunt robi plăcerilor femeieşti. 
Femeia spune: «Îmi trebuie rochie luxoasă şi bijuterii; copiilor mei le trebuie 
podoaba strălucită a hainelor; dar şi slugilor mele le trebuie îmbrăcăminte înflorată 
şi felurită; iar la masă, belşug!». Un bărbat, care slujeşte femeii sale în unele ca 
acestea, se duce la zaraf şi, înainte de a se folosi de banii împrumutaţi, schimbă un 
stăpân cu altul; şi schimbând mereu pe cei care-l împrumută, prin continuarea 
răului, nu-şi mai dă seama în ce încurcătură se găseşte. Şi după cum hidropicii nu- 
şi închipuie că sunt bolnavi, din pricina îngrăşării lor, tot aşa şi cel care se tot 
împrumută îşi închipuie că e bogat, pentru că mereu ia şi mereu dă, achitând 
împrumutul ajuns la scadenţă cu alt împrumut nou şi astfel, prin continuarea 
împrumuturilor, câştigă încrederea creditorilor. Dar, după cum cei care se 
îmbolnăvesc de holeră varsă ce au mâncat mai înainte şi dacă introduc o nouă 
mâncare înainte de a li se curăţi bine stomacul, o varsă iarăşi şi pe aceasta cu 
durere şi cu zguduituri, tot aşa şi aceştia, plătind camătă peste camătă, fac un al 
doilea împrumut înainte de a scăpa de împrumutul de mai înainte pentru moment, 
se laudă cu banii altora, dar mai târziu îşi plâng proprii lor bani. O, pe câți nu i-au 
pierdut banii străini! Câţi îmbogăţiţi, ca în vis, n-au căzut în pagube nespus de 
mari! 


Mi se poate, însă, spune: 
- Mulţi s-au îmbogăţit din împrumuturi! 


- După părerea mea, mai mulţi s-au spânzurat. Tu îi vezi pe cei care s-au îmbogăţit, 
dar nu-i numeri pe cei care s-au spânzurat, care, nemaiputând îndura ruşinea de 
creditori, au preferat moartea prin spânzurătoare decât o viaţă plină de ocară. Am 
văzut o privelişte jalnică: copii din oameni liberi duşi de vânzare în piaţa din 
pricina datoriilor părinţilor. N-ai bani ca să-i laşi copiilor? Nu le lua şi libertatea! 
Un singur lucru păstrează-le : bunul libertăţii, averea pe care ai moştenit-o tu de la 
părinți! Nimeni niciodată n-a fost dat în judecată pentru că tatăl lui a fost sărac; 
datoria părintească, însă, duce la închisoare. Nu lăsa un zapis care să fie un blestem 
părintesc pentru copiii şi nepoţii tăi! 


V 


Ascultaţi, bogaţilor, ce sfaturi dau săracilor din pricina neomeniei voastre! Să 
rabde mai bine săracul greutăţile vieţii decât să primească nenorocirile care vin de 
pe urma dobânzilor. Dar ce nevoie ar mai fi de cuvintele acestea, dacă aţi asculta 
de Domnul ? 


- Care este sfatul pe care îl dă Domnul ? 
- Să daţi cu împrumut acelora de la care nu nădăjduiţi să luaţi înapoi (Luca 6,34)! 


Poate, însă, mă va întreba cineva: 
- Dar ce fel de împrumut este acela care nu-i legat cu nădejdea restituirii 
împrumutului ? 


- Înţelege puterea spuselor Domnului şi vei admira iubirea de oameni a 
legiuitorului! Când vrei să dai săracului pentru Domnul, datul este şi dar şi 
împrumut, este dar, din pricină că nu mai nădăjduieşti să ţi se dea înapoi; este 
împrumut, din pricina marii dărnicii a Stăpânului, Care îți va plăti datoria în locul 
săracului; Dumnezeu, primind prin sărac puţin, îţi va da mult. «Cel care miluieşte 
pe sărac împrumută pe Dumnezeu» (Prov 19,17). Nu vrei, oare, să ai pe Stăpânul 
universului girant, că-ți vei primi înapoi banii împrumutați? Dacă vreunul din 
bogaţii oraşului ţi-ar mărturisi că vor plăti pentru alţii împrumutul, nu-i vei primi, 
oare, girul ? lar pe Dumnezeu nu-L vei primi girant al săracilor? Dă arginţii care-ţi 
stau degeaba; nu-i îngreuna cu adaosuri şi vei avea bine şi de la Dumnezeu şi de la 
sărac! Tu vei avea siguranţa că nu-ţi pierzi banii, pentru că îi păzeşte Dumnezeu, 
iar săracul va avea câştigul din folosirea lor. lar dacă doreşti şi adaos, atunci 
mulțumeşte-te cu cele de la Domnul. EI îţi va da, în locul săracilor şi împrumutul şi 
dobânda. Aşteaptă cele ale iubirii de oameni de la Cel care este cu adevărat iubitor 
de oameni. 


Da, dobânzile pe care le iei de la săraci sunt culmea neomeniei. Îţi faci câştig din 
nenorociri, scoţi bani din lacrimi, spânzuri pe cel goli, lovesti pe cel înfometat; 
milă de loc; nici un gând că este om ca şi tine aceia ce suferă. Şi mai numeşti şi 
fapte de omenie câştigurile ce le ai din unele ca acestea! Vai de cei ce spun că 
«amarul este dulce şi dulcele amar» (Isaia 5,20) şi de cei ce spun că ura de oameni 
este iubire de oameni. Nu erau ca acestea nici ghicitorile pe care Samson le punea 
oaspeților săi: «Din cel ce mănâncă a ieşit mâncarea, iar din cel tare a ieşit 
dulceaţa» (Jud. 14, 14) iar din cel ce urăşte pe oameni a ieşit iubirea de oameni. 


«Nu culeg din spini struguri, nici din ciulini, smochine» (Matei 7, 16), nici din 
camătă iubire de oameni. «Tot pomul rău face roade rele» (Matei 7, 17) . Cei care 
iau sută la sută, cei care iau zece la sută sunt înfricoşători chiar atunci când li se 
aude numele, iar cei care cer lunar dobânda sunt ca demonii care dau naştere la 
somnambuli; se năpustesc asupra săracilor la soroacele lunii. Datul cu camătă este 
rău şi pentru cel ce dă şi pentru cel ce ia; unuia îi aduce pagubă în bani, altuia 
pagubă în suflet. Plugarul, când culege spicul, nu mai caută iarăsi sămânţa la 
rădăcina spicului? Tu, însă, culegi şi roadele şi nu renunţi nici la capital. Semeni, 
fără să ai pământ, seceri, fără să fi semănat. Nu ştii pentru cine aduni, dar îţi stă în 
faţă cel ce plânge din pricina cametei. Este necunoscut cel care are să se bucure de 
averea ta adunată din camătă. Este nelămurit dacă nu vei lăsa cumva altora bucuria 
bogăției tale, iar ţie să-ţi aduni numai răul nedreptăţii tale. 


Aşadar «să nu-ţi întorci faţa de la cel care voieşte să se împrumute de la tine» 
(Mtei 5, 42) şi să nu dai argintul tău cu camătă, pentru ca, fiind învăţat din Vechiul 
şi Noul Testament cele ce-ţi sunt de folos, să pleci cu bună nădejde la Domnul, ca 
acolo să primeşti dobânzile faptelor tale bune, în Hristos lisus, Domnul nostru, 
Căruia slava şi puterea, în vecii vecilor, Amin. 


Omilie la Psalmul XXVIII - Psalmul lui David. La ieşirea din cort 


Psalmul al douăzeci şi optulea are şi un titlu comun, care zice: «Psalmul lui David» 
dar are şi ceva special, că se adaugă: «La ieşirea din cort». 


Ce înseamnă aceste cuvinte ? Să ne gândim ce înseamnă «ieşire» şi ce înseamnă 
«cort», ca să fim în cele ce vrea să spună psalmul. 


Din punct de vedere istoric, se pare că preoţilor şi leviţilor li s-a poruncit aceasta, 
ca, după terminarea lucrului, să-şi amintească de acelea pe care erau datori să le 
pregătească pentru slujbă. 


Psalmul le arată preoților şi leviţilor, care terminau slujba şi ieşeau din cort, cele ce 
se cuvenea a fi pregătite şi cele ce aveau ei de făcut în ziua următoare, anume: fiii 
berbecilor, slavă şi cinste, slavă numelui Lui şi că nu se cuvenea să slujească 
altundeva decât în curtea Domnului şi în locul sfinţeniei. 


Pentru mintea noastră, care contemplă cele înalte, şi prin sensul măreț care se află 
în dumnezeiasca Scriptură, psalmul acesta ne arată că legea veche este a noastră şi 
că ne privesc pe noi cele spuse în psalm; aşa că nu trebuie să înţelegem prin 
«berbec» partea bărbătească a oilor, nici prin «cort» locuinţa făcută din această 
materie neînsuflețită, nici prin «ieşirea din cort» plecarea din templu, ci prin «cort» 
trebuie să înţelegem acest trup al nostru, aşa cum ne-a învăţat apostolul, când zice : 
«Care, fiind în cort, suspinăm» (II Cor. 5,4) şi iarăşi psalmul spune: «ŞI bici nu se 
va apropia de cortul tău» (Ps. 90,10); iar prin «ieşire din cort» trebuie să înţelegem 
plecarea din viaţa aceasta, pentru care psalmul ne poruncește să ne pregătim, 
aducând Domnului cutare şi cutare, că lucrarea noastră din viaţa de aici este 
merindă pentru viaţa viitoare. lar cel care aduce aici «slavă şi cinste Domnului» îşi 
strânge luişi slavă la dreapta răsplătire a Judecătorului. 


În multe copii ale Cărţii Psalmilor găsim puse cuvintele: «Aduceţi Domnului, fii ai 
lui Dumnezeu!. Şi pentru că nu orice dar este primit de Dumnezeu, ci darul adus 
din inimă curată - că spune Scriptura: «Nu sunt curate rugăciunile din simbria 
desfrânatei» (Prov. 19,13) şi iarăşi Ieremia: «Oare rugăciunile şi cărnurile sfinte 
vor îndepărta de la tine răutăţile sau cu ele te vei curăţi?» (ler. 11,15) - de aceea 
psalmul vrea ca mai întâi să fim «fii ai lui Dumnezeu» şi abia atunci să pornim a 
aduce lui Dumnezeu darurile noastre ; iar acestea nu aşa cum se întâmplă, ci 
darurile pe care le-a poruncit Dumnezeu. 


Zi mai întâi «Tată» şi apoi cere cele ce urmează! Cercetează-te pe tine însuţi din ce 
fel de viaţă te-ai ridicat! Dacă eşti vrednic numeşte «Tată» al tău pe Dumnezeul cel 
Sfânt. Apropierea noastră de Cel Sfânt se face prin sfinţenie. Dacă voieşti să fu 
totdeauna fiu al Celui Sfânt, atunci sfinţenia să te adopte! Aduceţi, aşadar, daruri 
lui Dumnezeu, nu voi cei luaţi la întâmplare, nici voi cei din cei întâmplător, ci 
voi, care sunteţi fii lui Dumnezeu! Daruri mari ai a cere ! De aceea Tatăl alege pe 
cei mari ca să-l aducă daruri. Şi pentru ca Dumnezeu să nu-ţi arunce Jos gândurile 
tale, nici să te facă să cauţi un berbec, acest animal cu patru picioare şi behăitor, iar 
prin jertfirea acestuia să te aştepţi să faci îndurător pe Dumnezeu, psalmul spune: 
«Aduceţi lui Dumnezeu, fii ai lui Dumnezeu ». Dumnezeu nu are nevoie de fiu, ca 
să 1 se aducă fiul, ci dacă fiul este ceva mare - că ceea ce se aduce se cuvine să fie 
ceva mare şi vrednic de starea sufletească de fiu şi de vrednicia părintească. Aşadar 
«aduceţi, spune psalmul, pe fiii berbecilor» (Ps.28,1) pentru ca şi aceştia, cei aduşi 
de voi, să se schimbe din fii ai berbecilor în fu ai lui Dumnezeu. 


II 


Berbecul este un animal care conduce; conduce oile la păşuni hrănitoare şi la 
odihna apelor, apoi iarăşi în târle şi staule. Unii ca aceştia sunt şi întâi stătătorii 
turmei lui Hristos conduc turma cea cuvântătoare la hrana cea înfloritoare şi bine 
mirositoare a învăţăturii celei duhovniceşti; iar prin apa cea vie, dăruită cu 
prisosinţă de Duhul, o adapă şi o înviorează, crescând-o spre aducere de roadă. O 
conduce la odihnă şi o pune la adăpost de cei care-i întind curse. Psalmul vrea să 
fie aduşi Domnului fiii acestora de către fiii lui Dumnezeu. lar dacă berbecii sunt 
cei care merg în fruntea celorlalți, fiii acestora vor fi cei formaţi pentru viaţa 
virtuoasă prin râvna faptelor bune dobândite din învăţătura întâi stătătonilor. 


«Aduceţi, dar, Domnului, fii ai lui Dumnezeu, aduceţi Domnului pe fiii berbe- 
cilor!» (Ps.28,1) 


Ai aflat cui vorbeşte ? Ai aflat despre cine ? Psalmul spune : «Aduceţi Domnului 
slavă şi cinste» (Ps. 28,2) 


- Dar cum noi, care Suntem pământ şi cenuşă (Fac. 18,27) , aducem «slavă» 
marelui Domn ? Dar cum şi «cinste» ? - Aducem slavă, prin faptele cele bune, 
când strălucesc faptele noastre înaintea oamenilor, ca oamenii, văzând faptele 
noastre, să slăvească pe Tatăl nostru cel din ceruri. (Matei 5,16) 


Este cu putinţă să slăvim pe Dumnezeu prin castitatea noastră şi prin sfinţenia care 
îmbracă pe toţi cei care mărturisesc dreapta credință, după sfatul lui Pavel, care 


spune: «Slăviţi pe Dumnezeu în mădularele voastre». (1 Cor. 6, 20) Această slavă o 
cere Domnul de la cei care au crezut în El şi au fost cinstiţi cu harul înfierii. 


Scriptura spune : «Fiul slăveşte pe Tatăl» (Mal. 1,6) şi: «Dacă tată sunt eu, unde 
este slava mea ?» (Mal. 1,6). Iar, după cele ce spun Proverbele, cel care cinsteşte 
pe Dumnezeu aduce cinste lui Dumnezeu cu ostenelile lui cele drepte şi Îi aduce 
pârga din fructele dreptăţii lui. (Prov. 3.9 ) Aduce Domnului slavă şi cinste tot cel 
ce teologhiseşte după cum s-a rânduit, ca să nu cadă din credinţa cea dreaptă 
despre Tatăl, despre Dumnezeirea Unuia-Născut şi despre slava Sfântului Duh; 
întinde mai departe slava adusă lui Dumnezeu cel care poate să explice în ce chip a 
fost creat universul şi cum se menţine, datorită purtării de grijă a lui Dumnezeu, 
care se întinde până la cele mai mici existenţe şi în ce chip, după vieţuirea de aici, 
vor veni toate la judecată; cel care poate, cu gânduri limpezi şi neamestecate, să 
contemple fiecare existenţă în parte, care, după ce însuşi a contemplat toate, poate 
vorbi şi altora despre bunătatea lui Dumnezeu şi despre judecata Lui cea dreaptă. 
Acesta este cel ce dă slavă şi cinste Domnului, cel care-şi pune viaţa în armonie cu 
o contemplaţie ca aceasta. Lumina unui astfel de om străluceşte înaintea oamenilor 
dacă Tatăl cel din ceruri este slăvit şi prin cuvântul lui şi prin fapta lui şi prin tot 
felul de virtuţi . (Matei 5,16) 


Cel îndrăgostit de slava omenească nu aduce slavă şi cinste Domnului, nici cel care 
cinsteşte argintul, nici cel care cinsteşte plăcerile trupului, nici cel ce admiră 
învăţăturile străine cinstirii de Dumnezeu. După cum aducem slavă Domnului prin 
faptele cele bune, tot aşa prin faptele cele rele îl hulim. 


Ce spune Domnull celor ce păcătuiesc? «Din pricina voastră numele Meu este hulit 
între neamuri» (Rom. 2, 24) Şi iarăşi apostolul: «Prin călcarea legii, necinsteşti pe 
Dumnezeu». (Rom. 2, 23) Că neluarea în seamă şi dispreţuirea legilor înseamnă 
defăimare a Legiuitorului. 


O casă îm care au loc mânie, insultă, ocară şi râs, petrecere şi desfrânare, are o 
faimă proastă, iar necinstea celor petrecute în ea trece asupra stăpânului casei 
aceleia. Trebuie, deci, să înţelegem că după cum prin faptele bune este slăvit 
Dumnezeu, tot aşa prin faptele rele este slăvit duşmanul. Când iau mădularele lui 
Hristos şi le fac mădulare ale desfrânatei (| Cor. 6,15), am mutat slava de la Cel ce 
mă mântuie la cel ce mă pierde. Necredinciosul schimbă sllava nestricăciosului 
Dumnezeu în slava omului stricăcios, a păsărilor, a animalelor cu patru picioare şi 
a târâtoarelor celor de pe pământ (Rom. 1, 23) cel care cinsteşte şi se închină zidirii 
în locul Ziditorului nu aduce lui Dumnezeu slavă, ci creaturilor. Deci cel care 
vorbeşte de o creatură oarecare, apoi se închină ei, să cunoască în ce ceată se 


orânduieşte. Să ne temem, dar, ca nu cumva aducând slavă şi laudă prin păcatele 
noastre diavolului, să fim dați împreună cu el ruşinii celei veşnice. (Matei 25,41) 


Că păcatul nostru ajunge în noi slavă pentru cel ce ne-a îndemnat la păcat, o poţi 
înţelege din acest exemplu: Doi generali vin unul împotriva altuia cu oaste; când 
învinge oastea unuia din ei, slava revine generalului care e în fruntea ei; iar când 
învinge oastea celuilalt, slava este a generalului acelei oştiri. Tot aşa şi cu tine; în 
faptele tale cele bune, Domnul este cel slăvit, iar în cele rele, duşmanul. Nu-i 
nevoie, însă, să te gândeşti la ostaşii de care ţi-am vorbit şi nici să te duci cu mintea 
la generali, ci uită-te la tine însuţi şi vei găsi în tine tot adevărul exemplului. Când 
mintea ta se luptă cu patimile, dacă biruie datorită tăriei şi atenției ei, atunci 
premiul victoriei este adus împotriva patimilor şi prin tine se încununează oarecum 
Dumnezeu; dar dacă mintea ta se moleşeşte şi cedează plăcerii, ajungi sclav şi 
prizonier al păcatelor, pentru că mintea dă vrăjmaşului laudă, înălţare şi mândrie. 


III 
« Închinaţi-vă Domnului în curtea cea sfântă a Lui» .(Ps. 28, 2) 


După rodirea celor ce-am cerut noi de la Dumnezeu, este de neapărată trebuință 
închinarea. Dar închinare, nu săvârşită în afara Bisericii, ci în însăşi «curtea lui 
Dumnezeu». 


«Să nu-mi născociţi, spune psalmistul, curți şi adunări deosebite! Una este curtea 
cea sfântă a lui Dumnezeu!». Mai înainte «curte» era sinagoga iudeilor. Dar după 
păcatul săvârşit de ei împotriva lui Hristos, curtea lor este pustie (Ps. 26, 29) . De 
aceea şi Domnul zice: «Am şi alte oi, care nu sunt din staulul acesta.» (loan 10, 
1622). Domnul, vorbind aici de cei dintre neamuri rânduiți mântuirii, arată o 
«curte» proprie, alta decât aceea a iudeilor. Aşadar nu se cuvine să ne închinăm lui 
Dumnezeu în afara curţii acesteia sfinte, ci fiind înăuntrul ei, ca nu cumva fiind 
cineva în afara ei, nici fiind atras de cei din afară, să piardă de a fi în curtea 
Domnului. Mulți stau în chip de rugăciune, dar nu sunt în «curte». pentru că mintea 
lor colindă prin alte părți, pentru că gândul lor este atras de grija cea deşartă. Dar 
este cu putinţă, dacă ne ridicăm cu mintea sus, să înţelegem prin «curte» vieţuirea 
cea cerească. De aceea «cei sădiţi aici în casa Domnului» (P. 91, 13), care este 
Biserica Dumnezeului celui viu, «în curțile Dumnezeului nostru vor înflori» (Ps. 
91 13); dar cel oare face din pântece Dumnezeu, cel care preţuieşte mai mult decât 
orice slavă sau argintul sau orice altceva, chiar dacă pare a fi vrednic în adunările 
cele văzute, acela nici nu se închină Domnului, nici nu este în curtea cea sfântă. 


«Glasul Domnului peste ape» (Ps. 28, 3). În multe locuri din Scriptură vei găsi 
cuvântul «glas». Deci, pentru a înţelege ce înseamnă «glasul Domnului» este bine 
să adunăm, din dumnezeiasca Scriptură, pe cât e cu putinţă, cele scrise despre 
«glas». 


De pildă, în proorocia făcută lui Avraam: «Şi îndată s-a făcut glas, zicând: «Nu te 
va moşteni acesta» (Fac. 15, 4) ; iar pe timpul lui Moise: «Şi tot poporul a auzit 
glasul şi a văzut luminile» (leş. 20, 18); şi la Isaia, iarăşi: «Glasul celui ce zice: 
«Strigă !» (Isaia 10, 6) în noi glasul este sau aerul lovit sau felul acela de aer pe 
care vrea să-l întipărească cel ce exprimă ceva. 


Ce este, dar, «Glasul Domnului»? Care din două: se înţelege lovirea aerului sau 
aerul lovit, care ajunge până la auzul celui către care se îndreaptă glasul său nici 
una din acestea, ci «glasul Domnului» este ceva de alt gen, o închipuire a părții 
conducătoare a sufletelor oamenilor, cărora Dumnezeu vrea să le facă cunoscut 
propriul Său glas, în aşa fel încât închipuirea aceasta are analogie cu închipuirile pe 
care adeseori le avem în vise. După cum nu din lovirea aerului în închipuirile din 
somn luăm cunoştinţă de unele cuvinte şi sunete şi nici nu primim glasul din vis cu 
auzul, ci este prins de însăşi inima noastră, tot aşa trebuie să socotim şi glasul care 
vine de la Dumnezeu la profeţi. 


«Glasul Domnului peste ape», adică peste ceva material, pentru că norii, când sunt 
plini de apă, dau naştere la sunet şi zgomot, când se izbesc unii de alţii; de aceea 
spune psalmistul : «Glasul Domnului peste ape». Dar chiar dacă zgomotuil apelor 
care se sparg, se face cu oarecare sunete, chiar dacă marea frământată de vânturi se 
umflă die valuri şi scoate sunet puternic, totuşi aceste lucruri neînsuflețite au glasul 
lor de la Domnul. Cuvântul acesta al psalmului arată, deci că aproape întreaga 
zidire strigă, vestind pe Creatorul ei .(Ps. 18,1) Iar când din nori se slobozeşte un 
tunct, nu trebuie să socotim altceva decât că Dumnezeul Slavei a tunat şi că Domn 
este Cel ce ţine prin EI însuşi firea apelor. 


«Domnul peste ape multe» (Ps. 28,3 ) Din istoria facerii lumii am învăţat despre 
apa cea de deasupra cerurilor, despre apa adâncului şi despre o altă apă, adunarea 
mărilor . (Fac. 1, 7-10) Cine este, dar, Cel care le ţine pe acestea şi nu le lasă, în 
virtutea pornirii lor naturale, să se scurgă spre cele de jos, dacă nu Domnul, care 
străbate totul, care are putere şi peste ape ? Dar este poate şi o interpretare mai 
tainică a cuvintelor: «Glasul Domnului peste ape» ; atunci când la botezul lui lisus 
a fost glas de sus: «Acesta este Fiul Meu cel iubit» (Matei 3,17) ; atunci Domnul 
era «peste ape multe», sfinţind apele prin botezul Său, iar Dumnezeul Slavei, cu 
măreţia glasului Său, a tunat din înălţime. Şi celor ce se botează li se spune glasul 


lăsat de Domnul, Care zice : «Mergând, botezați în numele Tatălui şi al Fiului şi al 
Sfântului Duh». (Matei 28,19) 


«Glasul Domnului peste ape». Tunetul ia fiinţă atunci când un aer uscat şi puternic, 
rămas în sânurile norilor, este învârtit cu mare forță în cavitățile lor, căutând o 
ieşire afară. Norii, însă, rezistă din pricina condensării celei mari şi prin frecarea 
lor dau naştere zgomotului aceluia puternic produs de vânt. Norii, întocmai ca nişte 
băşici, umflaţi de vânt, nu pot rezista mai departe ca să oprească aerul din ei, se rup 
în chip forţat, lasă aerul să iasă afară şi dau naştere la zgomotele acelea care au loc 
în timpul tunetului. Din cauza aceasta ia naştere şi fulgerul. Aşadar Domnul este 
Cel ce este peste ape şi Cel ce lucrează zgomotele cele mari ale tunetului, făcând ca 
în natura cea liniştită a aerului să aibă loc un zgomot atât de mare. 


Poţi, potrivit învăţăturii bisericeşti, să numeşti tunet şi predania săvârşită din 
marele glas al Evangheliei după botez în sufletele celor ce s-au desăvârşit. Că 
Evanghelia este tunet o arată ucenicii cărora Domnul le-a schimbat numele, 
numindu-i fiii tunetului . (Marcu 3, 17) De aceea glasul unui tunet ca acesta nu-i în 
orice om la întâmplare, ci numai în acela care este vrednic să se numească roată. 
Că spune Scriptura: «Glasul tunetului Tău în roată». (Ps. 76, 16 ) Şi eşti roată dacă 
eşti pornit spre cele dinainte, atingându-te, ca o roată de pământ cu o mică 
porțiune, şi dacă eşti în întregime aşa cum era acela despre care lezechiel spunea: 
«Şi am văzut şi iată o roată era pe pământ ţinută de patru animale; şi chipul lor şi 
făptura lor ca chipul Tarsului». (lez. 1, 15-16) 


IV 
«Dumnezeul Slavei a tunat; Domnul peste ape multe» (Ps. 28,3). 


Ape sunt şi sfinţii, pentru că râuri curg din pântecele lor (loan 7, 38) adică în- 
vătătura duhovnicească, aceea care udă sufletele ascultătorilor. Şi iarăşi: aceştia iau 
apă, care saltă spre viaţa veşnică, apă care ajunge, în cei care o primesc bine, izvor 
de apă care saltă spre viaţa veşnică. (loan 4, 14) Domnul este peste nişte ape ca 
acestea. Adu-ţi aminte şi de istoria lui Ilie, care atunci când cerul a fost închis trei 
ani şi şase luni şi când era senin pe vârful Carmelului, a auzit glas de ape multe, 
apoi a urmat şi tunet din nori şi a curs apă. (III Regi 18, 42-45) Aşadar «Domnul 
peste ape multe». 


«Glasul Domnului întru tărie» . (Ps. 28, 4) 


După cum în roată este «glasul», tot aşa «întru tărie este glasul Domnului». Cel ce 
poate toate în Hristos, Care-l întăreşte, (Filip. 4, 13) acela ascultă poruncile 
Domnului şi le face. Glasul Domnului nu este într-un suflet slab şi molatec, ci în 
unul care lucrează, cu putere şi cu tărie, binele. 


«Glasul Domnului întru mare cuviinţă». (Ps. 28, 4) 


Marea cuviinţă este în chip deosebit o mare virtute. Cel care se sileşte, aşa cum se 
cuvine, pentru lucrarea faptelor mari, aude că este cu mare cuviinţă. Când un suflet 
este nerobit de gândul cărnii şi primeşte de la Dumnezeu măreție şi o dregătorie 
potrivită lui, datorită simţirii însuşirilor care sunt în el, atunci în el este «glasul 
Domnului». Cei care au despre Dumnezeu gânduri de mare cuviinţă, care 
cercetează într-un chip înalt cuvintele Scripturii despre crearea lumii, care pot do- 
bândi pentru bunătatea lor purtarea de grijă a lui Dumnezeu, care încă şi în 
cheltuieli sunt fără cruţare şi foarte darnici pentru uşurarea nevoilor fraţilor, aceştia 
sunt cei cu mare cuviinţă; în ei locuieşte «glasul Domnului». 


Într-adevăr, cel cu mare cuviinţă dispreţuieşte pe toate cele trupeşti, socotindu-le 
fără de valoare în comparaţie cu cele nevăzute. Pe cel cu mare cuviinţă nu-l va 
supăra nici un necaz din viaţă, nu-l va tulbura nici o patimă, nu-l vor sminti nici 
păcatele oamenilor răi şi vrednici de dispreţ şi nici nu-l va înjosi necurăția cărnii. 
Nu-l pot atinge patimile josnice, pentru că din pricina înălţimii gândirii sale, 
patimile acestea josnice nu-l pot privi în faţă. Se vorbeşte şi de o mare cuviinţă a 
lui Dumnezeu, ca în textul acesta : «S-a înălțat slava Ta mai presus de ceruri». (Ps. 
8.1) Cei care gândesc lucruri mari despre Dumnezeu, aceia măresc şi mai mult 
marea cuviinţă a lui Dumnezeu. 


V 
«Glasul Domnului sfărâmă cedrii» . (Ps. 28, 5) 


În Scriptură, cedrul este uneori lăudat, pentru că e stabil, pentru că nu putrezeşte, 
pentru că e bine mirositor şi pentru că face umbră mare; alteori, însă, e defăimat, 
pentru că este neroditor şi greu de încovoiat; este o imagine deplină a celui 
necredincios. 


«Văzut-am pe cel necredincios, spune Scriptura, fălindu-se şi înălțându-se ca cedrii 
Libanului». (Ps. 36, 35). În acest sens a fost luat şi în textul acesta: «Glasul 
Domnului sfărâmă cedrii». După cum a spus că glasul Domnului este în sufletul cu 
mare cuviință, tot aşa spune că glasul Domnului sfărâmă pe cei ce se fălesc în 


zadar şi pe cei ce se ridică pe ei înşişi în înălțimile aparente ale lumii acesteia: 
bogăția sau slava sau dregătoria înaltă sau frumuseţea trupului sau puterea sau 
tăria. 


«Sfărâmă Domnul cedrii Libanului». Cei care se împăunează cu faptele făcute de 
alții şi-şi adună cu ele loruşi trufie sunt cedrii ai Libanului. După cum cedrii sunt 
prin ei înşişi înalți, mai cresc şi pe munţi înalţi şi astfel, din adaosul înălțimii 
muntelui, ajung şi mai mândri, tot aşa şi cei ce se sprijină pe lucrurile stricăcioase 
ale lumii sunt cedrii din pricina trufiei lor, din pricina îngâmfării minţii lor, dar se 
mai numesc cedri ai Libanului din pricină că se laudă cu înălțime străină, pentru că 
de pe pământ şi de pe lucrurile cele pământeşti, ca de pe vârful Libanului, se ridică 
şi se îngâmfă. Domnul nu sfărâmă pe toți cedrii, ci pe cedrii Libanului, pentru că 
Libanul era locul idololatriei. Toate sufletele, care se ridică împotriva cunoaşterii 
lui Dumnezeu, se numesc cedrii Libanului şi merită să fie sfărâmate. 


Sunt, însă şi unii cedri ai lui Dumnezeu, pe care îi acoperă mlădiţele cele 
agățătoare ale viei mutate din Egipt (Ps. 79, 9 ) aşa cum am învăţat din Psalmi: 
«Acoperit-a umbra ei munţii şi mlădiţele ei cedrii lui Dumnezeu» (Ps. 79, 11). 
împreună cu celelalte idei despre Hristos, Domnul nostru se numeşte şi viţă de vie; 
că spune: «Eu sunt viţă, voi mlădiţele» ( loan 15, 5) Cedri ai lui Dumnezeu sunt 
cei care mai înainte erau neroditori şi buni de ars; venind, însă sub acoperământul 
lui Hristos îşi îmbrăcându-se cu EI, acoperă cu harul de la Hristos, nerodirea vieţii 
lor. Aşadar pe cedrii ilui Dumnezeu îi păzesc mlădiţele roditoare ale viței de vie 
care îi îmbracă, iar pe cedrii Libanului îi sfărâmă Domnul. 


«Şi-i va fărâmiţa pe ei ca pe vițelul Libanului» (Ps. 28, 6). Adu-ţi aminte de 
viţelul de care e vorba în «Ieşire», pe care l-au făcut iudeii ca să se închine Lui ( 
leş. 32, 4 ) şi pe care Moise l-a fărâmiţat şi l-a dat poporului să-l bea (Ieş. 32, 20). 
Împreună cu viţelul acela Domnul va face să dispară tot Libanul şi toată închinarea 
la idoli împământenită în Liban. 


«lar cel iubit ca fiul rinocerilor.» (Ps. 28,6) Unul-Născut Fiul, Care a dat viaţa 
lumii (loan 6,33), când S-a adus pe Sine însuşi jertfă şi prinos lui Dumnezeu pentru 
păcatele noastre (Efes 5, 2) se numeşte şi Miel al lui Dumnezeu şi Oaie; că spune 
Scriptura: «lată Mielul lui Dumnezeu» (loan 1,29) şi iarăşi: «Ca o oaie la junghiere 
s-a adus» (Isaia 53,7; Fapte 8, 32); dar când trebuie să lupte şi să doboare puterea, 
care atacă neamul omenesc, putere sălbăticită şi îndobitocită, atunci se numeşte fiu 
al rinocerilor. Că, după cum ştim din Cartea lui lov, rinocerul este un animal a 
cărui putere nu poate fi biruită, un animal care nu se lasă supus de oameni. «Nu-l 
vei lega, spune Iov, cu curea (lov 39,10), nici va dormi la iesle» (lov 39, 9). Şi, în 


acel loc al profeției, se spun multe despre acest animal: că îi place libertatea şi că 
nu se supune oamenilor. Trebuie să se ţină seama, însă că Scriptura foloseşte 
numele rinocerului în două sensuri: când îl laudă, când îl defaimă. Uneori zice: 
«Izbăveşte de sabie sufletul meu (Ps. 21, 22) şi de coarnele rinocerilor smerenia 
mea» (Ps. 21, 23). Scriptura spune aceste cuvinte pentru a defăima poporul cel 
duşmănos, care s-a sculat împotriva Domnului în timpul patimilor. Alteori zice 
«înălţa-se-va cornul Meu ca al rinocerului». (Ps. 91, 10) 


Se pare că de multe ori numele rinocerului se ia pentru a arăta cele rele, din pricina 
firii războinice a acestui animal; dar se ia şi pentru a arăta cele bune, din pricină că 
are cornul ridicat în sus şi din pricina firii lui dornice de libertate. Şi pe scurt, 
pentru că în multe locuri din Scriptură poți găsi cuvântul «corn» luat în loc de 
«slavă», de pildă : «Va înălța cornul poporului Său» ( Ps. 148, 13) şi: «Va înălța 
cornul lui întru slavă» (Ps. 111, 9) sau şi pentru că acest cuvânt «corn» este luat 
adeseori în loc de «putere» - de pildă: «Apărătorul meu şi cornul mântuirii mele» 
(Ps. 17, 3) iar Hristos este puterea lui Dumnezeu (I Cor. 1, 24) - de aceea, pentru că 
Hristos are un singur corn, adică are o singură putere, aceea a Tatălui, este numit 
rinocer. 


VI 
«Glasul Domnului, Celui ce taie para focului». (Ps. 28,7) 


Para focului a fost tăiată şi în istoria celor trei tineri din Babilon (Dan. 3, 8-28), 
când focul din cuptorul cel de patruzeci şi nouă de coţi s-a revărsat şi a ars pe toţi 
cei din jurul lui. (Dan. 3, 22) Para focului a fost tăiată la porunca lui Dumnezeu, iar 
cuptorul a primit vânt, adiere şi răcoreală, care a adus tinerilor o stare de linişte, ca 
sub umbra unor copaci. «A fost, spune Scriptura, ca un vânt răcoros care sufla» 
(Dan. 3,50). Cu mullt mai de mirare a fost să se taie natura focului decât să se 
despartă Marea Roşie. (leş. 14,21) 


Cu toate acestea glasul Domnului taie şi apa care curge mereu şi unirea focului, 
deşi, după părerile omeneşti, se pare că focul nu poate fi tăiat, nici împărțit şi totuşi 
dă poruncă Domnului este tăiat şi împărțit şi focul. Socot că focul pregătit spre 
pedeapsă diavolului şi îngerilor lui (Matei 25, 41) se taie la glasul Domnului şi 
iată şi pricina: în foc sunt două puteri: una care arde şi alta care luminează; puterea 
usturătoare şi pedepsitoare a focului rămâne celor vrednici de ardere, iar puterea 
luminoasă a focului, prin strălucirea lui, este sortită celor fericiți. Glasul Domnului, 
deci, taie para focului şi o împarte în aşa fel încât focul pedepsei să fie neluminos, 
iar lumina odihnei să rămână nearzătoare. 


«Glasul Domnului, care cutremură pustiul» . (Ps. 28,8) Cutremurul este rânduit 
de Domnul spre binefacerea pustiului, pentru ca schimbându-se de a mai fi pustiu, 
să ajungă pământ locuit şi lepădând ocara nerodirii de copii, să primească lauda 
naşterii de mulți copii - «mulți sunt fui pustiei, mai mulți decât ai aceleia cu 
bărbab» (Isaia 54, 1) - şi, umplându-se de vuietul apelor, să se prefacă din pustiu 
cum era mai înainte în lacuri de ape. 


«Şi va cutremura Diomnul pustiul Cades». (Ps. 28,8) Domnul nu va cutremura 
toată pustia, ci numai pustiul Cades, adică sfinţenia; căci Cades se tâlcuieşte: 
sfinţenie. 


«Glasul Domnului, care desăvârşeşte cerbii». (Ps. 28,9) 


Aceeaşi explicaţie, care s-a dat mai înainte, trebuie să se dea şi cu privire la 
desăvârşirea cerbilor, pe care o lucrează glasul Domnului. Aşadar, pentru că cerbul 
a primit o alcătuire ca aceea a trupului lui, încât să fie mai presus de vătămarea 
animalelor târâtoare, chiar mai mult, după cum spun cei ce au observat unele ca 
acestea, otrava viperei îi este chiar ceva curăţitor - de altfel toate cele otrăvitoare 
sunt luate în Scriptură ca o imagine a celor rele şi potrivnice, de pildă Domnul 
zice: «V-am dat putere să călcaţi peste şerpi şi peste scorpii şi peste toată puterea 
vrăjmaşuluiw (Luca 10, 19), iar psalmul făgăduieşte iarăşi profetului David: «Peste 
aspidă şi vasilisc vei păşi (Ps. 90, 13) - trebuie neapărat ca atunci când în 
Scriptură auzim numele cerbului, cuvântul acesta să ne ducă cu mintea la tot ce 
poate fi mai bun, că se spune în Scriptură: «Munţii cei înalți, cerbilor» (Ps. 103, 
19) şi: «Cerbul doreşte spre izvoarele apelor» (Ps. 41,1). Aşadar pentru că orice 
drept îşi are traiul în cele înalte, «alergând la ţintă spre răsplata chemării celei de 
sus» (Filip. 3,14) de aceea se înalţă la izvoarele cele cu apă bună de băut, căutând 
primele principii ale teologiei. Cerbul trage cu răsuflarea gurii lui animalele 
otrăvitoare, care se ascund în găuri şi le scoate din ascunzişurile lor cu forța suflării 
lui. 


După cum sfântul este numit vultur, pentru că gândirea lui zboară spre cele înalte şi 
pentru că e dezlipit de pământ cea mai mare parte a vieţii lui, după cum este numit 
oaie, din pricină că este blând şi dă tot ce are, după cum este numit berbec, din 
pricină că are rol de conducător şi după cum este numit porumbiţă, din pricina 
nerăutăţii lui, tot aşa este numit şi cerb, din pricină că se împotriveşte celor rele. De 
aceea şi Solomon zice: «Cerbul să-ţi vorbească de prietenie, iar puiul de cerb de 
harurile tale.» (Prov. 5, 19) Solomon cu aceste cuvinte ne învaţă că cerbii, de care 
am vorbit mai înainte, sunt destoinici pentru învăţarea teologiei. 


VII 


«Glasul Domnului, care desăvârşeşte cerbii». (Ps. 28, 9) Când vedem un om al lui 
Dumnezeu desăvârşit şi bine pregătit, să urmărim folosul pe care-l avem din 
convorbirea cu el, că acolo unde este cerbul, este pusă pe fugă toată răutatea 
animalelor târâtoare. Că animalele otrăvitoare nu suportă mirosul cerbului şi fug 
din faţa coarnelor lui. 


«Și va descoperi desişurile». (Ps. 28, 9) Glasul Domnului desăvârşeşte mai întâi 
cerbii, apoi descoperă desişurile, locurile acelea în care se găsesc crescuţi laolaltă 
tufanii sălbatici şi neroditori, în care se refugiază de obicei mai ales animalele 
otrăvitoare. Aşadar, pentru că cerbul se desăvârşeşte datorită alcătuirii trupului pe 
care a primit-o de la Dumnezeu, de aceea dreptul, asemănându-se cu el, descoperă 
desişurile, pentru ca cei ce corup viaţa noastră să fie predaţi goi şi gata de 
îndreptare, şi pentru că «orice pom care nu face rod bun se taie de secure şi în foc 
se aruncă» (Matei 3, 10). Desişurile, adică sufletele acoperite de tufani şi de 
buruieni, în care se cuibăresc, întocmai ca nişte fiare, feluritele patimi ale pă- 
catelor, sunt curăţite neapărat de «cuvântul lui Dumnezeu, care este mai ascuţit 
decât orice sabie cu două tăişuri». (Evr. 4, 12) Dar pentru că mulți oameni, 
împovăraţi de grijile vieţii, au sufletele lor ca un pământ plin de mărăcini, care nu-i 
lasă să se hrănească cu rodnicia cuvântului lui Dumnezeu, «Domnul descoperă 
desişurile», adică urâţenia, necuviinţa şi vătămarea grijilor din viaţa aceasta, pentru 
ca, fiind luminat locul unde se găseşte binele şi răul, oamenii să nu mai aibă, din 
pricina neştiinţei, judecaţi nepotrivite despre lucruri. Că mulți pe cele bune le 
socotesc rele, când sunt dureroase, iar pe cele rele le caută din pricina plăcerii care 
le însoţeşte. Nespusă este rătăcirea oamenilor cu privire la nişte lucruri ca acestea! 
Sunt, aşadar pomi roditori, pomi buni prin natura lor, precum şi toţi cedrii, care 
primesc laudă; desişurile, însă, sunt pline de pomi răi, pe care glasul lui Dumnezeu 
le descoperă şi le vădeşte, ca să nu înşele pe cei care socot că vor găsi în ele vreun 
fruct folositor. 


«Şi în Biserica Lui oricine spune slavă». (Ps. 28, 9) 

Să asculte cuvintele psalmului şi să se ruşineze cei ce se pun în Biserică pe 
vorbărie multă! Ce spune psalmul ? Cel care este în Biserica lui Dumnezeu nu 
grăieşte vorbe rele, nu spune deşertăciuni, nu rosteşte cuvinte pline de lucruri 
ruşinoase, ci în «biserica Lui oricine spune slavă». În biserică se află sfinţii 
îngeri, care scriu cuvintelle ; este Domnul, Care caută la stările sufleteşti ale 
celor ce intră în biserică. Rugăciunea fiecăruia este cunoscută de Dumnezeu; 
unul cere cele cereşti după starea lui sufletească, altul după ştiinţa lui; altul 
rosteşte de mântuială cuvintele numai cu vârful buzelor, dar inima lui e departe 


de Dumnezeu. Dacă se roagă, cere sănătate trupească, bogăţie materială şi slavă 
pământească. Dar, după cum ne învaţă psalmul, nu trebuie să ceară nimic din 
acestea, ci în biserica iui Dumnezeu «oricine spune Slavă». 


«Cerurile spun slava lui Dumnezeu» (Ps. 18, 1). Lucrul îngerilor este să slăvească 
pe Dumnezeu. Da, un singur lucru are de făcut toată oştirea puterilor cereşti: să 
înalțe slavă Creatorului. Apoi întreaga fire, fie cea fără de grai, fie cea cu grai, fie 
cea mai presus de lume, fie cea din jurul pământului, slăveşte pe Creator. Dar 
oamenii ticăloşi îşi părăsesc casele şi aleargă la biserică spre a se folosi cu ceva; 
nu-şi pleacă urechile la cuvintele lui Dumnezeu, nu se uită la firea lor, nu se 
întristează când sunt cuprinşi de păcate, nu se căiesc când îşi amintesc de păcatele 
lor şi nu tremură de frica judecății, ci zâmbesc, îşi strâng unii altora mâinile şi fac 
vorbitor din casă de rugăciune, neascultând de psalmul acesta, care li se 
împotriveşte şi le spune : «în biserica lui Dumnezeu oricine spune slavă». 7, însă, 
nu numai că nu spui Slavă, dar eşti şi piedică pentru celălalt, întorcându-i spre 
tine, iar cu zgomotul tău acoperi învăţătura Duhului. Vezi, dar, ca nu cumva, 
ieşind de aici, în loc să primeşti răsplată pentru slava pe care trebuie s-o spui, să 
fii osândit împreună cu cei care hulesc numele lui Dumnezeu. Ai psalmii, ai 
profeția, ai poruncile evanghelice, ai predica apostolilor ! Limba ta să cânte 
psalmi, mintea ta să caute să afle înţelesul celor spuse în cântări, ca să cânți şi 
cu gura, dar să cânţi şi cu mintea (1 Cor. 14, 15). Să nu socoteşti că Dumnezeu 
are nevoie de slavă! Vrea, însă, să fii vrednic de a-L slăvi. Pentru că «ceea ce 
seamănă omul, aceea va şi secera». (Gal. 6,7) Seamănă şi tu slavă ca să culegi 
cununi, cinste şi laude în Împărăţia Cerurilor ! Că nu fără de folios s-au spus, 
ca o digresiune, cuvintele: «în biserica lui Dumnezeu oricine spune slavă», ci s- 
au spus pentru aceia care în biserica lui Dumnezeu vorbesc fără sfârşit şi vin la 
biserică fără de folos. Dara-ar Dumnezeu să fie fără de folos şi nu spre paguba 
lor! 


VIII 
«Domnul va locui potopul» . (Ps. 28,10) 


Potopul este revărsare de apă, care face să dispară tot ce este sub ape; potopul 
curăţă tot ce era mai înainte murdar. Psalmistul numeşte aici potop harul botezului; 
că sufletul care şi-a spălat păcatele prin botez şi a fost curăţit omul cel vechi, 
sufletul acela este pe viitor potrivit pentru a fi locuinţă a lui Dumnezeu în Duhul. 
La fel cu acestea sunt şi cele spuse în psalmul al treizeci şi unulea. Că după ce a 
zis: «Fărădelegea mea am cunoscut, şi păcatul meu nu l-am acoperit» (Ps. 31.5), şi: 
«Pentru aceasta se va ruga către Tine tot cel cuvios» (Ps. 31,7) , a adăugat: «Dar 


potop de ape multe de el nu se va apropia» (Ps. 31,7). Că nu se apropie păcatele de 
cel ce a primit botezul iertării păcatelor prin apă şi prin Duh. Înrudite cu acestea 
sunt şi cele spuse în profetul Mihea: «Că voitor de milă este: întoarce-Se-va şi ne 
va milui pe noi; va afunda păcatele noastre şi vor fi aruncate în adâncurile mării». 
(Mih 7, 18-19) 


«Și va şedea Domnul Împărat în veac». (Ps. 28,10) Domnul, aşezându-Se în 
sufletul cel luminat de potop, face din acel suflet un fel de tron al Său. 


«Domnul va da tărie poporului Său. Domnul va binecuvânta pe poporul Său cu 
pace» . (Ps. 28, 11) Din poporul cel păcătos Domnul nimiceşte «pe cel tare şi pe 
cea tare» (Isaia 3, 1) iar celui care face dreptate îi dă putere, pentru că «celui ce are 
i se va da» (Matei 25, 29). Împuternicit spre lucrarea faptelor bune, dreptul ajunge 
vrednic de binecuvântarea cea de la Dumnezeu. 


Se pare, însă, că cea mai desăvârşită dintre binecuvântări este pacea, pentru că 
pacea: dă echilibru părţii conducătoare din om. Omul care doreşte şi lucrează pacea 
se caracterizează prin aceea că are potolit felul lui de viaţă; dar cel războit de 
patimi nu participă deloc la pacea cea de la Dumnezeu, pe care a dat-o Domnul 
ucenicilor Lui (loan 14, 27) pace care depăşind toată mintea, (Filip 4,7) va păzi 
sufletele celor vrednici. Această pace o doreşte şi apostolul în biserici, când zice: 
«Har vouă şi pacea să se înmulțească» (| Petru 1,2) 


Facă Dumnezeu ca şi noi, care ne luptăm bine şi care am nimicit gândul trupului, 
care-i vrăjmaş al lui Dumnezeu, noi care am ajuns într-o stare de linişte sufletească 
şi de netulburare, să ne facă Dumnezeu fii ai păcii, ca să luăm parte în pace la 
binecuvântarea lui Dumnezeu, în Hristos lisus Domnul, Căruia slava şi puterea, 
acum şi pururea şi în vecii vecilor. Amin. 


Omilia la Psalmul XXIX - Psalmul cântării de la inaugurarea casei lui David 


Alcătuirea trupului omenesc este în chip figurat psaltire şi instrument armonic 
muzical pentru înălţarea de imne Dumnezeului nostru. Faptele trupului nostru, care 
duc la slăvirea lui Dumnezeu, sunt psalmi, atunci când trupul, în armonie cu 
raţiunea, ne face să nu săvârşim nimic distonant în mişcările noastre. lar cântare 
este tot ce ţine de contemplaţia înaltă şi de teologie. Deci psalmul este un text 
muzical, când este cântat cu frumos ritm dintr-un instrument muzical aşa cum cer 
regulile armoniei; cântarea, însă, este un text cântat melodios cu vocea, fără 
amestecul vreunui instrument muzical. Aşadar aici, pentru că psalmul este intitulat 
«Psalmul cântări», socotim că psalmul acesta face aluzie la fapta care trebuie să 
urmeze contemplației. 


Acest «Psalm al cântări», după cum îl arată titlul lui, cuprinde câteva cuvinte la 
inaugurarea casei, adică a templului. După sensul lui literal, se pare că psalmul, 
cântat cu instrumentul muzical numit psaltire, vorbeşte de celebrul templu care a 
fost ridicat pe timpul lui Solomon; dar, după sensul său spiritual, titlul psalmului 
arată întruparea Fiului lui Dumnezeu şi inaugurarea casei Lui, adică a trupului Lui 
construit într-un chip nou şi minunat. 


În psalmul acesta găsim multe spuse din partea Domnului. Sau poate se cuvine să 
înţelegi prin «casă» Biserica zidită de Hristos, precum scrie şi Pavel în Epistola 
către Timotei: «Ca să ştii cum trebuie să te porţi în casa lui Dumnezeu, care este 
Biserica Dumnezeului celui viu.» (I Tim. 3,15) lar prin inaugurarea Bisericii 
trebuie să înţelegem reînnoirea minţii, care se face prin Sfântul Duh, în fiecare din 
cei care alcătuiesc trupul Bisericii lui Hristos. Este, însă şi o armonie dumne- 
zeiască şi muzicală, nu aceea care are unele cuvinte ce înveselesc auzul, ci aceea 
care potoleşte şi îmblânzeşte duhurile cele rele, care supără sufletele cele uşor de 
ispitit. 


«Inălţa-Te-voi, Doamne, că m-ai ridicat şi n-ai veselit pe vrăjmaşii mei asupra 
mea» ( Ps. 29,1) 


Cum este înălțat «Cel Ce locuieşte întru cele înalte» (Ps. 112,5) de cei sortiţi să 
locuiască pe acest pământ umil ? Dacă Dumnezeu este în cer Sus, iar tu pe 
pământ jos, în ce chip vei înălța pe Dumnezeu ? Ce vrea să spună profetul prin 
această făgăduinţă ? Nu cumva spune că Dumnezeu este înălțat de puterile care 
gândesc despre EI lucruri mari şi cu cuviinţă dumnezeiască şi care trăiesc spre 


slava lui Dumnezeu ? Cel care se îndreaptă cu ştiinţă spre fericire, înalță pe 
Dumnezeu, iar cel care se îndreaptă spre cele potrivnice, nici nu-i îngăduit s-o 
spunem, cât de mult umileşte în el însuşi pe Dumnezeu. 


II 

Lui Dumnezeu Îi atribuim toată starea sufletului nostru, care este în armonie cu 
faptele noastre. De aceea când dormităm şi lucrăm ceva cu lenevie, se zice că 
Dumnezeu doarme, pentru că Dumnezeu ne socoteşte nevrednici a veghea asupra 
noastră. Dar când simţim vreodată vătămarea ce o avem de pe urma somnului şi 
spunem: «Scoală-te, Doamne, pentru ce dormi ?» (Ps. 43,25) da, atunci «nu va 
dormita, nici va adormi Cel ce păzeşte pe Israil» (Ps. 120,4) Alţii întorc ochii lui 
Dumnezeu de la ei, pentru că sunt ruşinoase şi nevrednice faptele lor de ochii lui 
Dumnezeu. Cei care se pocăiesc spun: «Pentru ce-Ţi întorci faţa 'Ta?».(Ps. 43,26) 
în afară de aceştia, alţii sunt scoşi din mintea lui Dumnezeu ; şi ca şi cum ar fi fost 
dați uitării, zic : «Uiţi sărăcia noastră şi necazul nostru!».(Ps. 43,26) Şi, pe scurt, 
oamenii fac cele spuse în chip omenesc despre Dumnezeu, închipuindu-şi pe 
Dumnezeu după felul în care trăieşte fiecare din ei. 


«Înălţa-Te-voi, Doamne, că m-ai ridicat şi n-ai veselit pe vrăjmaşii mei asupra 
mea! Să nu aduci ceva umilitor şi josnic asupra vieții mele!». Dar de unde este în 
mine puterea de a Te înălța ? De acolo, că Tu, Doamne, luându-mi-o înainte, «m-ai 
ridicat» ! Psalmistul în chip vădit a spus : «m-ai ridicat», în loc de: «m-ai aşezat la 
înălțime». Adică: «M-ai făcut să fiu mai presus de cei ce s-au răsculat împotriva 
mea; sunt întocmai ca un copil, care nu ştie să înoate şi pe care cineva îl ia de mână 
şi-l ţine deasupra apei». Aşadar, cel care, cu ajutorul lui Dumnezeu, se ridică din 
cădere, acela din recunoştinţă îl înalță pe Dumnezeu prin faptele sale bune. Sau 
după cum un luptător în arenă, fiind cuprins de slăbiciune, este sprijinit de cineva, 
ca să nu-i fie primejdioasă căderea şi astfel biruie pe adversar, cel care l-a ajutat îi 
dă luptătorului prilejul biruinţei, iar adversarului îi răpeşte bucuria căderii. Nu 
necazurile, care vin asupra sfinților pentru a-i încerca, pricinuiesc bucurie duş- 
manilor noştri nevăzuţi, ci duşmanii noştri se bucură, bat din palme şi se veselesc 
atunci când, din pricina mulțimii necazurilor, ne pierdem nădejdea, nu mai putem 
judeca şi renunțăm să ducem mai departe lupta. 


De pildă, lov: a pierdut averea ; a rămas fără copii; trupul îi era plin de puroi şi de 
viermi (lov 1, 13-19) dar nu i-a dat vrăjmaşului prilej de bucurie. Dacă, însă, 
copleşit de dureri, ar fi spus un cuvânt de hulă, aşa cum l-a sfătuit femeia (lov 2, 
9), atunci s-ar fi bucurat duşmanii. Tot aşa şi Pavel: a flămânzit, a însetat, a fost 
gol, a fost pălmuit, a ostenit, a fost pribeag (I Cor. 4, 11-12) dar n-a bucurat pe 
duşman, ci, dimpotrivă, duşmanul a fost zdrobit, văzându-l că suferă aşa 


încercările, încât Pavel putea să spună cu dispreţ: «Cine ne va despărţi pe noi de 
dragostea lui Hristos ?» (Rom 8, 35) 


III 
«Doamne, Dumnezeul meu, strigat-am către Tine şi m-ai vindecat.» (Ps. 29, 2) 
Fericit este acela care-şi cunoaşte rana din adâncul lui, încât să poată veni la doctor 
şi să spună: «Vindecă-mă, Doamne, că s-au tulburat oasele mele !» (Ps. 6, 2) şi: 
«Eu am zis : Doamne, miluieşte-mă, vindecă sufletul meu, că am greşit Ţie !» 
(Ps. 40, 4) 


În versetul din psalmul pe care-l tâlcuim, David mulţumeşte lui Dumnezeu pentru 
vindecarea pe care i-a dat-o, că spune : «Doamne, Dumnezeul meu !». Dumnezeu 
nu este Dumnezeul tuturor, ci al acelora care, prin dragoste şi L-au făcut apropiat 
pe Dumnezeu, că este Dumnezeul lui Avraam şi Dumnezeul lui Isaac şi Dumne- 
zeul lui lacov. Dacă ar fi Dumnezeul tuturora, Dumnezeu n-ar fi mărturisit acelora 
lucrul acesta ca ceva deosebit. Şi iarăşi Iacov spune: «Te-a ajutat pe tine Dumne- 
zeul meu» (Fac. 49, 25). Şi Toma, după ce s-a încredinţat, L-a îmbrăţişat pe Stăpân 
şi a zis: «Domnul meu şi Dumnezeul meu!» (loan 20, 28) cuvinte ce se cuvin unei 
stări sufleteşti profetice. 


«Strigat-am către Tine şi m-ai vindecat». 


N-a fost nici un interval de timp între strigătul meu şi harul Tău, ci îndată ce am 
strigat mi-a venit şi vindecarea. Că spune Scriptura: «încă grăind tu, voi zice : lată, 
aicea sunt!» (Isaia 58, 9) . Aşadar când ne rugăm lui Dumnezeu, trebuie să rostim 
tare rugăciunea, ca grabnică să ne răsară vindecarea. 


«Doamne, scos-ai din iad sufletul meu !» (Ps. 29,3 ) Pentru vindecarea aceasta, 
psalmistul mulţumeşte lui Dumnezeu. David, din pricina bolii, a coborât în iad, dar 
a fost scos din iad prin puterea Celui Care a învins în locul nostru, pe cel ce are 
puterea morţii. 


«Mântuitu-m-ai de cei care se coboară în groapă» (Ps. 29, 3) În multe locuri din 
Scriptură «gropi» se numesc săpăturile de sub pământ făcute special pentru păzirea 
celor înlănţuiți. Astfel se spune în Ieşire : «De la cel întâi născut ai lui Faraon până 
ia cel întâi născut ai roabei celei din groapă». (leş.) Pe Ieremia l-au aruncat în 
groapă (ler. 38, 6) , iar pe Iosif, din invidie, frații lui l-au închis într-o groapă care 
nu avea apă (Fac. 37, 24). 


Fiecare faptă, pe care o facem, sau ne pogoară la cele de jos, îngreunându-ne din 
pricina păcatului sau ne ridică la cele de sus, întraripându-ne spre Dumnezeu. 


«Mântuitu-m-ai, dar Doamne, pe mine, care mai înainte duceam viaţa păcătoasă; 
m-ai despărțit de cei ce se coboară în loc întunecat şi friguros». Acest înţeles îl au 
cuvintele: «M-ai ridicat» (Ps. 29, 1) , adică : «M-ai oprit din alunecarea mea spre 
cele de jos, ca să nu dai prilej duşmanilor mei să se bucure de mine». La fel sunt şi 
cele spuse de David în altă parte: «Cel ce face picioarele mele ca ale cerbului şi 
peste cele înalte mă pune» (Ps. 17, 36) întoarcerea la cele înalte este numită de 
David scăpărea şi ridicarea din groapă. 


«Cântaţi Domnului cei cuvioşi ai Lui!». (29, 4) Nu tot cel ce are în gură cuvintele 
psalmului cântă Domnului, ci cei care înalță, din inimă curată, cântările de psalmi. 
Toţi câți sunt cuvioşi şi păstrează dreptatea cea către Dumnezeu, toţi aceia pot să 
cânte lui Dumnezeu psalmi în chip armonios, urmând ritmurile cele duhovniceşti. 
Dar câţi nu stau aici în Biserică venind de la desfrânări ! Câţi nu vin de la hoţu! 
Câţi nu ascund în inimile lor viclenie şi minciună ! Se pare că au în gura lor cântare 
de psalmi, dar nu cântă cu adevărat psalmi. Că psalmul acesta, pe care îl tâlcuim, 
cheamă pe cel cuvios să cânte psalmi! 


«Nu poate pomul rău să facă roade bune» (Matei 7, 18) , nici inima rea nu poate 
scoate cuvinte ale vieţii. «Faceţi, dar, pomul bun şi roadele lui bune» (Matei 12, 
33) Curăţiţi-vă inimile, ca să rodiţi cu duhul, pentru ca, ajungând cuvioşi, să puteți 
cânta cu pricepere psalmi Domnului. 


IV 


«Și lăudaţi amintirea sfinţeniei Lui» (Ps. 29, 4) N-a spus : «Lăudaţi sfinţenia 
Lui, ci: «Lăudaţi amintirea sfinţeniei Lui», adică: «Mulţumiţi!». Că aici «lauda» 
se ia în loc de «mulţumire». «Mulţumiţi, deci, că aţi ajuns în amintirea sfinţeniei 
Lui, voi care mai înainte ajunseserăţi în uitarea sfinţeniei Celui ce v-a făcut pe voi, 
din pricină că eraţi cufundaţi în răutate şi eraţi pângăriţi de necurăţeniile trupului 
vostru. Aşadar, lăudaţi-L, ca să dobândiţi iertare de păcatele pe care le-aţi săvârşit 
în chip nesănătos!». 


«Că urgie este în mânia Lui şi viaţa în voinţa Lui». (Ps. 29, 5) 
Mai întâi a spus ceva trist, că este urgie în mânia lui Dumnezeu; apoi ceva mai 


vesel, că este viaţă în voinţa Lui. Celor care nu pot înţelege exact sensul acestor 
cuvinte li se pare că cele spuse în acest verset al psalmului sunt o tautologie; că 


atunci când profetul spune că este «urgie în mânia lui Dumnezeu», spune acelaşi 
lucru şi prin «urgie» şi prin «mânie». Dar este foarte mare deosebirea între ele. 
Mânia este un proces de gândire prin care se aduc anumite lucruri triste asupra 
celui ce le merită; urgia este chiar durerea şi pedeapsa care se dau de dreptul 
Judecător pe măsura nedreptăţii săvârşite. 


Printr-un exemplu am să fac mai lămurite cele ce vreau să spun. Când doctorul 
constată la un bolnav care e partea inflamată şi ascunsă, hotărăşte că bolnavul are 
neapărată nevoie de operație. Această hotărâre este numită de Scriptură mânie. 
După hotărârea aceasta a doctorului, care este în ajutorul bolnavului, urmează 
lucrarea care aduce la îndeplinire cele hotărâte: Cuţitul taie şi produce durere celui 
operat. Acest lucru se numeşte urgie a lui Dumnezeu. 


Să venim acum la cele ce spuneam mai înainte şi vei vedea urmarea acestei idei. 
«Că urgie este în mânia Lui», cu alte cuvinte este pedeapsă după dreapta judecată a 
lui Dumnezeu, dar «viaţă în voinţa Lui. Ce vrea să spună, dar, psalmistul? Că 
ceea ce voieşte Dumnezeu este aceasta: voieşte ca oamenii să ia parte la viaţa Lui; 
dar relele, care vin peste oameni, nu vin din voinţa lui Dumnezeu, ci sunt aduse de 
păcătoşi, după meritul lor. Aşadar Dumnezeu dăruieşte fiecăruia viaţă prin voinţa 
Sa proprie, dar urgia şi-o atrage fiecare singur asupra lui, <în ziua urgiei, a 
descoperirii şi a dreptei judecăţi a lui Dumnezeu» (Rom. 2, 5) Scriptura obişnuieşte 
să pună cele rele înaintea celor bune, pentru că bucuria este mai plăcută când vine 
după necazuri: «Eu voi ucide, spune Dumnezeu, şi Eu voi face viu». (Deut. 32, 39) 
Binefacerea vine în rândul al doilea, după pedeapsă. «Voi bate, dar Eu voi 
vindeca». (Deut. 32, 39) EI te face să suferi, dar tot El îţi ia suferinţa; te-a lovit, dar 
mâinile Lui te-au vindecat. Ne dă mai întâi cele rele, pentru ca harurile să fie 
durabile şi să ne străduim să păstrăm cele ce ne-a dat. 


«Seara se va sălăşlui plângere, iar dimineaţa bucurie» . (Ps. 29, 5) Adu-ţi aminte 
de cele petrecute în timpul patimilor Domnului şi vei afla ce vor să spună cuvintele 
acestea! Seara, plângere a cuprins pe ucenicii Domnului, când L-au văzut atârnat 
pe cruce; dimineaţa, însă, bucurie, când după înviere, alergau veseli unii la alţii, 
dând bunele vestiri că au văzut pe Domnul. Sau poate, în general vorbind, se 
numeşte seară veacul acesta în care cei care au plâns în chip fericit se vor mângâia 
la sosirea dimineţii. Că «fericiţi sunt cei ce plâng, că aceia se vor mângâia» (Matei 
5, 4) şi: «Fericiţi sunt cei ce plâng, că aceia vor râde» (Luca 6, 21) Aşadar, dacă cei 
din zilele veacului acestuia, care este de pe acum la sfârşit şi înclină spre apusul 
lui, vor vieţui, plângându-şi păcatele lor, aceia se vor bucura când va sosi acea 
dimineaţă adevărată. Că «cei ce seamănă cu lacrimi, cu bucurie vor secera» (Ps. 
125, 6) adică în veacul ce va să fie. 


V 


«Iar eu am zis întru belşugul meu: Nu mă voi clătina în veac!». (Ps. 29, 6) După 
cum mulțimea mărfurilor din piaţă face belşugul oraşului şi spunem că o țarina este 
îmbelşugată când dă roade multe, tot aşa şi sufletul este îmbelşugat când e plin cu 
tot felul de fapte bune. Sufletul, însă, trebuie lucrat mai întâi cu multă sârguinţă, 
apoi trebuie îngrăşat cu curgerile cele bogate ale apelor cereşti, încât o sămânță să 
rodească treizeci, una şaizeci şi una o sută (Matei 13, 8) ca să aibă parte de 
binecuvântarea care spune : «Binecuvântate să fie hambarele tale şi rămăşiţele 
tale!». (Deut. 28,5) Cel care se simte stăpân pe el însuşi va vorbi cu încredere şi va 
întări cu cuvântul şi cu fapta că nu poate fi nimicit de potrivnic, pentru că este ca o 
țărână plină, pe care a binecuvântat-o Dumnezeu. 


«Doamne, întru voinţa Ta, dă frumuseţii mele putere!» (Ps. 29, 7) Cei care s-au 
ocupat cu cercetarea virtuţilor au spus că unele virtuţi au nevoie de cercetări, iar 
altele n-au nevoie de cercetări. 


De pildă, 

> prudența are nevoie de cercetări, pentru a arăta care fapte sunt bune şi care 
sunt rele ; 

> castitatea are nevoie de cercetarea faptelor pe care trebuie să le facem şi a 
acelora de care trebuie să fugim; 

=> dreptatea are nevoie de cercetare a celor ce trebuie date şi a celor ce nu 
trebuie date; 

= bărbăţia are nevoie de cercetarea situaţiilor care inspiră teamă şi a celor 
care nu inspiră teamă; 

= frumusețea şi puterea, însă sunt virtuţi care n-au nevoie de cercetare, pentru 
că ele sunt o consecinţă a privirii noastre. 


Unii înţelepţi au definit frumuseţea ca fiind simetria şi armonia privirilor sufletului, 
iar puterea au înţeles-o ca o consecinţă a virtuţilor supuse cercetărilor. Totuşi, ca să 
se nască în suflet şi frumuseţe, dar şi putere pentru săvârşirea celor ce trebuie 
făcute, avem nevoie de harul dumnezeiesc. Aşadar, după cum psalmistul a spus 
mai Sus, că: «viaţa este în voinţa Lui», (Ps. 29, 5) tot aşa acum înalță pe Dumnezeu 
prin mulţumire, zicând: «Întru voinţa Ta, dă frumuseţii mele putere». «Frumos 
eram după fire, spune David, dar sunt slab, pentru că, prin cădere, am murit din 
pricina vicleniei şarpelui. (Fac. 3, 1-19) Frumuseții mele, pe care am luat-o de la 
Tine de la cea dintâi creare, mi-ai adăugat puterea de a face cele ce trebuie». 


Frumos e orice suflet, privit în simetria puterilor sale proprii; dar frumuseţea cea 
adevărată, cea mai plăcută, adică firea cea dumnezeiască şi fericită, se poate privi, 
se poate contempla numai de cel ce are curățită mintea. Cel ce-şi aţinteşte ochii la 
luminile şi harurile lui Dumnezeu primeşte ceva de la EI, ca de la o culoare îşi 
colorează propriul lui chip cu o strălucire înfloritoare. Asta e pricină că şi faţa lui 
Moise a fost slăvită, atunci când, vorbind cu Dumnezeu, faţa lui a primit ceva din 
frumuseţea lui Dumnezeu. (leş. 34, 35) Cel care-şi dă seama de virtutea lui, 
sloboade acest glas de mulţumire: «Doamne, întru voinţa Ta, dă frumuseţii mele 
putere!». 


După cum virtuţilor, care au nevoie de cercetare, le urmează virtuțile care n-au 
nevoie de cercetare - frumuseţea şi puterea - tot aşa sunt unele rele care n-au 
nevoie de cercetare: urâţenia şi slăbiciunea. Că ce poate fi mai urât şi mai neplăcut 
ca un suflet plin de patimi? Uite-mi-te la cel mânios şi la sălbăticia din el! Priveşte 
pe cel îndurerat, la umilirea lui şi la decăderea sufletului lui! Cine ar putea privi pe 
cel decăzut din pricina desfrâului sau a lăcomiei la mâncare sau pe cel îngrozit de 
frică ? Starea lor sufletească se transmite până în vârful mădularelor trupului, aşa 
după cum şi urmele frumuseţii sufletului se arată în starea sufletească a omului 
sfânt. Trebuie, dar să avem grijă mai dinainte de frumuseţea noastră, pentru ca şi 
Mirele-Cuvântul, primindu-ne, să ne spună: «Toată eşti frumoasă, iubita mea şi 
întinăciune nu este în tine » (Cânt. 4, 7) 


VI 


«Dar Ţi-ai întors faţa Ta şi m-am tulburat.» (Ps. 29, 7) «Atâta vreme cât razele 
supravegherii Tale străluceau peste mine, spune David, trăiam într-o stare bună şi 
netulburată; dar când Ţi-ai întors faţa Ta de la mine s-a vădit pornirea mea cea 
pătimaşă şi plină de tulburare a sufletului meu». Se spune că Dumnezeu Îşi 
întoarce faţa Lui de la noi în timpuri de greutăţi, când ne lasă în seama încercărilor, 
pentru ca să se facă cunoscută tăria luptătorului. Aşadar, dacă «pacea care 
covârşeşte toată mintea» (Filip. 4, 7) întăreşte inimile noastre, putem scăpa de 
tulburarea şi învălmăşeala patimilor. Şi pentru că întoarcerea este potrivnică 
voinţei lui Dumnezeu, iar tulburarea este potrivnică frumuseţii şi puterii, urmează 
că tulburarea este urâţenie şi slăbiciune a sufletului, născute din înstrăinarea de 
Dumnezeu. Să ne rugăm, dar ca totdeauna să strălucească peste noi faţa lui 
Dumnezeu, ca să fim într-o stare sufletească vrednică de un om sfânt; să fim blânzi 
şi în orice chip netulburați, pregătiți de a împlini cele bune. «Pregătitu-m-am, 
spune Scriptura, şi nu m-am tulburat» (Ps. 118, 60). 


«Către Tine, Doamne, voi Striga şi Dumnezeului Meu mă voi ruga». (Ps. 29, 8) 
De multe ori s-a spus de strigarea către Domnul că trebuie să strige numai cel care 
doreşte lucruri mari şi cereşti. Dacă, însă, cineva cere de la Dumnezeu lucruri mici 
şi pământeşti să se folosească de un glas. mic şi strâns, să nu se ridice la înălțime şi 
nici să ajungă la auzul Domnului. 


«Ce folos de sângele meu, dacă mă cobor în stricăciune?» (Ps. 29, 9) «Pentru ce 
am strigat, spune psalmistul şi pentru ce m-am rugat ie, Domnul meu şi 
Dumnezeul meu? Pentru ce am nevoie, spune mai departe psalmistul, de bună- 
starea trupului meu şi de mulțimea sângelui, odată ce trupul meu va fi dat nimicirii 
obşteşti ? Dar îmi chinuiesc trupul şi-l supun robiei, (1 Cor. 9, 27) pentru ca nu 
cumva, din pricina sângelui puternic şi clocotitor, mulțimea cărnii mele să-i dea 
prilej de păcat!» Nu-ţi linguşi, omule, trupul cu somn, cu băi, cu aşternuturi moi! 
Spune totdeauna cuvântul acesta: «ce folos de sângele meu, dacă mă cobor în 
stricăciune ?» Pentru ce îngrijeşti atâta un lucru care, puţin mai târziu, se va strica ? 
Pentru ce te îngraşi şi pui carne pe tine? Nu ştii, oare, că, cu cât îți faci mai grasă 
carnea, cu atât îţi faci mai grea închisoarea sufletului tău ? 


«Au doară țărâna Te va lăuda sau va vesti adevărul Tău» (Ps. 29, 9). «Cum Te 
va lăuda pe Tine, Dumnezeule, exclamă psalmistul, omul cel de ţărână şi trupesc? 
Cum va vesti adevărul cel care nu găseşte timp nici pentru învăţătură, cel care-şi 
are mintea cufundată în atâta greutate a trupului ? De aceea eu îmi topesc trupul şi 
nu-mi cruţ sângele care-mi este amestecat în carnea trupului meu, ca să nu am 
nimic în mine care să mă împiedice a Te lăuda şi a înţelege adevărul». 


VII 


«Auzit-a Domnul şi m-a miluit. Domnul a fost ajutorul meu» (Ps. 29, 10). După 
ce psalmistul a povestit care erau lucrurile pentru care a strigat către Dumnezeu, a 
simţit îndată ajutorul lui Dumnezeu; de aceea ne îndeamnă şi pe noi să cerem 
aceleaşi lucruri, zicând: «Auzit-a Domnul şi m-a miluit, Domnul a fost ajutorul 
meuy. Să ne rugăm, dar şi noi şi să strigăm strigătul cel duhovnicesc; să cerem cele 
mari şi să nu ne îngrijim de trup - «că cei ce sunt în trup nu pot plăcea lui 
Dumnezeu» (Rom. 8, 8) - ca să ne audă şi pe noi Domnul, să miluiască slăbiciunea 
noastră şi după ce ne-am bucurat de ajutorul cel dumnezeiesc, să zicem şi noi: « 
Întors-ai plângerea mea spre bucurie mie» (Ps. 29, 11) 


Nu oricărui suflet îi vine de la Dumnezeu bucurie, ci numai celui ce şi-a plâns mult 
păcatele sale cu vaiete puternice şi jale continuă; dacă s-ar fi jeluit ca şi cum ar fi 
fost de faţă la moartea lui. Ei bine, numai plânsetul acestuia se preface întru 


bucurie. Că a plânge este un lucru de laudă o arată copiii cei ce şed în piaţă şi zic: 
«Am plâns cu voi şi nu v-aţi Jeluit; v-am cântat din fluier şi n-aţi jucat» (Luca 7, 
32). Fluierul este un instrument muzical care are nevoie de suflare ca să poată 
scoate melodia. De aceea socot că orice profet se numeşte în chip figurat fluier, din 
pricină că este pus în mişcare de Sfântul Duh. Pentru asta a spus Domnul: «V-am 
cântat din fluier şi n-aţi jucat». Da, cuvintele profetice ne îndeamnă să lucrăm în 
ritmul cel bun al sfintei profeţii, care se numeşte joc. Dar profeţii şi plâng din 
pricina noastră, ca să ne îndemne şi pe noi să plângem, pentru că datorită 
cuvintelor profetice, venind la cunoştinţa păcatelor noastre, să plângem pierderea 
noastră, chinuindu-ne trupul cu munci şi osteneli. Unuia ca acesta, deci 1 se sfâşie 
haina de jale pe care a îmbrăcat-o ca să-şi plângă păcatul. Dar îmbracă apoi 
veşmântul veseliei şi haina mântuirii, aceste haine strălucitoare şi de nuntă, cu care 
cel împodobit nu va fi aruncat afară din cămara cea de nuntă. 


«Rupt-ai sacul meu şi m-ai încins cu veselie». (Ps. 29, 11) Sacul este împreună 
lucrător spre pocăință, este simbol al umilinţei. Că spune Domnul: «De mult s-ar fi 
pocăit, stând în sac şi în cenuşă». (Luca 29, 11) Pentru că şi apostolul «cu faţa 
descoperită schimbă aceeaşi icoană din slavă în slavă» (II Cor. 3, 18) şi numeşte 
slavă a sa proprie lucrul dat lui de Domnul. 


«Ca să- i cânte şi Ție slava mea» (Ps. 29, 12) Slava dreptului este duhul care este 
în el. Aşadar cel ce cântă cu duhul să zică: «Ca să-Ți cânte Ție slava mea şi nu mă 
voi mâhni». (Ps. 29, 12) Psalmistul spune: «nu voi mai face nimic, care la 
amintirea păcatului meu, să-mi mâhnească şi să-mi rănească inima. «Doamne, 
Dumnezeul meu, în veac Te voi lăuda». (Ps. 29, 12) «Le voi lăuda» în loc de: <îți 
voi mulțumv». «Pentru că m-ai iertat, spune psalmistul, în urma pocăinţei mele şi 
pentru că mi-ai dat iarăşi slavă, îndepărtând ruşinea ce mă acoperea din pricina 
păcatelor mele, de aceea Te voi lăuda în veac. Care durată de timp ar mai putea fi 
atâta de mare, ca să pot uita nişte binefaceri ca acestea?». 


Omilie la Psalmul XXXII 


«Bucuraţi-vă, drepţilor, în Domnul! Celor drepţi li se cuvine laudă!» (Ps. 32,1) 
Cuvântul «bucurie», obişnuit în Scriptură, arată starea veselă şi bucuroasă a 
sufletului, care se vede în cei vrednici de bucurie. 


«Bucuraţi-vă, drepţilor, în Domnul», nu când vă merg bine treburile gospodăriilor 
voastre, nici când sunteți sănătoşi cu trupul, nici când ogoarele voastre sunt pline 
cu tot felul de roade, ci «bucuraţi-vă» pentru că aveţi pe Domnul, o frumuseţe ca 
aceasta, o bunătate ca aceasta, o înţelepciune ca aceasta. Să vă fie de ajuns bucuria 
aceasta, pe care o aveţi de la EI! De altfel trebuie să ne bucurăm de Domnul, aşa 
cum ne bucurăm şi ne veselim când ni se făgăduiesc lucrurile pe care le dorim 
foarte mult. 


De aceea cuvintele psalmului îndeamnă pe cei drepţi să simtă un sentiment de 
vrednicie, că au fost învredniciţi să fie robii unui Stăpân ca acesta şi să se bucure 
de această robie cu bucurie nespusă şi cu săltări, săltându-le oarecum inima în 
entuziasmul dragostei de bine. Dacă vreodată a intrat în inima ta o idee neaşteptată 
despre Dumnezeu, căzând ca o lumină şi ţi-a luminat sufletul, încât să iubeşti pe 
Dumnezeu şi să dispreţuieşti lumea şi toate cele trupeşti, cunoaşte din imaginea 
aceea slabă şi de scurtă durată întreaga stare sufletească a drepţilor, care au ajuns 
să se bucure de Dumnezeu în chip egal şi fără întrerupere. Poate, potrivit rânduielii 
lui Dumnezeu, ţi-a venit şi ţie vreodată bucuria aceea, ca prin o mică gustare să-ţi 
aminteşti de bunătățile de care eşti lipsit; pentru cel drept, însă bucuria cea 
dumnezeiască şi cerească este continuă, pentru că în cel drept locuieşte odată 
pentru totdeauna Duhul cel Sfânt. Şi cel dintâi «fruct al Duhului este dragostea, 
bucuria, pacea» (Gal. 5, 22) . «Bucuraţi-vă, deci, drepţilor în Domnul!». Domnul 
este oarecum loc încăpător pentru drepţi şi neapărat cel ce este în EI se bucură şi 
se veseleşte. Dar ajunge şi dreptul loc în care se află Domnul - îl primeşte în el. 


Păcătosul, însă, face loc diavolului sau pentru că nu ascultă de cel ce a spus: «Nu 
daţi loc diavolului» (Efes. 4,27) şi nici de Eclesiast: «Dacă duhul celui ce are 
putere se va ridica asupra ta, să nu laşi locul tău» (Ecl. 10, 4). Fiind, deci, în însuşi 
Domnul şi privind, pe cât ne este în putință, lucrurile cele minunate ale Lui, 
adunăm astfel, din contemplarea lor, veselie în inimile noastre. 


«Celor drepţi li se cuvine laudă». După cum unui picior strâmb nu i se potriveşte o 
încălțăminte dreaptă, tot aşa nici lauda lui Dumnezeu nu se potriveşte inimilor 
stricate. După părerea mea, de aceea Domnul le-a luat demonilor puterea de a-L 
face cunoscut, pentru că nu este potrivit ca demonii să vorbească de Mântuitorul. 
Pavel ceartă duhul cel pitonicesc (Fapte 16,18), ca să nu fie recomandat el, sfântul, 
de un duh necurat. Acelaşi înţeles îl au şi cuvintele: «Dumnezeu a zis păcătosului: 
«Pentru ce povesteşti tu dreptățile Mele?» (Ps. 49, 17). 


Să căutăm, dar să fugim de orice lucru strâmb şi sucit şi să ne îndreptăm mintea 
noastră şi puterea de judecată a sufletului după canonul cel drept ca ajungând 
drepți, să ni se îngăduie să lăudăm pe Domnul. 


Şarpele, cel ce a deschis drumul păcatului, se zice sucit, pentru că face multe 
înclinări şi abateri în drumul său - dar, sabia lui Dumnezeu stă deasupra balaurului, 
şarpele cel sucit (Isaia 27,1 ) - şarpele, târându-se pe pământ, are mersul neregulat; 
partea dinainte se mişcă într-un fel, mijlocul îi urmează pieziş, iar coada în sens 
contrar. Deci, cel ce urmează şarpelui îşi arată sucită viaţa lui, o arată neregulată şi 
plină de contraziceri; dar cel ce merge pe urma Domnului Dumnezeu îşi face 
drepte cărările lui şi drepte urmele picioarelor lui. «Drept este Domnul Dumnezeul 
nostru (Ps. 91, 15) şi dreptate a văzut faţa Lui» (Ps. 10,7). 


Dacă două linii se pun una lângă alta, direcţia lor dreaptă se păstrează între ele; 
dacă, însă în faţa unei linii drepte se aşează un lemn strâmb, se va vedea că lemnul 
cel strâmb nu mai este în armonie cu linia dreaptă. Aşadar, pentru că lauda lui 
Dumnezeu este dreaptă, este nevoie de o inimă dreaptă, ca lauda să-i convină şi să 1 
se potrivească. lar dacă «nimeni nu poate să zică: Domnul lisus, decât în Duhul 
Sfânt» (| Cor. 12, 3), cum poţi aduce laudă fără să ai duhul cel drept, înnoit în cele 
dinăuntru ale tale ? (Ps. 50, 11) 


II 


«Lăudaţi pe Domnul în chitară; în psaltire cu zece strune cântaţi-l Lui.» (Ps. 32, 
2) Mai întâi trebuie să lăudăm pe Domnul în chitară, adică să facem să fie 
armonioase lucrările pe care le facem cu trupul. Şi pentru că am păcătuit cu trupul, 
când am făcut mădularele noastre roabe păcatului spre fărădelege (Rom. 6, 19) , tot 
cu trupul vom şi lăuda, folosindu-ne de el ca de un instrument muzical spre iertarea 
păcatului. Ai ocărât? Binecuvântează! Ai luat averea altuia? Dă-i-o înapoi! Te-ai 
îmbătat! Posteşte ! Te-ai îngâmfat? Smereşte-te! Ai invidiat? Roagă-te! Ai ucis? 
Suferă mucenicia sau ceea ce are tot atâta putere ca şi mucenicia, prin mărturisire 
chinuieste-ţi trupul! Iar atunci, după mărturisire, eşti vrednic să cânţi lui Dumnezeu 


<în psaltire cu zece strune.» (Ps. 91, 3) Dar trebuie mai întâi să săvârşeşti lucrurile 
prin trup, să le săvârşeşti în armonie cu Dumnezeu Cuvântul, ca aşa să te urci la 
contemplarea celor spirituale. Poate că mintea, care caută cele de sus, se numeşte 
psaltire, pentru că felul cum e construit acest instrument muzical îşi are puterea 
sunetelor, în partea de sus. Faptele trupului aduc oarecum jos laudă lui Dumnezeu; 
dar tainele care se vestesc cu mintea îşi au de sus pricinile, pentru că le insipiră 
Duhul. Aşadar, cel care are ochii aţintiţi la toate poruncile şi face din ele un fel de 
concert şi simfonie, acela cântă lui Dumnezeu dintr-o psaltire cu zece strune, 
pentru că zece sunt şi poruncile cele generale, scrise la cea dintâi dare a legii. 


«Cântaţi Domnului cântare nouă». (Ps. 32, 3) Adică, sluţiţi lui Dumnezeu «nu 
întru vechimea literei, ci întru înnoirea duhului». (Ps. 7, 6) Cel care nu înţelege 
legea în chip trupesc, ci cunoaşte spiritualitatea ei, acela cântă cântare nouă. Da, 
vechimea şi bătrâneţea Testamentului au trecut, iar pentru noi a urmat cântarea cea 
nouă şi înnoitoare a învăţăturii Domnului, care înnoieşte tinerețea noastră ca a 
vulturului (Ps. 102, 5) , când stricăm pe omul cel din afară şi ne înnoim din zi în zi. 
(II Cor. 4, 16) Cel care tinde spre cele dinainte ajunge mereu, mereu mai nou. 
Deci, cel care ajunge mereu mai nou, acela cântă lui Dumnezeu cântare mai nouă. 
De obicei se zice că ceva este mai nou sau ceea ce nu s-a mai văzut sau ceea ce a 
venit de curând la existenţă. Deci, dacă povesteşti chipul minunat, care depăşeşte 
toată firea, al întrupării Domnului, cânţi cântare nouă şi străină; iar dacă istoriseşti 
renaşterea şi reînnoirea întregii lumi, învechită de păcat, dacă vesteşti tainele 
învierii, şi aşa cânţi cântare nouă şi ivită de curând. 


III 


«Cântaţi-I frumos, cu strigăt de biruinţă». (Ps. 32, 3) Ascultaţi porunca: «Cântaţi 
frumos», cu mintea neîmprăştiată, cu sinceră stare sufletească! «Cu strigăt de 
biruință cântați!». Ca nişte ostaşi buni, după victoria lor împotriva duşmanilor, 
înălțaţi imne pricinuitorului victoriei. Că spune Domnul: <îndrăzniţi, Eu am biruit 
lumea!» (loan 16, 33). Care este, oare, omul acela care să fie în stare să se îm- 
potrivească vicleanului, dacă nu se refugiază sub acoperământul Marelui General şi 
dacă nu doboară de acolo, prin credinţa în EI, pe vrăjmaşul său, lovindu-l cu 
săgeți? 


«Cântaţi, dar frumos, cu strigăt de biruință». Strigătul de biruinţă este un strigăt 
nearticulat, scos laolaltă de cei ce luptă în război. Aşadar, cântaţi într-un glas, într- 
o suflare şi în unirea prin dragoste. 


Dar ce trebuie să spună cei care cântă? «Că drept este Cuvântul Domnului». (Ps. 
32, 4) 


Asta e pricina că îi cheamă mai întâi pe cei drepți să laude, pentru că drept este şi 
Cuvântul care are să fie slăvit, Cuvântul Domnului, «Care este întru început la 
Dumnezeu şi este Dumnezeu». (loan 1, 1) Drept este Tatăl, drept este Fiul, drept 
este Sfântul Duh. 


«Toate lucrurile Lui întru credinţă». (Ps. 32, 4) Ce înţeles au cuvintele acestea? 
Lucru este cerul, lucru este pământul, lucru este marea, aerul, toate cele ne- 
însufleţite, cele însuflețite, cele cuvântătoare, cele necuvântătoare. Cum, dar sunt în 
credință toate? Ce credință este în cele neînsuflețite? Ce credință în cele ne- 
cuvântătoare? Ce credinţă în piatră ? Ce credinţă în câine ? Nici cele neînsuflețite, 
nici cele necuvântătoare nu sunt întru credinţă. 


Cuvintele psalmului n-au lăsat nimic la o parte, ci pe toate le-a cuprins, spunând: 
«Toate lucrurile Lui întru credinţă». Ce înţeles au, dar, cele spuse ? 


— Dacă te uiţi la cer, spune psalmistul, şi la ordinea din el, cerul îţi este 
conducător credinţei; arată în el însuşi pe Meşterul Care I-a făcut. 

— Dacă te uiţi la frumuseţile de pe pământ, iarăşi şi prin ele ţi se măreşte 
credința în Dumnezeu. Că n-am crezut în Dumnezeu văzându-L cu ochi 
trupeşti, ci prin puterea minţii îl vedem pe Cel nevăzut din cele văzute. 
Aşadar, «toate lucrurile Lui întru credinţă». 

— Dacă te uiţi bine la piatră, vei vedea că şi ea îţi face dovada Celui Care a 
făcut-o. Chiar furnica, chiar ţântarul, chiar albina. Adeseori, chiar în 
lucrurile cele mici se arată înţelepciunea Creatorului. Acelaşi este şi Cel ce 
a întins cerul şi a revărsat mulțimile imense ale oceanelor, şi Cel ce a găurit 
acul cel foarte fin al albinei ca pe un fluier, ca prin el să-şi verse veninul. 


Nimic să nu-ţi fie merinde de necredinţă! Să nu spui: La întâmplare S-a făcut 
lucrul acesta ! De la sine s-a făcut cutare lucru! Nimic fără ordine, nimic fără o 
hotărâre, nimic în zadar! Nimic din cele ce sunt n-au venit la întâmplare! Sau să 
zici: Întâmplare rea, ceas rău! Cuvintele acestea sunt cuvinte de oameni fără 
carte ! «Nu se vând oare două pasări pe un ban ? Dar nici una din ele nu cade fără 
voia cea dumnezeiască!». (Matei 10, 29) Câţi sunt perii capului! Dar nici unul din 
ei nu este uitat! (Matei 10, 30) Vezi că ochiului dumnezeiesc nu-i scapă vederii lui 
nimic din cele mai mici lucruri? 


«Domnul iubeşte milostenia şi judecata; de mila Domnului este plin tot 
pământul.» (Ps. 32, 5) 


Dacă judecata lui Dumnezeu ar fi fost numai judecată şi ne-ar fi răsplătit automat 
după vrednicia faptelor pe care le-am făcut, ce nădejde ar mai fi? Cine dintre noi 
toți s-ar mai fi mântuit? Dar aşa, «Domnul iubeşte milostenia şi dreptatea». Că 
Domnul face din milostenie ajutor de judecător; o ridică pe tronul dumnezeiesc de 
judecată şi aşa judecă pe fiecare. Că spune Scriptura: «Dacă Te vei uita la 
fărădelegi, Doamne, Doamne, cine va suferi ?» (Ps. 129, 3). Deci, nici milostenia 
fără judecată şi nici judecata fără milă. Dumnezeu, înainte de judecată, iubeşte 
milostenia; după milostenie, vine la judecată. Acestea sunt unite una cu alta: milă 
cu judecată. Asta, pentru ca nu cumva mila, fiind singură, să se îngâmfe şi nici 
judecata, tot singură, să ducă la deznădejde. Judecătorul vrea să te miluiască şi să-ţi 
împărtăşească din îndurările Lui. Dacă după păcat te va găsi umilit, cu inima 
zdrobită, cu lacrimi multe pentru faptele tale rele, dacă te va vedea că dai pe faţă, 
fără să te ruşinezi, pe cele ce le-ai făcut în ascuns, că rogi pe fraţi să te ajute să te 
vindeci, dacă te vede că ai ajuns într-adevăr vrednic de miluit, îţi dă din belşug 
milostenia Lui; dar dacă inima îţi rămâne nepocăită, cugetul mândru, dacă nu crezi 
în veacul ce va să fie, dacă nu te temi de judecată, atunci foloseşte cu tine judecata. 


Este ca un doctor plin de grijă şi iubitor de oameni, care mai întâi încearcă să 
dezumfle buboiul cu spălături şi prişniţe uşoare; dar când vede că umflătura dă 
junghiuri, nu cedează şi rămâne tare, lasă la o parte uleiul şi tratamentul cel fără 
dureri şi alege folosirea bisturiului. Dumnezeu foloseşte milostenia cu cei ce se 
pocăiesc, dar foloseşte şi judecata cu cei îndărătnici. 


Acelaşi lucru îl spune şi Isaia lui Dumnezeu: «Mila Ta este în balanţă». (Isaia 28, 
17) Că şi Dumnezeu pune milostenia împreună cu judecata; măsoară cu balanţa, cu 
numărul şi cu greutatea, după vrednicia fiecăruia. 


IV 


«De mila Domnului este plin tot pământul». Aici este despărțită mila de judecată. 
Dar numai pământul este plin de mila Domnului, pentru că judecata este păstrată la 
vremea hotărâtă. Aici mila este fără judecată, că Domnul n-a venit să judece 
lumea, ci să mântuiască lumea (loan 3, 17); dincolo, însă judecată fără milă, pentru 
că nu se poate găsi om fără pată, chiar de-ar fi trăit o zi de la naşterea lui. (lov 14, 
4-5) Deci, dacă vezi că răutatea se întinde din zi în zi, iar neamul omenesc cel 
trecător vrednic de mii şi mii de morţi, pentru atâtea păcate câte face, minunează-te 
de bogăţia bunătăţii lui Dumnezeu, a păsuirii Lui şi a îndelungii Lui răbdări. (Rom. 


2, 4) Atâta vreme cât suntem pe pământ avem nevoie de milă. Cei din ceruri sunt 
vrednici de fericire, nu de milă. Sau poate că noi suntem numiţi pământ din pricina 
osândei aduse peste noi pentru păcatul strămoşesc, noi, care am auzit de la 
Dumnezeu: «Pământ eşti şi în pământ vei merge!» (Fac. 3, 19) noi care suntem 
plini de îndurările lui Dumnezeu «că morți fiind prin păcate şi prin greşeli, 
miluindu-ne Dumnezeu, ne-a făcut vii împreună cu Hristos.» (Efes. 2, 5) 


«Cu Cuvântul Domnului cerurile s-au întărit şi cu Duhul gurii Lui toată puterea 
lor» . (Ps. 32, 6) Unde sunt cei care nesocotesc Duhul? Unde sunt cei care Îl 
despărţesc de puterea creatoare ? Unde sunt cei care-L separă de legătura strânsă 
cu Tatăl şi cu Fiul? Să audă psalmul acesta, care zice: «Cu Cuvântul Domnului 
cerurile s-au întărit şi cu Duhul gurii Lui toată puterea lor». Nici Cuvântul, această 
vorbă comună, să nu fie socotit că-şi are fiinţa din nume şi cuvinte, nici Duhul nu 
este un suflu împrăştiat în aer, ci Cuvântul este Cuvântul, «Care dintru început este 
la Dumnezeu» (loan 1, 1), iar Duhul este Duhul cel Sfânt, Care a primit în chip 
deosebit această numire. După cum Cuvântul cel creator a întărit cerul, tot aşa 
Duhul cel din Dumnezeu, «Care de la Tatăl purcede» (loan 15, 26 ) - adică Cel 
Care iese din gura Lui, ca să nu socoteşti că Duhul este unul dintre cele din afară şi 
dintre creaturi, ci să crezi că-şi are ipostasa de la Dumnezeu - are în EI toate 
puterile. Prin Duhul s-a întărit toată puterea cerească; adică tot ce este puternic, 
statornic şi sigur în sfinţenie şi în toată virtutea cuvenită puterilor celor sfinte care 
îşi au ajutorul de la Duhul Sfânt. 


În acest psalm este scris: «Duhul gurii Lui», în altă parte este spus: «Cuvântul gurii 
Lui, ca să se înţeleagă că Mântuitorul şi Duhul cel Sfânt sunt din Tatăl. Aşadar, 
pentru că Mântuitorul este Cuvântul Domnului, iar Duhul cel Sfânt, Duhul gurii 
Lui, şi pentru că şi unul şi altul au conlucrat la zidirea cerurilor şi a puterilor din 
ele, de aceea s-a spus: «Cu Cuvântul Domnului cerurile s-au întărit şi cu Duhul 
gurii Lui toată puterea lor». Că nimic nu se sfinţeşte decât prin prezenţa Duhului. 
Aducerea îngerilor la existență a făcut-o Cuvântul, Făcătorul universului; dar 
sfințenia din ei a adus-o Duhul cel Sfânt. Că îngerii n-au fost creaţi mai întâi prunci 
ŞI apoi, prin exerciţiu, s-au desăvârşit puţin câte puţin şi aşa au ajuns vrednici de 
primirea Duhului, ci de la cea dintâi facere a lor şi ca să spunem aşa, de la 
plămădirea fiinţei lor, au avut pusă în ei sfinţenia. De aceea sunt şi greu de întors 
spre răutate; că au fost dintru început îmbibaţi în sfinţenie, ca într-o vopsea 
oarecare, şi au avut prin darul Sfântului Duh statornicia în virtute. 


V 


«Adunând, ca un burduf, apele mării, punând în vistierii adâncurile». (Ps. 32, 7) 


Psalmistul n-a spus: «Adunând apele mării ca într-un burduf», ci «ca un burduf». 
Aşa a adunat Dumnezeu apele mării. Gândeşte-te cum e burduful; că acum se 
umflă, când aerul, care intră în el, umflă pielea, şi acum se dezumflă, când iese 
afară aerul care-l întindea. Tot aşa şi marea; uneori clocoteşte şi fierbe sălbăticită 
şi umflată de vânturi, alteori iarăşi, datorită liniştei, se smereşte. 


În unele copii ale Cărţii Psalmilor găsim: «Adunând, ca într-un burduf, apa mării». 
Cuvintele acestea ne trimit la istoria cea veche, când Marea Roşie, fără să o 
despartă cineva, nici să o ţină, s-a adunat în sine, ca şi cum ar fi fost închisă într-un 
burduf, pentru că porunca dumnezeiască n-a lăsat-o să se reverse. 


«Punând în vistierii adâncurile». Ar fi fost mai firesc să se fi zis, aşa cum se spune 
îndeobşte: «Punând vistieriile în adâncuri», adică, ţinând bogăția Lui în locuri 
tainice ; dar aşa, psalmistul spune că adâncurile sunt ca nişte odoare vrednice de 
vistieriile dumnezeieşti. Oare nu cumva sunt numite «adâncuri» cuvintele despre 
judecata dumnezeiască pentru că ele sunt nespuse şi neînțelese de gândurile 
omeneşti, pentru că aceste cuvinte rămân numai în cunoştinţa lui Dumnezeu, 
potrivit cărora Dumnezeu rânduieşte pe fiecare? Că judecăţile lui Dumnezeu 
despre fiecare au fost numite «adânc» o aflăm din alt psalm, în care se spune: 
«Judecăţile Tale, adânc mult» (Ps. 35, 6). 


Aşadar, dacă cercetezi de ce viaţa păcătosului este lungă, iar zilele dreptului sunt 
puţine în vieţuirea aceasta vremelnică, de ce omul nedrept o duce bine, iar dreptul 
se necăjeşte, de ce copilul este răpit înainte de a ajunge la maturitate, de unde sunt 
războaiele, pentru ce naufragiile, cutremurele, secetele, inundaţiile, de ce au fost 
create cele stricăcioase ale oamenilor, de ce unul este rob, iar altul liber, unul este 
bogat, iar altul sărac - că mare este deosebirea şi în săvârşirea păcatelor şi în 
săvârşirea virtuţilor ; de pildă, femeia care a fost vândută unuia care ţine o casă de 
prostituție este silită să păcătuiască, iar alta, care are parte de la început de o 
stăpână bună, este crescută în feciorie - de ce aceasta o duce bine, iar aceea se 
chinuieşte; dacă cercetezi acestea te întrebi: care este răsplata de la Judecător 
pentru fiecare din aceştia ? Gândindu-te la toate acestea, adu-ţi aminte că judecăţile 
lui Dumnezeu sunt adânci; şi pentru că sunt închise în vistieriile cele dumnezeieşti, 
nu pot fi înţelese de oricine. 


Celui credincios i s-a dat de Dumnezeu această făgăduinţă: «Aţi voi da vistierii 
ascunse» (Isaia 45, 3). Când, însă, vom fi învredniciţi de cunoaşterea față către faţă 
(| Cor. 13, 12), vom vedea şi «adâncurile lui Dumnezeu în vistierii». lar dacă vom 
aduna cele spuse în Scriptură despre burdufuri, atunci vom înţelege şi mai bine 
ceea ce a vrut să spună David. Cei care se înnoiesc zi de zi, cei care primesc în ei 


vinul cel nou din «viţa cea adevărată» (loan 15, 1), aceia se numesc în Evanghelie 
«burdufuri noi» (Matei 9, 17) ; iar cei care nu vor să lepede pe omul cel vechi sunt 
«burdufuri vechi» (Matei 9, 17), pentru că nu li se poate încredința primirea vinului 
nou. «Nimeni nu pune vin nou în burdufuri vechi» (Matei 9, 17), ca nu cumva şi 
vinul să se verse şi burdufurile acelea să se strice cu totul şi să nu mai fie bune de 
nici o treabă, odată ce varsă din ele şi vinul bun şi vinul nou. (Matei 9, 17) «Vinul 
cel nou trebuie pus în burdufuri noi». Vinul cel nou şi duhovnicesc, care se fierbe 
în Duhul cel Sfânt - cu alte cuvinte cunoaşterea adevărului - care niciodată nu se 
învecheşte, trebuie pus în omul cel nou, care pentru că poartă totdeauna în trupul 
lui omorârea lui lisus (II Cor. 4, 10 ), se poate spune, pe bună dreptate, că este om 
nou. 


VI 


«Să se teamă de Domnul tot pământul şi de El să se cutremure toţi cei ce 
locuiesc în lume». (Ps. 32, 8) 


Pentru că «frica de Domnul este începutul înţelepciunii» (Prov. 1, 7), de aceea sunt 
instruiți prin frică cei care gândesc cele pământeşti. Teama trebuie înțeleasă 
neapărat ca o îndrumătoare spre bună credinţă, iar dragostea desăvârşeşte pe cei pe 
care i-a luat şi care fuseseră crescuţi de teama aceea dătătoare de ştiinţă. Psalmul 
porunceşte întregului pământ să se teamă. 


«Să se cutremure de EI: toţi cei ce locuiesc în lume». Orice mişcare săvârşită fie cu 
lucrarea minţii, fie cu lucrarea trupului, să se săvârşească după voinţa lui 
Dumnezeu. Aşa înţeleg eu cuvintele: «Să se cutremure de El». Ochiul să nu se 
mişte fără Dumnezeu, mâna să nu se mişte fără Dumnezeu, iar inima să nu cugete 
cele ce nu sunt plăcute lui Dumnezeu. Şi, ca să spun pe scurt, nimeni să nu se 
cutremure, nici să se mişte de altceva decât de frica de Dumnezeu. 


«Că EI a zis şi s-au făcut; El a poruncit şi s-au zidit» (Ps. 32, 9). La cele două 
idei spuse mai înainte: «Să se teamă tot pământul» şi: «Să se cutremure toţi cei ce 
locuiesc în lume», psalmistul a adăugat: «EI a zis şi s-au făcut ; El a poruncit şi s- 
au zidit». Pentru că omul este alcătuit dintr-o plăsmuire pământească şi din suflet, 
care locuieşte în trup, se numeşte pământ ceea ce este plăsmuit din pământ, iar cel 
ce locuieşte în lume se numeşte suflet, căruia i-a fost sortit să vieţuiască în trup. 
Cuvintele: «El a zis şi s-au făcut» se pot atribui foarte bine pământului. Cu privire 
la plăsmuirea noastră din pământ, sunt cuvintele: «s-au făcut», iar cu privire la 
suflet, care este zidit după chipul lui Dumnezeu, sunt cuvintele: «s-a zidit». Dar 
deoarece cuvântul: «zidire» se ia de multe ori în înţelesul de: orânduire nouă, 


îmbunătăţire, ca de pildă: «Dacă este cineva în Hristos zidire nouă» (II Cor. 5, 17) 
şi: «Ca pe cei doi să-i zidească într-un om nou» (Efes. 2, 15), se poate ca: «s-a 
făcu» să se refere la prima creare a omului, iar «s-a zidit» la cea de a doua naştere 
prin harul lui Hristos. Da, pe cât este de mare deosebirea între poruncă şi cuvântul 
simplu, pe atât de mare este între zidire şi facere. 


«Domnul risipeşte sfaturile neamurilor şi leapădă gândurile popoarelor». (Ps. 
32, 10) Cuvintele acestea sunt o explicare a celor spuse mai înainte, anume că 
Dumnezeu a zidit pe cei ce cred în EI, prin risipirea sfaturilor neînţelepte ale 
popoarelor, pe care le aveau despre idololatrie şi despre toată deşertăciunea şi prin 
lepădarea sfaturilor conducătorilor. 


Dar, este cu putinţă ca aceste cuvinte să fie puse în legătură şi cu timpul patimilor 
Domnului, când unii socoteau că răstignesc pe Împăratul Slavei, iar EI reînnoia 
omenirea, prin iconomia crucii. La înviere s-a risipit sfatul neamurilor, al lui Pilat 
şi al ostaşilor; au fost risipiţi toți câţi au lucrat cele împotriva crucii. Au fost 
lepădate sfaturile conducătorilor, ale arhiereilor, ale cărturarilor şi ale împăraţilor 
poporului. Învierea a distrus toate planurile lor. Iar dacă vei citi toate câte le-a 
lucrat Dumnezeu asupra neamurilor necredincioase, toate câte sunt scrise în istoria 
fiecărui neam, vei vedea că aceste cuvinte ale psalmului au multă putere, luate 
chiar în sens literal. 


Pe când loram, fiul lui Ahaav, împărăţea în Israil, atunci împăratul Siriei, fiul lui 
Ader, venind împotriva lui cu multă putere şi cu mâna grea, a înconjurat Samaria, 
încât celor încercuiți le lipseau cele necesare vieţii şi se ajunsese să se vândă un 
cap de măgar de cincizeci de sicli (Un siclu cântărea cam 100 grame) de argint, iar 
un sfert de metru de găinaţ de porumbel cinci sicli de argint. (IV Regi 6, 25) 
Atunci, dar ca să se împlinească profeția lui Elisei, au fost risipite sfaturile Siriei; 
sirienii şi-au părăsit corturile lor şi toată avuţia lor şi au fugit, lăsând atâta avuţie în 
Samaria încât o măsură din făina cea mai bună se vindea cu un siclu, iar două 
măsuri de orz, tot cu un siclu (IV Regi 7, 1. 16, 18). Aşa a ştiut Dumnezeu să 
risipească sfaturile neamurilor! 


Și cum a lepădat sfaturile conducătorilor, o aflăm de la Ahitofeil, când David s-a 
rugat lui Dumnezeu, zicând: «Risipeşte sfatul lui Ahitofel». (II Regi 15, 31) Deci 
când auzi pe cineva că te ameninţă grozav şi-ţi spune că va aduce asupra ta tot felul 
de necazuri, pagube, răni, moarte, caută către «Domnul Care risipeşte sfaturile 
neamurilor şi leapădă gândurile popoarelor». 


VII 


«Sfatul Domnului rămâne în veac; gândurile inimii Lui din neam în neam». (Ps. 
32, 11) Nu vezi învăţăturile neamurilor şi filosofia lor deşartă? Nu vezi cât de 
subtil şi de deşerți sunt filosofii lor în descoperirea învățăturilor prin teorii logice, 
prin prescripţii morale, prin învățături fiziologice şi prin alte învățături, numite 
învățături de inițiere? Nu vezi că toate sunt risipite şi făcute nefolositoare şi că 
numai adevărul Evangheliei stăpâneşte acum în lume ? Multe sunt sfaturile în 
inima oamenilor, dar sfatul Domnului a biruit. lar dacă vrem ca sfatul lui 
Dumnezeu să rămână statornic şi tare în sufletele noastre, trebuie neapărat să fie 
risipite mai întâi din noi gândurile omeneşti. După cum cel ce vrea să scrie pe o 
tăbliță de ceară, trebuie mai întâi, să şteargă ce-a fost scris mai înainte, întinzând 
bine ceara şi aşa să scrie literele pe care le vrea, tot aşa şi inima, care voieşte să 
primească în chip lămurit cuvintele dumnezeiesti, trebuie curățită de gândurile cele 
potrivnice. 


«Gândurile inimii Lui din neam în neam». Dar, pentru că două sunt popoarele cele 
alese şi două sunt şi Testamentele care s-au dat lor, este cu putinţă ca prin 
cuvintele: «Gândurile Lui din neam în neam» să se înţeleagă - odată ce neamul este 
amintit de două ori - şi două gânduri; unul, potrivit căruia am primit Testamentul 
cel dintâi, altul, cel care ne-a dăruit învăţătura cea nouă şi mântuitoare a lui 
Hristos. 


«Fericit este neamul, căruia Domnul este Dumnezeul lui, poporul pe care l-a ales 
spre moştenire Luişi». (Ps. 32, 12) 


Nimeni nu fericeşte pe poporul iudeu, ci pe poporul acela care a fost ales pe merit 
dintre toate popoarele. Noi suntem neamul, al cărui Domn este Dumnezeul nostru; 
noi suntem şi poporul pe care l-a ales (1 Petru 2, 9) spre moştenire Luişi; suntem 
neam, pentru că am fost aleşi din multe neamuri (| Petru 2, 9); suntem popor, 
pentru că am fost chemaţi în locul poporului care a fost lepădat. Şi pentru că «mulţi 
sunt chemaţi, dar puţini aleşi» (Matei 20, 16) Domnul fericeşte nu pe cel chemat, ci 
pe cel ales: «Fericit este acela pe care l-ai ales». (Ps. 64, 4) Pentru ce îl fericeşti ? 
Pentru moştenirea pe care o aşteaptă! Moştenirea veşnicelor bunătăți! Oare nu 
cumva psalmistul fericeşte aici mai întâi totalitatea neamurilor şi apoi rămăşiţa lui 
Israil, care se va mântui, potrivit celor spuse de apostol, după ce va veni la credință 
totalitatea neamurilor? (Rom. 11, 5. 25) Negreşit nu se mântuie oricine la în- 
tîmplare, ci numai «rămăşiţa, după alegerea harului» (Rom. 11, 5) De aceea 
psalmistul spune: «Poporul pe care l-am ales spre moştenire Luişi». 


VIII 


«Din cer a privit Domnul; văzut-a pe toţi fiii oamenilor din locaşul Său cel 
gata». (Ps. 32, 13-14) 


Domnul priveşte de sus la cei care rămân în vrednicia lor şi care săvârşesc cele 
date spre împlinirea firii omeneşti; iar pe cei care sunt coborâţi în adâncul răutăţii, 
îi cercetează altfel, prin pogorârea la ei. Că spune Scriptura: «Strigătul Sodomei şi 
al Gomorei s-a înmulțit şi păcatele lor sunt mari foarte. Pogorându-Mă, dar voi 
vedea dacă păcatele lor se săvârşesc după strigătul lor, care a venit la Mine» (Fac. 
18, 20-21) şi iarăşi: «S-a pogorât Domnul să vadă cetatea şi turnul, pe care le-au 
zidit fiii oamenilor». În psalmul acesta se spune: «Din cer a privit Domnul; văzut-a 
pe toți fiii oamenilor». (Fac. 11, 5) Uită-te la înaltul Privitor! Uită-te la Cel ce de 
sus Care îşi pleacă ochii spre faptele omeneşti! Oriunde ai merge, orice-ai face, fie 
la întuneric, fie ziua, ai asupra ta ochiul lui Dumnezeu, Care te priveşte! 


«Din locaşul Său cel gata». Porţile nu se deschid, perdelele nu se dau la o parte! 
Gata este spre privire locaşul lui Dumnezeu. Domnul priveşte la toţi fiii oamenilor. 
Nici unul nu scapă privirii Lui. Nu-i întuneric, nu-s ziduri, care să-i acopere, nu-i 
nici o piedică ochilor lui Dumnezeu. Aşa de bine priveşte Dumnezeu pe fiecare, 
că priveşte şi inimile, pe care însuşi le-a plăsmuit fără vreun amestec de răutate. 
Că simplă a plăsmuit Dumnezeu, Creatorul oamenilor, inima oamenilor, ca Să 
păstreze în ea chipul lui Dumnezeu. Mai pe urmă, însă noi, prin împreunarea cu 
patimile trupului, ne-am făcut inima felurită şi complicată, stricând în ea tot ce 
era dumne-zeiesc, simplu şi necomplicat. Şi, pentru că Dumnezeu este creatorul 
inimilor, El cunoaşte şi toate faptele noastre. Când spunem «fapte» spunem şi 
cuvintele şi gândurile şi în general orice mişcare a omului. Că numai Cel ce 
înțelege toate faptele noastre ştie din ce dispoziţie sufletească şi cu ce intenţie le 
facem; dacă le facem să plăcem oamenilor sau le facem ca să slujim poruncilor 
date nouă de Dumnezeu. De aceea vom da socoteală pentru orice cuvânt deşert 
(Matei 12, 36); dar nu vom pierde plata nici pentru un pahar de apă rece (Matei 
10, 42) , pentru că Domnul cunoaşte toate faptele noastre. 


IX 


«Nu se mântuie împăratul cu oştire multă» (Ps. 32, 16) 

Nu dau mântuire împăratului nici puterea oştilor, nici zidurile cetăților, nici falanga 
pedeştrilor, nici puterea cavaleriei şi nici pregătirea puterii navale. Că Domnul 
pune pe împărați şi-i schimbă, şi nu este putere decât de Dumnezeu rânduită. 
(Rom. 13, 1) 

«Nu se mântuie împăratul cu oştire multă», ci cu harul cel dumnezeiesc, încât este 
adevărat şi pentru împărați cuvântul că «prin har sunteți mântuiţi». (Efes. 2, 5) Că 


şi plugarul nu se bucură atât de munca de pe ogorul său, cât de ajutorul lui 
Dumnezeu, Care a făcut să crească cele lucrate de el. Că «nici cel ce sădeşte nu 
este cineva, nici cel ce udă, ci Dumnezeu, Care face să crească». (| Cor. 3, 7) Dacă 
«inima împăratului este în mâna lui Dumnezeu» (Prov 21, 1) atunci urmează că nu 
se mântuie prin puterea armată, ci prin puterea ajutorului dumnezeiesc. Nu orice 
împărat, însă este în mâna lui Dumnezeu, ci numai împăratul care-i vrednic de 
numirea de împărat. Unii au definit puterea împărătească supraveghere legală sau 
conducere peste toţi, care nu e răspunzătoare de păcat. 


«Și uriaşul nu se va mântui cu mulțimea tăriei lui.» (Ps. 32, 16) Se numeşte uriaş 
cel cu putere fizică şi cu tărie trupească. Aşadar, nici împăratul nu are de la ostaşi 
ajutor îndestulător pentru mântuirea lui şi nici voinicul nu-i în stare să-şi fie 
îndeajuns pentru toate. Slăbiciune şi neputinţă sunt toate cele omeneşti față de 
puterea cea adevărată. De aceea «Dumnezeu a ales pe cele slabe ale lumii, ca să 
ruşineze pe cele tari» (| Cor. 1, 27) şi: «Din gura pruncilor şi a celor ce sug ai 
săvârşit laudă, ca să zdrobeşti pe vrăjmaş şi pe răzvrătitor». (Ps. 8, 3) Harul cel 
dumnezeiesc a strălucit mai ales atunci când a lucrat în prunci şi în nepricepuțţi. 


«Mincinos este calul spre mântuire şi întru mulțimea puterii lui nu te va mântui» 
(Ps. 32, 17). Sfinţii nu s-au folosit de cai. Se pare că nici Israil n-a câştigat 
războaiele folosindu-se de puterea cailor şi nici vreunul din sfinţi n-a socotit că este 
potrivită folosirea cailor. Faraon s-a folosit de cal, (leş. 14. 9. 22) iar îngîmfatul 
Senaherib se lăuda cu mulțimea cailor. (IV Regi 19, 23) De aceea, «pe calul şi 
călăreţul lui Faraon i-a aruncat în apă» (leş. 15, 1), iar pe călăreţii lui Senaherib i-a 
cuprins somnul. (Ps. 75, 7; IV Regi 19, 35) De aceea şi legea dată prin Moise, dând 
legi cu privire la împărat, zice: «Să nu-şi înmulțească luişi caii» . (Deut. 17, 16) 


«Întru mulţimea puterii lui nu te va mântui». Pavel spune: «Când sunt slab, atunci 
sunt tare» (II Cor. 12, 10). Că mulțimea puterii trupeşti este piedică pentru 
mântuirea duhului. 
X 

«lată ochii Domnului spre cei ce se tem de El». (Ps. 32, 18) În altă parte 
psalmistul spune: «Ochii Domnului spre cei drepți»; (Ps. 33, 14) aici, însă: «spre 
cei ce se tem de El». Când privim spre Domnul şi ochii noştri sunt spre EI, încât să 
putem spune: «lată precum sunt ochii slugilor în mâinile stăpânilor lor, aşa sunt 
ochii noştri spre Domnul, Dumnezeul nostru» (Ps. 122, 2. 3) atunci atragem ochiul 
Domnului ca să ne privească. 


«Spre cei ce nădăjduiesc în mila Lui». (Ps. 32, 18) Psalmistul înfăţişează aici 
smerenia celor ce slujesc Domnului, pentru că ei nădăjduiesc în mila Lui. Da, cel 


care nu are încredere în faptele lui virtuoase şi nici nu aşteaptă să se îndreptăţească 
din fapte, acela îşi pune singura lui nădejde în îndurările lui Dumnezeu. Când îşi 
aduce aminte de cuvintele: «lată, Domnul şi plata Lui» (Isaia 40, 10) când îşi 
aminteşte că Dumnezeu va da fiecăruia după fapta lui şi se gândeşte la faptele lui 
rele, se teme de pedeapsă şi tremură de ameninţări; şi ca să nu fie înecat de tristeţe, 
are bune nădejdi în îndurările lui Dumnezeu şi în iubirea Lui de oameni. Nădă- 
jduieşte că sufletul lui va fi izbăvit de moarte şi va fi hrănit de Dumnezeu în vreme 
de foamete. 


«Și sufletul nostru va răbda întru Domnul, că ajutorul şi sprijinitorul nostru 
este» (Ps. 32, 20). Cuvintele acestea ne îndeamnă la răbdare, încât dacă vreodată 
ajungem sub stăpânirea unuia din cei care vor să ne strivească, noi să nu ne 
despărțim de dragostea de Dumnezeu, cea întru Hristos lisus, (Rom. 8, 39) ci să 
răbdăm cu tot sufletul nostru necazurile, aşteptând ajutorul de la Dumnezeu. 


«Că întru Dânsul se va veseli inima noastră şi întru numele Lui cel sfânt am 
nădăjduit». (Ps. 32, 21 ) 


Cuvintele acestea sunt în armonie cu cele de la începutul psalmului: «Bucuraţi-vă, 
drepţilor, în Domnul (Ps. 32, 1) şi: «întru Dânsul se va veseli inima noastră». Şi 
mi se pare că apostolul, potrivit acestor cuvinte, a spus: «În acestea toate biruim cu 
prisosinţă prin Cel ce ne-a iubit pe noi» (Rom. 8, 37) şi: «Dar nu numai atât, ci ne 
şi lăudăm în necazuri» (Rom. 5, 3). Când psalmistul spune: «Sufletul nostru va 
răbda întru Domnul» (Ps. 32, 20) o spune ca să arate că nu silit, nici strivit de 
necazuri rabdă, ci că primeşte cu toată bucuria suferințele pentru numele 
Domnului. Psalmistul nu zice numai «răbdăm», ci şi: «întru Dânsul se va veseli 
inima noastră şi întru numele cel sfânt al Lui am nădăjduib»y. E de ajuns să ne 
numim creştini, ca să scăpăm de toată vătămarea vrăjmaşilor. Se zice că numele lui 
Dumnezeu este sfânt; negreşit nu pentru că ar avea în silabele numelui o putere 
sfințitoare, ci pentru că orice însuşire a lui Dumnezeu şi orice idee, care este 
gândită în chip deosebit despre EI, este sfântă şi curată. 


«Fie, Doamne, mila Ta spre noi, precum am nădăjduit întru Tine». (Ps. 32, 22) 
Vezi cu câtă pricepere s-a rugat psalmistul ? A făcut din propria sa stare sufle- 
tească măsura revărsării milostivirilor lui Dumnezeu asupra lui. «Atât de mare să 
fie mila Ta spre noi, spune psalmistul, cât de mare nădejde am pus noi în Tine! 
Toată nădejdea noastră să se întoarcă întru odihnă (Ps. 114, 7), pentru ca, schim- 
bându-se trupul smereniei noastre, să înţelegem că a ajuns asemenea cu chipul 
trupului slavei»". (Filip. 3, 21; Rom 8, 29) 


Omilie la Psalmul XXXVI al lui David, când şi-a schimbat faţa sa înaintea lui 
Abimeiec şi i-a dat drumul şi s-a dus 


I 


Ideea cuprinsă în titlul acestui psalm ne duce cu mintea la două ipoteze. Titlul pare 
că vorbeşte şi de cele făcute de David în Nomba, oraşul preoţilor (I Regi 22, 1-23), 
şi de cele petrecute în Get, la Anhus, împăratul celor de alt neam (I Regi 21, 1-15). 
David şi-a schimbat faţa şi când a vorbit cu Abimelec preotul, ascunzându-şi fuga, 
prefăcându-se că încearcă să slujească poruncii împărăteşti, când a luat şi pâinele 
punerii înainte şi sabia lui Goliat, dar şi-a schimbat faţa şi când a rămas în mijlocul 
duşmanilor, când i-a auzit vorbind între ei, pregătindu-se de luptă. Că spune 
Scriptura: «Zis-au slugile lui Anhus între ei: «Nu este acesta David, împăratul 
pământului ? Nu acestuia i-au ieşit înainte dansatoarele zicând: «David a ucis cu 
zecile de mii, iar Saul cu miile ?» (| Regi 21, 11) «Şi s-a temut David, spune 
Scriptura, de faţa lui Anhus şi şi-a schimbat faţa lui înaintea ochilor lor». (| Regi 
21, 12-13) 


Cum, dar, titlul psalmului îl numeşte Abimelec, iar istoria ne vorbeşte de Anhus, 
împăratul celor din Get ? Din tradiție, a ajuns până la noi cuvântul că împărații 
celor de alt neam purtau în general un nume comun - acela de Abimelec - dar 
fiecare împărat avea şi un nume propriu. Acelaşi lucru se poate vedea şi la 
împărații romani: îndeobşte se numeau Cezari şi Auguşti, dar aveau şi numele lor 
proprii. Tot aşa şi la egipteni, cu numele Faraon; Faraon se numea împăratul de pe 
timpul lui Iosif (Fac. 39, 1) şi tot Faraon se numea şi împăratul Egiptului de pe 
timpul lui Moise, cu patru generații mai târziu (leş. 2, 5); Faraon se numeşte şi cel 
de pe timpul lui Solomon, că spune Scriptura: «Solomon a luat pe fiica lui Faraon» 
(III Regi 3, 1) dar şi împăratul Egiptului de pe vremea profeției lui Ieremia se 
numea tot Faraon. (ler. 44, 5) La fel cu Abimelec: pe vremea lui Avraam a fost un 
Abimelec, pe vremea lui Isaac un alt Abimelec, iar acum se numeşte tot Abimelec, 
cel de pe vremea lui David. Despre cel de pe vremea lui Avraam, Scriptura spune: 
«ŞI au zis Abimelec şi Abuzat, care luase pe nora lui, şi Filoc, căpetenia oştirii lui, 
către Avraam» (Fac. 21, 22). Despre cel de pe timpul lui Isaac, Scriptura spune: 
«ŞI a stat mulți ani acolo; şi uitându-se Abimelec, împăratul filistenilor, pe ferea- 
stră, a văzut pe Isaac jucându-se cu Rebeca» (Fac. 26, 8). Tot aşa şi acum pe 
timpul lui David: prin Abimelec, de care e vorba în titlu, este arătat numele 
îndeobşte de împărat. 


Numele de Anhus, dat de istorie, este numele lui propriu, cel din naştere. În faţa 
acestuia, deci, David şi-a schimbat faţa lui, când a fost adus de mâinille slugilor, 


când bătuse la porțile cetăţii şi-i curgeau bale pe barbă, spune Scriptura (| Regi 21, 
13), încât Anhus a zis slugilor: «Pentru ce l-aţi adus la mine ? (| Regi 21, 14) N-am 
nevoie de epileptici! L-aţi adus aici, ca să fie apucat de epilepsie în faţa mea?». Şi 
aşa, slobozindu-l de acolo, a scăpat cu viaţa, spune Scriptura, în peştera Odoilam (| 
Regi 22, 1). 


Scăpând, dar, David din mare primejdie, a înălţat rugăciunea aceasta de mulţumire 
lui Dumnezeu, Care l-a izbăvit. «Bine voi cuvânta pe Domnul, spune David, în 
toată vremea» . (Ps. 33, 1) 


Scăpând de moarte, David îşi pune oarecum lege vieţii lui, formându-şi sufletul său 
pentru o vieţuire curată, în aşa fel încât nici o clipă din viaţa lui să nu lipsească fără 
a binecuvânta pe Dumnezeu, ci să pună pe seama lui Dumnezeu începutul faptelor 
lui, şi mari şi mai mici. «Nu voi socoti, spune David, că s-au făcut acestea datorită 
grijii mele, nici că s-au petrecut datorită întâmplării! Nu, ci în toată vremea voi 
binecuvânta pe Domnul, nu numai în clipele fericite ale vieţii mele, ci şi în vremuri 
de restrişte». De aceste cuvinte fiind învăţat apostolul, a spus: «Bucuraţi-vă 
totdeauna, rugaţi-vă neîncetat, mulţumiţi pentru toate». (| Tes. 5, 16-18) 


Vezi cât de mare este dragostea lui David? Nu s-a descurajat în faţa necontenitelor 
rele, nu numai când a fost izgonit din patrie, dintre rude, dintre cei apropiaţi ai lui, 
din averile lui, ci şi când s-a predat de nevoie duşmanilor şi când era aproape să fie 
sfâşiat de ei. N-a spus : «Până când au să ţină relele acestea?». Nu s-a descurajat că 
i se prelungeau necazurile, deoarece ştia că «necazul aduce răbdare, răbdarea 
încercare, iar încercarea nădejde» (Rom. 5, 3-4). Într-adevăr, pentru cei bine pre- 
gătiţi necazurile sunt un fel de hrană atletică, sunt exerciţii care urcă pe luptător la 
slava Tatălui. Da, când suntem ocărâţi, noi binecuvântăm; când suntem huliţi, noi 
ne rugăm; când suntem chinuiţi, noi binecuvântăm; când suntem necăjiţi, ne lău- 
dăm cu necazul nostrum (| Cor 4, 12-13). Că e ruşinos să binecuvântăm pe Du- 
mnezeu când ne merge bine şi să tăcem când vin peste noi necazuri şi nevoi, 
dimpotrivă, atunci trebuie să mulțumim lui Dumnezeu chiar mai mult, pentru că 
ştim că Dumnezeu «îl ceartă pe cel pe care-l iubeşte şi bate pe tot fiul pe care îl 
primeşte» (Evr. 12, 6). 


«Pururea lauda Lui în gura mea». (Ps. 33, 1) Se pare că profetul făgăduieşte un 
lucru imposibil. Cum se poate ca lauda lui Dumnezeu să fie pururea în gura 
omului? Când grăieşte vorbe obişnuite şi lumeşti nu are lauda lui Dumnezeu în 
gura lui. Când doarme, tace negreşit. lar când mănâncă şi bea, cum va scoate gura 
lui laudă ? Faţă de acestea spunem că este şi o gură spirituală a omului dinăuntru, 
cu care omul se hrăneşte, participând ca Cuvântul vieţii, Care este pâinea pogorâtă 


din cer (loan 6, 33) . Despre gura aceea spune şi profetul: «Deschis-am gura mea şi 
am tras duh» (Ps. 118, 131); iar Domnul ne îndeamnă să avem deschisă gura, ca să 
primim mai din belşug hrana adevărului, că zice: «Lărgeşte gura şi o voi umplea!». 
(Ps. 80, 9) Se poate, dar, să se numească laudă a lui Dumnezeu ideea despre 
Dumnezeu care este continuă în Suflet, care este întipărită odată pentru 
totdeauna şi este oarecum pecetluită în partea conducătoare a sufletului. Se 
poate, după cum Sfătuieşte apostolul, ca omul vrednic să le facă pe toate spre 
slava lui Dumnezeu, încât orice faptă, orice cuvânt şi orice lucrare intelectuală 
să aibă în ea puterea laudei; că dreptul fie de mănâncă, fie de bea, pe toate le 
face spre slava lui Dum-nezeu (I Cor. 10, 31). Unul ca acesta doarme, dar inima 
lui veghează, după cum spune autorul Cântării Cântărilor. (Cânt. 5, 3) Că, în 
cele mai multe cazuri, majoritatea închipuirilor din timpul somnului sunt ecouri 
ale gândirii din timpul zilei. 


II 
«Întru Domnul se va lăuda sufletul meu». (Ps. 33, 2) 


«Nimeni, spune David, să nu mă laude că am scăpat de primejdii datorită gândului 
meu! Că mântuirea nu-i nici în puterea omului, nici în înţelepciunea lui, ci în harul 
lui Dumnezeu». «Să nu se laude, spune Scriptura, cel bogat cu bogăţia lui, nici cel 
înţelept cu înţelepciunea lui, nici cel tare cu tăria lui, ci în aceasta să se laude cel ce 
se laudă, în a înţelege şi a cunoaşte pe Domnul Dumnezeul lui» (ler. 9, 22-23). 
Uită-te acum cum apostolul laudă pe împreună lucrătorii Evangheliei: «Care este 
împreună rob şi slujitor al vostru în Domnul» (Col. 4,7). 


Dacă cineva se laudă cu frumuseţea trupului său cu strălucirea părinţilor, atunci 
sufletul lui nu se laudă în Domnul; unul ca acesta se laudă cu deşertăciuni. Nu au 
ceva vrednic de laudă nici cei care practică artele medii: conducătorii, doctorii, 
oratorii sau arhitecţii, care construiesc cetăți sau piramide sau labirinturi sau alte 
construcții costisitoare sau construcţii colosale de clădiri. Cei care se laudă cu 
acestea n-au sufletul lor în Domnul. Ne este de ajuns nouă pentru orice altă 
vrednicie că ne numim robi ai unui Stăpân ca acesta. Nu se va lăuda, oare, tare 
unul care slujeşte împăratului, pentru că a fost pus în acea treaptă de slujire ? Dar 
cel care a fost învrednicit să slujească lui Dumnezeu va căuta, oare, laudele sale 
în altă parte, ca şi cum nu i-ar fi de ajuns invocarea Domnului pentru a covârşi 
orice slavă şi strălucire ? Deci: «Întru Domnul se va lăuda sufletul meu». 


«Să audă cei blânzi şi să se veselească (Ps. 33, 2), pentru că fără de război, spune 
David, am dobândit mântuirea, numai pentru că mi s-a schimbat faţa, fiind înşelaţi 


duşmanii mei prin împreună lucrarea lui Dumnezeu. Să audă cei blânzi, că este cu 
putinţă ca şi cei ce stau liniştiţi să ridice trofee şi să fie declaraţi biruitori. Şi să se 
veselească, fiind întăriți prin exemplul meu de puterea blândeţii. Am luat acest har 
de la Dumnezeu pentru că am fost blând». 


«Adu-Ți aminte Doamne, de David şi de toată blândeţea lui!». (Ps. 131, 1) Cea mai 
mare dintre virtuţi este blândeţea; de aceea a şi fost pusă între fericiri: «Fericiţi cei 
blânzi, spune Domnul, că aceia vor moşteni pământul». (Matei 5, 5) Că pământul 
acela, Ierusalimul cel ceresc, nu este pradă de război a celor ce luptă, ci moştenire 
pe care o primesc bărbaţii îndelung răbdători şi blânzi. Cuvintele «Să audă cei 
blânzi» sunt la fel ca şi cuvintele: «ucenicii lui Hristos». Poate că David a voit ca, 
în chip profetic, să ajungă până la noi minunea binefacerii pe care a făcut-o 
Dumnezeu cu el. Să audă de această binefacere şi cei care, după multe generaţii, au 
să ajungă ucenici ai lui Hristos! Pe aceştia i-a numit «blânzi»; lor Domnul le-a 
spus: «învăţaţi de la Mine că sunt blând şi smerit cu inima» (Matei 11, 29). Sunt 
numiți «blânzi» cei cu moravurile potolite, cei slobozi de orice patimă, pentru că 
nu au în sufletele lor nici o tulburare. De aceea Scriptura mărturiseşte despre Moise 
că a fost mai blând decât toţi oamenii de pe pământ. (Num. 12, 3) 


III 
«Măriţi pe Domnul împreună cu mine !» (Ps. 33, 3) 


Spre slăvirea Domnului psalmistul ia un cor potrivit lui. «Nimeni din cei care fac 
tulburări, spune David, nici din cei zgomotoşi, nici din cei care-şi aţâţă sufletul cu 
patimile trupului să nu se amestece cu mine, ci voi cei blânzi, voi care aţi făcut 
sufletul vostru tare şi statornic, voi care aţi scuturat de pe voi trândăvia şi 
somnolența pentru împlinirea îndatoririlor, voi mării pe Domnul împreună cu 
mine». Măreşte pe Domnul cel care rabdă încercările pentru bună credinţă cu 
mintea trează, cu gând înalt şi slobod. Mai măreşte apoi pe Domnul cel care 
priveşte cu suflet mare şi cu gânduri adânci măreţiile creației, ca din măreţia şi 
frumuseţea creaturilor să contemple pe Creatorul lor. (Rom. 1, 20) Cu cât vei căuta 
să adânceşti mai mult rațiunile pentru care au fost făcute existenţele şi rațiunile 
după care se conduc, cu atât mai mult vei contempla măreţia Domnului; şi pe cât îţi 
va sta în putinţă, vei mări pe Domnul. Dar pentru că o singură minte şi cercetarea 
unui singur om nu sunt îndestulătoare să înţeleagă cât de puţin măreţiile lui 
Dumnezeu, psalmistul ia pe toţi blânzii pentru săvârşirea îndeobşte a acestei 
lucrări. Că trebuie să ne scăpăm cu totul de zgomotele din afară şi să facem linişte 
desăvârşită în locul cel tainic de sfat al inimii, pentru că aşa să contemplăm 
adevărul. Ascultă pe cel care-şi mărturiseşte păcatul! Ce spune acela? «Tul- 


buratu-s-a de mânie ochiul meu». (Ps. 6, 7) Dar tulbură ochiul sufletului nu numai 
mânia, ci şi pofta, laşitatea şi invidia; şi, pe scurt, toate patimile zăpăcesc şi tulbură 
vederea clară a sufletului. După cum cu ochii tulburi nu putem vedea clar cele din 
jurul nostru, tot aşa nici cu o inimă tulburată nu putem ajunge la înțelegerea 
adevărului. Trebuie să te îndepărtezi de lucrurile din lume şi să nu introduci în 
sufletul tău gânduri străine nici cu ochii, nici cu urechile, nici cu vreun alt simţ. 
Luptele pe care le dau gândurile cele trupeşti umplu cele dinăuntru ale omului cu 
zgomote netăcute şi cu răscoale nepotolite. 


«Căutat-am stăruitor pe Domnul şi m-a auzit». (Ps. 33, 4) David spune: «Aceasta 
s-o audă cei blânzi, că în acel timp greu, când toată mânia celor ce mă urau era 
pornită împotriva mea, când orice mână era înarmată asupra mea, când eram gol şi 
neînarmat şi mă aşteptam la orice chin din partea duşmanilor mei, atunci nu mi-am 
tulburat gândurile cu teama, nu mi-am îndepărtat inima de Dumnezeu, nu m-am 
deznădăjduit de mântuirea mea, ci am căutat pe Domnul. Nu l-am căutat, aşa de 
mântuială, nu mi-am pus o nădejde trecătoare în EI, ci L-am căutat cu stăruinţă. 
Da, L-am căutat cu stăruință, pentru că mai mult spun aceste cuvinte decât 
cuvântul: «L-am căutat», după cum mai mult spune «cercetare stăruitoare» decât 
«cercetare». Stinsu-s-au cei ce cercetau stăruitor cercetările stăruitoare». (Ps. 63, 
6) David, prin cuvântul «căutare stăruitoare» arată liniştea şi netulburarea 
sufletului său. 


IV 


«Și din toate necazurile m-a izbăvit» (Ps. 33, 4) Toată viaţa celui drept este 
necăjită. Că spune Scriptura: «Strâmtă şi îngustă este calea» (Matei 7, 14) şi: 
«Multe sunt necazurile drepţilor». (Ps. 33, 18) De aceea şi apostolul zice: «Întru 
toate fiind necăjiţi» (II Cor. 4, 8) şi: «Că prin multe necazuri trebuie să intrăm întru 
împărăția lui Dumnezeu» (Fapte 14, 22) Dumnezeu izbăveşte de necaz pe sfinţii 
Lui; nu-i lasă neîncercaţi, dar le dă răbdare. Dacă «necazul lucrează răbdare, iar 
răbdarea încercare» (Rom. 5, 3-4) , atunci cel ce îndepărtează necazul se lipseşte de 
încercare. Aşadar, după cum nimeni nu este încununat fără adversar, tot aşa nimeni 
nu poate fi numit încercat decât numai prin necazuri. «Din toate necazurile m-a 
izbăvit, spune David; nu m-a lăsat să fiu fără de necazuri, dar odată cu încercarea, 
mi-a dăruit şi izbăvirea, adică puterea de a suferi». (| Cor. 10, 13) 


«Apropiaţi-vă de EI şi vă luminaţi; şi feţele voastre să nu se ruşineze». (Ps. 33, 5) 
Psalmistul cheamă «pe cei ce stau în întuneric şi în umbra morţii» (Luca 1,79) să 
vină la Domnul şi să se apropie de razele Dummezeirii Lui, pentru că prin această 
apropiere, fiind luminaţi de adevăr, să primească, prin har, luminarea Lui. După 


cum lumina aceasta din lume nu este pentru toți la fel, ci numai pentru cei care au 
ochi şi stau cu ei deschişi, pentru cei care se pot bucura fără nici o piedică de 
trecerea soarelui pe bolta cerului, tot aşa şi «Soarele dreptăţii (Mal. 4, 2), Care 
luminează pe tot omul ce vine în lume» (loan 1, 9), nu hărăzeşte tuturor strălucirea 
Lui, ci numai celor care duc o viaţă vrednică de EI. Că spune Scriptura: «Lumina a 
răsărit nu pentru cel păcătos, ci pentru cel drept». (Ps. 96, 12) Şi după cum soarele 
a răsărit, dar nu pentru lilieci, nici pentru celelalte animale care pasc noaptea, tot 
aşa şi lumina are, prin natura ei, însuşirea de a lumina şi a străluci; dar nu toţi se 
împărtăşesc de strălucirea ei. Astfel «oricine face rele urăşte lumina şi nu vine la 
lumină, ca să nu se vadă faptele lui». (loan 3, 20) 


«Apropiaţi-vă, dar de EI şi vă luminaţi; şi feţele voastre să nu se ruşineze». Fericit 
este acela care, în ziua dreptei judecăţi a lui Dumnezeu, când va veni Domnul să 
lumineze cele ascunse ale întunericului şi să vădească gândurile inimilor (1 Cor. 4, 
5) , va îndrăzni să stea sub lumina aceea a vădirilor şi va pleca fără să fie ruşinat, 
pentru că are conştiinţa nepătată de fapte rele. Cei care au făcut fapte rele vor învia 
spre ocară şi ruşinare, pentru că văd în ei înşişi ruşinea şi chipurile păcatelor. Şi 
poate că ruşinea să fie mai groaznică decât întunericul şi decât focul cel veşnic în 
care au să locuiască veşnic păcătoşii, având necontenit în ochi urmele păcatului 
săvârşit în trup, urme care rămân pururea în amintirea sufletului lor, ca o vopsea ce 
nu se poate şterge. Puţini vor fi aceia care, apropiindu-se de lumina cea adevărată 
şi descoperindu-li-se faptele, vor putea să plece de acolo, după descoperirea 
faptelor lor ascunse, cu feţele nefăcute de ruşine. 


V 


«Săracul acesta a strigat şi Domnul l-a auzit». (Ps. 33, 6) 


Sărăcia nu este totdeauna ceva de laudă; este de laudă sărăcia săvârşită de bună 
voie, după sfatul evanghelic (Matei 19, 21). Că muilti sunt săraci, dar cu voinţă 
sunt foarte lacomi; pe aceştia sărăcia nu-i mântuie, ci voinţa îi osândeşte. Deci, nu 
cel lipsit de toate este negreşit vrednic de a fi fericit, ci cel care socoteşte porunca 
lui Hristos mai bună decât comorile lumii. Pe aceştia şi Domnul îi fericeşte, zicând: 
«Fericiţi cei săraci cu duhul» (Matei 5, 3); nu cei săraci cu averea, ci cei care au 
ales sărăcia din imboldul sufletului lor. Că nici un lucru care nu-i făcut cu voinţă 
nu-i vrednic de a fi fericit. De aceea orice virtute, dar mai cu seamă aceasta, înainte 
de toate, se caracterizează prin libertatea de voinţă. 

Psalmul, deci spune: «Săracul acesta a strigat». Prin pronumele demonstrativ 
«acesta», Scriptura atrage atenţia sufletului tău spre cel sărac după Dumnezeu, spre 
cel flămând, spre cel însetat, spre cel gol. Scriptura ţi-l arată aproape cu degetul: 


«Săracul acesta»! Acesta este ucenicul lui Hristos! Este, însă, cu putinţă să urci 
aceste cuvinte şi la Hristos, Care, bogat fiind cu firea, pentru că toate cele ale 
Tatălui sunt ale Lui, a sărăcit pentru noi, ca noi să ne îmbogăţim cu sărăcia Lui. (II 
Cor. 8, 9) însuşi Domnul a început orice faptă care duce la fericire, dându-se pe 
Sine pildă ucenicilor Săi. 


Să ne întoarcem la fericiri. Dacă vei cerceta fiecare fericire, vei găsi că Domnul, 
înainte de a învăţa cu cuvântul, a învăţat cu fapta. «Fericiţi cei blânzi». (Matei 5, 5) 
Cum învăţăm blândeţea ? «Învăţaţi de la Mine, a spus EI, că sunt blând şi smerit 
cu inima». (Matei 11, 29) «Fericiţi făcătorii de pace !». (Matei 5, 9) 


Cine ne va învăţa binele păcii ? EI, Făcătorul de pace, Cel Care face pace, Cel 
care împacă pe cei doi într-un om nou, (Efes, 2, 15) Cel Care a împăcat prin 
sângele crucii Lui atât pe cele din ceruri, cât şi pe cele de pe pământ. (Col. 1, 20) 


«Fericiţi cei săraci» . (Matei 5, 3) EI este Cel ce a sărăcit şi S-a golit pe EI însuşi 
în chip de rob (Filip 2, 7) , ca noi toţi să luăm, din plinătatea Lui, har pentru har. 
(loan 1, 16) 


Aşadar, dacă te vei lăsa condus de Sfântul şi iubitorul de oameni Duh, nu 
înălţându-te pe tine, ci smerindu-te pe tine, ca să înalți pe alţii, strigă cu duhul şi 
roagă-te cu glas tare; nu rosti nimic josnic şi umil, ca să ceri ceva din cele 
pământeşti şi lumești; atunci o strigare ca aceasta va fi auzită de Domnul, Care este 
sfârşitul auzirii. Ca să fu izbăvit din toate necazurile fără să fu rănit, fără să te simţi 
înjosit, fără să ajungi rob gândurilor trupului. 


Dar care e şi chipul, prin care e izbăvit săracul ? 


«Lupta-va îngerul Domnului de jur împrejurul celor ce se tem de EI şi-i va izbăvi 
pe ei». (Ps. 33, 7) Psalmistul a arătat pe cine numeşte sărac: pe cel ce se teme de 
Domnul. Pentru că cel ce se teme de Domnul este încă în ceata de rob; dar cel care 
a fost desăvârşit de dragoste s-a înălțat la vrednicia de fiu. De aceea robul se 
numeşte şi sărac, pentru că nu are nimic propriu; fiul, însă, este şi bogat, pentru că 
este moştenitor al bunătăţilor părinteşti. «Lupta-va îngerul Domnului de jur 
împrejurul celor ce se tem de El». Îngerul stă alături de oricine a crezut în Domnul, 
dacă nu-l alungăm niciodată prin faptele noastre rele. După cum fumul alungă 
albinele, iar pe porumbei îi pune pe fugă mirosul urât, tot aşa şi pe paznicul vieţii 
noastre, pe înger, îl îndepărtează păcatul cel cu miros urât şi vrednic de multe 
lacrimi. Dacă ai în sufletul tău fapte vrednice de pază îngerească şi dacă locuieşte 
în tine o minte bogată în contemplările adevărului, atunci, pentru bogăția faptelor 


tale prețioase de virtute, Dumnezeu aşează neapărat lângă tine străjeri şi paznici, te 
întăreşte de jur împrejur cu paza îngerilor. 


Uită-te cât e de mare firea îngerilor, că un singur înger este asemănat cu o întreagă 
armată şi cu o tabără cu mulțime de oameni. Datorită măreției Celui Care te 
păzeşte, Domnul îți dăruieşte tabără, iar datorită tăriei îngerului, Domnul te în- 
conjoară ca şi cu nişte ziduri şi te întăreşte cu tăria Lui. Aceasta înseamnă «de jur 
împrejur». După cum zidurile cetăților sunt aşezate de jur împrejurul cetăților şi 
opresc din toate părțile atacurile duşmanilor, tot aşa şi îngerul înalță zid împotriva 
duşmanilor care te atacă din faţă, te apără de duşmanii care ar veni din spate şi nu 
lasă nepăzite nici laturile. «Cădea-vor dinspre latura ta o mie şi zece mii de-a 
dreapta ta» (Ps. 90, 7) , iar pe tine nu te va atinge nici o rană de la vreunul din 
duşmanii tăi, că va porunci pentru tine îngerul Lui. 


VI 
«Gustaţi şi vedeţi că bun este Domnul. (Ps. 33, 8) 


În multe locuri din Scriptură am observat că puterile sufletului au aceleaşi nume ca 
şi mădularele noastre exterioare. Şi pentru că Domnul nostru este pâinea cea 
adevărată (loan 6, 32) şi trupul Lui este adevărată mâncare (loan 6, 55) , trebuie 
neapărat ca plăcerea bucuriei pâinii să o avem prin o gustare spirituală. După cum 
nu putem înfăţişa celor necunoscători atât de bine prin cuvânt cum e gustul mierii, 
cât prin însăşi simţirea gustului ei, tot aşa nici bunătatea Cuvântului ceresc nu 
poate fi arătată lămurit prin învățături; dar dacă încercăm cât mai mult dogmele 
adevărului, putem, prin propria noastră experienţă, să înţelegem bunătatea Domnu- 
lui. 


Psalmistul a spus: «Gustaţi»; n-a spus: «Îmbuibaţi-vă» ; pentru că acum cunoaştem 
în parte şi vedem adevărul ca prin oglindă şi ghicitură (1 Cor. 13, 12) , dar va veni 
cândva vremea când arvuna de acum şi gustarea aceasta a harului ne va duce la 
desfătarea cea desăvârşită. După cum pe cei care suferă de stomac, care n-au poftă 
de mâncare şi resping mâncărurile, doctorii îi vindecă de boala lor deşteptându-le 
pofta prin vreun condiment pus în mâncăruri, încât simţul gustului este excitat de 
acel condiment şi face să le sporească pofta de mâncare tot mai mult, tot aşa şi cu 
Cuvântul adevărului. «Însăşi experienţa Cuvântului adevărului, spune psalmistul, 
vă îndeamnă ca pofta să vă fie mereu fără saţiu. De aceea gustaţi, ca să fiți fericiţi, 
flămânzind şi însetând pururea de dreptate». 


«Fericit bărbatul, care nădăjduieşte în El. (Ps. 33, 8) Cel ce doreşte pururea 
Cuvântul nu-şi va pune în nimic altceva nădejdea decât în Domnul. 


«Temeţi-vă de Domnul toţi sfinţii Lui; că n-au lipsă cei ce se tem de El» (Ps. 33. 
9) Dacă frica nu ne-ar instrui viaţa noastră, ar fi cu neputinţă, fiind în trup, să 
săvârşim sfinţenia. Că spune Scriptura : «Străpunge cu frica Ta trupul meu» . (Ps. 
118, 120) Că după cum cei străpunşi de cuie au nemişcate mădularele trupului lor 
şi nu pot lucra nimic, tot aşa şi cei care au sufletul țintuit de frica cea dumnezeiască 
evită neajunsurile păcatului provocate de patimi. Pentru cel ce se teme de 
Dumnezeu nu există lipsă ; cu alte cuvinte, cel împiedicat de frica de Dumnezeu de 
la orice faptă nesăbuită, acela n-are nici o lipsă pentru îndeplinirea virtuţii, ci este 
desăvârşit, pentru că nu-i lipseşte nimic din bunătăţile de care are nevoie firea 
omenească. După cum nu este desăvârşit cu trupul cel căruia îi lipseşte ceva din 
mădularele cele de neapărată trebuinţă, ci-i nedesăvârşit prin ceea ce-i lipseşte, tot 
aşa şi cel care dispreţuieşte vreuna din porunci, pentru că îi lipseşte aceea este 
nedesăvârşit tocmai prin ceea ce-i lipseşte. Dar cel ce are în sufletul său frica cea 
desăvârşită, iar pentru evlavie se poartă cu sfială faţă de toate, nu va păcătui cu 
nimic, pentru că nimic nu dispreţuieşte. 


VII 


«Bogaţii au sărăcit şi au flămânzit, iar cei ce-l caută pe Domnul nu se vor lipsi 
de tot binele». (Ps. 33, 10) 


Să ne zidească sufletele noastre cuvintele acestea, ca să dispreţuim bogăţia cea 
materială! Cuvintele acestea ne învaţă cât de nestatornică este bogăţia banilor! 
Înclinată spre cădere este bogăţia, ca valul purtat uneori într-o parte şi alteori în 
alta de furia vânturilor. Se poate că psalmistul numeşte pe poporul Israil «bogat», 
pentru că a lui a fost înfierea, a lui slujba dumnezeiască, ale lui făgăduinţele, ai lui 
părinţii (Rom. 9, 4-5). Aceştia, deci, «au sărăcit», din pricina păcatului lor faţă de 
Domnul; dar cei care, în locul lor «au căutat pe Domnul nu se vor lipsi de tot 
binele». 


Dar cum s-a făcut de au sărăcit şi au flămânzit? Cum? Pentru că au ucis «Pâinea 
vieţi» (loan 6, 48), a venit peste ei foamete de Pâine şi pentru că au uneltit 
împotriva Izvorului cu apă vie (loan 4, 10-14) a venit peste ei setea şi li s-a 
prelungit pedeapsa setei; nu foame de pâinea cea materială, nici sete de apă, ci 
foame de auzirea cuvântului Domnului. (Amos 8, 11) Deci «au sărăcit şi au 
flămânzi» ; dar cei dintre neamuri, care au învăţat să caute pe Domnul, «nu se vor 


lipsi de tot binele». Dumnezeu este însuşi binele desăvârşit; şi de acest bine nu se 
vor lipsi toți cei care îl caută pe Domnul. 


Un om neinstruit, unul care nu poate deosebi binele de rău, să nu-mi numească mie 
bine, binele, care are în el desfătarea cea trecătoare, ce se duce odată cu stricarea 
trupului! Că cel care pune bogăția materială şi însuşirile trupeşti în categoria 
binelui, aşează binele, cuvântul acesta sfânt, care se cuvine numai lui Dumnezeu, 
în rândul lucrurilor josnice, de care nici nu merită să vorbim, şi odată cu aceasta 
cade în cea mai cumplită contrazicere; sau spune că apostolii n-au dobândit 
bunurile cele trupeşti, pentru că n-au căutat pe Domnul sau dacă L-au căutat şi n-au 
dobândit nişte bunuri ca acestea va învinui Scriptura, care spune că cei care caută 
pe Domnul nu vor fi lipsiţi de nici un bine. 


Dar şi sfinţii au căutat pe Domnul şi n-au fost lipsiţi de înţelegerea aceea pe care o 
căutau şi n-au fost lipsiţi nici de bunătăţile cele din odihna cea veşnică. Că despre 
bunătățile acelea s-au spus, propriu vorbind, cuvintele: «de tot binele». Că 
desfătările trupeşti au mai multă durere decât plăcere; căsătoriile au lipsa de copii; 
văduvia, desfrâul; agricultura are lhpsă de roade; neguţătoriile pe mare au 
naufragiile; bogățiile au uneltirile, iar petrecerile, îmbuibările şi necontenitele 
desfătări au tot felul de boli şi tot felul de patimi. Pavel a căutat pe Domnul şi nu i- 
a lipsit nimic din bunătăţi, cu toate că cine ar putea număra suferinţele trupeşti cu 
care a trăit tot timpul vieţii lui ? De trei ori a fost bătut cu toiege, o dată a fost bătut 
cu pietre, de trei ori s-a sfărâmat corabia cu el, o noapte şi o zi a petrecut-o în 
adânc, în călătorii adeseori, în foame şi sete, în posturi adeseori, în osteneală şi în 
trudă, în nevoi adeseori . (II Cor. 11, 25-27) 


Aş puttea fi, însă, întrebat: 

- Cum ? N-a fost, oare, Pavel lipsit de bunurile cele trupeşti, când, până în cea din 
urmă clipă a vieţii lui, a fost un om înfometat, însetat, gol şi biciuit ? (1 Cor. 4, 11) 
- Da, aşa e ! Dar urcă-mi-te cu mintea la binele real, ca să înţelegi şi simfonia 
Scripturii şi să nu te laşi nici doborât de îndoiala gândului! 


VIII 


«Veniţi, fiilor, ascultaţi-mă! Frica Domnului vă voi învăţa» (Ps. 33, 11). 

În aceste cuvinte avem glasul unui dascăl, care ne vorbeşte din adâncul sufletului 
lui, care cu milostivire de părinte ne cheamă la învăţătură. Da, ucenicul este fiu 
duhovnicesc al dascălului. Cel care primeşte învățătura bunei credinţe de la 
cineva, este format oarecum şi adus la desăvârşire de dascălul său, întocmai ca 
pruncii, care sunt formaţi în pântecele mamelor care i-au născut. De aceea şi Pavel 


a numit fii întreaga Biserică a galatenilor; galatenii au căzut din învățăturile primite 
mai înainte, au fost oarecum avortaţi; dar Pavel i-a luat din nou şi a format în ei, ca 
de la început, pe Hristos ; şi pentru că îndreptarea celor greşiţi a făcut-o cu durere 
şi necaz, Pavel a spus că a avut în suflet dureri de naştere, pricinuite de tristeţea 
pentru cei căzuți: «Fiii mei, pentru care sufăr iarăşi durerile naşterii, până ce 
Hristos va lua chip în voi.» (Gal. 4, 19) 


«Veniţi, fiilor, ascultaţi-mă!». 
- Dar ce oare vrea să ne înveţe părintele nostru cel duhovnicesc? - «Frica 
Domnului vă voi învăţa !, ne spune el. 


Pentru că mai sus a poruncit să ne temem de Domnul şi a arătat şi folosul pe care-l 
avem de pe urma fricii - că «n-au lipsă cei ce se tem de El» (Ps. 33, 9) - acum ne dă 
şi o învăţătură a fricii dumnezeieşti. Că trebuie să fim sănătoşi o poate spune 
oricine, chiar un om de rând; dar cum trebuie să dobândim sănătatea, aceasta o 
poate spune numai cel care cunoaşte ştiinţa medicală. Nu orice frică este bună şi 
mântuitoare dimpotrivă, este şi o frică vrăjmaşă, pentru care profetul se roagă să nu 
fie în sufletul lui, zicând: «De la frica vrăjmaşă scoate sufletul meu» . (Ps. 63, 1) 
Da, frica vrăjmaşă este aceea care ne bagă în suflet spaima de moarte, aceea care 
ne face să ne plecăm în faţa persoanelor cu rang mare. Cum va putea, oare, cel care 
se teme de acestea să se împotrivească păcatului până la moarte în vreme de 
mucenicie şi să plătească ce este dator Domnului, Care a murit pentru noi şi a 
înviat ? Şi cel care se teme de demoni are frică vrăjmaşă în el. Pe scurt, o astfel de 
frică pare a fi o patimă care este vlăstar al necredinţei. Nici un om, care crede că 
are lângă el un ajutor puternic, nu se teme de cei ce încearcă să-l tulbure. 


Vrei să-ţi spun că este şi o frică mântuitoare, o frică aducătoare de sfinţenie, frica 
aceea care ia naştere în sufletul nostru prin îndeletnicirea cu virtutea, nu cu patima? 
Când vrei să te porneşti spre săvârşirea vreunui păcat, gîndeşte-mi-te la acel scaun 
de judecată, înfricoşător şi cumplit, al lui Hristos, pe care va sta Judecătorul «pe 
scaun înalt şi prea înălțat» (Isaia 6, 1) ? Atunci va sta de faţă toată făptura 
tremurând de arătarea Lui slăvită, iar noi avem să ne înfățişăm unul câte unul, ca să 
ni se cerceteze faptele, pe care le-am săvârşit în viaţă; atunci lângă cel care a făcut 
multe rele cât a trăit vor sta îngeri înfricoşători şi groaznici, care aruncă foc din 
ochi şi foc din gură, pentru a arăta gândul lor cumplit, şi cu feţele lor asemănătoare 
nopţii, pentru a arăta sălbăticiunea lor şi ura lor de oa—meni; apoi prăpastie adâncă, 
întuneric, din care nu poţi ieşi, şi foc fără strălucire, care are în întuneric putere 
arzătoare; apoi neam de viermi otrăvitori şi mâncători de trupuri, care mănâncă 
fără saţ şi niciodată săturaţi, care prin ronțăitul lor pricinuiesc dureri nesuferite; 
apoi chinul acela mai cumplit ca toate chinurile, ocara aceea şi veşnică ruşine. De 


acestea teme-te ! Şi instruit de frica aceasta, împiedică sufletul tău, ca şi cu un frâu, 
de la poftirea celor rele. 


Această frică de Domnul ne-a poruncit David să o predicăm ; dar să n-o predicăm 
aşa de mântuială, ci celor dispuşi să o asculte; nu celor care au căzut departe, ci 
celor care aleargă cu dorința de a fi mântuiți, nu «celor străini de Testamente» 
(Efes 2, 12), ci celor care s-au unit cu Cuvântul prin botezul înfierii. De aceea 
psalmistul a spus: «Veniţi», adică: «Apropiaţi-vă de mine, fulor, prin fapte bune, 
ca să fiţi învredniciţi a ajunge fu ai luminii (| Tes. 5, 5) prin naşterea din nou. 
Ascultaţi cei ce aveţi deschise urechile inimii! Frica Domnului vă voi învăţa!, frica, 
de care cuvintele psalmistului v-au vorbit puţin mai înainte». 


IX 


«Care este omul care voieşte viaţa, care doreşte să vadă zile bune ?» (Ps. 33, 12) 


Dacă voieşte cineva viaţa, spune psalmistul, să nu voiască viaţa aceasta obişnuită, 
pe care o trăiesc şi animalele, ci viaţa cea adevărată, pe care nu o întrerupe 
moartea. Acum, spune Scriptura, muriţi şi «viaţa voastră este ascunsă cu Hristos în 
Dumnezeu; dar când se va arăta Hristos, viaţa noastră, atunci şi voi vă veţi arăta 
împreună cu EI întru slavă» (Col. 3, 3-4) . Aşadar viaţa cea reală este Hristos, iar 
vieţuirea noastră în EI este viaţa adevărată. La fel şi zilele; unele sunt bune, acelea 
pe care le arată profetul în făgăduinţa sa: «Care este omul, care voieşte viaţa, care 
doreşte să vadă zile bune ?». Zilele veacului acestuia sunt rele, pentru că şi veacul 
acesta, fiind o măsură a lumii - despre care s-a zis că «lumea întreagă este sub 
stăpânirea celui viclean» (1 loan 5, 19) - se aseamănă cu natura lumii a cărei 
măsură este; iar părţi ale timpului acestuia sunt zilele acestea; de aceea zice 
apostolul: «Răscumpărând vremea, că zilele sunt rele» (Efes. 5, 16); iar patriarhul 
Iacov zice: «Zilele anilor mei, puţine şi rele» (Fac. 47, 9). Aşadar, acum noi nu 
suntem în viaţă, ci în moarte. De aceea şi apostolul se ruga zicând: «Cine mă va 
izbăvi de trupul morţii acesteia?» (Rom. 7, 24). Alta este viaţa spre care ne cheamă 
cuvintele psalmistului! 


Acum, zilele noastre sunt rele; dar altele sunt cele bune, pe care moartea nu le 
întrerupe; că Dumnezeu va fi lumina lor veşnică, luminându-le cu lumina slavei 
Lui. Aşadar, să nu socoteşti cumva, când auzi «zile bune», că în făgăduinţa dată de 
psalmist este vorba de viaţa de aici! Nu ! Că zilele acestea, pe care le aduce soarele 
de pe cer, sunt stricăcioase ; şi nimic stricăcios nu este potrivit să se aducă dar celui 
nestricăcios. Dacă sufletul este nestricăcios, atunci nestricăcioase trebuie să fie şi 
darurile ce i se aduc. «Chipul lumii acesteia trece» (| Cor. 7, 31) . lar dacă legea 


este umbra bunătăţilor viitoare , (Evr. 10, 1) gândeşte-mi-te cum vor fi sâmbetele 
cele pline de bucurie şi sfinte din zilele cele veşnice, cum vor fi lunile cele noi şi 
sărbătorile; şi gândeşte-mi aşa cum merită legea cea duhovnicească. 


«Opreşte-ţi limba de la rău şi buzele tale să nu grăiască vicleşug». (Ps. 33, 12) 
Dacă vrei să fu în zilele cele bune, dacă iubeşti viaţa, fă porunca vieţii ! Că spune 
Domnul: «Cel ce Mă iubeşte pe Mine va păzi poruncile Mele» (loan 14, 23) . Cea 
dintâi poruncă este «să-ți opreşti limba de la rău şi buzele tale să nu grăiască 
vicleşug». 


Da, cel mai la îndemână şi cel mai felurit este păcatul săvârşit cu limba. Te-ai 
mâniat ? Limba ţi-o ia înainte ! Eşti prins de pofte ? Ei bine, ai şi limba, înainte de 
toate, ca o codoaşă şi ca o sfătuitoare care lucrează împreună la păcat şi te ascunde 
de cei din jur. Limba îți este şi armă spre nedreptate, când nu grăieşte cele ce vin 
din inimă, ci rosteşte cuvinte înşelătoare. Dar pentru ce trebuie să înşir cu cuvântul 
toate păcatele pe care le facem cu limba? Plină este viaţa noastră de greşelile 
săvârşite cu limba! Cuvinte de ruşine, glumele nelalocul lor, flecărelile, cuvinte 
care nu se cuvin, bârfiri, vorbe uşuratice, jurăminte false, mărturii mincinoase - 
toate aceste rele şi încă mai multe decât acestea, sunt creaţii ale limbii. lar cei care 
deschid gura împotriva slavei lui Dumnezeu şi grăiesc nedreptate spre înălțime, cu 
ce alt organ, dacă nu cu limba, săvârşesc această nelegiuire ? Dar pentru că «din 
cuvintele tale te vei îndrepta şi din cuvintele tale te vei osândi» (Matei 12, 37), 
opreşte-ţi limba de la rău şi nu-ţi strânge comori zadarnice cu o limbă mincinoasă ! 
Opreşte-ţi şi buzele tale să nu grăiască viclenii! Cu alte cuvinte, fă ca mădularul 
tău, ce ţi-a fost dat spre slujba cuvântului, să se îndepărteze de la orice lucrare rea ! 
Viclenia este o faptă rea, săvârşită cu gând ascuns, care se oferă semenului sub 
chipul unor binefaceri. 


X 
«Fereşte-te de rău şi fă bine; caută pacea şi o urmează». (Ps. 33, 13) 


Sfaturi temeinice, care ne duc la bună credinţă, ne învaţă să ne stăpânim limba, să 
ne depărtăm de gânduri viclene şi să ne ferim de rău. Omului desăvârşit nu i se 
potriveşte îndepărtarea de rău, ci celui care este la învăţăturile elementare i se 
cuvine să se îndepărteze de pornirea spre rău ; şi după ce s-a scăpat de obişnuinţa 
cu o viaţă rea, ca de o cale rea, să înceapă lucrarea faptelor bune. Că este cu 
neputința să începi a face binele dacă mai întâi nu te-ai depărtat şi n-ai fugit cu 
totul de rău, după cum este cu neputinţă să fii sănătos, dacă n-ai scăpat de boală, să 
fii într-o cameră călduroasă, dacă n-ai îndepărtat deplin din ea frigul. Acestea nu 


pot sta împreună unele cu altele. Tot aşa şi cel care vrea să ducă o viaţă virtuoasă 
se cuvine să se scape de orice atingere cu păcatul. 


«Caută pacea şi o urmează». Despre pace Domnul a spus: «Pace vă las vouă, pacea 
Mea o dau vouă, nu precum lumea vă dau Eu» (loan 14, 27). Caută, dar, pacea 
Domnului şi urmeaz-o ! Şi o vei urma nu în alt chip decât «alergând la ţinta spre 
răsplata chemării de sus» (Filip. 3, 14). Sus este pacea cea adevărată! Pentru că 
atâta vreme cât suntem legaţi în trup, suntem legaţi de multe lucruri, care ne 
tulbură. Caută, dar pacea, care e dezlegarea de tulburările din această lume! 
Dobândeşte o minte liniştită, o stare sufletească neînvălurată şi netulburată, care să 
nu fie clătinată nici de patimi, nici de dogmele cele mincinoase, care «prin cuvinte 
ademenitoare» (Col. 2, 4) te atrag să le dai crezare |! Fă aceasta, ca să dobândeşti 
«pacea lui Dumnezeu, care covârşeşte toată mintea» (Filip. 4, 7) şi-ţi întăreşte 
inima ! Cel care caută pacea ÎL caută pe Hristos, că EI este pacea, «EI a zidit pe cei 
doi într-un om nou, făcând pace (Efes. 2, 14) , împăcând prin sângele crucii Sale 
atât pe cele din cer, cât şi pe cele de pe pământ» (Col. 1, 20). 


XI 


«Ochii Domnului spre cei drepți şi urechile Lui spre rugăciunea lor» (Ps. 33, 
14). 


După cum sfinţii sunt «trup al lui Hristos şi mădulare în parte» (| Cor. 12, 27) - şi 
Dumnezeu a aşezat în Biserică pe unii ochi, pe alţii limbi, pe unii să ţină loc de 
mâini, iar pe alţii să ţină loc de picioare - tot aşa şi sfintele puteri cele duhovniceşti, 
care sunt în locul cel ceresc, unele se numesc ochi, pentru că li s-a încredinţat 
supravegherea noastră, iar altele se numesc urechi, pentru că primesc rugăciunile 
noastre. Psalmistul în versetul acesta, a numit ochi şi urechi puterea care ne 
supraveghează şi primeşte rugăciunile noastre. «Ochii Domnului spre cei drepți şi 
urechile Lui spre rugăciunea lor». Pentru că oricare faptă a dreptului este vrednică 
de privirea lui Dumnezeu şi pentru că orice cuvânt al lui este lucrător şi plin de 
putere - că dreptul nu grăieşte nici un cuvânt deşert - de aceea psalmul spune că 
dreptul este totdeauna privit şi totdeauna ascultat. 


«Iar fața Domnului spre cei ce fac rele, ca să piardă de pe pământ pomenirea 
lor». (Ps. 33, 15) Socot că aici este numită «faţă» venirea cea arătată şi vădită a 
Domnului la judecată. De aceea s-a zis că ochii Domnului privesc asupra celui 
drept (Ps. 33, 14) , pentru că ochii Lui ne privesc încă de departe. Dar însăşi faţa 
Lui se va arăta, ca să nimicească toată pomenirea răutăţii. Să nu înţelegi cumva că 
fața lui Dumnezeu este plăsmuită trupeşte, pentru că atunci ar părea cu totul 


nesocotite cele spuse de Scriptură, anume că separat sunt ochii lui Dumnezeu care 
privesc cu strălucire asupra celui drept şi separată este faţa lui Dumnezeu care se 
îndreaptă spre cei răi. Că nici nu există ochi fără faţă, nici faţă fără ochi. Aşadar 
omul nu poate să vadă faţa lui Dumnezeu şi să trăiască (leş. 33, 20) , dar îngerii 
celor mici din Biserică văd faţa Tatălui nostru cel din ceruri (Matei 18, 10). 


Acum, pentru că suntem înconjurați de slăbiciunea trupului, ne este cu neputinţă să 
cuprindem priveliştea arătării celei slăvite; dar îngerii, pentru că n-au acoperământ 
asemănător cu trupul nostru, nu sunt de nimic împiedicaţi să privească necontenit 
faţa slavei lui Dumnezeu. Deci şi noi, când vom fi fii ai învierii, atunci vom fi 
învredniciți de cunoaşterea lui Dumnezeu faţă către faţă (1 Cor. 13, 12). Atunci, 
drepţii vor fi învredniciţi de bucuria privirii chipului lui Dumnezeu, iar păcătoşii 
vor fi osândiţi, pentru ca să fie nimicit tot păcatul de dreapta judecată a lui 
Dumnezeu. 


XII 


«Strigat-au drepţii şi Domnul i-a auzit pe ei şi din toate necazurile lor i-a izbăvit 
pe ei» (Ps. 33, 16). 


Strigătul drepţilor este spiritual; este strigăt cu mare glas în ascunsul inimii, în stare 
să ajungă chiar până la urechile lui Dumnezeu. Cel care cere lucruri mari şi se 
roagă pentru cele cereşti, acela strigă şi face auzită rugăciunea, pe care o trimite lui 
Dumnezeu. 


«Strigat-au drepţii». N-au cerut nimic josnic, nici pământesc, nici ceva fără de preţ. 
De aceea Domnul a primit glasul lor «şi din toate nevoile i-a izbăvit pe ei»; nu 
slobozindu-i atât din necazuri, cât făcându-i mai tari decât necazurile. 


«Aproape este Domnul de cei cu inima zdrobită şi pe cei smeriţi cu duhul îi va 
mântui.» (Ps. 33, 17) 


Prin bunătatea Lui, Dumnezeu este aproape de toţi; noi înşine, prin păcat, ne 
depărtăm de EI. Că spune Scriptura: «lată, cei ce se depărtează de Tine vor pieri» 
(Ps. 72, 26) De aceea se spune că Moisie s-a apropiat de Dumnezeu. (les. 24, 2) lar 
dacă un altcineva se aseamănă cu Moise, acela ajunge aproape de Dumnezeu 
pentru virtuțile sale şi faptele lui bune. 


Dar cuvintele acestea sunt o profeție directă la venirea în trup a Domnului şi sunt 
de acord cu cele spuse mai înainte. Acolo s-a zis: «Faţa Domnului spre cei ce fac 


rele» (Ps. 33, 15), cu alte cuvinte, arătarea Lui la judecată se va face pentru 
nimicirea oricărei răutăţi;, aici se spune: «Aproape este Domnul de cei cu inima 
zdrobită»; cuvintele acestea vestesc venirea în trup a Domnului, care se şi apropie 
şi nu este departe. Să te încredinţeze de aceasta şi profeția lui Isaia, care zice: 
«Duhul Domnului peste Mine; pentru aceasta M-a uns pe Mine; M-a trimis să 
binevestesc săracilor, să vindec pe cei zdrobiţi cu inima, să propovăduiesc robiților 
iertare şi orbilor vedere» (Isaia 61, 1). Pentru că Domnul a fost trimis doctor celor 
zdrobiţi cu inima, de aceea psalmistul zice aceasta: «Aproape este Domnul». 
«Vouă vă grăiesc celor smeriți şi celor ce şi-au zdrobit gândirea lor, ca să vă 
veseliţi şi, cu bucuria celor aşteptate, să vă îndemn la îndelungă răbdare». Zdrobire 
de inimă înseamnă nimicirea gândurilor omeneşti. Cel care dispreţuieşte pe cele de 
aici şi se predă pe sine Cuvântului lui Dumnezeu, cel care oferă puterea condu- 
cătoare a sufletului său gândurilor celor mai presus de om şi dumnezeieşti, acela 
poate fi cel care are inima zdrobită şi o face jertfă pe care Dumnezeu nu o va 
urgisi. Că «inima zdrobită şi smerită Dumnezeu nu o va urgisi» (Ps. 50, 18). 
«Aproape este, dar, Domnul de cei cu inima zdrobită şi pe cei smeriţi cu duhul îi 
va mântui». 


Cel care nu se îngâmfă şi nici nu se gândeşte la ceva din cele omeneşti, acela este 
şi zdrobit cu inima şi smerit cu duhul. Dar este smerit şi omul care umblă în păcat, 
pentru că mai ales păcatul smereşte mai mult decât toate. După cum şi spunem că 
s-a smerit aceea care a stricat şi pierdut sfinţenia fecioriei, precum spune Scriptura 
că «Amnon, tăbărând pe Tamara, a smerit-o» (III Regi 13, 14). Aşadar, toţi câți au 
pierdut vrednicia şi înălțimea sufletului, fiind aruncaţi la pământ de păcat şi au 
ajuns oarecum una cu pământul, se înclină şi se târăsc ca şarpele de nu se mai pot 
ridica deloc, aceia se smeresc, dar nu cu duhul. Smerenia lor nu e de laudă. Dar toţi 
câţi au harul Duhului Sfânt, care se smeresc pe ei de bună voie faţă de cei mai mici 
decât ei şi spun despre ei, ca şi apostolul, că sunt robii lor în Hristos (II Cor. 4, 5) 
şi «lepădătura tuturor până acum» (| Cor. 4, 13) şi iarăşi: «am ajuns ca un gunoi al 
lumii» (1 Cor. 4, 13), cei care se folosesc în chip duhovnicesc de smerenie, care se 
fac pe ei înşişi a fi cei mai de pe urmă dintre toţi, ca să fie întâii dintre toţi în 
Împărăţia cerurilor, ei bine pe aceştia îi fericeşte Domnul, zicând: «Fericiţi cei 
săraci cu duhul» (Matei 5, 3) 


«Multe sunt necazurile drepţilor şi din toate acelea îi va izbăvi pe ei Domnul» . 
(Ps. 33, 18) 


«În toate fiind necăjiţi, dar nu strâmtoraţi» , (II Cor. 4, 8) spune apostolul. De 
aceea şi Domnul spune ucenicilor Lui: «în lume necaz aveţi; dar îndrăzniți, Eu am 
biruit lumea!» (loan 16, 33). Deci, dacă vezi vreodată pe cei drepţi că sunt bolnavi, 


betegi cu trupul, despuiaţi de averile lor, răniţi, ocărâţi, cu totul nevoiaşi şi lipsiţi 
de cele de neapărată trebuinţă, adu-ţi aminte că «multe sunt necazurile drepţilor şi 
din toate acelea îi va izbăvi pe ei Domnul». Cel ce zice că nu s-ar cuveni ca dreptul 
să aibă necazuri, nu spune altceva decât că nu se potriveşte unui atlet să aibă 
adversar. Dacă atletul nu se luptă, ce pricini de cunună ar mai avea ? 


De patru ori s-a spus în psalmul acesta în ce chip izbăveşte Domnul de necaz pe cei 
pe care voieşte să-i izbăvească. Primul: «Căutat-am pe Domnul şi m-a auzit şi din 
toate necazurile m-a izbăvit» (Ps. 33, 4); al doilea, iarăşi : «Săracul acesta a strigat 
şi Domnul l-a auzit şi din toate necazurile lui l-a mântuit> (Ps. 33, 6); al treilea: 
«Strigat-au drepţii şi Domnul 1-a auzit pe ei şi din toate necazurile lor i-a izbăvit pe 
ei» (Ps. 33, 16) şi ultimul: «Multe sunt necazurile drepţilor şi din toate acelea îi va 
izbăvi pe ei Domnul» (Ps. 33, 18). 


XIII 


«Păzeşte Domnul toate oasele lor; nici unul din ele nu se va zdrobi» . (Ps. 33, 19) 
Care din două ? Trebuie să interpretăm literal aceste cuvinte şi să ne mulțumim cu 
sensul care cade îndată în urechile noastre, anume că oasele acestea ale drepţilor, 
care sunt sprijin trupului, nu se vor zdrobi, datorită pazei date lor de Domnul? Şi 
care din două: vor fi păzite nezdrobite oasele dreptului numai când trăieşte şi este 
în această viaţă sau şi când va fi slobozit de legătura trupului, când nu va mai fi 
nici o pricină să 1 se zdrobească oasele dreptului ? Dar ştim din experienţă că multe 
oase ale drepţilor au fost zdrobite, ale acelora care s-au dat pe ei înşişi la tot felul 
de pătimiri pentru mărturisirea lui Hristos. Prigonitorii le-au zdrobit unora 
picioarele şi le-au străpuns adeseori cu cuie mâinile şi capetele. Cine ar putea, oare, 
tăgădui că cei ce s-au desăvârşit prin mucenicie n-au fost cei mai drepţi dintre toţi ? 


Dar, oare, nu cumva după cum se numeşte om sufletul şi mintea omenească, tot aşa 
şi părțile sufleteşti ale lui se numesc la fel după cele ale trupului? Aşa cum 
Scriptura numeşte pe cele ale omului lăuntric, care este ascuns, atunci când zice: 
«Ochii înţeleptului sunt în capul lui (Ecl. 2, 14); cu alte cuvinte, partea ascunsă a 
înţeleptului are puterea de a prevedea şi de a gândi. Şi iarăşi, de asemenea, 
Scriptura numeşte ochi şi pe ochii sufletului şi pe ochii trupului, nu numai în 
exemplul pe care l-am dat mai sus, ci şi atunci când Scriptura zice că «porunca 
Domnului este strălucită şi luminează ochii» . Ce trebuie să spunem de cuvintele: 
«Cel ce are urechi de auzit, să audă!» (Matei 13, 43; Marcu 4, 9.23; Luca 8, 8; 14, 
35) ? Este lămurit că unii oameni au urechi mai bune, care pot auzi mai bine 
cuvintele lui Dumnezeu. Ce le spune celor care nu au acele urechi ? «Surzilor, 
ascultați / Orbilor, vedeţi!» (Isaia 42, 18); şi: «Deschis-am gura mea şi am tras 


Duh» (Ps. 118, 131) şi: «Dinţii păcătoşilor ai zdrobit» (Ps. 3, 7) . Toate cuvintele 
acestea s-au spus de facultățile omului, care slujesc hranei celei duhovniceşti şi 
cuvântului duhovnicesc. La fel şi: «Pântecele meu mă doare» (ler. 4, 19) şi: «Ca să 
nu se poticnească piciorul dreptului» (Prov. 3, 23). "Toate cuvintele la fel cu acestea 
se referă la omul lăuntric. 


Pe temeiul celor spuse sunt şi oase în părțile cele ascunse ale omului, care fac 
legătura şi armonia puterilor sufleteşti. Şi după cum oasele prin tăria lor susțin 
slăbiciunea cărnii, tot aşa şi în Biserică sunt unii, care, datorită tăriei lor, pot să 
poarte lipsurile celor slabi. Şi după cum oasele sunt legate unele cu altele pe la 
încheieturi cu nervi şi tendoane care cresc pe oase, tot aşa şi legătura dragostei şi a 
păcii lucrează în Biserica lui Dumnezeu un fel de legătură şi unire a oaselor celor 
duhovniceşti. Despre oasele acestea, care se desfac din legătura lor şi ajung 
oarecum dezarticulate, profetul spune: «Risipitu-s-au oasele noastre lângă iad» (Ps. 
140, 8). lar dacă vreodată tulburarea şi tremuratul cuprind oasele, profetul se roagă 
şi zice: «Vindecă-mă, Doamne, că s-au tulburat oasele mele» (Ps. 6, 2) . lar când 
oasele îşi păstrează propria lor legătură, pentru că sunt păzite de Domnul, nici unul 
din ele nu se va zdrobi, ci sunt vrednice să înalțe slavă lui Dumnezeu, că spune 
psalmistul: «Toate oasele mele vor zice: Doamne, Doamne, cine este asemenea Ție 
?» (Ps. 34, 9) Ai văzut natura oaselor celor spirituale. Poate că de aceea şi Biserica 
va spune: «Toate oasele mele vor zice», va spune cuvintele acestea în legătură cu 
taina învierii. Că spune lezechiel: «Acestea zice Domnul oaselor acestora : lată Eu 
aduc în voi duh de viaţă şi voi da peste voi vine şi voi pune peste voi carne şi veţi 
trăi şi veţi cunoaşte că Eu sunt Domnul». (lez. 37, 5-6) Oasele acestea, deci care 
au redobândit viaţa, vor mulţumi Celui ce le-a înviat şi vor zice: «Doamne, 
Doamne, cine este asemenea ie ?». 


XIV 


Se potrivesc acum de minune cuvintele: «Moartea păcătoşilor este rea». (Ps. 33, 
20) 


Pentru că este o moarte a drepţilor, care, prin natura ei, nu este rea şi bună. Căci cei 
care au murit împreună cu Hristos (Rom. 6, 8; II Tim. 2, 10) au o moarte bună; dar 
şi cei care au murit păcatului (Rom. 6, 2) mor de o moarte bună şi mântuitoare. 
«Moartea păcătoşilor, însă este rea». Vine peste ei osânda, ca şi peste «bogatul 
acela, îmbrăcat în porfiră şi vison, care se bucura în fiecare zi luminat». (Luca 16, 
19) 


«Și cei ce urăsc pe cel drept vor greşi». (Ps. 33, 20) Aceştia urăsc pe cel drept, 
pentru că trăiesc în păcate ; păcatele lor sunt vădite de purtarea celui drept, pentru 
că viaţa lor este pusă în comparaţie cu o viață mai bună, aşa cum ai pune o linie 
strîimbă în faţa unei linii drepte. Şi pentru că trăiesc în păcate, urăsc pe cel drept de 
frica vădirii păcatelor lor; iar pentru că îl urăsc, se înconjoară iarăşi de păcate. 
Multe sunt, însă şi pricinile pentru care cel drept poate fi urât. Mai întâi îndrăznirea 
cu care dreptul vădeşte pe cei păcătoşi; că păcătoşii defaimă cuvântul cel sfânt şi 
urăsc pe cei care îi ţin de rău pe faţă. Apoi iubirea de întâietate şi iubirea de putere 
împing pe mulţi să urască pe cei mai buni. Mai este încă o pricină, neştiinţa cu 
privire la ideea de drept şi cu privire la întrebarea: cine este cel drept ? 


«Moartea păcătoşilor este rea». Se poate că psalmistul numeşte «moarte» chiar 
întreaga viaţă, pentru că apostolul a numit trupul acesta «moarte», zicând: «Cine 
mă va izbăvi de trupul morţii acesteia ?» (Rom. 7, 24) . Cei care se folosesc rău de 
trupul acesta şi-l pun în slujba oricărui păcat îşi pregătesc loruşi «moarte rea». 


«Mântui-va Domnul sufletele robilor Săi şi nu vor greşi cei ce nădăjduiesc în 
El». (Ps. 33, 21) Pentru că cei ce au fost creaţi să slujească Domnului au fost ţinuţi 
în robie de duşmani, Domnul va răscumpăra sufletele acestora cu cinstit sângele 
Lui. De aceea nimeni din cei ce nădăjduiesc în EI nu va fi cercetat întru păcate. 


Omilie la Psalmul XLIV - La sfârşit, pentru cei ce se vor schimba. Fiilor lui 
Core spre înţelegere. Cântare pentru cel iubit 


Se pare că şi psalmul acesta ţinteşte la desăvârşirea firii omeneşti şi este de folos 
pentru scopul propus celor care voiesc să trăiască după virtute. Cei care propăşesc 
au nevoie pentru a se desăvârşi de învăţătura pe care psalmistul acesta o dă, al 
cărui titlu este : «La sfârşit, pentru cele ce se vor schimba»; ascuns, însă a spus: 
pentru oameni. Că mai ales noi, dintre toate fiinţele cugetătoare, ne schimbăm şi ne 
modificăm în fiecare zi şi aproape în fiecare ceas. Nu suntem aceiaşi nici în ce 
priveşte trupul, nici în ce priveşte mintea; trupul nostru totdeauna creşte şi se 
măreşte, este în mişcare şi schimbare sau creşte de la mic la mai mare, sau de la un 
trup desăvârşit se micşorează şi ajunge mai mic. 


Copilul, care merge la şcoală şi este în stare să înveţe carte sau o meserie, nu este 
la fel cu pruncul de curând născut. Şi este recunoscut că faţă de copil, altul este 
tânărul, care simte în el puterile tinereţii; față de tânăr, altul este bărbatul şi prin 
tăria şi mărimea trupului, dar şi prin desăvârşirea puterii de gândire. Dar, după ce 
bărbatul ajunge pe culme şi dobândeşte o stabilitate a vârstei, începe iarăşi, încetul 
cu încetul, să dea înapoi; tăria trupului 1 se trece pe nesimţite, iar puterile trupeşti îi 
scad, până când, cuprins de bătrâneţe, pierde şi cea mai din urmă putere. 


Aşadar, noi suntem cei care ne schimbăm, iar psalmul prin cuvintele «pentru cei ce 
se vor schimba» face lămurit aluzie la noi oamenii. Că nu îngerii se schimbă. Nici 
unul dintre ei nu este nici copil, nici tânăr, nici bătrân, ci rămâne în starea în care 
au fost creaţi de la început şi-şi păstrează constituţia lor întreagă şi neschimbată. 
Ne schimbăm, aşa cum am arătat, în ce priveşte trupul; iar în ce priveşte sufletul şi 
omul lăuntric, gândurile noastre ni se schimbă totdeauna după întâmplările care vin 
peste noi. Alţii suntem când suntem veseli şi când în viaţă ne merg toate din plin, 
alții suntem în situaţii grele, când vin peste noi întâmplări nedorite. Ne schimbăm 
şi când ne mâniem; şi luăm atunci chip de fiară; ne schimbăm şi când suntem 
cuprinşi de pofte ; şi atunci ajungem animale din pricina vieții duse în plăceri; că 
armăsari înnebuniți după femei sunt cei care tăbărăsc cu furie asupra femeilor 
semenilor lor (ler. 5, 8); cel viclean seamănă cu vulpea, ca Irod (Luca 13, 38), iar 
neruşinatul se numeşte câine, ca Nabul Carmelitul (| Regi 25, 4). 


Vezi cât de felurită şi cu câte feţe este schimbarea noastră ? Minunează-te, dar de 
cel care ne-a dat această numire atât de potrivită! 


II 


De aceea mi se pare că bine şi drept a redat unul din interpreţi această idee printr- 
un alt cuvânt, în loc de: «pentru cei ce se vor schimba» a spus: «pentru crini». A 
socotit că merită să fie comparată firea omenească pieritoare cu moartea grabnică a 
florilor. Dar pentru că aceste cuvinte duc mintea noastră spre viitor - că spun: 
«pentru cei ce se vor schimba», deci ele ne arată o schimbare ce se va petrece 
cândva mai târziu - să cercetăm dacă nu cumva aceste cuvinte fac aluzie la înviere, 
când ni se va da nouă schimbarea; o schimbare în mai bine, o schimbare duho- 
vnicească. Că spune Scriptura: «Se seamănă întru stricăciune, învie întru ne- 
stricăciune» (1 Cor. 15, 42) . Vezi schimbarea ? «Se seamănă întru slăbiciune, învie 
întru putere; se seamănă trup firesc, învie trup duhovnicesc» (| Cor. 15, 43-44); 
când întreaga creație materială se va schimba împreună cu noi - că spune Scriptura: 
«Cerurile ca o haină se vor învechi; Dumnezeu le va schimba ca pe un veşmânt, şi 
se vor schimba» (Ps. 101, 27) - atunci şi soarele va fi de şapte ori mai mare, după 
cum spune Isaia, iar luna va avea mărimea de acum a soarelui (Isaia 30, 26). Dar 
pentru că n-au fost scrise pentru toţi cuvintele lui Dumnezeu, ci numai pentru cei 
care au urechi, potrivit omului lăuntric, de aceea i s-a pus psalmului acestuia titlul: 
«pentru cei ce se vor schimba» şi după cum socot şi pentru cei care au grijă de ei 
înşişi, pentru cei care propăşesc totdeauna spre mai bine prin exerciţiile bunei 
credinţe. Aceasta este cea mai bună schimbare, pe care o dăruieşte dreptul Celui 
Prea Înalt. 


Această schimbare a simţit-o şi fericitul David, când, gustând bunătăţile virtuţii, s- 
a îndreptat spre cele dinainte. 


- Şi ce-a spus David ? - «Zis-am: Acum am început. Aceasta este schimbarea 
dreptei Celui Prea Înalt!» (Ps. 76, 10) . Deci nu poate să nu se schimbe cel ce 
propăşeşte în virtute. Pavel spune: «Când eram prunc, grăiam ca un prunc, 
gândeam ca un prunc, cugetam ca un prunc ; dar când am ajuns bărbat, am lepădat 
cele ale pruncului» (| Cor. 13, 11-12). Şi iarăşi, când a ajuns bărbat, Pavel nu s-a 
oprit din lucrarea sa, ci «uitând cele dinapoi şi tinzând la cele dinainte, a alergat la 
țintă, spre răsplata chemării celei de sus». (Filip. 3, 13-14) Este, dar o schimbare «a 
omului lăuntric, care se înnoieşte din zi în zi» (II Cor. 4, 16). 


Pentru că David vrea să ne vestească cele cu privire «la cel iubity, Care a primit 
pentru noi rânduiala întrupării, profetul spune că a dedicat cântarea aceasta fiilor 
lui Core, acelora care sunt vrednici de acest har. Este cântare, nu psalm, pentru că 
s-a transmis să se cânte numai cu vocea, nu însoțită de vreun instrument muzical. 
Este o cântare «pentru cel iubit». 


Mai este oare nevoie să-ţi spun cine este «cel iubit», de Care este vorba aici ? Sau 
chiar ştii de cine e vorba, înainte de a o spune eu, pentru că îți aduci aminte de cele 
spuse în Evanghelie: «Acesta este Fiul Meu Cel iubit, întru Care am binevoit, de 
Acesta să ascultați». (Matei 17, 5) Acesta este «Cel iubit» al Tatălui, ca Unul- 
Născut, Acesta este «Cel iubit» al întregii creaţii, ca părinte iubitor de oameni şi 
bun apărător. Acelaşi este, prin fire şi iubit şi bun. Bine au definit unii «bunul», 
spunând că este «bun» ceea ce-i dorit de toată lumea. Nu oricine poate ajunge la 
desăvârşirea dragostei, nici nu poate cunoaşte «pe Cel cu adevărat iubit», ci numai 
cel ce s-a dezbrăcat de omul cel vechi, cel stricat de poftele înşelăciunii şi s-a 
îmbrăcat în omul cel nou, cel reînnoit întru cunoştinţă, după chipul Ziditorului. 
(Efes 4, 22-24) 


Cel care iubeşte banii şi rămâne uimit în faţa frumuseţii stricăcioase a trupurilor, 
cel care iubeşte nespus de mult slava această mică a lumii, cel care-şi cheltuieşte 
puterea dragostei în lucruri care nu se cuvin, acela a rămas orb pentru privirea 
Celui Care este în realitate «Cel iubit». De aceea spune Domnul: «Să iubeşti pe 
Domnul Dumnezeul tău din toată inima ta, din tot sufletul tău şi din tot cugetul 
tău». (Matei 22, 37) Cuvintele «din tot» nu suferă împărțire. Câtă dragoste vei 
cheltui pentru cele de jos, pe atâta îţi va lhpsi neapărat din întregul dragostei. Asta e 
pricină că, din toţi puţini au fost numiţi prieteni ai lui Dumnezeu; de pildă Moise, 
despre care este scris că a fost prieten al lui Dumnezeu, (leş. 33, 11) de pildă loan 
(loan 13, 23; 21, 20) . Că spune Domnul: «Prietenul mirelui, care stă, se bucură 
mult» (loan 3, 29) . Cu alte cuvinte, cel care are statornică şi neschimbată prietenia 
pentru Hristos, acela este vrednic de prietenia lui Hristos. De aceea şi ucenicilor, 
care ajunseseră desăvârşiţi, Domnul le spune : «Nu vă mai spun robi, ci prieteni, că 
robul nu ştie ce face stăpânul său». (loan 15, 15) Deci cel desăvârşit poate cunoaşte 
pe Cel Care este în realitate «Cel iubit». Prieteni ai lui Dumnezeu şi prieteni unii 
cu alții sunt în realitate numai sfinţii. Nici un om rău, nici un om care nu-i instruit 
în învăţătura evanghelică nu-i prieten al lui Hristos. Frumuseţea prieteniei nu face 
casă bună cu răutatea, pentru că nimic ruşinos, nimic nepotrivit nu poate încăpea în 
simfonia prieteniei. 


III 
«Scos-a inima mea cuvânt bun» . (Ps. 44, 1) 
Unii au socotit că aceste cuvinte au fost spuse din partea Tatălui despre Cuvântul, 
Care a fost dintru început la EI (loan 1, 1) , pe Care, spun aceia. L-a scos ca din 


inimă şi din cele dinăuntru ale Lui; dintr-o inimă bună, spun ei, a ieşit «Cuvânt 
bun». După cum socot eu, cuvintele acestea se referă la o persoană profetică. Intr- 


adevăr, cuvintele care urmează nu ne arată că interpretarea se referă la Tatăl, că 
Tatăl n-ar fi spus despre limba Lui: «Limba mea este trestie de scriitor, ce scrie 
degrab» (Ps. 44, 2) 


«Frumos cu frumuseţea, mai mult decât fiii oamenilor» . (Ps. 44, 3) Covârşirea 
frumuseţii nu se arată dintr-o comparaţie cu frumuseţea oamenilor; că mai Jos 
spune profetul: «Pentru aceasta te-a uns pe tine Dumnezeul, Dumnezeului tău, 
cu untdelemnul bucuriei».(Ps. 44, 9) N-a spus: «Te-am uns Eu, Dumnezeul», ci: 
«Te-a uns», încât din aceasta se vede că este vorba de o altă persoană. Şi care 
persoană poate fi decât profetul, care a primit lucrarea care era în el, a Sfântului 
Duh? 


«Scos-a, spune profetul, inima mea cuvânt bun». Râgâiala este scoaterea afară a 
aerului ascuns în stomac, produs de fermentarea mâncării; când bulele de acer care 
se formează în stomac se sparg, atunci aerul din ele se ridică în sus şi este scos 
afară. Cel care se hrăneşte cu Pâinea cea vie, Care S-a pogorât din cer şi a dat viaţa 
lumii (loan 6, 33) , cel care este plin de tot cuvântul, ce iese din gura lui Dumnezeu 
(Deut. 8, 3; Matei 4, 4) - aşa cum obişnuieşte să spună figurat Scriptura - deci 
sufletul care a fost hrănit cu învăţăturile sfinte, scoate o râgâială asemănătoare cu 
mâncărurile pe care le-a mâncat. Şi pentru că mâncarea pe care a luat-o profetul a 
fost spirituală şi bună, de aceea şi el scoate - râgâie - cuvânt bun. Că «omul bun din 
vistieria cea bună a inimii lui scoate ce este bun» (Matei 12, 35). Să căutăm, dar şi 
noi hrana, pe care ne-o dă Cuvântul pentru saturarea sufletelor noastre - că spune 
Scriptura : «Când dreptul mănâncă, îşi satură sufletul său» (Prov. 13, 26) - pentru 
că, potrivit cu cele ce ne hrănim, să scoatem din noi nu orice cuvânt, ci cuvânt bun. 
Omul rău, pentru că e hrănit cu învățături rele, scoate - râgâie - din inima lui 
cuvânt rău. Nu vezi cuvintele pe care le râgâie gurile ereticilor? Nu vezi cât sunt de 
cumplite şi de rău mirositoare? Ele arată cât de mare este boala care se află în 
adâncul acestor ticăloşi. Că «omul rău din vistieria cea rea a inimii lui scoate ce 
este rău» (Matei 12, 35). Caută ca nu cumva gâdilindu-ţi-se auzul, să îngrămădeşti 
în juru-ţi învăţători (II Tim. 4, 3) care pot să aducă boală în cele dinăuntru ale tale 
şi să-ți prilejuiască râgâiala de cuvinte rele, pentru care vei fi osândit în ziua 
judecății. Că spune Domnul: «Din cuvintele tale te vei îndrepta şi din cuvintele tale 
te vei osândi». (Matei 12, 37) 


«Eu grăiesc lucrurile mele împăratului» . (Ps. 44, 1) Foarte mult ne duc şi 
cuvintele acestea la ideea că aici este vorba de o persoană profetică, «Eu grăiesc 
lucrurile mele împăratului» în loc de: «Mă voi mărturisi Judecătorului şi o iau 
înaintea acuzatorului, prin arătarea faptelor mele». Că am primit poruncă ce spune: 
«Spune tu mai întâi fărădelegile tale ca să te îndreptezi». (Isaia 43, 26) 


«Limba mea este trestie de scriitor, ce scrie degrab» . (Ps. 44, 2) După cum trestia 
este un instrument de scris, iar mâna celui ce ştie să scrie o mişcă pentru a însemna 
cele ce voieşte să fie scrise, tot aşa şi limba celui drept, mişcată de Sfântul Duh, 
scrie cuvintele vieţii veşnice în inimile credincioşilor; nu-i muiată în cerneală, ci în 
«Duhul Dumnezeului celui viu» (II Cor. 3, 3). Sfântul Duh este «scriitor» pentru că 
este înţelept şi învaţă pe toţi; scrie şi «degrab», pentru că iute este mişcarea minţii 
Lui. Duhul scrie în noi gândurile, «nu pe table de piatră, ci pe tablele de carne ale 
inimii» (II Cor. 3, 3) . Duhul scrie în inimi pe măsura plăcii inimii, mai mult sau 
mai puţin; şi potrivit cu curăţenia pregătită mai dinainte, scrie sau gânduri înţelese 
de toţi sau mai greu de înţeles. Din pricina iuţelii cu care sunt scrise, toată lumea 
este plină de cuvântul Evangheliei. 


Cuvintele care urmează în psalm, mi se pare că trebuie să le luăm ca început 
propriu - să nu le legăm cu cuvintele de mai înainte, ci să le unim cu cele ce 
urmează. Da, cuvintele: «Frumos cu frumuseţea» (Ps. 44, 3), socot că au fost spuse 
despre Domnul, potrivit persoanei către care se îndreaptă cuvântul. 


IV 


«Frumos cu frumuseţea, mai mult decât fiii oamenilor. Vărsatu-s-a har pe 
buzele Tale». (Ps. 44, 3) 


La această traducere a textului ebraic ne duc şi traducerile lui Achila (Despre 
Achila, nota 19 de la Omilia I la Hexaemeron) şi Simah (Despre Simah, aceasi 
nota). Achila traduce: «Cu frumuseţe Te-ai înfrumusețat mai mult decât fiii oa- 
menilor» iar Simah : «Cu frumuseţea, frumos eşti mai mult decât fiii oamenilor». 
Deci psalmistul, care a privit dumnezeirea Lui, îl numeşte «frumos cu frumuseţea». 
Nu-l laudă frumuseţea trupului, pentru că «L-am văzut şi nu avea chip, nici 
frumuseţe, ci chipul Lui era fără de cinste, micşorat mai mult decât fiii oamenilor» 
(Isaia 53, 2-3) . Se vede, dar că profetul, privind la strălucirea Lui şi umplându-se 
de străfulgerările care ieşeau din strălucirea aceea, cu sufletul rănit de acea 
frumuseţe, a fost mişcat spre dragostea dumnezeiască a frumuseţii spirituale ; când 
aceasta se arată în sufletul omenesc, atunci toate cele iubite mai înainte apar pline 
de ruşine şi de lepădat. 


De aceea şi Pavel, când a văzut pe «Cel frumos cu frumuseţea», le-a socotit pe 
toate gunoaie, ca să câştige pe Hristos (Filip. 3, 8). Cei din afara învăţăturii celei 
adevărate numesc nebunie predica Evangheliei (1 Cor. 1, 21) dispreţuind 
simplitatea vorbirii Scripturilor; noi, însă, cei care ne lăudăm cu crucea lui Hristos 
(Gal. 6, 14) cărora ni s-au arătat prin Duhul cele dăruite nouă de Dumnezeu, nu în 


cuvinte de învăţătură ale înţelepciunii omeneşti (| Cor. 2, 12-13), ştim că este bogat 
harul care se revarsă de la Dumnezeu în cuvintele despre Hristos. Din pricina asta, 
în puţină vreme, predica a pătruns aproape în toată lumea, pentru că bogat şi 
îmbelşugat s-a revărsat harul peste propovăduitorii Evangheliei, pe care Scriptura 
i-a numit buze ale lui Hristos. Tot din această pricină, predica Evangheliei, deşi 
este scrisă cu cuvinte uşor de disprețuit, are mare putere de a conduce şi de a atrage 
la mântuire. Şi tot sufletul este stăpânit de dogme neclătinate şi-i întărit prin har 
pentru a crede nezdruncinat în Hristos. De aceea apostolul zice: «Prin Care am luat 
harul şi apostolia spre ascultarea credinţei» (Rom. 1, 5) şi iarăşi: «Mai mult decât 
ei toţi m-am ostenit ; dar nu eu, ci harul lui Dumnezeu care este cu mine». (1 Cor. 
15, 10) 


V 


«Vărsatu-s-a har pe buzele Tale. Pentru aceasta Te-a binecuvântat pe Tine 
Dumnezeu în veac» . (Ps. 44, 3) 


Este scris în Evanghelie: «Se mirau de cuvintele harului ce ieşeau din gura Lui 
(Luca 4, 22). De aceea, pentru că psalmul a voit să înfăţişeze cu tărie mulțimea 
harului care ieşea din cuvintele Domnului, a zis: «Vărsatu-s-a har pe buzele Tale», 
din pricina belşugului harului din cuvântul Său. 


«Te-a binecuvântat pe 'Tine, spune psalmul, Dumnezeu în veac». Este lămurit că 
aceste cuvinte trebuie să se refere la firea Sa omenească, pentru că Domnul «sporea 
cu înțelepciunea, cu vârsta şi cu harul» (Luca 2, 52). Potrivit acestor cuvinte, 
înţelegem că harul 1 s-a dat ca o răsplată pentru faptele Sale mari. Asemănătoare 
acestor cuvinte sunt şi cuvintele: «Jubit-ai dreptatea şi ai urât fărădelegea, pentru 
aceasta Te-a uns pe Tine, Dumnezeule, Dumnezeul Tău, cu untdelemnul 
bucuriei, mai mult decât pe părtaşii Tăi» (Ps. 44, 9). La fel cu acestea sunt şi cele 
scrise de Pavel în Epistola către Filipeni: «S-a smerit, făcându-se ascultător până la 
moarte şi încă moarte de cruce, de aceea şi Dumnezeu L-a preaînălţat pe El» (Filip. 
2, 8-9), Deci este lămurit că despre firea omenească a Mântuitorului au fost spuse 
cuvintele psalmului, sau pentru că Biserica este trupul Domnului, iar El cap al 
Bisericii; după cum am arătat, sunt buze ale lui Hristos cei ce slujesc Cuvântului 
ceresc - după cum Pavel avea în el pe Hristos care îi vorbea (II Cor. 13, 3) sau un 
altul, dacă este asemenea lui Pavel în virtute - tot aşa şi fiecare din noi, cei care 
credem, suntem celelalte mădulare ale trupului lui Hristos. Aşadar cuvintele: «Te-a 
binecuvântat pe Tine» înseamnă: a umplut mădularele Tale şi trupul Tău de 
bunătăţile Tale «în veac», adică la nesfârşit. 


«Încinge sabia Ta peste coaspa Ta, Puternice, cu podoaba Ta şi cu frumuseţea 
Ta». (Ps. 44, 4-5) 


Socotim că aceste cuvinte se referă metaforic la Cuvântul cel viu al lui Dumnezeu 
unit cu trupul. Cuvântul acesta este «lucrător şi mai ascuţit decât orice sabie cu 
două tăişuri, pătrunde până la despărţirea sufletului şi a duhului, încheieturilor şi 
măduvelor şi este judecător al simţirilor şi cugetelor inimii» (Evr. 4, 12). Şi 
deoarece coapsa este simbolul procesului din timpul naşterii, Scriptura spune: 
«Acestea au fost sufletele care au ieşit din coapsele lui Iacov» (leş. 1, 5). Aşadar, 
după cum Domnul nostru lisus Hristos este numit viaţă (loan 14, 6) , cale (loan 14, 
6), pâine (loan 6, 51) , viţă (loan 15, 1.5), lumină adevărată (loan 1,9) şi-i numit 
şi cu alte nenumărate numiri, tot aşa este numit şi sabie (Evr. 4, 12) , care taie 
partea pătimaşă a sufletului şi omoară mişcările care ne duc spre poftă. Apoi pentru 
că Dumnezeu-Cuvântul avea să se unească cu slăbiciunea trupului, bine a fost 
adăugat cuvântul: «Puternice» pentru că acest cuvânt este dovada celei mai mari 
puteri, anume ca Dumnezeu să poată fi în fire de om. /ocerea cerului şi a 
pământului, a mării şi a aerului, facerea celor mai mari Stihii ale lumii şi dacă te 
gândeşti la facerea celor mai presus de lume şi a celor de sub pământ, toate 
acestea nu arată atât de mult puterea lui Dumnezeu-Cuvântul cât iconomia 
întrupării şi pogorământul la smerenia şi slăbiciunea firii omeneşti. 


«Cu podoaba Ta şi cu frumuseţea Tay. Podoaba se deosebeşte de frumuseţe. Se 
numeşte podoabă ceea ce completează la vreme potrivită maturitatea proprie; cu 
podoabă este grâul copt, ajuns la seceriş; cu podoabă este fructul viței de vie, copt 
desăvârşit la vremea potrivită a anului şi gata pentru desfătare; frumuseţea, însă 
este armonia care înfloreşte în felul cum sunt alcătuite mădularele şi are har în ea. 


«Încinge sabia Ta peste coapsa Ta, Puternice! Cu podoaba Ta», adică, la plinirea 
timpului; şi: «cu frumuseţea Ta», cu alte cuvinte, cu dumnezeirea Ta, pe care o 
contemplăm şi o gândim. Că ceea ce este în realitate frumos depăşeşte orice 
înţelegere şi putere omenească; de aceea frumosul real se poate contempla numai 
cu mintea. 


Au cunoscut frumuseţea lui Dumnezeu-Cuvântul ucenicii, cărora le explica în 
deosebi pildele. Pe Muntele Taborului Petru şi fiii tunetului au văzut frumuseţea 
Lui (Matei 17, 1-9; Marcu 9, 3-9; Luca 9, 27-36) strălucind mai mult decât 
strălucirea soarelui şi au fost învredniciţi să vadă cu ochii lor o asemănare a slăvitei 
Lui veniri. 


«Încordează, propăşeşte şi împărăteşte!» (Ps. 44, 5) Adică, odată ce ai început să 
porți grijă de oameni prin întruparea Ta, poartă-le grijă cu tărie, continuu şi 
neîmpuţinat! Aceasta va face drum şi cale propovăduirii Evangheliei şi va supune 
pe toți împărăției Tale. Să nu ne mire că a fost spus poruncitor cuvântul: 
«propăşeşte», pentru că aşa obişnuieşte totdeauna Scriptura să-şi exprime dorinţele. 
De pildă: «Facă-se voia Ta!» (Matei 6, 10), în loc de: «de s-ar face» şi: «Vie 
împărăția Ta !» (Matei 6, 10), în loc de: «de-ar veni !». 


VI 


«Pentru adevăr, blândeţe şi dreptate ; şi Te va povăţui minunat dreapta Ta» (Ps. 
44, 6). 


larăsi cuvintele : «a propăşi şi a împărăţi pentru adevăr, blândeţe şi dreptate» sunt 
aşa formulate, ca şi cum Domnul le-ar primi ca pe un fel de plată. Trebuie, însă, 
înţelese aceste cuvinte aşa: «Pentru că cele omeneşti au fost stricate de minciună, 
de aceea, pentru a semăna adevărul, împărăţeşte peste oamenii stăpâniţi de păcat ! 
Că Tu eşti adevărul!» (loan 14, 6) . Şi: «pentru blândeţe», pentru ca, prin pilda Ta, 
toţi să fie aduşi la blândeţe şi bunătate». De aceea şi Domnul spunea: «Învăţaţi de 
la Mine, că sunt blând şi smerit cu inima» (Matei 11, 29). lar dovada de «blândeţe» 
a dat-o chiar cu faptele Lui: fiind ocărât, tăcea; fiind biciuit, suferea. 


«ŞI te va povăţui minunat dreapta Ta». Nu stâlp de nor, nici lumină de foc (leş. 13, 
21), ci însăşi «dreapta Ta». 


«Săgeţile Tale sunt ascuţite, Puternice». (Ps. 44, 7) «Săgeţi ascuţite ale celui 
Puternic» sunt cuvintele cele bine gândite, care ajung în inimile ascultătorilor; ele 
lovesc şi rănesc sufletele cele simţitoare. Că spune Scriptura: «Cuvintele 
înţelepţilor sunt ca nişte ţepuşi de fier pentru boi» (Ecl. 12, 11). De aceea şi 
psalmistul se roagă cândva să fie izbăvit de cei vicleni din neamul lui; şi cere de la 
Dumnezeu, pentru vindecarea limbi celei viclene, săgețile ascuțite ale Celui 
Puternic (Ps. 119, 4); cere însă, să fie de faţă şi cărbunii cei pustiitori (Ps. 119,4), 
pentru că pe câţi nu-i vor atinge săgețile cele cuvântătoare din pricina învârtoşeniei 
inimii lor, pe aceia să-i atingă osânda, pe care psalmistul a numit-o cărbuni 
pustiitori. Toţi câți s-au făcut pe ei înşişi pustii de Dumnezeu au neapărată 
trebuinţă de pregătirea cărbunilor pustiitori. 


Acum, însă «săgețile Tale sunt ascuţite». Sufletele care au primit credinţa sunt 
rănite de aceste săgeți şi aprinse de marea dragoste de Dumnezeu, spun şi cele ca 
şi mireasa din Cântarea Cântărilor: «Rănită de dragoste sunt eu!» (Cânt. 2, 5). Da, 


nepovestită şi nespusă este frumuseţea Cuvântului! Nespusă este podoaba 
înţelepciunii Lui şi înfăţişarea lui Dumnezeu în chipul Lui! Fericiţi sunt, dar cei 
care doresc să vadă frumuseţea cea adevărată! Pentru că sunt legaţi de frumuseţea 
Lui prin dragoste şi pentru că sunt îndrăgiți de dragostea cea cerească şi fericită, 
uită rudele şi prietenii, uită casa şi toată averea, uită şi de nevoia trupească de a 
mânca şi de a bea, şi se dau cu totul dragostei celei dumnezeieşti, dragostei celei 
curate. 


Prin săgeți ascuțite să înţelegi şi pe cei trimişi în toată lumea să semene 
Evanghelia, care din pricină că au fost ascuţiţi, au strălucit prin faptele lor de 
dreptate şi au pătruns cu fineţe în sufletele acelora pe care i-au învăţat. Săgeţile 
acestea, trimise mai dinainte pretutindenea, au pregătit popoarele să se supună lui 
Hristos. Mi se pare că ar dobândi cuvintele psalmului, prin înversare, o ordine mai 
firească, încât înţelesul lor să fie acesta: «încordează, propăşeşte şi împărăţeşte şi 
Te va povăţui minunat dreapta Ta; şi popoarele sub Tine vor cădea, pentru că 
săgețile Tale ascuțite sunt în inima duşmanilor împăratului». Nici un luptător 
împotriva lui Dumnezeu, nici un mândru, nici un îngâmfat nu cade la picioarele lui 
Dumnezeu, ci cei care s-au supus Lui datorită credinţei. Dar săgețile care cad în 
inimile celor ce au fost cândva duşmani ai împăratului îi atrag să dorească 
adevărul, îi atrag la Domnul, încât deşi au fost duşmani ai lui Dumnezeu, îi fac să 
se împace cu EI datorită învățăturilor. 


VII 


«Scaunul Tău, Dumnezeule, în veacul veacului, toiag de dreptate, toiagul 
împărăției Tale. lubit-ai dreptatea şi ai urât fărădelegea; pentru aceasta Te-a 
uns pe Tine, Dumnezeule, Dumnezeul Tău cu untdelemnul bucuriei mai mult 
decât pe părtaşii Tăi.» (Ps. 44, 8-9) 


Pentru că psalmistul a spus multe despre firea omenească a Cuvântului lui 
Dumnezeu, acum întoarce cuvântul spre înălțimile Unuia-Născut şi zice: «Scaunul 
Tău, Dumnezeule, în veacul veacului», adică, împărăția Ta dincolo de veacuri şi 
mai veche decât ne putem închipui. Şi bine a făcut psalmistul, că după supunerea 
popoarelor, înalță imne măreției împărăției lui Dumnezeu.Toiag de dreptate, 
toiagul împărăției Tale. Pentru aceasta s-a şi dat numele Lui propriu, numindu-L 
lămurit Dumnezeu: «Scaunul Tău, Dumnezeule». Toiagul lui Dumnezeu este un 
toiag, care ne învaţă, iar când ne învaţă, ne învaţă să facem judecăţile noastre 
drepte, nu strâmbe. De aceea este numit «toiag de dreptate», toiagul împărăției Lui. 
«De vor lăsa fiii lui legea Mea şi după judecăţile Mele nu vor umbla (Ps. 88, 30), 
îi voi cerceta cu toiagul fărădelegile lor» .(Ps. 88, 32) Vezi dreapta judecată a lui 


Dumnezeu ? Nu o foloseşte la întâmplare, ci asupra păcătoşilor. Toiagul acesta se 
mai numeşte şi toiag de mângâiere, că spune Scriptura: «Toiagul Tău şi varga, 
acestea m-au mângâiat» (Ps. 22, 5) . Toiagul acesta mai este şi toiag de zdrobire: 
«îl vei păştea pe dânşii cu toiag de fier, ca pe vasele olarului îi vei zdrobi» (Ps. 2, 
9). Sunt zdrobite cele de pământ şi de lut, spre binefacerea celor pe care-i păs- 
toreşte ; de aceea sunt daţi «spre pieirea trupului ca să se mântuiască duhul» (1 Cor. 
59) 


VIII 


«Pentru aceasta Te-a uns pe Tine, Dumnezeule, Dumnezeul Tău, cu 
untdelemnul bucuriei mai mult decât pe părtaşii Tăiy. 


Pentru că trebuia să înfăţişeze ungerea cea preînchipuitoare şi pe arhiereii şi 
împărații preînchipuitori, a fost uns cu adevărata ungere trupul Domnului, prin 
locuirea în trupul Lui a Sfântului Duh, Care a fost numit untdelemn de bucurie. A 
fost uns «mai mult decât părtaşii Luwby, adică mai mult decât toţi oamenii, care au 
avut părtăşie cu Hristos. Pentru că acelora li s-a dat o parte din împărtăşirea 
Duhului, pe când peste Fiul lui Dumnezeu s-a pogorât Duhul cel Sfânt, aşa după 
cum a spus loan: «A rămas peste El» (loan 1, 32). Bine a fost numit Duhul 
«untdelemn de bucurie», pentru că unul din roadele cultivate de Duhul Sfânt este 
bucuria (Gal. 5, 22). 


Şi pentru că psalmul vorbeşte amestecat despre Mântuitorul din pricina firii Sale 
omeneşti şi a rânduielii întrupării, psalmistul se îndreaptă iarăşi spre firea 
omenească a lui Dumnezeu şi zice: «lubit-ai dreptatea şi ai urât fărădelegea», în 
loc de: «Ceilalţi oameni cu osteneală, cu exerciţii şi cu luare aminte reuşesc 
adeseori să iubească binele şi să urască răul. Tu, însă, ai o firească înrudire cu 
binele şi o firească înstrăinare de fărădelege». Şi nouă nu ne este greu, dacă voim, 
să dobândim dragoste pentru dreptate şi ură faţă de fărădelege. Dumnezeu a dat în 
chip folositor sufletului raţional toată puterea, atât de a iubi, cât şi de a uri, ca să ne 
îndreptăm, conduşi de rațiune, pentru a iubi dreptatea şi a urt viciul. Sunt, însă şi 
cazuri când folosirea urii este lăudată, că spune Scriptura: «N-am urât, oare pe cei 
ce Te urăsc pe Tine, Doamne ? Şi nu m-am mistuit din pricina duşmanilor Tăi ? Cu 
ură desăvârşită i-am urât» (Ps. 138, 20-21). 


IX 


«Smirnă, aloe şi casie din veşmintele Tale, din palate de fildeş, din care Te-au 
înveselit fiice de împărați întru cinstea Ta» (Ps. 44, 10). 


În continuare, cuvântul profetic coboară mai jos şi pune înaintea tuturor cele cu 
privire la iconomia întrupării; şi cu ochii ţintă la Duhul, Care-i descoperă cele 
ascunse, a venit la patimile Domnului, că spune: «Smirnă, aloe şi casie din 
veşmintele Tale». Smirna este simbol al îngropării, iar evanghelistul loan ne-a 
spus-o zicând că Domnul a fost îngropat de Iosif Arimateanul cu smirnă şi aloe. 
(loan 19, 39) Casia este şi ea smirnă, dar de un fel foarte fin. Dacă mirodenia 
aceasta este presată, tot ce curge din ea este aloe, iar ceea ce rămâne solid se 
numeşte smirnă. De aceea şi buna mireasmă a lui Hristos împrăştie mirosul de 
smirnă pentru patimile Sale; împrăştie mirosul de aloe, pentru că Domnul n-a 
rămas nemişcat şi neactiv, nici nelucrător în cele trei zile şi trei nopţi, ci s-a 
pogorât în iad pentru rânduiala cu privire la înviere, ca să le împlinească pe toate; 
împrăştie şi mirosul de casie; casia este o coajă foarte fină, bine mirositoare, care 
îmbracă o bucată de lemn. Aşadar se poate că psalmul ne arată adânc şi înţelept 
prin numele de casie patima crucii, pe care a suferit-o pentru binefacerea întregii 
creaţii. Ai, dar, smirna pentru îngropare, aloea pentru pogorârea în iad - pentru că 
orice picătură se duce în jos - casia pentru răstignirea trupului Său pe lemn. Din 
această pricină - zice psalmul: «Te-au înveselit fiice de împărați întru cinstea Ta». 


Cine ar putea fi fiicele de împărați dacă nu sufletele nobile, mari şi împărăteşti ? 
Acestea, pentru că au cunoscut pe Hristos datorită pogorământului Lui spre cele 
omeneşti, L-au înveselit pe EI întru cinste, întru credinţa adevărată, întru dragoste 
desăvârşită, cinstindu-l dumnezeirea Sa. Aromatele acestea - adică pilda cuvintelor 
şi alcătuirea dogmelor - spune psalmistul, nu sunt de puţină însemnătate pentru a fi 
aduse veşmintelor lui Hristos; dimpotrivă, să se aducă din toate palatele. Psalmistul 
numeşte «palate» casele cele mari, care sunt construite din fildeş şi socot că 
profetul vrea să ne arate prin aceste cuvinte bogăţia dragostei lui Hristos pentru 
lume. 


«Stătut-a împărăteasa de-a dreapta Ta, îmbrăcată în haină aurită şi 
înfrumuseţată.» (Ps. 44, 11) Psalmistul vorbeşte aici despre Biserică, despre care 
am învăţat din Cântarea Cântărilor, că este singura porumbiţă desăvârşită a lui 
Hristos (Cânt. 6, 8), care aşează în locul din dreapta lui Hristos pe cei cunoscuţi 
pentru faptele lor bune şi-i desparte de cei răi, aşa precum păstorul desparte oile de 
capre (Matei 25, 32) . Stă, dar, împărăteasa, adică sufletul logodit cu Mirele-Cu- 
vântul, care nu-i stăpânit de păcat, ci participă la împărăţia lui Hristos, de-a dreapta 
Mântuitorului, în haină aurită, adică ţesută din dogme spirituale şi înfrumuseţate, 
împodobită cuviincios şi măreț. Psalmul spune că haina miresei să fie înfru- 
museţată, pentru că dogmele nu sunt de un singur fel, ci variate şi felurite, 
cuprinzând învățături morale, naturale şi mistice. 


X 


«Ascultă, fiică, şi vezi şi pleacă urechea ta şi uită pe poporul tău şi casa 
părintelui tău; şi va pofti împăratul frumuseţea ta, că Acesta este Domnul tău şi 
I se vor închina Lui». (Ps. 44, 12-13) 


Este chemată Biserica la ascultarea şi păzirea poruncilor; şi o apropie mult prin 
numele pe care i-l dă, numind-o «fiică», adoptând-o oarecum prin iubire. 


«Ascultă, fiică, şi vezi». Prin «vezi» o învaţă să-şi aibă deprinsă mintea cu 
contemplaţia. li spune : «Priveşte creaţia şi, folosindu-te de ordinea ce este în ea, 
înalță-te la contemplarea Creatorului !». 


Apoi, ca să-i plece cerbicia înaltă a mândriei, îi spune : «Pleacă urechea ta !». «Nu 
alerga la miturile păgânilor, ci primeşte smerenia glasului din cuvântul evanghelic; 
pleacă urechea ta la învăţătura de acolo, ca să uiţi obiceiurile cele rele ale păgânilor 
şi învăţăturile părinților tăi! De aceea uită pe poporul tău şi casa părintelui tău». Şi 
pentru că «tot cel ce face păcatul este născut din diavol» (I loan 3, 8), aruncă-mi 
învăţăturile demonilor, uită jertfele, dansurile de noapte, miturile care te înflă- 
cărează la desfrânare şi la toată destrăbălarea! De aceea te-am numit fiică a mea, ca 
să urăşti pe tatăl tău de mai înainte, care te-a născut spre pieire ! Dacă, prin uitare, 
vei şterge petele învățăturilor rele, luându-ţi propria-ți frumuseţe, vei fi dorită de 
Mine şi de împărat. Că Acesta este Domnul tău şi 1 se vor închina Lui». 


Necesitatea supunerii este arătată prin cuvintele: «Acesta este Domnul tău». Toată 
zidirea se va închina Lui, pentru că «în numele lui lisus Hristos se va pleca tot 
genunchiul, al celor cereşti şi al celor pământeşti şi al celor de dedesubt» . (Filip. 2, 
10) 


«Și se vor închina Lui fiicele Tirului cu daruri; feţei Tale se vor ruga bogaţii 
poporului». (Ps. 44, 14) Se pare că în ţara Hanaanului idololatria era în floare. 
Tirul este capitala Hanaanului. Psalmul, îndemnând Biserica la ascultare, zice că şi 
fiica Tirului va veni cândva cu daruri. Şi bogaţii se vot închina feţei 'Tale cu daruri. 
N-a spus: «Se vor închina Ţie cu daruri», ci «Feţei Tale». Că nu ne închinăm 
Bisericii, ci Capului Bisericii (Efes. 5, 23) , pe Care Scriptura L-a numit «faţă». 


XI 


«Toată Slava fiicei împăratului este înăuntru, îmbrăcată cu ţesături de aur şi 
înfrumuseţată. Aduce-se-vor împăratului fecioare în urma ei» . (Ps. 44, 15-16) 


După ce s-a curăţit de învăţăturile vechii răutăţi, după ce s-a supus învăţăturii, după 
ce a uitat pe poporul ei şi casa tatălui ei, Duhul cel Sfânt spune cele cu privire la 
ea. Şi pentru că a văzut frumuseţea ei cea întru ascuns, zice: «Slava fiicei 
împăratului» - adică a Miresei lui Hristos, care prin înfiere a ajuns fiica 
împăratului - «este înăuntru». Psalmul ne îndeamnă să păşim spre tainele din 
adâncul slavei bisericeşti, pentru că frumuseţea miresei este înăuntru. Cel care se 
găteşte pe sine pentru Tatăl, Care vede în ascuns, (Matei 6, 4.6) cel care se roagă 
şi face pe toate nu pentru a fi văzut de oameni, (Matei 6, |) ci spre a 1 le arăta 
numai lui Dumnezeu, acela are toată slava înăuntru, ca şi fiica împăratului. 


Aşadar ţesăturile cele de aur, cu care este îmbrăcată şi înfrumuseţată toată, sunt 
înăuntrul ei. Nu căuta nimic la aurul din afară şi la frumuseţea ei trupească, ci gân- 
deşte-te la haina aceea care este vrednică să împodobească pe cel după chipul 
Creatorului, după cum zice apostolul: «Dezbrăcându-vă de omul cel vechi şi 
îmbrăcându-vă în cel nou, care se înnoieşte spre a ajunge la cunoaşterea Celui Ce |- 
a zidit» (Col. 3, 9-10); iar cel îmbrăcat «cu milostivirea îndurărilor, cu bunătate, cu 
smerenie, cu îndelungă răbdare, cu blândeţe» (Col. 3, 12), se îmbracă pe dinăuntru 
şi împodobeşte pe omul cel dinăuntru. 


Și Pavel ne îndeamnă să ne îmbrăcăm în Domnul lisus (Rom. 13, 14), nu după 
omul din afară, ci să facem aşa ca aducerea aminte de Dumnezeu să acopere 
mintea noastră. Sunt de părere că haina duhovnicească se ţese atunci când fapta 
analoagă se împleteşte cu cuvântul de învăţătură. După cum haina, pe care o 
îmbrăcăm, se ţese din împletitura urzelii cu bătătura, tot aşa şi haina sufletului este 
foarte frumoasă, dacă faptele sunt o urmare firească a învăţăturii pe care o are mai 
dinainte sufletul, pentru că sufletul duce, prin învăţătură şi faptă, o viaţă virtuoasă. 
Iar ciucurii, care atârnă de haină, sunt şi ei spirituali; de aceea se şi zic de aur. Şi 
pentru că învăţătura este mai mult decât fapta, este ca un ciucure care prisoseşte 
țesăturii faţă de faptă. 


Miresei Domnului îi urmează unele suflete care n-au primit seminţele învățăturilor 
străine ; ele vor fi aduse împăratului, urmând-o pe mireasă. Să audă, dar şi cele 
care au făgăduit fecioria lor Domnului, că fecioarele vor fi aduse împăratului! Şi 
sunt fecioare acelea care sunt lângă Biserică, care urmează Bisericii şi nu se 
depărtează de buna rânduială bisericească. 


«Aduce-se-vor fecioarele întru veselie şi bucurie; aduce-se-vor în Biserica 
împăratului» . (Ps. 44, 17-18) Nu cele care în chip silit trăiesc în feciorie, nici cele 
care de supărare sau nevoie au îmbrăţişat această viaţă sfântă, ci cele care «întru 


veselie şi bucurie» se bucură de o faptă mare ca aceasta; ele vor fi aduse 
împăratului; şi vor fi aduse nu într-un oarecare loc, ci «în Biserica împăratului». 


Vasele sfinte, pe care nu le-a întinat întrebuinţarea omenească, se vor aduce în 
sfintele sfintelor şi vor avea puterea să între în locurile cele de taină, unde picioare 
pângărite n-au călcat. Ce lucru mare este să fii adus în Biserica împăratului, o arată 
profetul, care se roagă pentru el şi spune: «Una am cerut de la Domnul; aceasta voi 
căuta, să locuiesc în casa Domnului toate zilele vieţii mele, să văd frumuseţea 
Domnului şi să cercetez Biserica Lui». (Ps. 26, 7-8) 


XII 


«În locul părinţilor tăi s-au născut fiii tăi; pune-vei pe ei căpetenii peste tot 
pământul». (Ps. 44, 19) 


Pentru că mai sus 1 s-a poruncit să uite pe poporul ei cu casa părinţilor ei, ca 
răsplată pentru ascultarea ei, acum în loc de părinți ia pe fii, care au strălucit în 
nişte dregătorii aşa de mari, încât poate să-i pună căpetenii peste tot pământul. 


Cine sunt fiii Bisericii? Sunt fiii Evangheliei, care au ajuns căpetenii peste tot 
pământul. Că spune Scriptura: «în tot pământul a ieşit vestirea lor» (Ps. 18, 4) şi: 
«Vor sta pe douăsprezece scaune şi vor judeca pe cele douăsprezece seminţii ale 
lui Israil» (Matei 19, 28). Dacă ai să înţelegi pe patriarhi prin părinții miresei, nici 
aşa cele spuse despre apostoli nu sunt înlăturate. În locul patriarhilor, miresei i s-au 
născut, prin Hristos, fii care fac faptele lui Avraam (loan 8, 39) şi de aceea sunt 
egali cu patriarhii, pentru că săvârşesc aceleaşi fapte ca şi ei, pentru care părinţii s- 
au învrednicit de mari cinstiri. Aşadar sfinţii sunt căpetenii peste tot pământul, din 
pricină că şi-au împropriat binele; însăşi natura binelui le dă această întâietate, aşa 
cum i-a dat lui Iacov stăpânire peste Isav. Că spune Scriptura: «Fii domn peste 
fratele tău!» . (Fac. 27, 29) Aşadar cei care au ajuns egali cu părinţii, care datorită 
virtuţii lor, au depăşit pe toţi, sunt fu ai miresei lui Hristos şi sunt puşi de mama lor 
căpetenii peste tot pământul. Uită-mi-te cât de mare e puterea împărătesei încât 
pune căpetenii peste tot pământul! 


«Pomeni-voi numele Tău în tot neamul şi neamul. Pentru aceasta popoarele Te 
vor lăuda în veac şi în veacul veacului» (Ps. 44, 20-21). În sfârşit, cuvântul acesta 
este spus ca din partea Bisericii: «Pomeni-voi numele Tău în tot neamul şi 
neamul». Dar care este pomenirea Bisericii? Lauda popoarelor ! 


Omilie la Psalmul XLV - La sfârşit. Pentru fiii lui Core. Psalm pentru cele 
ascunse 


Mi se pare că psalmul acesta cuprinde profeție despre cele ce vor fi la sfârşitul 
lumii. Şi Pavel, cunoscând acest sfârşit, a spus: «Apoi sfârşitul, când va preda 
împărăţia lui Dumnezeu şi Tatălui (| Cor. 15, 24). Sau pentru că faptele noastre ne 
duc la sfârşit, fiecare potrivit specificului ei propriu; fapta bună la fericire, iar fapta 
rea la osânda veşnică. Sfaturile date de Duhul în acest psalm duc la sfârşit bun pe 
cei care le urmează. Aceasta este pricina că psalmul are titlu: «La sfârşit», pentru 
că învăţăturile lui se referă la sfârşitul fericit al vieţii omeneşti. 


«Pentru fiii lui Core». Şi psalmul acesta a fost spus «pentru fiii lui Core», pe care 
Duhul nu-i desparte unul de altul, deoarece cuvintele profetice au ieşit din gurile 
lor ca dintr-un suflet şi dintr-un glas, fiind cu totul de acord unul cu altul; nici unul 
din ei - n-a profeţit altceva decât ceilalți, ci harisma profetică li s-a dat în mod egal, 
pentru că egală le era şi dispoziţia sufletească faţă de cele bune. 


Psalmul ma-i are şi titlu: «Pentru cele ascunse», adică pentru cele ce nu pot fi 
rostite cu cuvântul, pentru cele ascunse în taină. Când vei ajunge la fiecare verset 
al psalmului, vei afla taina cuvintelor, vei afla că nu oricine, la întâmplare, poate 
privi tainele dumnezeieşti, ci numai acela care poate fi instrument muzical 
armonios al făgăduinței, încât în loc de instrumentul muzical numit psaltire, 
sufletul lui să fie mişcat prin lucrarea Sfântului Duh. 


«Dumnezeu este scăparea şi puterea noastră, ajutor întru necazurile care ne 
împresoară foarte.» (Ps. 45, 1) 


Orice om are nevoie de mult ajutor din pricina slăbiciunii pe care o are din fire, că 
multe lucruri rele şi dureroase cad asupra lui. Precum omul care caută scăpare în 
toate împrejurările grele, fugind în vreun loc de scăpare sau refugiindu-se pe un 
vârf înalt, înconjurat de zid puternic, din pricina năvălirii duşmanilor, tot aşa se 
refugiază la Dumnezeu socotind adăpostirea în Dumnezeu singura lui odihnă. Dar, 
pentru că este recunoscut de toţi că scăparea ne este numai la Dumnezeu, vrăj- 
maşul a adus între oameni multă rătăcire şi confuzie în ce priveşte alegerea celui ce 
poate mântui. Şi diavolul, uneltind ca un vrăjmaş împotriva oamenilor, îi înşeală 
iarăşi pe cei împotriva cărora a uneltit şi-i face să se refugieze la el ca la un paznic, 
aşa că răul care vine peste ei este dublu: sau sunt prinşi cu sila sau sunt pierduţi 
prin înşelăciune. Asta e pricină că necredincioşii îşi caută scăparea la demoni şi la 


idoli, pentru că au pierdut cunoaşterea adevăratului Dumnezeu din pricina con- 
fuziei pe care diavolul a băgat-o în sufletul lor. 


Dar greşesc şi cei care cunosc pe Dumnezeu, pentru că nu ştiu să facă deosebire 
între lucruri; de aceea fac cu nesocotinţă cererile lor pentru cele ce le cred de folos; 
că cer unele lucruri ca bune, dar adeseori nu sunt spre folosul lor, şi fug de altele ca 
rele, care uneori le aduc mare folos. 


De pildă, este bolnav cineva ? Se roagă de sănătate, ca să scape de boala dureroasă. 
A pierdut cineva bani ? Se supără tare din pricina pagubei. Dar adeseori şi boala 
este de folos, când este vorba să înveţe minte pe cel păcătos, precum este 
vătămătoare şi sănătatea, când ajunge merinde de păcate pentru omul sănătos. Tot 
aşa şi banii au fost puşi de unii în slujba desfrânării, iar sărăcia a cumințit pe mulți 
care mergeau pe căi greşite. Nu fugi, dar de ce nu trebuie, nici nu căuta scăpare 
acolo unde nu trebuie ! De un singur lucru trebuie să fugi, de păcat şi o singură 
scăpare ai de cele rele, Dumnezeu! «Nu vă încredeţi în cei puternici!» . (Ps. 145, 2) 
Nu vă lăudaţi cu bogăţia, că e nestatornică! (| Tim. 6, 14) Nuvă bizuiţi pe puterea 
trupului! Nu umblaţi după strălucirea slavei omeneşti! Nici una dintre ele nu te 
mântuie. "Toate-s trecătoare, toate-s înşelătoare! O singură scăpare este, Dumnezeu! 
«Blestemat este omul care îşi pune nădejdea în om» (ler. 17, 5) sau în cele 
omenești. 


II 


«Dumnezeu este scăparea şi puterea noastră» pentru acela care poate să spună: 
«Toate le pot în Hristos, Care mă întăreşte» (Filip. 4, 13). Mulţi pot spune: 
«Dumnezeu este scăparea noastră» sau : «Doamne, scăpare Te-ai făcut nouă» (Ps. 
89, 1); dar foarte puţini sunt aceia care o pot spune, ca profetul David, cu aceeaşi 
stare sufletească. Puţini sunt cei care să nu se minuneze de cele omeneşti, cu toate 
că toţi depind de Dumnezeu. ÎI respiră pe Dumnezeu şi trebuie să-şi aibă în EI toată 
nădejdea şi încrederea. Ne-o arată faptele, când în necazurile noastre, alergăm la 
orice om decât la Dumnezeu. 


Ți se îmbolnăveşte copilul ? Te duci la descântătoare sau la cel care pune în jurul 
gâtului nevinovaţilor copii semne curioase sau în cele din urmă alergi la doctori şi 
la doctorii şi neglijezi pe Cel ce poate să-l vindece. Dacă te tulbură vreun vis, 
alergi la cel ce tălmăceşte visele; dacă te temi de duşman, te gândeşti să-ţi iei în 
ajutor vreun om. Şi, ca să spun pe scurt, la fiecare nevoie arăţi că numai cu 
cuvântul numeşti «scăpare» pe Dumnezeu, dar cu fapta cauţi ajutorul în cele 
nefolositoare şi deşarte. Pentru cel drept, însă Dumnezeu este ajutor adevărat. 


După cum un general, care are sub comanda sa o oştire vitează, este gata totdeauna 
să ajute acea parte din armata care este copleşită de duşmani, tot aşa şi Dumnezeu 
este ajutorul nostru, este împreună luptător cu oricine luptă împotriva mesteşugiri- 
lor diavolului, trimițând duhurile Sale cele slujitoare pentru mântuirea celor din 
nevoi. Necazul îl găseşte pe orice drept din pricina grijilor din viaţă, căci este găsit 
de necazuri cel care se depărtează de calea cea largă şi lată şi merge pe calea cea 
strâmtă şi îngustă (Matei 7, 13.14). 


Plin de viaţă şi-a alcătuit profetul psalmul său când a spus: «în necazurile, care ne 
împresoară toartey». Da, ca nişte fiinţe pline de viaţă ne cuprind necazurile; totuşi 
necazurile lucrează răbdare, răbdarea încercare, iar încercarea nădejde (Rom. 5, 3- 
4). De aceea şi apostolul zice: «Prin multe necazuri trebuie să intrăm întru îm- 
părăția lui Dumnezeu» (Fapte 14, 22) şi: «Multe sunt necazurile drepţilor» (Ps. 33, 
18). Dar omul curajos şi netulburat, răbdând încercarea adusă de necaz, va zice: 
«Biruim în acestea toate, prin Cel ce ne-a iubit pe noi» (Rom. 5, 37). Şi Pavel era 
atât de departe de a se lăsa abătut şi de a şovăi în necazuri, încât din covârşirea 
relelor făcea prilej de laudă, zicând: «Nu numai atât, ci ne şi lăudăm în necazuri.» 
(Rom. 5, 3) 


III 


«Pentru aceasta nu ne vom teme când se va cutremura pământul şi se vor muta 
munţii în inimile mărilor» (Ps. 45, 2). 


Profetul arată că mare este tăria încrederii lui Hristos, că chiar dacă toate vor 
ajunge cu susul în jos, chiar dacă pământul s-ar răsturna cutremurându-se, chiar 
dacă munţii şi-ar părăsi aşezarea lor şi se vor muta în mijlocul mării, «nu ne vom 
teme», pentru că avem «pe Dumnezeu scăpare şi putere şi ajutor intru necazuri 
foarte» (Ps. 45, 1) . Cine are o inimă atât de netemătoare, cine are gândurile atât de 
netulburate, încât în o învălmăşeală mare ca aceasta să nu-şi îndrepte mintea la 
Dumnezeu - pentru că are nădejdea în EI - şi să se înspăimânte de ceva din cele ce 
se întâmplă ? Noi, însă, nu răbdăm mânia unui om; iar dacă un câine sare la noi sau 
vreo altă fiară sălbatică, nu privim la Dumnezeu, «ajutorul nostru întru necazuri», 
ci, spăimântaţi, ne gândim numai la noi înşine. 


<Vuit-au şi s-au tulburat apele lor». (Ps. 45, 3) Psalmistul vorbise mai sus de 
cutremurul pământului şi de mutarea munţilor; acum vorbeşte de frământarea şi 
răvăşirea mării din pricină că au căzut munţii în mijlocul mărilor. «Sunat-au şi s-au 
tulburat apele lor», adică apele mărilor. Mai mult, tulburarea din ape este făcută 
chiar de munţii care n-au fost aşezaţi dintru început în mare; dar prin zguduitura lor 


produc multă frământare apelor mării. Aşadar, când pământul se va cutremura, 
apele mării vor vui şi vor fierbe din adâncuri, iar munţii se vor muta şi vor îndura 
mare tulburare din pricina puterii covârşitoare a Domnului; atunci netemătoare să 
ne fie inima, spune psalmistul, pentru că avem nădejdi tari şi sigure în Dumnezeu. 


«Tulburatu-s-au munţii de tăria Lui». (Ps. 45, 3) Poţi înţelege şi metaforic ideea 
acestor cuvinte, anume că psalmistul a numit munţi pe oamenii mândri de măreţia 
lor, pe oamenii care nu vor să ştie de tăria lui Dumnezeu şi se ridică împotriva 
cunoaşterii lui Dumnezeu; aceştia, fiind apoi învinşi de cei ce predică cu putere şi 
pricepere cuvântul înţelepciunii, îşi vin în fire, se tem de Domnul şi se smeresc în 
faţa tănei lui Dumnezeu. Se poate că profetul să-i fi numit munţi şi pe boierii 
veacului acestuia şi pe părinţii înţelepciunii pieri-toare, care sunt tulburaţi de tăria 
lui Hristos, pe care a arătat-o în agonia de pe cruce faţă de cel ce avea puterea 
morţii. Dezbrăcându-se, ca un luptător viteaz, Hristos a luptat împotriva stăpâniilor 
şi puterilor şi «le-a dat cu hotărâre pe faţă, biruindu-le prin cruce». (Col. 2, 15) 


IV 


«Curgerile râului veselesc cetatea lui Dumnezeu». (Ps. 45, 4) 

Apele cele sărate, frământate puternic de vânturi, au vuit şi s-au tulburat; dar 
curgerile râului, care merg la vale fără zgomot şi curg liniştite pe lângă cei care 
sunt vrednici a le primi, veselesc cetatea lui Dumnezeu. Cel drept bea acum apă vie 
(loan 4, 10), dar o vă bea şi mai târziu mai din belşug, când va fi înscris ca cetăţean 
în cetatea lui Dumnezeu. Acum bea «din oglindă şi ghicitură» (| Cor. 13, 12), 
pentru că înţelege puţin câte puţin din contemplările dumnezeieşti; atunci, însă va 
primi totodată, râul plin de ape, în stare să inunde de bucurie toată cetatea lui 
Dumnezeu. 


Ce poate fi râul lui Dumnezeu decât Duhul cel Sfânt, Care sălăşluieşte în cei 
vrednici prin credinţa celor ce au crezut în Hristos ? Că spune Domnul: «Râuri de 
apă vor curge din pântecele celui ce crede în Mine» (loan 7, 38) şi iarăşi: «Dacă 
cineva va bea din apa pe care o dau Eu, se va face în el izvor de apă care saltă spre 
viaţa veşnică» (loan 4, 14). Aşadar, râul acesta veseleşte împreună toată cetatea lui 
Dumnezeu, adică Biserica celor ce viețuiesc în ceruri. Sau trebuie să înţelegem că 
cetatea, care se veseleşte de revărsările Sfântului Duh, este toată făptură spirituală, 
de la puterile cele mai presus de lume până la sufletele omeneşti. 


Unii definesc cetatea o adunare de oameni constituită, care se conduce după lege. 
Această definiţie dată cetăţii se potriveşte şi cetăţii celei de sus Ierusalimului 
ceresc. Şi acolo este o adunare a celor întâi-născuţi înscrişi în ceruri; este 


constituită din pricină că vieţuirea sfinților este neschimbată şi este condusă după 
legea cea cerească. Nu-i este dat nici unei firi omeneşti să ştie care-i rînduiala 
acelei vieţuiri şi toată frumuseţea ei. Sunt acelea «pe care ochiul nu le-a văzut, 
urechea nu le-a auzit, nici la inima omului nu s-au suit; pe acelea le-a gătit 
Dumnezeu celor ce-L iubesc pe El» (I Cor. 13, 12); în afară de aceasta, sunt acolo 
zeci de mii de îngeri, «adunarea sărbătorească a sfinţilor, Biserica celor întâi 
născuţi înscrişi în ceruri» (Evr. 12, 23). Despre cetatea aceea spune David: «Prea 
slăvite s-au grăit de tine, cetatea lui Dumnezeu!» (Ps. 86, 2) Acelei cetăți 
Dumnezeu îi făgăduieşte prin Isaia: «Te voi pune bucurie veşnică, veselie din 
neam în neam (Isaia 60, 15); şi nu va fi zdrobire, nici chin în hotarele tale, ci se vor 
chema mântuire zidurile tale». (Isaia 60, 18) Ridică-ţi, dar, ochii sufletului, caută 
cu vrednicie cele de sus, cele despre cetatea lui Dumnezeu! Cine ar putea gândi 
după vrednicie despre fericirea de acolo, pe care o veseleşte râul lui Dumnezeu, iar 
meşter şi creator este Dumnezeu ? (Evr. 11, 10) 


«Cel Prea Înalt a sfinţit locaşul Său». (Ps. 45, 4) Poate că aici psalmistul vorbeşte 
de trupul cel purtător de Dumnezeu, care a fost sfințit prin unirea cu Dumnezeu. 
Deci să înţelegi prin «locaşul Celui Prea înalt arătarea lui Dumnezeu în trup. 


V 


«Dumnezeu este în mijlocul cetăţii, nu se va clătina - o va ajuta Dumnezeu dis de 
dimineaţă». (Ps. 45, 5) 


Şi pentru că Dumnezeu este în mijlocul cetății, Dumnezeu îi dăruieşte ajutorul Lui 
neclătinat de la cele dintâi licăriri ale luminii. Fie că e vorba de Ierusalimul cel de 
sus, fie că e vorba de Biserica cea de jos, numele de cetate li se potriveşte. «Cel 
Prea înalt a sfințit în ea locaşul Său». Şi prin locaşul acesta, în care a locuit 
Dumnezeu, Dumnezeu a venit în mijlocul cetăţii şi i-a dăruit putinţa de a nu se 
clătina. Dumnezeu este în mijlocul cetăţii şi-şi întinde în chip egal razele proniei 
Lui până la marginile ei. Aşa se păstrează dreptatea lui Dumnezeu, pentru că 
împarte tuturor, cu aceeaşi măsură, bunătatea Sa. 


«O va ajuta Dumnezeu dis de dimineaţă». La noi, aici pe pământ, soarele cel 
material face dimineaţa atunci când se ridică deasupra orizontului; Soarele dreptăţii 
(Mal. 4, 2) însă, face dimineaţă în suflete odată cu răsărirea luminii spirituale şi 
atunci face zi în sufletul celui care L-a primit. În timpul neştiinţei, noi oamenii 
suntem în întuneric. Când, însă vom deschide puterea conducătoare a sufletului 
nostru, ca să primim «strălucirea slavei» (Evr. 1, 3) şi vom fi luminaţi de lumina 
cea veşnică, atunci «o va ajuta Dumnezeu dis de dimineaţă». Când ajungem fii ai 


luminii, când noaptea-i pe sfârşite şi se apropie ziua (Rom. 13, 12) atunci ajungem 
vrednici de ajutorul lui Dumnezeu. Aşadar Dumnezeu ajută cetăţii, făcând în ea 
dimineaţa, prin răsărirea şi arătatea Lui. «lată Om, zice Scriptura, numele Lui: 
Răsărit» . (Zah. 6, 12) Celor cărora le va răsări lumina cea spirituală, acelora li se 
face ziuă, pentru că s-a risipit întunericul neştiinţei şi al răutăţii. Pentru că lumina a 
venit în lume, ca cel care merge în ea să nu se împiedice (loan 11, 9-10) de aceea 
ajutorul lui Dumnezeu trebuie primit dimineaţa. Sau poate, pentru că învierea a 
fost «la mânecare adâncă» (Luca 24, 1), va ajuta cetatea «dis de dimineaţă», Cel 
Care a biruit moartea în dimineaţa celei de a treia zi a învierii. 


VI 


«Tulburatu-s-au neamurile, plecatu-s-au împărăţiile, dat-a Cel Prea Înalt glasul 
Lui. Cutremuratu-s-a pământul. (Ps. 45, 6) 


Gîndeşte-mi-te la o cetate duşmănită de duşmani care s-au pornit cu război asupra 
ei, pe care multă vreme o înconjuraseră multe neamuri şi împărăţi, care au avut 
sceptrurile fiecărui popor; apoi gîndeşte-mi-te la un general, de neînvins cu 
puterea, care vine pe neaşteptate în ajutorul cetăţii aceleia; sfărâmă asediul, 
împrăştie adunarea popoarelor, pune pe fugă pe împărați numai pentru că a strigat 
cu putere la ei şi le-a înspăimântat inimile lor cu tăria glasului lui. Negreşit câtă 
tulburare se face atunci când neamurile sunt urmate şi când împărații o iau la fugă! 
Un zgomot nedesluşit şi un vuiet fără de sfârşit iese din fuga lor gălăgioasă; tot 
locul e plin de fugari înspăimântați şi zgomot se întinde pretutindeni în oraşele şi 
satele care îi primesc. Un ajutor ca acesta este dat de Mântuitorul cetăţii lui 
Dumnezeu prin cuvintele: «Tulburatu-s-au neamurile, plecatu-s-au împărăţiile; dat- 
a Cel Prea înalt glasul Lui. Cutremuratu-s-a pământul». 


«Domnul puterilor cu noi; sprijinitorul nostru, Dumnezeul lui Iacov». (Ps. 45, 7) 
Văzut-a psalmistul pe Dumnezeu întrupat, văzut-a născut din Sfânta Fecioară pe 
Emanuil, Care se tâlcuieşte «Cu noi este Dumnezeu» (Matei 1, 22) şi de aceea a 
strigat profetic: «Dumnezeul puterilor cu noi, arătând că Acesta este Cel ce s-a 
arătat sfinților profeți şi patriarhi. «Sprijinitor al nostru, spune el, nu-i alt 
Dumnezeu decât cel propovăduit de profeți. Dar este Dumnezeul lui Iacov, 
Dumnezeul Care a vorbit cu slujitorul Său, zicând: Eu sunt Dumnezeul lui 
Avraam, Dumnezeul lui Isaac, Dumnezeul lui Iacov». (leş. 3, 6) 


VII 


«Veniţi şi vedeţi lucrurile lui Dumnezeu, minunile pe care le-a pus pe pământ, 
punând capăt războaielor până la marginile pământului». (Ps. 45, 8) 


Cuvintele acestea îi cheamă pe cei ce sunt departe de cuvântul adevărului; îi 
cheamă să se apropie datorită cunoaşterii, zicându-le : «Veniţi şi vedeţi!». După 
cum ochii trupului, când stau departe, înţeleg puţin din cele văzute; dar dacă se 
apropie de obiectele la care se uită înţeleg clar pe cele ce le văd, tot aşa şi cu 
privirea cu ochii minţii; cel care nu-i apropiat, prin fapte, de Dumnezeu nu poate 
vedea lucrurile lui Dumnezeu cu ochii curaţi ai minţii. De aceea, «veniţi», apro- 
piaţi-vă mai întâi, apoi «vedeți» lucrurile Domnului, care sunt minunate şi prea 
slăvite. Din pricina lor, spăimântându-se neamurile acelea, care erau mai înainte 
războinice şi răsculate, s-au liniştit. «Veniţi, fiilor, ascultaţi-mă !» (Ps. 33, 11) şi: 
«veniţi la Mine toţi cei osteniţi şi împovăraţi» (Matei 11, 28). Părintesc este glasul 
Celui Care-i cheamă la EI cu braţele deschise pe cei care erau rătăciți mai înainte. 
Cel ce ascultă chemarea, cel ce se apropie şi se lpeşte de Cel Care poruncește, va 
vedea pe Cel ce a împăcat pe toate prin cruce «fie pe cele de pe pământ, fie pe cele 
din ceruri». (Col. 1, 20) 


«Arcul va sfărâma şi va frânge arma şi pavezele cu foc le va arde» (Ps. 45, 9) 
Vezi cât e de paşnic Domnul puterilor, cu toate că are cu EI puterile nevăzute ale 
cetelor îngereşti ? Vezi vitejia, dar totodată şi iubirea Lui de oameni a Marelui 
General al puterilor ? Acesta, deşi este Domnul puterilor şi are toate adunările 
cetelor îngereşti, nu răneşte pe nici un duşman, nu doboară pe nimeni, nu se atinge 
de nimeni, ci sfărâmă arcurile şi armele, iar pavezele le arde cu foc. «Sfărâmă 
arcul», ca să nu mai fie slobozite din el săgețile cele aprinse; «vă frânge armele» 
cele pentru lupta din apropiere, ca să nu poată primi răni cei care sunt aproape de 
duşmani; şi «pavezele le va arde cu foc», ca să lase fără armuri pe duşmani. Şi face 
toate acestea spre binele duşmanilor. 


VIII 


«Îndeletniciţi-vă şi cunoaşteţi că Eu sunt Dumnezeu». (Ps. 45, 10) Atâta vreme 
cât ne îndeletnicim cu lucrurile din afara lui Dumnezeu, nu putem cuprinde cu- 
noaşterea lui Dumnezeu. Care om, îngrijindu-se de cele ale lumii şi afundându-se 
în ispitele trupului, poate să fie cu luare aminte la cuvintele despre Dumnezeu şi să 
fie îndestulător de pregătit pentru contemplarea unor lucruri atât de mari ? Nu vezi 
că este înăbuşit de spini cuvântul care a căzut între spini? (Matei 13, 7; Marcu 4, 7; 
Luca 8, 7) Spini sunt plăcerile trupului, bogăția, slava şi grijile lumești! Cel ce 


simte nevoia cunoaşterii lui Dumnezeu va trebui să fie în afară de toate acestea, să 
se scape de patimi şi aşa să primească cunoaşterea lui Dumnezeu. Cum poate intra 
ideea de Dumnezeu într-un- suflet care-i strâmtorat de gândurile care-l stăpâneau 
mai dinainte ? Ştia şi Faraon că este propriu numai celui liber să caute pe Dumne- 
zeu şi de aceea ocăra pe Israil, zicând: «Staţi fără luciu, sunteţi leneşi şi ziceţi: 
Domnului Dumnezeului nostru ne vom ruga» (les. 5, 17) . Această îndeletnicire 
este bună şi folositoare celui ce se îndeletniceşte, că aduce liniştea care te înalță la 
învăţăturile cele mântuitoare; dar era rea îndeletnicirea atenienilor, care cu nimic 
altceva nu-şi petreceau timpul decât să spună şi să audă ceva nou (Fapte 17,21). 


Această îndeletnicire o imită şi acum unii, care-şi cheltuiesc timpul lor liber din 
viaţă cu găsirea de învățături totdeauna noi. O astfel de îndeletnicire este prietenă 
cu duhurile cele necurate şi rele. Că zice Domnul: «Când duhul cel necurat iese din 
om, spune: «Voi merge în casa din care am ieşit; şi venind, voi găsi casa aceea 
goală şi măturată» (Matei 12, 43-44). Să nu se întâmple ca timpul liber pe care îl 
avem să facă intrare vrăjmaşului, ci să avem casa noastră lăuntrică ocupată, 
căutând, prin Duhul Sfânt, să locuiască mai dinainte în noi Hristos. 


După ce Domnul hărăzeşte pace celor tulburați mai înainte de duşmani, le spune: 
«Liberaţi-vă de duşmanii care vă hărţuiesc din toate părțile, ca să contemplaţi în 
linişte cuvintele adevărului!». De aceea şi Domnul spune: «Tot cel ce nu se 
leapădă de toate averile sale nu poate fi ucenic al Meu» (Luca 14, 33) . Trebuie, 
dar, să ne eliberăm de grijile căsătoriei, ca să ne îndeletnicim cu rugăciunea; să ne 
eliberăm de sârguinţa de a aduna averi, de pofta după slava lumii acesteia, de 
plăcerile pe care ni le aduce desfătarea, de invidie şi de orice gând rău asupra 
semenului nostru, pentru ca, fiind liniştit sufletul nostru şi netulburat de nici o 
patimă, strălucirea lui Dumnezeu să fie curată şi neîntunecată ca într-o oglindă. 


«Înalţa- Mă-voi între neamuri, înălța-Mă-voi pe pământ» . (Ps. 45.10 ) Lămurit 
spune Domnul aceste cuvinte despre patima Lui, aşa cum este scris în Evanghelie: 
«Şi Eu, când Mă voi Înălţa, pe toţi îi voi trage la Mine» (loan 12, 33) şi: «Precum 
Moise a înălţat şarpele în pustie, tot aşa trebuie să Se înalțe Fiul Omului pe 
pământ» (loan 3, 14). Pentru că avea să Se înalțe pe cruce pentru neamuri şi să 
primească înălţarea peste tot pământul, de aceea psalmul spune: «înălța-Mă-voi 
între neamuri, înălța-Mă-voi pe pământ». 


«Domnul puterilor cu noi, sprijinitorul nostru, Dumnezeul lui Iacov» . (Ps. 45, 
11) Bucurându-se de ajutorul lui Dumnezeu, psalmistul a slobozit de două ori 
acelaşi glas: «Domnul puterilor cu noi», ca şi cum ar năvăli şi ar sări asupra 
dușmanului, datorită încrederii desăvârşite pe care o are în Mântuitorul sufletelor 


noastre, fiind convins că duşmanul nu-i va putea face nimic. Că «dacă Dumnezeu 
este cu noi, cine este împotriva noastră ?» (Rom. 8, 31) . Cel Care i-a dăruit lui 
Iacov biruinţa, iar după luptă l-a numit Israil „(Fac. 32, 28) Acela este sprijinitorul 
nostru, El va lupta pentru noi. Noi să rămânem liniștiți, că «EI este pacea noastră, 
Cel ce a făcut din amândouă una (Efes. 2, 14), ca să zidească pe cei doi într-un om 
nou» (Efes. 2, 15). 


Omilie la Psalmul XLVIII - Psalm fiilor lui Core 


Unii dintre filosofii păgâni au scris despre scopul vieţii omenești şi au ajuns la 
diferite concepţii despre scopul ei. 


— Unii au definit că scopul vieţii este ştiinţa 

— alţii că scopul vieţii este lucrarea practică; 

— alţii că scopul vieţii este a te folosi în chip diferit de viaţă şi de trup; 

— ar cei care trăiesc ca dobitoacele au definit că scopul vieţii este plăcerea. 


Pentru noi, scopul vieţii, în vederea căruia facem totul şi spre care ne grăbim, este 
fericita vieţuire în veacul ce va să fie. lar aceasta se împlineşte în a ne lăsa stăpâniți 
de Dumnezeu. Ceva mai bun decât aceasta nici cu gândui n-ar putea fi descoperit 
de firea cea rațională, de om. Spre această vieţuire fericită ne îndeamnă apostolul, 
zicând: «Apoi sfârşitul, când va preda împărăția lui Dumnezeu şi Tatăl» (| Cor. 15, 
24). Acelaşi lucru îl arată şi Sofonie în profeția lui, zicând din partea lui 
Dumnezeu: «Că judecata Mea este spre adunarea neamurilor, ca să primesc pe 
împărați şi să vărs peste ei mânia Mea. Că de focul mâniei Mele se va topi tot 
pământul; că atunci voi întoarce la multe popoare limba la neamul ei, ca să cheme 
toți numele Domnului, ca să slujească Lui sub un jug» (Sof. 3, 9-10) Socot, dar că 
folosul psalmilor care au acest titlu se referă la acest scop. Cu ideea aceasta sunt de 
acord şi psalmii care au titlurile: «Spre biruință» sau «Cântare de biruință» sau 
«Biruitorului». lar pentru că «moartea a fost înghițită de biruinţă» (| Cor. 15, 54) şi 
a fost nimicită de Cel ce a zis: «Eu am biruit lumea» (loan 16, 33) şi pentru că 
toate au fost biruite de Hristos şi: «În numele Lui se va pleca tot genunchiul, al 
celor cereşti şi al celor pământeşti şi al celor de dedesubt» (Filip. 2, 10) pe bună 
dreptate Duhul cel Sfânt în cântări de biruinţă vesteşte mai dinainte cele ce au să 
fie. 


«Ascultaţi acestea toate neamurile, luaţi în urechi toţi cei ce locuiţi lumea: 
pământenii şi fiii oamenilor, împreună bogatul şi săracul». (Ps. 48, 1-2) 


Auditoriul e foarte mare. Psalmul cheamă la ascultare toate neamurile, pe toţi cei 
ce umplu locuinţele lumii. După părerea mea, îi atrage şi pe pământeni şi pe fiii 
oamenilor şi pe bogaţi şi pe săraci; îi cheamă să-i asculte această înaltă predică. 
Dar ce foişor atât de înalt a ridicat pe tot pământul, încât din înălțimea lui să poată 
vedea toate neamurile şi să cuprindă cu ochiul toată lumea ? Cine este crainicul 
acesta cu un glas atât de mare, încât strigătul lui să fie auzit de atâtea urechi ? Care 


este locul care să poată primi pe cei ce se adună ? Ce fel este dascălul şi cât de 
mare îi e înţelepciunea, încât să descopere învățături vrednice de o adunare ca 
aceasta? 


Aşteaptă puţin şi ai să afli că vrednice de cele făgăduite sunt cele ce urmează ! Cel 
care adună şi-i cheamă pe toți cu predica este Mângâietorul, Duhul adevărului 
(loan 14, 16-17) Care, prin profeţi şi apostoli, adună pe cei ce au să se mântuiască. 
ŞI pentru că «în tot pământul a ieşit vestirea lor şi la marginile lumii cuvintele lor» 
(Ps. 18, 4) de aceea, «ascultați toate neamurile şi toţi cei ce locuiţi în lume». 


Pentru aceasta şi Biserica este alcătuită din oameni cu fel de fel de îndeletniciri, ca 
nimeni să nu rămână în afară de folos. Trei sunt perechile celor chemaţi, în care 
este cuprins tot neamul omenesc: «neamurile» şi «cei ce locuiesc în lume»; 
«pământenw şi «fiii oamenilor»; «bogaţi şi săraci». Pe cine, dar a lăsat afară şi 
nu i-a chemat ? Pe nimeni! Că pe cei străini de credinţă i-a chemat prin 
«neamuri». «Cei care locuiesc lumea» sunt cei ce se găsesc în Biserică. 


— «Pământenii» sunt cei ce gândesc cele pământeşti şi fac voile trupului. 

— «Fiii oamenilor» sunt cei care se îngrijesc de ceva şi-şi exercitează 
rațiunea; că rațiunea este specificul omului. 

— «Bogaţii şi săracii» se cunosc din însuşi numele ce-l poartă; unii au mai 
multă avere decât le trebuie, iar alții sunt lipsiţi de averi. 


Dar pentru că Doctorul sufletelor n-a venit să cheme pe cei drepţi la pocăință, ci pe 
cei păcătoşi (Matei 9, 13) de aceea din fiecare pereche a rânduit mai întâi la 
chemare pe cei ce au să fie osândiți. Că mai rele sunt neamurile decât cei ce 
locuiesc în lume; totuşi ele au fost preferate la chemare, pentru ca să aibă parte de 
folosul Doctorului mai întâi cei care se găsesc într-o stare proastă ; şi iarăşi au fost 
rânduiți pământenii înaintea fiilor oamenilor şi bogaţii înaintea săracilor; ceata cea 
deznădăjduită, a căror mântuire este grea, a fost chemată înaintea săracilor. Aşa 
este iubirea de oameni a Doctorului faţă de cei mai slabi: lor le este mai întâi de 
folos. Totodată, comuniunea chemării este un mijloc care duce la pace, în aşa fel că 
cei care altădată erau potrivnici unii altora din pricina îndeletnicirilor lor, pe aceştia 
să-i obişnuiască prin Biserică să se iubească unii pe alţii. Să cunoască bogatul că 
este chemat alăturea de cel sărac la o predică de aceeaşi cinste. 


«Împreună, spune psalmul, bogatul şi săracul». Să lase afară bogatul! superioritatea 
lui faţă de cei mai jos decât el, să lase îngâmfarea pe care i-o dă bogăţia ! Aşa să 
intre în Biserica lui Dumnezeu ! Nici bogatul să nu se mândrească faţă de cel sărac, 
nici săracul să nu se teamă de puterea celor bogaţi; nici fiii oamenilor să nu 


dispreţuiască pe pământeni, dar iarăşi, nici pământenii să nu se simtă străini faţă de 
aceştia. Neamurile să se obişnuiască cu cei care locuiesc lumea, iar cei ce locuiesc 
lumea să primească cu dragoste pe cei ce sunt străini de Testamente. 


II 


«Gura mea va grăi înţelepciune şi cugetul inimii mele pricepere» . (Ps. 48, 3) 
Pentru că după apostol «cu inima se crede spre îndreptățire, iar cu gura se 
mărturiseşte spre mântuire» (Rom. 10, 10) iar lucrarea acestora două pune temelia 
desăvârşirii, de acea psalmul a unit într-un verset pe acestea două: lucrarea gurii şi 
cugetul inimii. Dacă în inimă nu se află mai dinainte binele, cum va scoate cu gura 
comoara aceasta cel care n-o are în ascunsul lui ? lar dacă cineva nu face cunoscut 
cu cuvântul bunătăţile pe care le are în inima sa, aceluia i se va spune: «Înţe- 
lepciune ascunsă şi comoară neştiută; ce folos este de amândouă ?» (Înţ. Sir. 20, 
31) . De aceea, spre folosul celorlalți gura mea să vorbească înțelepciune; iar spre 
propăşirea mea, inima mea să cugete pricepere. 


«Pleca-voi spre pildă urechea mea, deschide-voi în psaltire gândul meu». (Ps. 45, 
4) Profetul vorbeşte aici încă de persoana sa, ca să nu-i fie dispreţuite cuvintele, că 
ar fi o descoperire omenească. De aceea spune ; «Acelea pe care le-am învăţat de la 
Duhul, pe acelea vi le vestesc; nimic nu spun de la mine, nimic omenesc. Dar pen- 
tru că am ajuns să ascullt gândurile Duhului, Care mi-a predat în taină înţele- 
pciunea lui Dumnezeu, mă deschid vouă şi vă fac cunoscut gândul; deschid gura 
mea, dar nu altfel decât în psalure. Psaltirea este un instrument muzical care scoate 
sunete în armonie cu melodia vocii. Aşadar psaltirea cea rațională se deschide, mai 
cu seamă atunci când faptele sunt săvârşite în deplin acord cu cuvintele. Acela este 
psaltire duhovnicească care a făcut şi a învăţat; acela îşi deschide în psaltire 
ghidul, pentru că poate adăuga la învăţăturile lui propria sa pildă. Şi pentru că ştie 
că în viaţa lui nu este nimic nearmonios, nimic care să sune urât la ureche, poate 
rosti cu îndrăznire aceste cuvinte: «Pentru ce să mă tem în ziua cea rea ? Fără- 
delgea călcâiului meu nu mă va înconjura». (Ps. 46, 5) 


Psalmistul numeşte zi rea ziua judecății, despre care s-a spus: «Ziua Domnului, 
care nu vindecă» (Isaia 13, 9); aceea vine asupra tuturor neamurilor. În ziua aceea, 
spune profetul, pe fiecare îl vor înconjura sfaturile lui (Osea 13, 9). «Atunci, spune 
psalmistul, nu mă voi teme de ziua cea rea, pentru că n-am săvârşit nici o 
fărădelege în calea vieții mele. Nu vor sta lângă mine urmele păcatelor mele şi nici 
nu mă vor înconjura, ca să mă vădească cu învinuire tăcută! Nici un alt acuzator nu 
va sta atunci lângă tine; înseşi faptele, fiecare cu înfăţişarea cu care a fost săvârşită: 
adulterul, furtul, desfrânarea, însoţite de noapte, de chipul săvârşirii lor şi de 


amănuntele lor caracteristice; pe scurt, fiecare păcat cu însuşirea lui proprie; şi-ţi 
va pune în față vădit amintirea lui. Pe mine, însă, nu mă vor înconjura urmele 
păcatelor, pentru că am plecat spre pildă urechea mea şi am deschis în psaltire 
gândul meu». 


III 


«Cei care se încred în puterea lor şi cu mulțimea bogăției lor se laudă» (Ps. 48, 
6). 


Spre două categorii de oameni îşi îndreaptă profetul cuvintele acestea: spre 
pământeni şi spre bogaţi. Pământenilor le vorbeşte pentru a le nimici părerea ce o 
au de puterea lor; bogaţilor, pentru a le nimici îngâmfarea lor din pricina mulțimii 
bogăției lor. Şi le spune : «Voi care vă încredeţi în puterea voastră! » . Aceştia sunt 
pământenii; cei care-şi pun nădejdea în puterea trupului, care socot că omul are în 
sine îndestulătoare putere ca să facă tot ce voieşte. lar voi, spune mai departe 
psalmistul, voi care vă încredeţi într-o bogăţie nestatornică (| Tim. 6, 17), ascultați! 
Aveţi nevoie de preţ de răscumpărare, ca să dobândiţi libertatea care vi s-a luat, 
pentru că aţi fost biruiţi prin silnicia diavolului. Diavolul, luându-vă robi, nu vă va 
slobozi de sub tirania lui până ce mai întâi nu va fi convins să vrea să vă schimbe 
cu un preţ de răscumpărare de aceeaşi valoare. Trebuie, însă, ca preţul de 
răscumpărare să nu fie la fel cu cel din robie, ci să se deosebească în mare măsură, 
dacă vrea de buna sa voie să-i silobozească de robie pe cei robiţi. De aceea un frate 
nu poate să vă răscumpere. Că nici un om nu este puternic să convingă pe diavol să 
libereze de sub stăpânirea lui pe cel ce i-a căzut odată în mână. 


Mai mult, omul nici pentru el nu poate da lui Dumnezeu jertfă de ispăşire pentru 
păcatele lui ! Cum va putea, dar, face asta pentru altul ? Ce bun atât de mare ar 
putea avea omul în veacul acesta, ca să fie un schimb îndestulător pentru 
răscumpărarea sufletului, preţios prin firea lui, de vreme ce sufletul a fost făcut 
după chipul Creatorului ? Ce strădanie în veacul acesta ar putea fi merinde 
îndestulătoare sufletului omenesc pentru veacul ce va să fie ? Sunt atât de uşor 
de înţeles toate acestea! De aceea chiar dacă cineva ar socoti că este unul dintre cei 
puternici din viaţa aceasta, chiar dacă ai fi înconjurat de mulţime de avere, psalmul 
acesta îl învaţă să renunţe la părerea bună ce o are despre el, să se smerească sub 
mâna cea tare a lui Dumnezeu (1 Petru 5, 6) să nu-şi pună încrederea într-o 
aparentă putere şi nici să se laude cu mulţimea bogăției lui. 


Este, însă cu putinţă să ne urcăm cu mintea puţin mai Sus; cei care se încred în 
puterea lor şi cei care se laudă cu mulţimea bogăției lor să se gândească la 


puterile sufletului lor; să se gândească la aceea că sufletul nu-i puternic ca să se 
mântuiască singur. Chiar dacă ar fi desăvârşit cineva dintre fiii oamenilor, dar 
dacă îi lipseşte înţelepciunea lui Dumnezeu, o nimica va fi socotit. Chiar dacă ar 
avea cineva mintea plină cu ideile înţelepciunii lumii, chiar dacă ar fi dobândit 
bogăţie de cunoştinţe, totuşi unul ca acesta să audă întregul adevăr: tot sufletul 
omenesc a căzut sub răul jug de robie al duşmanului obştesc al tuturor 
oamenilor; şi lipsit de libertatea pe care o avea de la Creator, a fost luat prizonier 
prin păcat. Dar orice prizonier are nevoie de un preţ de răscumpărare pentru 
liberarea lui. Nici fratele nu poate răscumpăra pe fratele lui şi nici el pe el 
însuşi, pentru că cel ce răscumpără trebuie să fie cu mult mai bun decât cel care 
e prizonier şi rob. Dar, ca să spun pe Scurt, nici un om n-are putere în faţa lui 
Dumnezeu Să ispăşească pentru cel ce a păcătuit, pentru că el însuşi este sub 
păcat. «Că toţi au păcătuit şi sunt lipsiţi de slava lui Dumnezeu, îndreptându-se 
în dar cu harul Lui, prin răscumpărarea cea întru Hristos lisus, Domnul 
nostru». (Rom. 3, 23-24) 


IV 


«Nu va da lui Dumnezeu jertfă de ispăşire pentru Sine şi preţ de răscumpărare 
sufletului Său». (Ps. 48, 7-8) 


Nu cere, dar pe fratele tău pentru răscumpărarea ta, ci pe Cel Care depăşeşte firea 
ta! Nici pe un simplu om, ci pe Omul-Dumnezeu lisus Hristos, singurul Care poate 
da jertfă de ispăşire pentru noi toţi. pentru că «pe EI L-a rânduit Dumnezeu jertlă 
de ispăşire prin credinţa în sângele Lui» (Rom. 3, 25). Moise era frate cu fiecare 
om din poporul lui Israil şi totuşi n-a putut răscumpăra poporul. Cum, dar un om 
luat la întâmplare va răscumpăra pe om ? 


«Fratele nu răscumpără» spune David; dar îndată, sub formă de întrebare, 
adaugă: «Au îl va răscumpăra omul?» . (Ps. 48, 7) 


Moise n-a scăpat pe popor de păcat, ci a amânat pedeapsa lui Dumnezeu pentru 
păcatul săvârşit de popor. Moise nici pentru el n-a putut da jertfă de ispăşire, 
pentru că şi el greşise. Într-adevăr, după ce Moise văzuse atâtea şi atât de mari 
minuni şi semne, a slobozit acel glas plin de îndoială: «Ascultaţi-mă, neascu- 
Itătorilor. Oare din piatra aceasta vă voi scoate apă ?» (Num. 20, 10) . De aceea şi 
Domnul, la cuvântul acesta, a spus lui Moise şi Aaron: «Pentru că n-aţi crezut în 
Mine, ca să Mă sfințiţi înaintea fiilor lui Israil, de aceea nu veţi băga voi adunarea 
aceasta în pământul pe care l-am dat lor» (Num. 20, 12). Moise, aşadar, nu va da 
lui Dumnezeu jertfă de ispăşire pentru sine. 


Dar ce lucru atât de mare poate găsi omul ca să-l dea pentru răscumpărarea 
sufletului lui ? S-a găsit, însă ceva egal în valoare cu toţi oamenii, care a fost dat 
preţ de răscumpărare pentru sufletul nostru: sfântul şi prea cinstitul sânge al 
Domnului nostru lisus Hristos, care s-a vărsat pentru noi toţi. «Căci cu preţ am fost 
răcumpăraţi» (| Cor. 6, 20). Aşadar, «dacă fratele nu răscumpără, îl va răscumpăra 
omul ?». lar dacă omul nu poate să ne răscumpere pe noi, atunci Cel ce ne-a 
răscumpărat nu este om. Nu cumva, însă, să-L socoteşti numai om pe Domnul 
nostru ignorându-l puterea dumnezeirii Lui din pricină că a trăit printre noi în 
asemănarea trupului păcatului! Domnul n-a avut nevoie să dea lui Dumnezeu jertfă 
de ispăşire pentru EI, nici să-şi răscumpere propriul Lui suflet, pentru că «păcat n-a 
făcut, nici nu s-a aflat vicleşug în gura Lui» (Isaia 53, 9; I Petru 2, 22). Aşadar, nu 
este nimeni în stare să se răscumpere pe el însuşi, dacă nu vine Cel ce liberează de 
robie pe poporul Său, nu cu argint, nici cu daruri, după cum scrie Isaia (Isaia 52, 
3) , ci cu sângele Lui. Acesta ne-a răscumpărat, nu fiindu-l Lui fraţi, ci duşmani 
prin păcatele noastre, nici EI fiind un simplu om, ci Dumnezeu; iar după ce ne-a 
dăruit libertatea, ne-a numit şi fraţi ai Lui, că spune Scriptura: «Spune-voi numele 
Tău fraţilor mei» . (Ps. 21, 24) Dacă te uiţi la firea Celui ce ne-a răscumpărat, vei 
vedea că nu ne este nici frate, nu este nici om; dar dacă te uiţi la pogorămimtul 
Lui, pe care l-a făcut dim har pentru noi, atunci se pogoară la firea omenească 
şi ne numeşte fraţi. El «nu va da lui Dumnezeu jertfă de ispăşire pentru Sine», ci 
pentru toată lumea. Nu are nevoie de jertfă de ispăşire, ci El însuşi este jertfă de 
ispăşire. «Că Arhiereu ca acesta ne trebuia: cuvios, fără răutate, fără pată, 
osebit de cei păcătoşi, mai înalt decât cerurile, Care nu are nevoie în fiecare zi să 
aducă jertfă ca arhiereii, mai întâi pentru păcatele lor, apoi pentru cele din 
neştiinţă ale poporului» (Evr. 7, 26-27) 


Psalmul zice apoi: «Și s-a ostenit în veac şi va trăi până în Sfârşit». (Ps. 46, 8) Cel 
ce este însăşi viaţa (loan 14, 6), puterea, firea cea neostenită, a ostenit în veacul 
acesta, când «fiind ostenit de călătorie, S-a aşezat lângă puț» . (loan 4, 6) 


V 


«Care nu va vedea stricăciune când va vedea pe înţelepţi murind» (Ps. 45, 9). 
«Tatăl nu va da pe cel cuvios al Lui să vadă stricăciune» (Ps. 15, 10) când mor cei 
care laudă înţelepciunea cea pieritoare. lar dacă vrei să iei cele spuse şi despre 
oamenii drepți, adu-ţi aminte de lov, care spune: «Omul se naşte spre osteneală» 
(lov. 5, 7) şi iarăşi apostolul: «Mai mult decât ei toţi m-am ostenit» (| Cor. 15, 10); 
şi: «în osteneli mai mult» (II Cor. 11, 23). Cel care s-a ostenit în veacul acesta, 
acela va trăi până în sfârşit; dar cel care a dus-o în petreceri şi desfrânări, care 


pentru a duce o viaţă molatecă s-a îmbrăcat în porfiră şi vison, veselindu-se în 
fiecare zi luminat (Luca 16, 19) care a fugit de ostenelile cele pentru virtute şi nici 
nu s-a ostenit în veacul acesta, nu va trăi nici în cel ce va să fie, ci va vedea de 
departe viaţa, chinuindu-se în flacăra cuptorului. Dar acela care a asudat în 
nenumărate nevoinţe pentru virtute, care pentru a o dobândi, a trăit mai mult în 
osteneli, acela are să trăiască până în sfârşit, ca Lazăr, care s-a ostenit în multe 
necazuri (Luca 16, 20-21) şi ca lov, care s-a ostenit mult în luptele lui cu 
potrivnicul. lov a spus : «Acolo s-au odihnit cei osteniți» (lov. 3, 17). De aceea şi 
Domnul cheamă la odihnă pe cei osteniţi şi împovăraţi (Matei 11, 28). 


Dar care e pricina pentru care cei ce se ostenesc cu fapte bune se numesc 
împovăraţi ? Pentru că «mergând mergeau şi plângeau, aruncând seminţele lor; şi 
venind vor veni cu bucurie, ridicând snopii lor» (Ps. 125, 6) pline de roadele pe 
care le-au dat, proporţional cu seminţele semănate. Se numesc împovăraţi pentru că 
au semănat cu binecuvântări şi tot cu binecuvântări au şi secerat (II Cor. 9, 6) şi cu 
bucurie veşnică îşi adună loruşi şi spicele cu roadele cele duhovniceşti. Aşadar cel 
răscumpărat cu jertfă de ispăşire pe care a dat-o Dumnezeu pentru el, acela s-a 
ostenit în veacul acesta, iar după acestea «va trăi până la sfârşit». Acesta chiar «nu 
va vedea stricăciune, când va vedea pe înţelepţi murind». Cel care a ales calea cea 
strâmtă şi anevoioasă în locul celei netede şi deschise (Matei 7, 13-14) , în vremea 
cercetării lui Dumnezeu, când vor fi duşi la veşnica osândă cei care n-au crezut în 
cuvintele lui Dumnezeu, pentru că au mers după voile inimii lor deşarte, acela nu 
va vedea stricăciunea, suferinţa aceea continuă. Psalmistul numeşte «înţelepţo» sau 
pe cei abili în viclenie, despre care Ieremia spune că «sunt înţelepţi în a face rău, 
dar să facă bine nu ştiu» (ler. 4, 22), sau îi numeşte înţelepţi şi pe ucenicii «stăpâ- 
nitorilor veacului acestuia, care sunt pieritori» (| Cor. 2, 6) care «zicând că sunt 
înţelepţi au înnebunit» (Rom. 1, 22) , pentru că «înţelepciunea lumii acesteia este 
nebunie înaintea lui Dumnezeu» (| Cor. 3, 19) . Şi pentru că înţelepciunea aceasta 
este făcătoare de nebunie, Scriptura spune că Dumnezeu va pierde înţelepciunea 
înţelepților, iar priceperea celor pricepuţi o va nimici. (Isaia 29, 14) Aşadar 
aparențele de adevăr «ale cunoştinţei mincinoase» sunt pricina morţii celor care le 
primesc. Moartea aceasta însă, nu o va vedea cel care a fost răscumpărat «de Cel 
Ce a binevoit să mântuiască pe cei ce cred în nebunia propovăduirii». (| Cor. 1, 21) 


VI 


«Impreună vor pieri cel nebun şi cel nepriceput şi vor lăsa străinilor bogăţia lor 
şi mormintele lor, casele lor în veac - locaşurile lor în neam şi neam; numit-au 
cu numele lor pământurile lor». (Ps. 48, 9-11) 


Mai sus, psalmistul a numit cu un nume general pe «înţelepţi», pe care acum îi 
împarte şi-i numeşte «nebuni şi nepricepuţi». Este lămurit că i-a numit «înţelepţi», 
folosindu-se de numele acesta, potrivit părerii pe care aceia o au despre ei. După 
cum psalmistul, urmând obişnuinţei celor rătăciți, numeşte dumnezei pe cei care nu 
sunt prin fire dumnezei, tot aşa a numit «înţelepţi» şi pe «cei nebuni şi ne- 
pricepuţi». Este cu puţintă să facem deosebire cu mintea între «nebun» şi 
«nepriceput». «Nebun este omul lipsit de judecată, care nu are înţelegerea clară a 
lucrurilor obşteşti şi omeneşti. Tot aşa obişnuinţa numeşte oameni cu judecată pe 
cei care deosebesc ce este de folos şi ce este vătămător în lucrurile din viaţă, după 
cum se spune şi în Evanghelie: «Fiii veacului acestuia sunt mai înţelepţi în neamul 
lor decât fiii luminii» (Luca 16, 8) . Nu «mai înţelepţi» oricum, ci în ce priveşte 
ieşirile din feluritele încurcături din viaţa aceasta în trup. Aceştia sunt numiţi şi 
«economi nedrepţi» (Luca 16, 8) din pricina priceperii cu care rânduiesc ei viaţa. 
În sensul acesta sunt cu judecată şi şerpii (Matei 10, 16) care-şi pregătesc 
ascunzişurile, iar în primejdii îşi feresc în tot felul capul de lovituri. 


«Nepriceputy, însă este cel care nu are însuşirile cele deosebite ale omului. Acestea 
sunt: înţelegerea lui Dumnezeu Tatăl; credinţa în Cuvântul, Care era întru început 
la Dumnezeu (loan 1, 2) luminarea, care vine de la Sfântul Duh. Mintea aceasta o 
au cei care pot spune împreună cu Pavel: «Iar noi avem mintea lui Hristos» (I Cor. 
2, 16). Obiceiul Scripturii, însă este şi de a folosi în chip schimbat cuvintele 
acestea; astfel numeşte «nebun» pe cel fără Dumnezeu, ca atunci când spune: «Zis- 
a cel nebun întru inima sa: Nu este Dumnezeu» (Ps.13, 1) şi iarăşi numeşte 
«nepriceput» tot ce este vătămător în viaţă, aşa cum spune apostolul de cei care au 
căzut «în pofte nesocotite şi vătămătoare» (1 Tim. 6, 9). În chipul acesta şi 
«nebunul» şi «nepriceputul» spre acelaşi sfârşit se îndreaptă: pieirea. 


Poate, însă, să spună cineva că «nebun» se numeşte şi cel care trăieşte ca păgânii, 
iar «nepriceputy» cel care vieţuieşte ca iudeii, păzind litera legii. Acestui nebun i-a 
spus Dumnezeu din pricina necredinţei lui în Dumnezeu, care era în el: «Nebune, 
în această noapte îți vor lua sufletul tău din tine» (Luca 12, 20). 


«Nepriceput» este numit Israil cel după trup, după profetul, care zice: «Şi era 
Efraim ca o porumbiţă nepricepută; pe egiptean chema şi la asirieni mergea» (Osea 
7, 11). Aşadar, pentru că aceştia au fost striviţi de propria lor necunoştinţă, am 
ajuns noi, cei străini, moştenitorii bogăției lor. Ale noastre sunt poruncile, ai noştri 
sunt profeţii, ai noştri patriarhii, ai noştri drepții din veac! Cei care s-au pierdut 
singuri din pricina nebuniei lor ne-au lăsat nouă bogăţia lor. Casele acestora, ale 
nebunului şi nepriceputului, sunt morminte în veac. Da, sunt morminte în veac 
casele acelora care au avut viaţa plină de fapte moarte, urmare a tot păcatul. Cel 


care a ajuns mort prin păcatele lui nu mai locuieşte în casă, ci în mormânt, că e 
mort sufletul lui. În casă, deci, locuieşte omul neviclean în purtări şi simplu, ca 
Iacov, despre care s-a scris că «era om fără vicleşug şi bun, locuind în casă» (Fac. 
25, 27). În mormânt, însă, locuieşte omul cu totul rău, care nu se pocăieşte de 
faptele lui moarte, ci se aseamănă cu un mormânt văruit, care pe dinafară este 
frumos, dar înăuntru este plin de oase moarte şi de toată necurăția. (Matei 23, 27) 
De aceea, când vorbeşte unul ca acesta, nu deschide gura cu cuvântul „lui 
Dumnezeu, ci are gâtul lui mormânt deschis. Aşadar, dacă cineva crede în Hristos, 
dar faptele lui nu sunt de acord cu credinţa lui, acela, pentru că dă atenţie unor 
învățături rele şi pentru că răstălmăceşte voia Scripturii, îşi sapă luişi mormânt în 
piatră. 


VII 


«Locaşurile lor în neam şi neam», adică morminte sunt casele lor în veac. Apoi, 
psalmistul explică cine sunt morminte; apoi, ca să arate că vorbeşte despre trupuri 
în care locuiesc sufletele care au murit din pricina răutăţii lor, a adăugat cuvintele: 
«Locaşurile lor în neam şi neam», pentru că de obicei totdeauna trupurile 
oamenilor se numesc locaşuri. Aceştia sunt cei care «au numit cu numele lor 
pământurile lor». Numele celui necredincios nu este scris în cartea celor vii (Ps. 
68, 32) nici nu se numără cu Biserica celor întâi-născuţi, cei numărați în ceruri 
(Evr. 12, 23) ci numele celor necredincioşi rămâne aici pe pământ, pentru că au 
preferat viaţa aceasta trecătoare şi de scurtă durată în docul corturilor celor veşnice. 
Nu vezi cum cei ce clădesc în oraşe pieţe, localuri pentru gimnastică, cei care înalță 
ziduri şi construiesc conducte de apă îşi pun numele pe aceste construcții 
pământeşti ? Unii şi-au dat numele lor chiar hergheliilor de cai, gândindu-se că aşa 
îşi vor prelungi pentru multă vreme pomenirea lor în viaţă; chiar pe morminte şi-au 
arătat alții măreţia faptelor lor, lăsându-şi numele lor pe mormintele lor. Aceştia 
sunt cei care se gândesc la cele pământeşti şi la slava de aici şi socotesc că de e de 
ajuns pentru fericirea lor să fie pomeniţi de oameni. Dacă vezi pe vreunii din cei 
care se laudă mult cu falsa cunoştinţă, care răspândesc nişte învățături rele şi în 
locul numelui de creştin se numesc cu numele vreunuia din ereziarhi, cu numele 
lui Marcion sau a lui Valentin sau al altuia din cei care mişună acum, cunoaşte că 
şi aceştia şi-au pus numele lor pe cele pământeşti, pentru că s-au alăturat unor 
oameni stricaţi şi cu totul pământeşti 


VIII 


«Și omul, în cinste fiind, n-a priceput; alăturatu-s-a dobitoacelor celor fără de 
minte şi S-a asemănat lor. Această cale le este sminteală lor şi celor ce vor găsi 
de bune spusele lor» (Ps. 48, 12-13). 


«Mare este omul şi de cinste bărbatul milostiv» (Prov. 20, 6), pentru că are cinstea 
în constituţia lui firească. Că cine altul din cei de pe pământ a fost făcut după 
chipul Ziditorului ? Cui a dăruit conducerea şi stăpânirea peste toate, a celor de pe 
pământ, a celor din apă şi a celor din văzduh? (Fac. 1, 28) L-a făcut puţin mai 
prejos de vrednicia îngerilor (Ps. 8, 6), din pricina unirii cu trupul pământesc; pe 
om l-a făcut din pământ (Fac. 2, 7) iar «pe slujitorii Lui pară de foc» (Evr. 1, 7) Cu 
toate acestea este şi în oameni puterea de a înţelege şi a pricepe pe Ziditorul şi 
Creatorul lor. 


A suflat în faţa lui (Fac. 2, 7) adică a pus în om o parte din harul Lui, ca ceea ce 
este asemenea să cunoască pe Cel asemenea. Totuşi omul este într-o cinste foarte 
mare, pentru că este creat după chipul Ziditorului, fiind cinstit mai mult decât 
cerul, mai mult decât soarele, mai mult decât corurile stelelor - că despre cine din 
cele din ceruri se spune că este chipul Dumnezeului Celui Prea înalt? Soarele are, 
oare, în el chipul Ziditorului? Dar luna, dar celelalte stele? Toate sunt neînsuflețite 
şi materiale. Au numai corpuri luminoase în care nu este gândire, nu simt mişcări 
provocate de voinţă, nu este libertate de voinţă ; sunt roabe supuse unei necesităţi 
constrângătoare, potrivit căreia se mişcă necontenit fără schimbare - deci, mai mult 
decât acestea, omul a fost ridicat la mare cinste, dar n-a înţeles, ci a încetat de a 
urma lui Dumnezeu şi de a se asemăna Ziditorului şi a ajuns rob patimilor trupului. 
«Alăturatu-s-a dobitoacelor celor fără de minte şi s-a asemănat lor», când, ne- 
chezând ca un armăsar, se porneşte cu patimă asupra femeii aproapelui (ler. 5, 8) 
când, pândind ca un lup răpitor, ia averile străine (lez. 22, 27) alteori, din pricina 
şireteniei cu care se poartă cu fratele său, se aseamănă cu viclenia vulpii (lez. 13, 
4) . Este, într-adevăr, culmea prostiei şi a lipsei dobitoceşti de rațiune să nu-şi dea 
seama omul nici de felul cum a fost creat la început - că a fost creat după chipul 
Ziditorului - nici să vrea să se gândească la aceea că pentru ei sunt rânduielile 
acelea atât de mari şi din ele să cunoască cinstea ce i s-a dat, ci dimpotrivă să uite 
că, aruncând chipul Celui ceresc, a luat chipul celui pământesc. Dar ca să nu 
rămână omul în păcat, «Cuvântul S-a făcut trup şi S-a sălăşluit între noi» (loan 1, 
14) şi atât de mult S-a smerit pe Sine, încât «S-a făcut ascultător până la moarte, şi 
încă moartea pe cruce» (Filip. 2, 8). 


Dacă nu-ţi aminteşti de tăcerea ta cea dintâi, atunci fă-ţi o idee de vrednicia ta din 
preţul ce s-a dat pentru tine! Uită-te la schimbul ce s-a făcut şi cunoaşte-ţi 
vrednicia! Ai fost cumpărat cu prea cinstitul sânge al lui Hristos ! Nu ajunge rob 


păcatului! Inţelege ce cinste ai, ca să nu te asemeni cu dobitoacele cele ne- 
cuvântătoare ! 


«Această cale a lor este sminteală lor». Dumnezeu, Cel ce rânduieşte pe toate cele 
ale noastre, ne împiedică să umbiăm în păcat; ne pune piedici şi oprelişti, pentru ca 
să ne îndepărtăm de viaţa cea nesocotită şi «după acestea să binevoim cu gura 
noastră», odată ce cu inima am crezut spre îndreptăţire, iar cu gura am mărturisit 
spre mântuire (Rom. 10, 10). Pavel prigonea şi pustia Biserica şi pregătea calea 
spre răutate (Fapte 8, 3); «după acestea, însă a binevoit cu gura lui», vestind în 
sinagogi: «Acesta este Hristos» (Fapte 9, 22). 


IX 


«Ca nişte oi în iad s-au pus; moartea îi va paşte pe ei». (Ps. 48, 14) Cel ce răpeşte 
spre a înrobi, fiind duşman, i-a aruncat în fortăreaţa sa şi i-a dat să-i pască moartea 
pe cei îndobitociţi, pe cei ce s-au asemănat dobitoacelor celor fără de minte, care ca 
nişte 01, n-au nici pricepere, nici putere de a se apăra. De la Adam până la vieţuirea 
cea după legea lui Moise (Rom. 5, 14) moartea păştea pe oameni, până când a venit 
adevăratul Păstor, Cel Care şi-a pus sufletul Său pentru oi (loan 10, 15) şi aşa, 
după ce i-a înviat împreună cu El, i-a scos din închisoarea iadului în dimineaţa 
învierii şi i-a predat celor drepţi, adică sfinților Lui îngeri, ca să-i pască. 


«Şi-i vor stăpâni pe ei cei drepţi dimineaţa» . (Ps. 48, 15) Fiecărui credincios îi 
este dat un înger însoțitor, vrednic să vadă pe Tatăl cel din ceruri. Aşadar, aceştia, 
cei drepți, îi vor stăpâni pe cei liberaţi din robia prea amară; şi-i vor stăpâni pe cei 
ce au ajuns dimineaţa, adică pe cei ce vin la răsăritul luminii. Priveşte toată înlăn- 
ţuirea cuvintelor Scripturii! 


«Omul, în cinste fiind, n-a priceput; alăturatu-s-a dobitoacelor celor fără de minte». 
Omul, care avea cinste, datorită alcătuirii lui, din pricina păcatului, care a locuit în 
el, nu şi-a mai dat seama de el însuşi şi s-a alăturat dobitoacelor. Apoi, pentru că s- 
a înstrăinat de Dumnezeu-Cuvântul, a ajuns un nesocotit, aşa că duşmanul l-a dus 
în iad, ca pe o oaie fără de păstor, şi l-a dat morţii să-l pască. De aceea, cel care a 
fost izbăvit de acolo şi a scăpat de păstorul cel rău spune: «Domnul mă paşte» (Ps. 
22, 1) . Şi nu mai este moarte, ci viaţă; nu mai este cădere, ci înviere; nu mai este 
minciună, ci adevărul. 


«Și ajutorul lor se va învechi în iad» . (Ps. 48, 15) Psalmistul vorbeşte sau despre 
moarte, care n-a putut ţine, cu tot ajutorul dat, pe cei pe care-i păştea din pricina 
Acelui Care a distrus stăpânirea morţii (Evr. 2, 14) că ajutorul lor al dușmanului şi 


a morţii este învechit şi neputincios; tot atunci va fi vădit şi ajutorul oamenilor care 
au fost înşelaţi pentru că s-au lăudat mult cu mintea lor, cu bogăţia lor, cu slava şi 
cu puterea lor; «în iad ajutorul se va învechi», vădindu-i-se slăbiciunea; sau poate 
că profetul spune în cuvintele acestea că ajutorul drepţilor, care au fost izbăviţi de 
Domnul, se va prelungi în iad, pentru că «ei n-au primit făgăduinţele, Dumnezeu 
având în vedere ceva mai bun pentru noi, ca cei luaţi mai înainte să nu ajungă fără 
noi la desăvârşire». (Evr. 11, 40) 


«Dar Dumnezeu va izbăvi Sufletul meu din mâna iadului, când mă va apuca». 
(Ps. 48, 16) Clar profeţeşte aici psalmistul despre pogorârea Duhului în iad, Care 
va răscumpăra împreună cu alţii şi sufletul profetului, ca să nu rămână acolo; 


X 


«Să nu te temi când se va îmbogăţi omul sau când se va înmulți Slava casei lui». 
(Ps. 48, 17) 


«Să nu te temi, spune psalmistul, când se va îmbogăţi omul». Este de neapărată 
trebuință şi predica aceasta celor care locuiesc lumea, pământenilor, fiilor 
oameniilor, bogaţilor şi săracilor. «Să nu te temi când se va îmbogăţi omul». 


«Când vezi, spune profetul, pe cel nedrept că se îmbogăţeşte, iar pe cel drept că 
sărăceşte, să nu te temi în sufletul tău. Să nu ţi se tulbure gândul că pronia lui 
Dumnezeu nu cercetează cele omeneşti sau să socoteşti poate că pronia dumne- 
zeiască este undeva, dar nu ajunge până la pământ, ca să vadă şi pe cele ale 
noastre. Dacă ar exista pronie, spui tu mai departe, atunci Dumnezeu ar trebui 
să împartă fiecăruia cele ce i se cuvin în aşa fel încât să îmbogăţească pe drepți, 
care ştiu să se folosească de bogăţie, iar pe cei răi, care fac din bogăţie 
instrumentul propriei lor răutăţi, să-i sărăcească. Aşadar, pentru că sunt mulți 
între neamuri şi între pământeni care gândesc unele ca acestea, care din pricina 
văzutei inegalităţi în împărţirea bunurilor materiale gândesc că lumea este 
lipsită de pronia lui Dumnezeu, de aceea psalmul acesta le vorbeşte acestora, 
pentru a le potoli această pornire neghioabă. Pe aceştia îi cheamă psalmul, chiar 
de la primele sale cuvinte, să-i asculte învăţăturile. 


Se mai poate ca aceste cuvinte să fie adresate numai celui sărac, spunându-i: «Să 
nu te temi când se va îmbogăţi omul». Că săracii mai cu seamă au nevoie de 
mângâiere, ca să nu tremure în faţa celor cu foarte mari averi. Psalmistul spune: 
«Nu-i este de nici un folos bogăţia bogatului când moare, pentru că nu poate lua cu 
el bogăția lui. Bogatul a câştigat de pe urma desfătării cu bogăţia lui numai atât 


câtă fericire i-au putut-o face linguşitorii în viaţa aceasta. Când va muri, spune 
profetul, nu va lua cu sine toată bogăţia de care a fost înconjurat; abia de va lua o 
haină, care să-i acopere urâţenia; şi asta, dacă vor socoti cu cale slugile care îl vor 
îmbrăca. Bine-ar fi de-ar avea parte de puţin pământ! Dar şi acesta are să-i fie dat 
de milă de cei care-l vor înmormânta; i-l vor da din respect pentru firea ome- 
nească la care toţi participăm, nu pentru a-i face un dar bogatului; pentru a cinsti 
omul în general». 


Nu te neliniști, dar de cele de pe lumea asta, ci aşteaptă ziua aceea fericită şi fără 
de sfârşit! Vei vedea atunci că sărăcia i-a fost dreptului spre bine, la fel şi 
neslăvirea ca şi lipsa desfătării. Să nu te tulburi, dar, acum că aşa socotitele bunuri 
sunt împărțite pe nedrept. Vei auzi ce are să 1 se spună bogatului: «Ai luat cele 
bune ale tale în viaţa ta», iar săracului că a primit cele rele (Luca 16, 25). De aceea 
e firesc că unul se mângâie, iar altul se chinuie. (Luca 16, 25) 


«Și te va lăuda când îi vei face bine». (Ps. 48, 19) Profetul vorbeşte aici de omul 
pământesc, care socotește bunuri numai cele ce par că aduc fericire în viaţa 
aceasta: bogăția, sănătatea, puterea; despre acestea, deci spune psalmistul că va 
lăuda pe Dumnezeu când îi va face bine; dar în împrejurări grele, dă drumul la 
ocări. Lăsând la o parte acum pe sărac, psalmistul îşi îndreaptă cuvântul său către 
Dumnezeu şi spune că bogatul numai când îi merge bine mulţumeşte lui 
Dumnezeu; dar când vin peste el unele împrejurări grele nu mai rămâne acelaşi. De 
acest fel este şi învinuirea pe care diavolul i-a adus-o lui lov, spunându-i că nu pe 
degeaba cinsteşte lov pe Domnul, ci că are bogăţia ca plată a evlaviei ilui şi 
celelalte (lov. 1, 9) . De aceea Dumnezeu, ca să dovedească virtutea bărbatului, l-a 
lipsit de tot ce avea, ca prin toate să se arate mulţumirea pe care lov I-o aducea lui 
Dumnezeu. 


XI 


«Intra-va până la neamul părinţilor lui» (Ps. 48, 20). Socot că psalmistul 
vorbeşte aici despre păcătos; că păcătosul atâta cunoaşte pe Dumnezeu cât i-a dat 
datina părinților lui; prin propria lui putere de gândire, păcătosul nu mai 
dobândeşte nimic, nici nu-şi adaugă ceva la cunoaşterea adevărului. Psalmistul 
spune: «Atât de mult îl ajuţi Tu, Dumnezeule, pe păcătos, şi el numai atâta idee are 
despre Tine, cât a fost în neamul părinţilor lui». Profetul arată apoi lenea cea mare 
a minţii păcătosului; arată că cel care se tăvăleşte în bogăţie şi desfătare este cu 
totul pământesc şi iubitor de trup şi că are mintea înăbuşită de grijile lumeşti. De 
aceea, «Până în veac nu va vedea lumină» (Ps. 48, 20). 


Cei care au îngăduit să fie conduşi de dascăli orbi s-au lipsit singuri de desfătarea 
luminii. Au de altfel şi un sens ca acesta cuvintele: «Intra-va până la neamul 
părinților lui» adică : «Nu te răzbuni, Doamne, numai pe cei care au continuat să 
ducă o viaţă rea şi să se ţină de învăţăturile părinteşti, dar străine de dreapta 
credinţă, ci-i cauţi şi pe conducătorii învățăturilor celor rele !». Da, şi acest sens îl 
au cuvintele : «Intra-va până la neamul părinţilor lui». Că nu-i vinovat numai cel 
care are idei rele despre Dumnezeu, ci şi cel care-i duce pe aceştia la pierzare. Aşa 
sunt cei care au moştenit răutatea strămoşilor şi nu pot să şi-o spele din pricină că 
s-a prefăcut în obicei cu vremea. 


«Până în veac nu va vedea lumină». Că sunt trimişi «în întunericul cel mai din 
afară; acolo va fi plângerea şi scrâşnirea dinților» (Matei 8, 12) Şi suferă aceasta 
potrivit dreptei judecăţi a lui Dumnezeu, pentru că în viaţa aceasta, prin facerea 
celor rele, au urât lumina. 


«Omul, în cinste fiind, n-a priceput; alăturatu-s-a dobitoacelor celor fără de 
minte şi S-a asemănat lor» (Ps. 48, 21). Cuvinte pline de durere! Omul, care-i 
numai cu puţin mai prejos de îngeri (Evr. 2, 7.9) despre care şi Solomon a spus: 
«Mare lucru este omul şi de cinste bărbatul milostiv» (Prov. 20, 6) acesta, din 
pricină că n-a înţeles propria-i vrednicie, ci s-a supus patimilor trupului, «s-a 
alăturat dobitoacelor celor fără de minte şi s-a asemănat lor. 


Omilie la Psalmul LIX 


Uitându-mă pe de o parte la râvna voastră de a mă asculta, iar pe de altă parte la 
slăbiciunea puterii mele, mi-a venit în minte chipul unui prunc mai mărişor, dar 
încă neînţărcat, care chinuie sânul maicii sale, secat de boală; mama lui, deşi simte 
că-1 sunt uscate izvoarele laptelui, îi dă sânul, fiind trasă şi smucită de copil, nu ca 
să-şi hrănească pruncul, ci ca să-i ostoaie plânsul. Tot aşa şi eu: Chiar dacă puterile 
mele sunt secătuite de boala aceasta îndelungată şi felurită a trupului meu, totuşi 
am venit în faţa voastră, nu ca să rostesc o cuvântare vrednică de a vă desfăta, ci să 
vă dau câteva lămuriri, pentru că dragostea ce-mi purtaţi se mulţumeşte numai cu 
vocea mea, ca să vi se potolească şi vouă dorul. 


Să fie salutată, dar, Biserica lui Dumnezeu şi să înveţe să spună ce nu de mult am 
spus: «Dă-ne nouă ajutor ca să ne scoţi din necaz; că deşartă este mântuirea 
omului» (Ps. 59, 12) . Poate că ideea acestui psalm nici nu-mi îngăduie să mă scuz 
cu boala mea, pentru că necazul este prilej de ajutor, nu pricină de slăbiciune 
(Rom. 5, 3-4). Cei care s-au lepădat de Dumnezeu din pricina păcatelor, apoi 
datorită iubirii de oameni a lui Dumnezeu au fost iarăşi primiţi, au bun prilej să 
spună: «Dumnezeule, lepădatu-ne-ai pe noi şi ne-ai doborât. Mâniatu-Te-ai şi Te-ai 
milostivit spre noi» (Ps. 50, 1). Dar, mai bine spus, pentru că aceste cuvinte mă duc 
la continuarea ideii psalmului, haide să facem, verset cu verset, interpretarea lui. 


II 


După titlul pe care-l poartă psalmul acesta, istoria acestui psalm nu s-a găsit încă 
scrisă cuvânt cu cuvânt în istoriile cele de Dumnezeu insuflate. Totuşi unele fapte, 
care s-ar potrivi cu cele spuse în titlu, se vor găsi de cei care cercetează cu dragoste 
de osteneală în Cartea a doua a Regilor, în care se scrie: «Și a bătut David pe 
Adrazar, fiul lui Raab, împăratul din Soba, pe când mergea el să pună mâna pe râul 
Eufrat. Şi a luat David o mie de care de ale lui şi şapte mii de călăreți şi douăzeci 
de mii de bărbaţi pedestri. Şi a sfărâmat David toate carele şi a luat din ele o sută 
de care» (II Regi 8, 3-4) . Mai jos puţin spune : «Şi a împărățit David peste Israil şi 
făcea David judecată şi dreptate; şi loab, fiul lui Saurias, era peste armată» (II Regi 
8, 15-16) . Şi după puţine: «ŞI au trimis fu lui Amon şi au năimit pe sirienii din 
Roob şi pe sirienii din Soba, douăzeci de mii de bărbaţi (II Regi 10, 6). Şi a văzut 
Ioab că s-a făcut împotriva lui front de luptă; atunci a ales din toţi fiii lui Israil şi 1- 
a aşezat împotriva sirienilor (II Regi 10, 9). Şi au văzut robii lui Adrazar că au 


căzut înaintea lui Israil; şi de bunăvoie au mers cu Israil şi i-au slujit lui» (II Regi 
10, 19). 


În textele acestea ale istoriei găsim fapte care se potrivesc cu cele spuse în titlul 
psalmului; numai că timpul la care se referă titlul psalmului este un timp în care 
David era foarte strălucit şi foarte vestit prin faptele lui de vitejie din război. Încât 
merită să cercetăm pentru ce psalmul începe cu vaiete şi plângeri, când ar fi trebuit 
să fie vesel şi fericit pentru faptele sale mari. Unele sunt cuvintele celor ce săr- 
bătoresc şi altele ale celor supăraţi. Cântecele de biruinţă sunt temei de sărbătoare 
pentru tot poporul, nu numai pentru ostaşi, ci şi pentru lucrătorii de pământ, pentru 
negustori, pentru meseriaşi, că toți participă la bunătăţile păci. 


Cum, dar, spune David: «Dumnezeule, lepădatu-ne-ai pe noi şi ne-ai doborât> ? Că 
doar Dumnezeu i-a ajutat pe biruitori ! Cum i-a doborât pe cei pe care i-a ridicat 
atâta, dându-le arme, care, cai, robi, fără care să plătească bir, Arabia, întreaga 
Fenicie şi Mesopotamia ? Merită să cercetăm dacă nu cumva cuvintele acestea 
conţin o nerecunoştință. Cel care mai întâi a ucis pe Adrazar, împăratul din Soba, 
luând de la el mii de care, şapte mii de călăreţi şi douăzeci de mii de bărbaţi 
pedeştri, care iarăşi a luat în robie pe împăratul Siriei şi l-a pus să-i plătească bir şi 
într-o clipită de vreme a ucis douăzeci şi două de mii de ostaşi de-ai lui, care printr- 
o a treia victorie a biruit pe fiii lui Amon, care-şi aşezase oştirea la poarta cetăţii, 
prin loab, generalul şef, care, împărțindu-şi armata în două, pe unii din duşmani 1-a 
atacat din faţă, iar pe alţii i-a înconjurat pe la spate şi i-a luat prizonieri, cum, dar, 
David, faţă de nişte fapte mari ca acestea, este trist, grăieşte amărât, spunând: 
«Dumnezeule, lepădatu-ne-ai pe noi şi ne-ai doborât, mâniatu-Te-ai şi Te-ai 
milostivit spre noi» ? 


Timpul, deci, de care vorbeşte titlul psalmului a fost timpul marilor biruinţe ale lui 
David, dar puterea celor scrise în psalm se referă «la sfârşit»; iar prin «sfârşit» 
înţelege cele ce se vor întâmpla la sfârşitul veacurilor. De aceea s-a şi scris în titlul 
psalmului: «celor ce se vor schimba». 


Dar, ca să spunem pe scurt, în psalmul acesta se vorbeşte de tot neamul omenesc, 
pentru că folosul psalmului trece la toţi oamenii. Cei care se schimbă şi se vor 
schimba sunt cei ce nu-şi păstrează nici aceeaşi stare a trupului, nici nu rămân 
mereu la acelaşi fel de a gândi, ci-şi schimbă trupul după schimbările pe care le 
aduc vârstele, iar gândirea şi-o modifică după feluritele întâmplări din viaţă. Alţii 
suntem, când suntem copii; alţii, când suntem tineri; alţii, când ajungem bărbaţi; şi 
iarăşi ne schimbăm cu totul când îmbătrânim; alții suntem când ne merg toate în 
chip fericit şi alţii ajungem când vin vremuri grele peste noi; alții suntem când 


suntem bolnavi; alții, când suntem sănătoşi; alții, când ne căsătorim şi alții când 
suntem în doliu. 


Sau se poate că din pricină că psalmul nu spune: «celor ce se schimbă», ci: «celor 
ce se vor schimba», cuvintele să cuprindă în ele indicarea unei profeţii, pentru că s- 
a pus cuvântul acesta la timpul viitor, aşa că ar urma să ne gândim la cei care au să 
se schimbe, după ce-şi vor părăsi deşartă datina părinţilor şi-şi vor potrivi vieţuirea 
lor după desăvârşirea cea după Evanghelie. Nu s-a scris, deci psalmul acesta pentru 
iudeii de atunci, ci pentru noi, care ne vom schimba, schimbând închinarea la mai 
mulți dumnezei cu bună credinţă, rătăcirea idolilor cu cunoaşterea Celui ce ne-a 
făcut, pentru noi care am preferat cuminţenia cea după lege în locul plăcerii celei 
fără de lege, care am schimbat flautele, dansurile şi beţia cu cântarea de psalmi, cu 
postul şi cu rugăciunea. 


N-ai păcătui, deci, față de adevăr, dacă ai spune că psalmul acesta pentru noi a fost 
scris. De aceea, ale noastre sunt cuvintele cele dumnezeieșşti, ale noastre şi ale 
Bisericii lui Dumnezeu, ca daruri trimise de Dumnezeu; ele se citesc la fiecare 
slujbă bisericească şi sunt ca o hrană dăruită sufletelor de către Duhul. 


Dar psalmul are în titlul său şi cuvintele: «la inscripția pe coloană»; cu alte cuvinte, 
să nu asculți psalmul acesta cu nepăsare, nici aşa cum se şterg cele scrise pe un 
material prost, tot aşa şi tu, scriind psalmul acesta cu mintea ta pentru puţin timp în 
memorie, să-i îngădui apoi să se amestece cu alte gânduri şi să se şteargă; dim- 
potrivă, scrie-l ca pe o coloană în sufletul tău, adică să-l ai neclintit şi permanent 
tot timpul în memoria ta. 


lar dacă iudeul ne va îndepărta de cele scrise în psalm ca pe nişte străini, să-l 
convingem cu înseşi cuvintele psalmului, arătându-i amestecul chemării; că 
Dumnezeu adună pe cele despărțite, cheamă pe cele de departe, pe mulţi îi face una 
prin credinţă în Hristos. «Al Meu este Galaad şi al Meu este Manase», spune 
psalmul (Ps. 59, 7) ; a vorbit şi de Efraim (Ps. 59, 7), l-a luat şi pe Iuda (Ps. 59, 8) 
şi l-a numărat împreună cu ei şi pe Moab (Ps. 59, 8) a ameninţat că va călca şi 
Idumea (Ps. 59, 9) ; tuturor le binevesteşte supunere: «Mie cei de alt neam s-au 
supus». (Ps. 59,9) 


III 
«Dumnezeule, lepădatu-ne-ai pe noi». (Ps. 59, 1) «Lepădat-ai pe măsura păcatelor 


lor, spune psalmistul, pe cei ce s-au depărtat de Tine. Nimicit-ai mulțimea răutăţii 
noastre, pentru că ne-ai făcut bine din pricina slăbiciunii noastre. Te-ai mâniat, 


când eram din fire fiii ai mâniei (Efes. 2, 3) neavând nădejde şi fiind fără 
Dumnezeu în lume. (Efes. 2, 12) 


Te-ai îndurat de noi, când ai dat pe Unul-Născut al Tău jertfă de ispăşire pentru 
păcatele noastre, ca să găsim în sângele Lui răscumpărarea. N-am fi cunoscut 
binefacerile pe care ni le-ai făcut, dacă nu ne-ai fi adăpat cu vinul umilinţei» 
(Ps. 59, 3). Psalmistul numeşte «vin» pe Cuvântul Care îl face simţitor pe cel cu 
inimă împietrită. 


«Dat-ai semn celor ce se tem de Tine, ca să fugă din faţa arcului» . (Ps. 59, 4) 
Moise a însemnat pragurile oaselor israeliților cu sânge de oaie, (leş. 12, 7) iar Tu 
ne-ai dat nouă semn însuşi sângele Mielului cel nevinovat, Care s-a junghiat pentru 
păcatele lumii. Şi lezechiel spune că Dumnezeu a dat semn pe frunţile oamenilor: 
«Mergeţi, spune profetul, după el şi tăiați; să nu cruţaţi, nici să vă milostiviţi. 
Omorâţi, până ce-i veţi pierde, pe bătrân, tânăr, prunc, fecioară şi femei; dar de toți 
care au pe ei semn, să nu vă atingeţi». (lez. 9, 5-6) 


«Dumnezeu a grăit în locul cel sfânt al Său: Bucura-Mă-voi şi voi împărți 
Sichemul». (Ps. 59, 6) Sichemul este locul acela vestit pe care Iacov l-a dat lui 
Iosif (Fac. 48, 22) preînchipuire care numai în aparenţă a fost dăruit lui Israil. «Voi 
împărți acest testament vestit şi voi împărți şi moştenirea poporului. Voi face, deci, 
părtaş la testament şi la moştenire şi pe ceilalți oameni». După ce a fost împărțit 
testamentul la toți şi după ce folosul lui a fost făcut un bun comun tuturor celor 
cărora Dumnezeu le-a făcut bine, atunci şi «valea corturilor va fi măsurată» (Ps. 
59, 6); adică, lumea toată va fi împărțită în părți de pământ în fiecare loc, ca la o 
tragere la sorţi. Atunci va uni pe cele despărțite «Cel ce împacă fie pe cele de pe 
pământ, fie pe cele din ceruri (Col. 1, 20) şi dărâmând peretele din mijloc al vrajbei 
va face una din amândouă». (Efes. 2, 14) 


IV 
«Al Meu este Galaad şi al Meu este Manase.» (Ps. 59, 7) Galaad este nepotul lui 
Manase. Psalmistul a spus cuvintele acestea ca să arate şirul patriarhilor, care se 


pogoară de la Dumnezeu, din care este Hristos după trup. 


«Și Efraim, tăria capului Meu; luda, împăratul Meu» . (Ps. 59, 7-8) Alătură, prin 
unire, părţile rupte şi dezlipite unele de altele. 


«Moab, vasul nădejdii» (Ps. 59, 8). Sau, după cum spune un altul din traducători: 
«vasul spălării» sau:. «vasul lipsei de grijă». Adică, omul acela de disprețuit, care 


este ameninţat să nu intre în Biserica Domnului. Nu vor intra moabitul şi amonitul 
până în a treia şi până în a zecea generaţie şi până în vremea din veac. Totuşi 
pentru că botezul dă iertare de păcate şi este prilej de lipsă de grijă pentru 
datornici, psalmistul arată răscumpărarea prin botez şi apropierea de Dumnezeu 
când zice: «Moab, vasul spălării» sau: «vasul lipsei de grijă». 


Aşadar «toţi cei de alt neam» petrecându-se «s-au supus» (Ps. 59, 9) jugului lui 
Hristos ; de aceea va călca «peste Idumeea cu încălțămintea Lui» (Ps. 59, 9). Iar 
încălțăminte a Dumnezeirii este trupul cel purtător de Dumnezeu, cu care a venit 
printre noi. ŞI profetul, fericind cu această nădejde timpul venirii Domnului, zice: 
«Cine mă va duce în cetate întărită ?» (Ps. 59, 10) 


Poate că psalmistul vorbeşte aici de Biserică; îi zice «cetate», pentru că este o 
adunare în care se locuieşte în chip legal; îi zice «întărită», pentru că-i întărită 
datorită credinţei. De aceea unul din traducătorii Psaltirii a tradus în chip minunat, 
zicând: «în cetate înconjurată de ziduri». «Cine, dar, îmi va da mie, vrea să spună 
profetul, să văd priveliştea aceasta mare: Dumnezeu locuind între oameni ?». 
Aceasta este ceea ce s-a spus de Domnul!: «Mulţi profeţi şi drepţi au dorit să vadă 
ceea ce vedeţi, şi n-au văzut». (Matei 13, 17) 


V 


«Dă-ne ajutor din necaz!». (Ps. 59, 12) Să nu cerem ajutor de la tănia, nici de la 
sănătatea trupului; să nu căutăm să dobândim sprijin de la cei socotiți de oameni a 
fi străluciți; nu în mulţimea banilor, nici în mărimea puterii, nici în înălțimea slavei 
stă puterea, ci Domnul hărăzeşte ajutor celor ce i-l cer din necazul cel peste 
măsură de mare. Un om ca acesta era Pavel, care-şi făcea o laudă «din necazurile 
lui . (Rom. 5, 3) De aceea putea să spună: «Când sunt slab, atunci sunt tare» (II 
Cor. 12, 10) . «Dă-ne, Doamne, ajutor din necaz, pentru că necazul aduce răbdare, 
iar răbdarea încercare, iar încercarea nădejde, iar nădejdea nu ruşinează» (Rom. 5, 
3-5). Vezi unde te ridică necazul ? La nădejdea, care nu ruşinează ! Eşti bolnav ? 
Fii vesel, că «pe care îl iubeşte Domnul, pe acela îl ceartă» (Evr. 12, 6). Eşti sărac? 
Bucură-te, că vei moşteni bunătățile lui Lazăr! (Luca 16, 22) Eşti batjocorit din 
pricina numelui lui Hristos ? Eşti fericit, că batjocorirea ta ţi se va schimba în slavă 
de înger! 


Să ne convingem, dar, pe noi înşine, fraților, ca în vreme de încercare să nu 
alergăm la nădejdi omeneşti şi nici să aşteptăm de acolo ajutor, ci să facem cererile 
noastre cu lacrimi şi suspine, cu rugăciune stăruitoare şi cu priveghere prelungită. 
Acela primeşte ajutor din necaz, care disprețuiește ca deşert ajutorul omenesc şi se 


sprijină pe nădejdea Celui ce poate să ne mântuiască, în lisus Hristos Domnul 
nostru, Căruia slava şi puterea, în vecii vecilor. Amin. 


Omilie la Psalmul LXI - La sfârşit; Pentru ledutum; Psalmul lui David 
I 


Cunoaştem doi psalmi care au titlul «Pentru Iditum»: psalmul al treizeci şi optulea 
şi cel pe care-l avem în faţă. Şi socotim că David este autorul lor. Psalmii au fost 
dedicați lui Iditum spre folosul lui: pentru a îndrepta patimile din sufletul lui şi 
pentru a le cânta înaintea poporului. Prin cântarea psalmului se slăvea şi 
era cântăreţ de cântări sfinte, după cum ne istoriseşte Istoria Paralipomenilor: «Şi 
cu ei Eman şi ledutum; şi trâmbiţe şi chimvale, care să răsune, şi instrumente 
muzicale pentru cântările lui Dumnezeu» (| Cron. 16, 41-42); iar mai jos puţin (| 
Cron. 25, 1) zice: «Şi David Împăratul şi căpeteniile armatei au aşezat în slujbe pe 
fii lui Asaf, pe Eman şi pe Iditum, ca să cânte din chinire (harpa cu zece coarde) , 
din navle (un fel de instrument cu coarde) şi din timpane» (chimvale). 


Și un psalm şi altul vorbesc foarte pe larg de răbdare, care potoleşte mânia 
sufletului, alungă orice îngâmfare şi aduce smerenia. Că este cu neputinţă ca cel 
care nu primeşte să fie mai jos decât toţi şi în urma tuturora să nu-şi poată stăpâni 
mânia când este insultat şi să nu biruie încercările prin îndelungă răbdare, când este 
necăjit. 


Cel care dobândeşte mare smerenie nu i se tulbură sufletul de cuvintele de ocară, 
pentru că îşi cunoaşte mai dinainte nimicnicia sa; 
— dacă i se spune: «sărăntocule», se ştie pe sine că este sărac, că este lipsit de 
toate şi că în fiecare zi are nevoie de ajutorul Domnului; 
= dacă i se spune: «neam prost, din oameni de Jos», îi este pregătită mai 
dinainte inima, că ştie că este făcut din pământ. 


De aceea psalmistul zice în psalmul al treizecişioptulea: «Zis-am, păzi-voi căile 
mele» (Ps. 38, 1); vorbeşte aici de silnicia pe care i-o face păcătosul şi de în- 
delunga lui răbdare. Că spune David: «Când a stătut păcătosul împotriva mea, am 
amuţit şi m-am smerit şi am tăcut de bunătăţi» (Ps. 38, 2-3) . Apoi mai jos zice: 
«Dar toate sunt deşertăciune; tot omul ce vieţuieşte» (Ps. 38, 8) apoi: «Strânge 
comori, dar nu ştie pentru cine le va aduna» (Ps. 38, 10). 


În psalmul pe care-l comentăm, însă începe cu îndoiala, ca şi cum ar vorbi cu 
sufletul lui, ca o continuare a celor spuse mai înainte. «Sufletul, spune psalmistul,. 
fiind supus gândului trupului, se întărâtă spre mânie şi supărare. Deci, pentru ce să- 
mi fac rob patimilor celor rele, sufletul, căruia Dumnezeu, Care l-a creat, i-a 


încredinţat conducerea trupului şi a patimilor din el ? Trebuie, dar să stăpânim 
patimile şi să slujim lui Dumnezeu. Este cu neputinţă ca sufletul să fie stăpânit şi 
de păcat şi de Dumnezeu, ci trebuie să stăpânim răutatea şi să ne supunem 
Stăpânului universului». De aceea profetul, adresându-se celui ce aduce ispitele şi 
ridică asupra lui mulţime de rele şi se străduieşte să-i robească gândul pe care-l are 
duhul, şi să-l supună trupului, îi spune acestea, vădindu-i zadarnica pornire 
împotriva lui: «Pentru ce mă sileşti să fiu rob celor ce nu mi-s îngăduite ? Am 
Stăpân! Cunosc pe adevăratul împărat!». 


II 


«Oare nu lui Dumnezeu se va supune sufletul meu ? Că de la El este mântuirea 
mea» . (Ps. 61, 1) 


Profetul a spus pricina pentru care se sileşte să se supună: pentru că mântuirea îi 
este de la Dumnezeu. Creatorului îi este propriu de a se îngriji de siguranța 
făpturilor Sale. Sau spune: «De la El este mântuirea», pentru că, văzând profetic 
mai dinainte ce are să fie viitoarea întrupare a Domnului, zice acestea: «Trebuie să 
slujim lui Dumnezeu şi să-L iubim pe EI, Care a adus neamului omenesc o 
binefacere atât de mare, încât nici pe propriul Lui Fiu nu L-a cruțat, ci L-a dat 
pentru noi toți» (Rom. 8, 32). Scriptura obişnuieşte să numească pe Hristosul lui 
Dumnezeu: «mântuire», după cum spune şi Simeon: «Acum liberează pe robul 
Tău, Stăpâne, că au văzut ochii mei mântuirea Ta» (Luca 2, 29-30). Să ne 
supunem, dar lui Dumnezeu, pentru că de la EI ne este mântuirea. 


Iar ce este mântuirea ne-o explică profetul. Nu este o simplă lucrare care ne dă un 
oarecare har, ca să scăpăm de neputinţă şi să avem o bună stare a trupului. Dar ce 
este atunci mântuirea ? 


«Pentru că EI este Dumnezeul meu şi Mântuitorul meu, sprijinitorul meu, nu mă 
voi clătina mai mult». (Ps. 61, 2) Dumnezeul nostru este Fiul lui Dumnezeu. 
Ace-laşi este şi Mântuitor al neamului omenesc; EI este Cel care sprijină 
neputințele noastre, Cel care potoleşte din sufletele noastre clătinarea care ne 
vine de la ispite. «Nu mă voi clătina mai mul». Psalmistul mărturiseşte în chip 
omenesc de clătinare: «Mai mult». Psalmistul spune asta pentru că este cu 
nepuţintă să nu fie în sufletul omului clătinare din pricina ispitelor. Atâta vreme 
cât facem păcate mici şi puţine ne clătinăm oarecum puţin ca şi plantele mişcate 
de o uşoară boare de vânt, dar când păcatele sunt mai multe şi mai mari, se 
măreşte şi clătinarea pe măsura creşterii păcatelor. Unii se clatină mai mult; alții 
chiar până într-atât încât Sunt scoşi din rădăcină şi trântiţi la pământ, când 


duhurile răutăţii smulg, mai puternic ca orice furtună, rădăcinile sufletului, care 
erau întărite prin credinţa în Dumnezeu. «Eu, zice profetul, m-am clătinat ca 
om, dar «mai mult nu mă voi clătina», pentru că sunt sprijinit de mâna dreaptă a 
Mântuitorului». 


III 


«Până când vă ridicaţi asupra omului ? Voi toți îl ucideţi, ca pe un zid povârnit 
şi ca pe un gard surpat» (Ps. 61, 3) 


larăşi psalmul se luptă cu slugile rele ale diavolului, învinovăţind uneltirea 
nemăsurată adusă de ele asupra oamenilor. «Oamenii, spune psalmul, sunt fiinţe 
slabe, iar voi vă năpustiţi asupra lor; şi nu vă mulţumiţi cu primul atac, ci îl atacați 
a doua oară şi a treia oară, până când distrugeţi sufletul celui ce v-a căzut în mână, 
încât ajunge asemenea «unui zid povârnit şi unui gard surpat». Zidul, atâta vreme 
cât rămâne în picioare, este tare; dar când s-a clătinat, atunci neapărat cade în 
întregime şi se risipeşte. Bucăţile care sunt unite se pot îndrepta după ce s-au 
clătinat, dar cele alcătuite din mai multe pietre, îndată ce s-au prăbuşit, nu se mai 
pot îndrepta. Aşadar psalmul arată că firea omului, fiind alcătuită, a fost clătinată 
de păcat şi trebuie negreşit să se desfacă, încât fiind refăcută iarăşi de Meşterul 
Care a zidit-o la început, să dobândească tăria şi puterea de a nu se mai desface şi 
de a rămâne neatacată, pentru a nu mai cădea a doua oară. Spune Scriptura: 
«Sunteţi ogorul lui Dumnezeu; zidirea lui Dumnezeu sunteţi» (| Cor. 3, 9) Zidirea 
aceasta a clătinat-o duşmanul; dar crăpăturile din ea le-a reparat Creatorul. Aşadar 
a trebuit să vină neapărat căderea din pricina păcatului, dar mare este ridicarea din 
păcat din pricina nemuririi. 


«Dar preţul Meu s-au sfătuit să-l lepede; alergat-au cu sete - cu gura lor bine- 
cuvântau, dar cu inima lor blestemau». (Ps. 61, 4) 


Preţ al omului este sângele lui Hristos. «Sunteţi cumpăraţi cu preţ, spune Scriptura; 
nu vă faceţi robi oamenilor» (| Cor. 7, 23) Ostaşii celui rău s-au sfătuit să ne facă 
nefolositor preţul acesta, spre a ne duce iarăşi în robie pe noi, care am fost odată 
eliberaţi. 


«Alergat-au cu sete». Psalmistul vorbeşte aici de puternica uneltire a demonilor; 
că aleargă împotriva noastră, însetând de pierderea noastră. 


«Cu gura lor binecuvântau, dar cu inima lor blestemau». Mulţi sunt cei care 
laudă faptele cele rele; pe flecar îl numesc om plăcut, pe cel ce spune vorbe de 


ruşine om de societate, iar pe cel aspru şi mâniios îl numesc om serios; pe cel 
zgârcit şi fără de milă îl laudă că e om econom; pe cel risipitor îl laudă că e darnic, 
iar pe cel desfrânat şi destrăbălat îl laudă ca pe un om petrecăreţ şi slobod; şi, ca să 
spun pe scurt, dau oricărui păcat numele virtuţii contrare păcatului. Unii ca aceştia 
binecuvântează cu gura, dar cu inima blestemă. Căci cu lauda cuvintelor lor aduc 
tot blestemul în viaţa acelora, făcându-i vrednici de veşnica osândă cu laudele pe 
care le aduc. 


Psalmistul vorbeşte iarăşi sufletului, pentru a-i mări supunerea lui față de 
Dumnezeu, spunându-i: «Dar lui Dumnezeu supune-te, suflete al meu, că de la 
EI este răbdarea mea» . (Ps. 61, 5) 


Psalmistul arată mărirea încercărilor; spune ceea ce a spus şi apostolul, anume că 
Dumnezeu nu ne lasă să fim încercați mai mult decât putem suferi (1 Cor. 10, 13) 
că «de la EI este răbdarea noastră». 


IV 


«În Dumnezeu este mântuirea mea şi slava mea; Dumnezeu este ajutorul meu şi 
nădejdea mea în Dumnezeu». (Ps. 61, 7) 


Fericit este cel care nu se bucură de cele mari din viaţa aceasta, ci-şi are slava lui în 
Dumnezeu; fericit este cel care are pe Hristos laudă a lui, cel care poate să spună ca 
apostolul: «Mie, însă, să nu-mi fie a mă lăuda decât în crucea lui Hristos» (Gal. 6, 
14). Acum, însă mulţi îşi găsesc slava lor în trup, ca cei care se îndeletnicesc cu 
întrecerile sportive sau, ca să spun pe scurt, cei care se laudă cu floarea vârstei lor; 
mulți, apoi, îşi găsesc slava lor în vitejia din războaie, socotind virtute uciderea 
semenilor lor. Că vitejia în războaie şi trofeele ridicate de general şi de cetăţi sunt 
pe măsura mulțimii uciderilor. Alţii îşi găsesc slava în-conjurând cu ziduri cetățile, 
iar alţii în construcția conductelor de apă şi a măreţelor localuri sportive. Cutare îşi 
cheltuieşte averea cu spectacolele de lupte cu fiarele, bucurându-se de strigătele 
deşarte ale mulțimilor , se îngâmfă cu laudele lor, se socoteşte mare, dar slava lui 
stă în ruşinea lui (Filip. 3, 19); altul îşi arată păcatul lui scris pe afişe în locurile 
cele mai de seamă ale cetăţii; altul îşi găseşte slava în bogăţie, iar altul, că este 
orator destoinic şi nebiruit sau că este priceput în înţelepciunea lumii. Se cuvine, 
însă, să ne fie milă de slava tuturor acestora şi să fericim pe aceia care îşi fac din 
Dumnezeu slava lor. lar dacă cineva se îngâmfă că este în slujba împăratului şi că e 
cinstit foarte mult de împărat, cât de mult ar trebui să te mândreşti tu, care eşti în 
slujba marelui împărat, care eşti poftit de EI, fiindu-l foarte apropiat, tu, care ai luat 
Duhul făgăduinţei, încât pecetluit de EI, să te arăţi fiu al lui Dumnezeu ? 


Profetul, cunoscând folosul nădejdii celei adevărate în Dumnezeu, îndeamnă pe 
popor să aibă aceeaşi râvnă ca şi el, zicând: «Nădăjduiți în EI toată adunarea 
popoarelor, revărsaţi înaintea Lui inimile voastre». (Ps. 61, 8) 


Este cu neputinţă să primim în noi harul cel dumnezeiesc, dacă n-am izgonit 
patimile răutăţii, care stăpâneau mai înainte sufletele noastre. Am cunoscut doctori 
care nu dădeau doctoriile mântuitoare înainte ca bolnavii să-şi golească 
stomacurile de materia care a dat naştere bolilor pe care nesățioşii au primit-o 
datorită unei hrăniri rele. Dar şi un vas care a avut în el mai înainte un lichid rău 
mirositor, nu poate primi în el parfumul dacă nu e bine spălat. Aşadar trebuie să 
vărsăm din noi cele ce erau mai înainte, ca să putem primi pe cele pe care vrem să 
le punem. 


«Dar deşerţi sunt fiii oamenilor». (Ps. 61, 9) Psalmistul a văzut că nu toţi oamenii 
urmează poruncii lui Dumnezeu, nici nu primesc să nădăjduiască în Dumnezeu, ci 
îşi pun nădejdea în deşertăciunile vieţii. De aceea, zice: «Dar deşerți sunt fiii 
oamenilor, mincinoşi sunt fiii oamenilor). (Ps. 61, 9) 


Pentru ce sunt deşerți ? Pentru că sunt mincinoşi! Mai cu seamă de unde se vede 
minciuna lor ? O spune psalmul: «în cântarele lor, ca să nedreptăţească» . (Ps. 
61, 9) 


Ce fel de cântare? Oare toți oamenii se folosesc de cântare? Oare toți sunt 
vânzători de lână sau vânzători de carne sau toţi vând aur sau argint sau ca să spun 
pe scurt, toți îşi au îndreptată îndeletnicirea lor spre aceste materii, pe care 
negustorii obişnuiesc să le schimbe cu cântare şi cu greutăţi de cântărit ? Dar multe 
sunt felurile meseriilor, care n-au nevoie de cântar, nici nu se folosesc de el; mulți 
sunt corăbieri, mulţi lucrează în tribunale şi au funcţii de conducere ; la aceştia este 
în uz minciuna, iar viclenia nu o săvârşesc cu cântarul. 


Ce vrea să spună, dar, psalmul ? Profetul vrea să spună că fiecare din noi are în 
ascunsul sufletului lui un cântar, făcut de Cel ce ne-a creat, cu care putem 
deosebi natura lucrurilor: «Pus-am înaintea feţei tale viaţa şi moartea, binele şi 
răul» (Deut. 30, 15), două entităţi opuse una alteia; pune-le în talerele balanței 
tale de judecată, cîntăreşte-le exact, ca să vezi ce-ţi este mai de folos: să alegi sau 
plăcerea cea trecătoare şi prin ea Să primeşti moarte veşnică sau să alegi 
osteneala pentru virtute, ca virtutea Să-ţi fie pricinuitoarea veşnicei desfătări! 
«Oamenii sunt mincinoşi», pentru că au stricate criteriile de judecată ale sufletului. 
Pe aceştia îi jeleşte profetul, zicând: «Vai de cei ce numesc întunericul lumină şi 
lumina întuneric, de cei ce spun că amarul este dulce şi dulcele amar». (Isaia 5, 20) 


Poate că cineva îmi va spune: 

- Ale mele sunt cele prezente ! Cine ştie pe cele viitoare ? Rău cântăreşti, omule! 
Alegi pe cele rele în locul celor bune, pe cele deşarte în locul celor adevărate, pui 
înainte pe cele trecătoare în locul celor veşnice, preferi plăcerea care se duce, în 
locul bucuriei, care nu încetează nicicând şi e fără de sfârşit! 


«Mincinoşi sunt, dar, fiii oamenilor în cântare, ca să nedreptăţească». Dar se 
nedreptăţesc mai întâi pe ei înşişi, apoi pe cei de lângă ei; pe ei, pentru că sunt răi 
sfătuitori pentru faptele ce vor să săvârşească; pe cei de lângă ei, pentru că le sunt 
pildă rea. Nu poţi spune în ziua judecății: «N-am cunoscut binele!». Ți-l pun 
înainte propriile tale cântare, care-ţi dau temeinică deosebire a binelui şi răului. 
Greutatea trupului o cunoaştem din înclinările cântarului, iar pe cele ce trebuie să 
le alegem în viaţa le deosebim prin libertatea de voinţă a sufletului nostru. Pe 
aceasta a numit-o profetul cântar, pentru că poate să se încline deopotrivă şi într-o 
parte şi în alta. 


V 


«Nu nădăjduiţi spre nedreptate şi spre jefuire nu pofitiţi». (Ps. 61, 10) 


Mai sus a spus : «Nădăjduiţi în EI toată adunarea popoarelor» . (Ps. 61, 8) A văzut 
psalmistul lenea noastră la supunere, de aceea a şi hotărât: «Dar deşerţi sunt fiii 
oamenilor» (Ps. 61, 9); acum ne opreşte, zicând; «Să nu nădăjduim spre ne- 
dreptate». Cel care socoteşte că bogăția adunată din nedreptate îi este prilej 
îndestulător pentru a fi puternic şi a stăpâni se aseamănă cu un bolnav care-şi pune 
sănătatea trupului în creşterea bolii. 


«Nu nădăjduiţi spre nedreptate». Ea este piedică spre orice lucrare. 
«ŞI spre jefuire nu poftiți». Profetul ne îndeamnă să nu poftim lucrurile străine. 


«Bogăția de-ar curge, nu vă lipiţi inima de ea». (Ps. 61, 10) Dacă vezi pe vreunul 
din cei foarte bogaţi, nu-i ferici viaţa! Dacă ţi-ar curge banii de pretutindeni şi din 
izvoare îmbelşugate, nu privi cu plăcere înmulțirea lor! 

«Bogăția de-ar curge». Minunat este cuvântul! Curgătoare este natura bogăției. 
Trece pe lângă cei ce o au mai repede ca torentul. Obişnuieşte să treacă de la unul 
la altul. După cum un râu, care vine de la înălțimi, atinge pe cei ce stau pe malurile 
lui, dar îndată ce i-a atins, râul şi trece mai departe, tot aşa şi uşurătatea bogăției 


trece foarte repede şi alunecă degrabă; aşa îi este firea, se mută de la unul la altul. 
Astăzi moşia aceasta este a unuia, mâine a altuia, iar după puţin timp a altuia. 


Uită-te la casele din oraş! De câte ori nu şi-au schimbat proprietarii de când au fost 
zidite! Au purtat când numele unui proprietar, când al altuia. Şi aurul fuge tot- 
deauna din mâinile celui care-l are, se mută la altul şi de la acela la altul. Mai 
degrabă poţi ţine apa în mâini decât să-ţi păstrezi necontenit averea. De aceea, bine 
a spus psalmistul: «De-ar curge bogăția, nu vă lipiți inima». Nu îți împătimi cu 
sufletul de ea, ci ia de la bogăţie atât cât îți este de folos ! N-o iubi prea mult, nici 
n-o admira ca pe unul din marile bunuri, ci ia-o în slujba ta ca pe o unealtă! 


Apoi tuturor celor spuse psalmistul adaugă o hotărâre nu sunt cuvintele lui, ci 
hotărârea pe care a auzit-o de la însuşi Dumnezeu şi spune: «O dată a grăit 
Dumnezeu şi aceste două lucruri am auzit». (Ps. 61, 11) 


Să nu se tulbure nimeni că ar fi ciudate cuvintele acestea, ca adică «Dumnezeu o 
dată a grăit» şi că profetul «două lucruri a auzity. Este cu putință ca cineva să 
grăiască o dată, dar în acea «o dată» să fie multe cele spuse. 


De pildă, un om care se întâlneşte «o dată» cu altul vorbeşte despre multe şi poate 
cel ce a auzit cuvintele lui să spună: «O dată a vorbit cu mine, dar mi-a grăit despre 
multe». lată acum care este sensul celor spuse de profet: «O dată mi-a fost arătarea 
lui Dumnezeu, dar două sunt lucrurile pe care le-a grăit». Profetul n-a spus: «Un 
lucru mi-a grăit Domnul, iar eu am auzit două», că aşa s-ar părea că este o 
contrazicere în cuvintele Sale. Dar care sunt cele două pe care le-a auzit! 


«Că puterea este a lui Dumnezeu şi a Ta este, Doamne, mila» (Ps. 61, 11) 
«Dumnezeu, spune profetul, este puternic în judecată, dar Acelaşi este şi milostiv. 
Aşadar nu nădăjduiți spre nedreptate, nici nu vă lipiţi de bogăţie, nici nu alegeți 
deşertăciunea, nici să aveţi stricat criteriul de judecată al sufletului». Știind, dar că 
este puternic Stăpânul nostru, temeţi-vă de tăria Lui, dar nu vă deznădăjduiți de 
iubirea Lui de oameni. 


Pentru a nu nedreptăţi, este bună frica; iar pentru cel ce a alunecat o dată în păcat, 
ca să nu cadă în deznădejde, îi este bună nădejdea în mila lui Dumnezeu. Puterea 
este a lui Dumnezeu, iar mila tot de la EI. 

«Că Tu vei răsplăti fiecăruia după faptele lui» (Ps. 61, 11) «Cu ce măsură 
măsuraţi, vi se va măsura». (Matei 7, 2) Ai necăjit pe fratele- tău? Primeşte la fel! 
Ai răpit averile celor mai lipsiţi decât tine, ai lovit pe săraci, ai ruşinat pe cineva cu 
ocări, ai calomniat, ai spus minciuni, ai stricat casele altora, ai jurat strâmb, ai 


mutat hotarele moştenite de la părinţi (Prov. 22, 28) ai tăbărât pe averile orfanilor, 
ai împilat pe văduve - ai preferat plăcerea de aici în locul bunătăților făgăduite, 
primeşte-ţi răsplata acestor fapte! Ceea ce seamănă fiecare, aceea şi culege (Gal. 6, 
8) lar dacă ai făcut fapte bune, primeşte răsplăți înmulţite şi pentru acelea ! «Că Tu 
vei răsplăti fiecăruia după faptele lui». 


Dacă-ţi vei aduce aminte de-a lungul întregii tale vieţi de această hotărâre, vei 
putea evita mulțime de păcate, întru Hristos lisus, Domnul nostru, Căruia slava şi 
puterea, în vecii vecilor. Amin. 


Omilie la Psalmul CXIV 


Aţi venit de cu vreme, de la miezul nopţii, în acest sfânt locaş al mucenicilor, ca să 
îmblânziţi cu cântări pe Dumnezeul mucenicilor şi ați rămas până la amiaza acestei 
zile, aşteptând sosirea mea. Gata vă este plata voastră, a celor care aţi preferat 
cinstea mucenicilor şi slujba lui Dumnezeu în locul somnului şi a odihnei. Dar 
dacă trebuie să-mi scuz şi eu întârzierea şi lhpsa îndelungată din mijlocul vostru, vă 
voi spune pricina : am folosit acest timp al zilei îngrijindu-mă de o altă biserică a 
lui Dumnezeu, la fel de cinstită ca şi aceasta, care se află la o depărtare destul de 
mare de voi. Dar pentru că Domnul a făcut să slujesc şi acelora Liturghia şi să nu 
fiu lipsit nici de dragostea voastră, daţi, împreună cu mine, mulţumire Bine- 
făcătorului, Care a condus, cu puterea Lui cea nevăzută, această slăbiciune văzută 
a trupului meu. Şi ca să nu vă ţin prea mult şi să vă obosesc, vă voi vorbi puţin 
despre psalmul pe care îl cântaţi când am venit; iar după ce vă voi hrăni sufletele 
voastre cu un cuvânt de mângâiere pe măsura puterii mele, voi lăsa liber pe fiecare 
să se îngrijească de cele ale trupului. 


Care erau, dar, cuvintele pe care le cântaţi ? «Iubit-am, că va auzi Domnul glasul 
rugăciunii mele» . (Ps. 114, 1) Nu oricine poate spune: «lubit-am», ci numai cel 
ajuns desăvârşit, cel care a depăşit frica de rob şi se află în duhul înfierii. Cu- 
vântului «iubit-am» nu i se potriveşte: «pe cineva», ci se subînţelege: «pe Dumne- 
zeul universului», pentru că, propriu vorbind, cel vrednic de iubit este numai 
Dumnezeu ; că toţi definesc că cel vrednic de iubit este acela pe care toţi îl doresc. 
Da, Dumnezeu este bun, cel dintâi şi cel mai desăvârşit dintre bunuri. «Pe acest 
Dumnezeu L-am iubit, spune profetul, pe acest Dumnezeu, Care este cel mai de 
seamă bun dintre cele ce pot fi dorite; şi cu bucurie am primit, de dragul Lui, 
suferințele». Care sunt aceste suferințe le spune psalmistul puţin mai târziu: 
durerile morţii, primejdiile iadului, necazul, chinul; acestea toate i s-au părut lui 
David vrednice de iubit pentru dragostea de Dumnezeu şi pentru nădejdea gătită 
celor ce primesc să sufere pentru bună credinţă. «N-am îndurat suferințele acestea, 
spune profetul, împotriva voinţei mele, nici silit, nici constrâns; ci din dragoste şi 
din tot sufletul am primit suferințele, ca să pot spune/! «Pentru Tine suntem 
omorâţi în fiecare zi» (Ps. 43, 24) 


Se pare că cele spuse de psalmist sunt întru totul asemenea cu cele grăite de apostol 
din aceeaşi stare sufletească: «Cine ne va despărți pe noi de dragostea lui Hristos? 
Necazul sau strâmtorarea sau prigonirea sau foametea sau goliciunea sau primejdia 
sau sabia ?» (Rom. 8, 35) Am iubit, dar, pe toate acestea, spune psalmistul, ştiind 


că sufăr primejdule pentru bună credinţă, având ca privitor şi împărțitor de premii 
pe Stăpânul universului. «Că va auzi Domnul glasul rugăciunii mele». 


Aşa. poate şi fiecare din noi să ducă până la capăt ostenelile cele pentru săvârşirea 
poruncilor; aşa, dacă îşi duce viaţa ca şi cum l-ar avea privitor pe Dumnezeul 
universului. 


II 
«Că a plecat urechea Lui spre mine» . (Ps. 114, 2) 


Profetul a spus : «a plecat», nu ca să-ţi faci vreo idee trupească, că Dumnezeu ar 
avea urechi şi că le-ar pleca pentru a auzi glasul liniştit al nostru, aşa cum facem 
noi când ne apropiem auzul de cei care ne vorbesc pe şoptite, pentru că prin 
apropierea urechii să auzim ce ni se spune, ci a spus: «a plecat», ca psalmistul să-şi 
arate slăbiciunea lui: «Din pricina iubirii Sale de oameni, Dumnezeu S-a pogorât la 
mine, care mă aflu jos la pământ. S-a pogorât întocmai ca un doctor iubitor de 
oameni care-şi apropie urechea de un bolnav ce nu poate grăi tare din pricina marii 
lui slăbiciuni, pentru ca, din apropierea lui, să afle cele de care are nevoie bolnavul. 


«A plecat, dar, urechea Lui spre mine». Auzul cel dumnezeiesc n-are nevoie ca 
cineva să grăiască cu glasul pentru a-l auzi; că Dumnezeu cunoaşte cele cerute 
numai din mişcarea inimii noastre. Oare n-ai auzit că Moise, fără să grăiască ceva, 
ci rugându-se Domnului cu suspinuri negrăite, a fost auzit de Domnul, Care i-a 
spus: «Pentru ce strigi la Mine?» (leş. 14, 15) Dumnezeu aude şi sângele dreptului 
(Fac. 4, 10) care nu are nici limbă, nici glas, care să străbată aerul; că prezenţa 
faptelor drepţilor este strigăt mare înaintea lui Dumnezeu. 


«Și în zilele mele îl voi chema». (Ps. 114, 2) 


Noi, dacă ne rugăm o zi întreagă sau un ceas, dacă ne întristăm puţin pentru 
păcatele noastre, ei bine, suntem fără de grijă, ca şi cum am fi făcut ceva mai mult 
decât păcatele ce le-am săvârşit. Sfântul acesta, însă, spune că va arăta o măr- 
turisire măsurată pe tot timpul vieţii lui; că zice: «În toate zilele mele îl voi 
chema». Apoi, ca să nu socoteşti că chema pe Dumnezeu pentru că îi mergea bine 
în viaţă aceasta şi că toate treburile lui îi curgeau ca apa, vorbeşte de mărimea 
necazurilor în: care se găsea . Cu toate acestea, însă, numele lui Dumnezeu nu l-a 
uitat. 


«Cuprinsu-m-au durerile morţii, spune el; primejdiile iadului m-au aflat» . (Ps. 
114, 3) 


Propriu vorbind, cuvântul «dureri» se referă la durerile naşterii, când pântecele 
mamei se măreşte şi împinge fătul afară; apoi părţile naşterii sunt apăsate şi întinse 
în timpul naşterii prin convulsiunile şi contractările ţesuturilor, care pricinuiesc 
femeilor care nasc suferințe cumplite şi dureri groaznice. Mută acum durerile 
acestea şi la durerile morţii, care cuprind pe om la despărţirea; sufletului de trup. 
Profetul spune, deci că n-a suferit puţin, ci că a încercat chiar durerile morţii şi că a 
ajuns la primejdia coborârii în iad. 


Oare a suferit numai durerile acestea cu care se laudă sau le-a suferit pe acestea de 
multe ori şi fără voia lui? Dar nici una din faptele pe care le săvârşeşte silit nu me- 
rită lauda ! 


Uită-te, însă, la măreţia sufletească a atletului,! Pentru că «m-au cuprins durerile 
morţii şi primejdiile iadului m-au aflat, am fost atât de departe de a mă feri de 
încercările acestea, încât de bună voia mea m-am supus la mult mai multe 
încercări decât acestea. De bună voia mea mi-am aflat mie însumi necaz şi 
durere (Ps. 114, 4); dar n-am fost cuprins de ele fără voia mea». Mai înainte 
spusese: «Primejdiile iadului m-au aflat», acum spune: «Necaz şi durere am aflat». 
«Pentru că acolo am rămas neîncovoiat de cele aduse asupra mea de ispititorul, de 
aceea, ca să arăt bogăția dragostei, mele de Dumnezeu, am adăugat necaz la necaz 
şi durere la durere; dar n-am înfruntat suferinţele cu propria-mi putere, ci pentru că 
numele Domnului am chemat» (Ps. 114,4). 


Tot aşa spune şi apostolul: «în toate acestea biruim cu prisosinţă prin Cel ce ne-a 
iubit pe noi» (Rom. 8, 37). Biruie acela care nu cedează în faţa relelor care vin 
asupra lui în chip necesar; dar biruie cu prisosinţă cel care de bună voie îşi atrage 
asupra lui dureri pentru a-şi arăta răbdarea. Cel care a căzut în vreun păcat de 
moarte să spună : «Cuprinsu-m-au durerile morți»; că spune Scriptura: «Tot cel ce 
face păcatul este născut din diavol. (I loan 3, 8) «Când eram lucrător al păcatului, 
spune psalmistul, moartea mă purta în pântece; atunci m-au aflat şi primejdiile 
iadului. Cum m-am vindecat ? M-am vindecat, pentru că, prin pocăință, am aflat 
necaz şi durere. Mi-am născocit mie însumi prin pocăință necaz şi durere pe 
măsura mărimii păcatului; şi aşa am îndrăznit să chem numele Domnului. Şi iată ce 
am spus: «0, Doamne, izbăveşte sufletul meu.» (Ps. 114, 4). Sunt ţinut în robia 
aceasta dă Tu pentru mine preţul de răscumpărare şi izbăveşte sufletul meu! 


III 
«Milostiv este Domnul şi drept» (Ps. 114, 5). 


Pretutindeni Scriptura uneşte dreptatea cu îndurările lui Dumnezeu, ca să ne înveţe 
că nici mila lui Dumnezeu nu este iliipsită de judecată şi nici judecata nu este 
lipsită de milă. Dar chiar când miluieşte, Dumnezeu măsoară celor drepţi, cu 
judecată, îndurările Sale; iar când judecă, ne judecă, gândindu-Se la slăbiciunea 
noastră ; şi ne răsplăteşte mai mult cu iubirea Sa de oameni decât cu măsurarea cea 
deopotrivă. 


«Și Dumnezeul nostru miluieşte». (Ps. 114, 5) 


Se numeşte milă simţământul acela pe care îl avem faţă de cei care se găsesc, fără 
să merite, într-o stare umilitoare; simțământul acesta se naşte în noi atunci când 
aceia ne sunt dragi. Ne e milă de cel care a căzut din cea mai mare bogăţie în cea 
mai cumplită sărăcie, de cel care din sănătos cu trupul cum era a ajuns bolnav de 
moarte, de cel care se bucura de frumuseţea şi tinereţea trupului, dar şi le-a stricat 
din pricina patimilor ruşinoase. Dar pentru că şi noi eram odinioară slăviţi, datorită 
vieţuirii noastre în Rai, am ajuns, prin cădere, neslăviţi şi umiliți;, de aceea, 
Dumne-zeu ne miluieşte văzându-ne ce am ajuns din ceea ce-am fost. Pentru asta 
Dumnezeu l-a strigat pe Adam cu glas plin de milă: «Adame, unde eşti?» (Fac. 3, 
9) . Cel ce ştie toate nu căuta să afle, ci voia ca Adam să înţeleagă ce a ajuns din 
ceea ce era. «Unde eşti?y, în loc de: «În ce cădere ai ajuns de la o atât de mare 
înălțime !». 


IV 


«Cel ce păzeşte pruncii este Domnul. Smeritu-m-am şi m-a mântuit» . (Ps. 114, 
6) 


Chiar dacă am judeca aceste cuvinte după raţiunea firească, totuşi omul n-ar putea 
fiinţa, dacă Dumnezeu n-ar păzi copiii şi încă prunci. Cum s-ar putea hrăni sau 
mişca cei purtaţi în pântece în nişte spaţii atât de strâmte în care nu se pot învârti, 
ci-şi duc viaţa în locuri întunecoase şi umede, unde nici nu pot respira, nici nu pot 
trăi viaţa omenească, ci sunt purtaţi ca peştii în apă, dacă n-ar fi ţinuţi vii de paza 
lui Dumnezeu? Şi apoi pruncul cum ar putea dăinui numai o clipă atunci când, din 
pântecele mamei, ajunge în locul acesta neobişnuit pentru el, unde este învăluit de 
răceala aerului, dacă n-ar fi salvat de Dumnezeu ? Aşadar «Cel ce păzeşte pruncii 
este Domnul. Smeritu-m-am şi m-a mântuit». 


Sau cuvintele acestea pot fi înţelese şi aşa: Pentru că m-am întors şi am ajuns ca 
pruncul şi am primit împărăția lui Dumnezeu ca un copil (Matei 18, 3), iar din 
pricina nerăutăţii m-am coborât la smerenia copiilor, de aceea: «Cel ce păzeşte 
pruncii este Domnul; şi pentru că m-am smerit, m-a mântuit». 


V 
«Întoarce-te, suflete, la odihna ta, că Domnul ţi-a făcut ţie bine» (Ps. 114, 7) 


Luptătorul cel bun îşi pune înaintea sa cuvintele acestea de mângâiere, spunând la 
fel cu Pavel: «Lupta cea bună m-am luptat, călătoria am săvârşit, credinţa am păzit; 
de acum mi s-a gătit cununa dreptăţii» (II Tim. 4, 7-8). Aceste cuvinte şi le spune 
şi luişi profetul: «Pentru că ai împlinit, suflete, îndestulător lungimea vieţii aces- 
teia, întoarce-te, dar, la odihnă ia, că Domnul ţi-a făcut ție bine». Celor care au 
luptat după lege (II Tim. 2, 5) în viaţa aceasta de aici le stă înainte odihna veşnică, 
dată nu ca o datorie a lui Dumnezeu pentru faptele lor, ci oferită ca un har de 
Dumnezeu, Marele Dăruitor, celor ce au nădăjduit în El. Apoi profetul, înainte de a 
vorbi despre bunătăţile de acolo, povesteşte despre greutăţile din lumea aceasta, de 
care a scăpat, şi mulţumeşte pentru asta Elberaratorului sufletelor, Care l-a izbăvit 
de robia cea felurită şi amară a patimilor. 


ŞI care sunt aceste greutăţi? «Că a scos sufletul meu din moarte, ochii mei de la 
lacrimi şi picioarele mele de la alunecare» (Ps. 114, 8). Psalmistul descrie odihna 
cea viitoare în comparaţie cu cele de aici. «Aicea, spune el, m-au cuprins durerile 
morţii; acolo, însă, Dumnezeu a scos sufletul meu din moarte; aici, ochii mei 
vărsau lacrimi din pricina necazului acolo, însă, nu mai este lacrimă, care să 
întunece luminile ochilor celor care se veselesc de contemplarea frumuseţii slavei 
lui Dumnezeu, că Dumnezeu a luat toată lacrima de la toată faţa» (Isaia 25, 8) aici, 
mare e primejdia alunecării - de aceea şi Pavel spune: «Cel ce i se pare că stă, să 
caute să nu cadă» (I Cor. 10, 12) - acolo, însă, trainice sunt temeliile, viaţa nu se 
mai schimbă, nu mai este teama căderii în păcat, nici ațâţarea trupului, nici 
conlucrarea femeii pentru săvârşirea păcatului, pentru că la înviere nu mai este 
bărbat şi femeie (Matei 22, 30) „ ci viaţa este una şi neamestecată, pentru că cei 
care au bineplăcut Stăpânului lor locuiesc în ţara celor vii. 


Însăşi lumea aceasta este muritoare şi loc al celor muritori. Şi pentru că este 
compusă constituția tuturor celor văzute, urmează ca tot ce este compus să fie 
supus desfacerii; iar noi, care suntem în lume, fiind părți ale lumii, suntem părtaşi 
sorții întregii lumi. Pentru asta chiar înainte ca sufletul să se despartă de trup prin 
moarte, noi oamenii murim de mai multe ori. 


Să nu ţi se pară ciudat ceea ce-ţi spun! Uită-te la realitatea lucrurilor. În trei 
săptămâni de ani, omul suferă trei schimbări şi modificări de vârste şi de viaţă; în 
fiecare săptămână de ani, un hotar propriu circumscrie trecutul şi cuprinde în el 
lămurit schimbarea., Vârsta copilului, în primii şapte ani, se încheie cu schimbarea 
dinților. Limita copilului capabil să înveţe carte este până la adolescenţă. Când 
adolescentul împlineşte douăzeci şi unu de ani şi când părul începe să-i umbrească 
obrajii, adolescenţa dispare pe nesimţite şi tânărul ajunge bărbat. Când vezi, deci, 
că un bărbat a încetat de a mai creşte cu trupul, că are siguranţă în gândire şi nu 
mai are în el nici un semn care să-i arate tinereţea, nu te gândeşti oare că în el a 
murit trecutul? Iarăşi bătrânul, oare a luat o altă înfăţişare trupească şi altă stare 
sufletească, este lămurit altul decât cel de mai înainte. Aşadar şi viaţa oamenilor 
este plină de mai multe morţi, nu numai în schimbările de la o vârstă la alta, ci şi în 
căderile sufletelor în păcat. Dar acolo unde nu mai este schimbare, nici a trupului, 
nici a sufletului - pentru că nu este nici schimbare de gândire, nici schimbare de 
părere şi nici împrejurarea nu mai clinteşte statornicia şi netulburarea gândurilor - 
acolo este ţara celor vii cu adevărat, care sunt totdeauna la fel cu ei înşişi. 


Profetul spune că mai ales în ţara aceea vom putea să bineplăcem Dumnezeului 
universului, pentru că acolo nimic din cele din afară nu ne va mai întrerupe de la 
scopul slujirii celei adevărate şi de aceeaşi cinste cu îngerii. 


«Să ne nevoim, spune apostolul, ca fie petrecând în trup, fie ieşind din trup, să fim 
bineplăcuţi Lui» (II Cor. 5, 9). Țara aceea este ţara celor vii, în care nu-i noapte, 
nu-l vis, amăgirea morţii; în care nu-i mâncare, nu-i băutură, proptelele slăbiciunii 
noastre; nu-i boală, nu-i suferinţă, nu-s spitale, nu-s tribunale, nu-s neguţătorii, nu- 
s meserii, nu-s bani, nu-i conducerea celor răi, nu-i pricină de războaie, rădăcina 
vrăjmăşiei, ci e ţara celor vii, nu a celor care mor din pricina păcatelor, ci a celor ce 
trăiesc viaţa cea adevărată, viaţa în Hristos lisus, Căruia se cuvine slava şi puterea 
în vecii vecilor, Amin. 


(extras din cartea Sfântului Vasile cel mare - Scrieri I — II. Omilii la Psalmi) 


